
I dalis 


Besaikio analizavimo 
epidemija 


Kas tas besaikis analizavimas ir kas jį paskatina? 
Pirmoje dalyje apibūdinu, kas tai yra, ir aprašau neigiamų 
jo pasekmių tyrimus. Besaikį analizavimą, ypač moterims, 


mano manymu sukelia kelios priežastys. 


1 skyrius 


Kodėl besaikis analizavimas 
neduoda nieko gero? 


Per pastaruosius keturis dešimtmečius moterų nepriklauso- 
mybė ir galimybės augo neregėtu greičiu. Dabar mes galime rinktis 
tokius santykius, kokių norime, pačios spręsti - turėti ar neturėti 
vaikų, kokios karjeros siekti ir kaip gyventi, — turime kur kas dau- 
giau galimybių rinktis tai, apie ką ankstesnės kartos nebūtų galėju- 
sios nė pasvajoti. Dėl medicinos pažangos esame sveikesnės nei bet 
kada anksčiau ir gyvename ilgiau. Egzistuoja daug priežasčių, dėl 
ko galėtume jaustis laimingos ir savimi pasitikėti. 

"Tačiau vos tik kasdienės veiklos nelieka, daugelį moterų užvaldo 
nerimas, mintys ir emocijos, kurios pradeda nekontroliuojamai aug- 
ti ir siurbti mūsų emocijas bei energiją. Mes kenčiame nuo įpročio 
viską be saiko analizuoti ir dėl to parenkame į negatyvių minčių 
ir emocijų srautą, kuris užvaldo ir trukdo veikti bei jaustis gerai. 
Nerimauti verčia patys įvairiausi esminiai klausimai: kas aš esu? Ką 
darau su savo gyvenimu? Ką apie mane galvoja kiti? Kodėl nesijau- 
čiu laiminga ir patenkinta? Atsakymai į tokius klausimus neatsi- 
randa lengvai ir greitai, todėl mes ieškome, svarstome ir dar labiau 
nerimaujame. Kuo daugiau viską analizuojame, tuo labiau genda 


mūsų nuotaika ir netrukus pradedame pastebėti dar daugiau nerimą 

keliančių dalykų - tiek mažų, tiek didelių: ar mano sūnus vartoja 
narkotikus? Kodėl aš vis dar tebedirbu tame pačiame neperspek- 
tyviame darbe? Kaip išlaikyti sutuoktinio dėmesį? Kodėl negaliu 
susivaldyti bendraudama su savo mama? Tos mintys tai ateina, tai 
praeina kartu su greitai kintančia nuotaika, tačiau mes retai pada- 
rome kokią nors išvadą. 

Ištisas valandas ar dienas galime analizuoti pačius nereikšmin- 
giausius įvykius ir pulti į neviltį. Viršininkas mesteli sarkastišką 
pastabą ir to pakanka, kad po to ištisas dienas jaustumeisi kalta, 
susigėdusi ir susirūpinusi svarstytum, ką jis turėjo galvoje. Draugė 
užsimena apie tavo svorį ir, žiūrėk, jau apninka mintys apie išvaiz- 
dą — imi galvoti, kokia ji nejautri. Vieną vakarą sutuoktinis nenori 
mylėtis, nes jaučiasi pavargęs, o tu dėl to visą naktį nesudedi bluosto 
ir negali liautis mąsčiusi, kaip tai atsilieps jūsų santuokai. 

Tokie liguistos meditacijos antplūdžiai yra liga, nuo kurios mo- 
terys kenčia daug dažniau negu vyrai. Pakartotinai atlikti tyrimai 
rodo, kad moterys kur kas dažniau nei vyrai patenka į besaikio ana- 
lizavimo pinkles ir jose pasilieka.* Pavyzdžiui, Veronika, dvidešimt 
septynerių metų nedirbanti mama kaštoninės spalvos plaukais ir 
žvitriomis rudomis akimis. Ji laiminga augino savo kūdikius dvy- 
nukus ir užsiėmė visuomenine veikla, kuri, jos manymu, gali padėti 
tiek jos pačios, tiek kitiems miesto vaikams. Tačiau tuo metu, kai 
jai nereikėdavo mokyti vaikų plaukti, organizuoti bendruomenės 
labdaros renginių ar užsiimti kokia kita veikla, kur buvusios, kur 
nebuvusios ją apnikdavo negatyvios mintys ir nerimas, o tai mes ir 
vadiname besaikiu analizavimu: 


Kas man yra, kad niekada nesijaučiu iki galo patenkinta tuo, kuo užsiimu? 
Aš imuosi vis daugiau veiklos įvairiuose komitetuose ir nuolat galvoju apie 


* Visos pastabos knygos gale. 

tai, kuo dar galėtų užsiimti mano vaikai. Bet kažkodėl atrodo, kad viskas 
einasi ne taip. Kas mano gyvenime negerai? Gal tai hormonai? Bet man 
atrodo, kad tokia būsena tęsiasi ištisą mėnesį. Nežinau, gal gyvenime ne- 
teisingai rinkausi. Vis kartoju, kad man patinka visą dieną būti su vaikais, 
bet ar tai tiesa? Ar Rikas iš tikrųjų vertina, ką aš darau dėl mūsų vaikų? 


Veronika nesiliauja nerimauti ir mintys peršoka prie jos svorio, tada 


prie santuokos, o paskui prie gyvenimo prieš tampant mama: 


Aš niekada nenumesiu svorio, kurio priaugau nėštumo metu. Esu pa- 
smerkta visą gyvenimą likti su septynių kilogramų antsvoriu, o metams 
bėgant bus tik dar blogiau. Kas, jeigu Rikas darbe susiras kokią jauną gra- 
žią mergužėlę ir aš jam atsibosiu? Kaip tada reikėtų vienai auginti dvy- 
nukus? Ir kaip sugebėčiau vėl susirasti darbą? Juk net ir prieš nustodama 
dirbti neturėjau labai gerų darbo įgūdžių. Tas darbas man niekada nepati- 
ko, o viršininkas manęs nemėgo. 


Mes, moterys, galime be atvangos mąstyti ir analizuoti apie bet ką 
ir apie viską — apie savo išvaizdą, šeimą, karjerą ir sveikatą. Dažnai 
galvojame, kad moteris tokia ir turi būti, kad tokiu būdu pasireiškia 
mūsų rūpestingumas ir švelnumas. Iš dalies tai tiesa, bet besaikis ana- 
lizavimas kartu ir nuodija. Jis trukdo mūsų gebėjimui ir norui spręsti 
problemas, erzina ir atstumia draugus bei šeimos narius ir gali pa- 
kenkti mūsų emocinei sveikatai. Moterys dukart dažniau nei vyrai 
linkusios į sunkios formos depresiją arba nerimą ir atrodo, kad viena iš 
priežasčių, dėl ko taip yra, - tai mūsų įprotis be saiko viską analizuoti. 

Tačiau mes neprivalome tokios būti. Mes galime išsivaduoti iš 
perdėto emocionalumo ir nepastovumo bei išmokti atpažinti ir tin- 
kamai išreikšti savo patiriamas emocijas. Galime jas pakankamai 
suvaldyti ir veiksmingai išspręsti mus trikdančią situaciją. Pateku- 
sios į konfliktą, tragedijos akivaizdoje ar susidūrusios su painia si- 
tuacija galime išsaugoti ramybę ir sugebėjimą veikti. Net ir nutikus 
patiems baisiausiems įvykiams galime išlikti stiprios ir iškėlusios 


galvas. Mes galime valdyti savo emocinį gyvenimą. 


I2 MOTERYS, KURIOS GALVOJA PER DAUG 


Išsigelbėjimas nuo besaikio analizavimo 


Stengtis nugalėti besaikį analizavimą yra tas pats, kas mėginti 
pabėgti nuo smengančio smėlio. Pirmiausia reikia išsivaduoti iš savo 
minčių gniaužtų, kad jos liautųsi tempti paskui save, o ilgainiui ir 
neuždusintų. Antrasis žingsnis — išbristi iš tos proto klampynės ir 
pereiti į kitą lygmenį, iš kur būtų galima aiškiau pamatyti situaciją 
ir pasirinkti tinkamą ateities kryptį. Trečia - saugotis vėl nepatekti 
į besaikio analizavimo pinkles. Knyga Moterys, kurios galvoja per 
daug siūlo praktines priemones, kurios parodys, kaip žengti tuos 
žingsnius — išsivaduoti iš besaikio analizavimo gniaužtų, pereiti į 
kitą lygmenį ir išvengti tokių spąstų ateityje. 

Kai kurie žmonės visas šias priemones atranda patys. Pavyzdžiui, 
trisdešimt dvejų metų Niujorko biržos maklerė Dženė. Ji jau me- 
tus susitikinėja su patraukliu botaniku Šonu, kuris dirba valsty- 
binėje aplinkosaugos agentūroje. Juodu labai mėgsta kviestis savo 
draugus į nedidelį Šono butą Niujorko priemiestyje ir ruošti jiems 
prašmatnias vakarienes. Penktadienį Šonas pasikvietė kelis draugus 
vakarieniauti ir paklausė, ar Dženė galėtų ateiti pas jį porą valandų 
anksčiau ir padėti ruošti maistą. Ji mielai-sutiko, bet po pietų paste- 
bėjo, kad nespėja sutvarkyti klientų sąskaitų, kurias reikėjo parengti 
iki 18.00 valandos vakaro. Apie 15.00 valandą ji paskambino Šonui 
pasakyti, kad truputį vėluos. Tada puolė dirbti ir visiškai pamiršo 
laiką, o pažvelgusi į laikrodį pamatė, kad jau 17.45 — likusios vos ke- 
turiasdešimt penkios minutės iki svečių atvykimo, o dar reikia pusę 
valandos važiuoti iki Šono buto. 18.17 Dženė vos atgaudama kvapą 
užbėgo laiptais pas Šoną ir tik įėjus pro duris iškart pamatė, kad jis 
šaltas kaip ledas. Kai svečiai išėjo, jis išsakė Dženei viską, ką apie 
ją galvoja, - kad jai terūpi tik jos karjera, kad ji egocentriška ir be- 


širdė. Dženė žinojo, kad Šonas pyks ant jos už vėlavimą, bet tai, ką 

išgirdo, buvo kur kas daugiau, negu tikėjosi. Šonas visą pusvalandį 
šaukė ant jos, kol ji pagaliau neištvėrė, trinktelėjo durimis ir išėjo. 
Džeėnė visą naktį blaškėsi, vartėsi lovoje ir niekaip negalėjo liautis 
galvojusi apie ginčą su Šonu. Ji negalėjo patikėti, kad jis taip negai- 
lestingai išliejo ant jos savo pyktį. Dženė sugalvojo, kaip sarkastiš- 
kai atsakytų į jo argumentus, prisiminė pavyzdžius, kai Šonas pats 
buvo ją nuvylęs, ir niekaip negalėjo liautis analizavusi šio įvykio. 
Jis peržengė visas ribas. Pavadino mane egocentriška karjeriste! Aš tikrai 
nesu egocentriška. Jis neturi nė menkiausio supratimo, kiek man reikia 
dirbti ir jam tai visiškai nė motais. Jis pasielgė labai egoistiškai kviesda- 
mas svečius tada, kai aš tokia užimta. Jis galvoja tik apie save ir savo pra- 
mogas. Reikėjo pasakyti, kad jis ir vėl isterikuoja. Taip būčiau pastačiusi 
jį į vietą! 
Galiausiai Dženė užmigo, bet ryte pabudo galvodama apie tą patį. 
Ji pajuto, kaip kūnas vis labiau įsitempia, o mintys kuo toliau, tuo 
labiau darosi nevaldomos, ir suprato: „Aš ir vėl elgiuosi taip pat. 
Tai nieko gero neduos. Reikia susiimti.“ Norėdama prasiblaškyti ir 
pakelti sau nuotaiką ji išsiruošė pabėgioti prie upės. Grįžusi namo 
vėl iš naujo pergalvojo ginčą su Šonu. Ji suprato, kad Šonas iš da- 
lies teisus, bet karščiuodamasis jis akivaizdžiai išpūtė esamą padėtį. 
Dženė suprato, kad jai šie santykiai labai svarbūs ir ji nenori, kad 
jie nutrūktų dėl šio ginčo ar dėl jos reakcijos. Ji pagalvojo apie tai, 
ką norėtų pasakyti Šonui, — kad jį myli, kad apgailestauja dėl to, 
kad jos elgesys taip jį supykdė, ir kad jai labai nepatinka, kai jis ant 
jos šaukia ir kaltina ją. Pamąstė ir apie tai, kaip tai išgirdęs gali su- 
reaguoti Šonas. Po kiek laiko pajuto, kad ir vėl pradeda lįsti piktos 
mintys apie Šoną, apie tai, koks bjaurus ir neteisingas jis gali būti 
supykęs. Sunerimusi, kad vis labiau artėja prie pavojingos teritori- 
jos, Dženė nusprendė kurį laiką užsiimti kuo nors, kas prablaškytų 


dėmesį, o paskui vėl sugrįžti ir iš naujo apgalvoti, ką ji nori pasakyti 

Šonui. Norėdama išgirsti moralinį palaikymą ji paskambino savo 
draugei, tada vėl pergalvojo, ką norėtų jam pasakyti, ir nusprendė, 
kad yra pasiruošusi skambinti Šonui. Jos nuotaika buvo gera, o pro- 
tas aiškus. Ji sugebėjo pasakyti viską, ką norėjo, — net ir tai, kad jai 
atrodo, jog jis sureagavo pernelyg jautriai, — o kartu ir ramiai jį iš- 
klausyti. Jie viską išsiaiškino telefonu ir sutarė kitą vakarą susitikti. 

Šį ginčą Dženė pradėjo spręsti neteisingai — ji tik dar labiau aud- 
rino savo pyktį be saiko analizuodama, ką jis pasakė ir ką jai reikėjo 
atsakyti. Jeigu nebūtų sustojusi, tikriausiai būtų tik dar labiau su- 
pykusi ir, tikėtina, išsakiusi Šonui tai, kas labai smarkiai pakenktų 
jų santykiams. 

Bet Dženei pavyko sėkmingai išspręsti šį konfliktą todėl, kad 
ji pasitelkė priemones, kurios padėjo išsivaduoti iš besaikio anali- 
zavimo, pereiti į kitą lygmenį ir sugalvoti veiksmingą planą, kaip 
išspręsti konfliktą ir nepradėti vėl iš naujo analizuoti situacijos. Ji 
leido savo protui ir mintims pailsėti ir tokiu būdu sustabdė pirminį 
nekontroliuojamą analizavimo priepuolį. Ji ėmėsi sveikų ir aktyvių 
priemonių, kad išsivaduotų iš negatyvių minčių ir prablaškytų dė- 
mesį, — išėjo pabėgioti. Ji perėjo į kitą lygmenį, kai nustojo anali- 
zuoti tokias detales, kaip „ką jis pasakė“ ir „ką ji pasakė“, ir sutelkė 
savo dėmesį į pagrindinį tikslą - išsaugoti santykius su Šonu bei 
sugalvoti, kaip juos pataisyti. Dženė sugebėjo pastebėti, kada ją už- 
plūsta besaikis analizavimas, ir ėmėsi veiksmų, kurie padėjo atitolti 
nuo tokių minčių ir joms nepasiduoti. 

Mano pastarųjų dvidešimties metų tyrimai rodo, kad, norint 
sveikai gyventi, labai svarbu užkirsti kelią negatyvioms emocijoms, 
kad jos nepradėtų valdyti mūsų gyvenimo ir neatimtų noro-stengtis. 
Negatyvios emocijos labai stipriai veikia mintis ir elgesį. Jeigu už- 
plūsta liūdesys, protas daug lengviau užsikabina už liūdnų minčių 


ir prisiminimų, todėl žmogus pradeda pesimistiškai interpretuoti 

dabartines aplinkybes. Veiksmai sulėtėja, o motyvacija dingsta. Da- 
rosi sunkiau susikaupti, priimti sprendimus ar užbaigti kokią nors 
užduotį. Trumpai tariant, jeigu nesuvaldome liūdesio, o jį sustipri- 
name, gali apimti neviltis, neapykanta sau ir sąstingis. 

Panašiai būna užplūdus nerimui, tuomet grėsmę lengva įžiūrėti 
visur - net ir ten, kurjos iš tikrųjų nėra, pavyzdžiui, gali užplūsti bai- 
mė, kad susirgsi vėžiu, arba gali pradėti galvoti apie sutuoktinio neiš- 
tikimybę. Protas šokinėja nuo vienos minties prie kitos ir darosi sun- 
ku ilgesnį laiką susikaupti, kad galėtum blaiviai įvertinti, kaip derėtų 
elgtis. Galūnės įsitempia, skrandis sustoja, o širdies ritmas pagreitėja. 
Galbūt kils noras veikti impulsyviai, o gal tik sustingti iš baimės ir 
išvis nieko nedaryti. Jeigu nerimas, vietoj to, kad būtų suvaldytas, 
yra padidinamas, žmogų gali užvaldyti chroniškas, kūną sekinantis 
jaudulys, kuris trukdys išspręsti net ir ne itin sudėtingas situacijas. 

Jeigu nuliūdę, sunerimę arba supykę pradedame be saiko ana- 
lizuoti, mūsų dėmesys krypsta į nuotaikos sukurtas mintis, kurios 
ilgainiui susipainioja ir mes pradedame į jas žiūrėti pernelyg rimtai 
bei leidžiame joms daryti įraką mūsų sprendimams. Taip gimę ne- 
gatyvūs įsitikinimai ir blogi sprendimai gali sugriauti gyvenimą, 
pakenkti psichinei būklei, fizinei sveikatai ir trukdyti gyventi kas- 
dienį gyvenimą. 

Vis dėlto įmanoma suvaldyti tokį minčių antplūdį ir iš jo išsi- 
vaduoti, ir antroje knygos dalyje rasite konkrečias priemones, nu- 
rodančias, kaip tą pasiekti. Jas suskirsčiau į grupes: pirminės prie- 
monės, kurios padeda moterims nutraukti besaikį analizavimą; 
priemonės, kurios padeda pereiti į kitą lygmenį, blaiviau galvoti ir 
priimti geresnius sprendimus; ir priemonės, kurios padeda išvengti 
besaikio analizavimo ateityje. 

Moterys analizuoja pačias įvairiausias situacijas ir įvykius - netek- 


tis, traumas, konkurenciją, pasisekimą darbe, praeitį, konfliktus su 

kitais ir seksualinį bei romantinį pasitenkinimą. Tokios mintys gali 
nepaprastai prikaustyti dėmesį, nes šie rūpesčiai susiję su pačia mūsų 
savęs vertinimo šerdimi ir svarbiausiais mūsų gyvenimo santykiais. 
Kartais nelengva pamatyti, kaip ir kodėl turėtume vengti tokio tipo 
apmąstymų. Tačiau besaikis šių situacijų analizavimas trukdo įveikti 
sunkumus, dėl to kyla grėsmė save nuvertinti ir priimti neišmin- 
tingus sprendimus. Trečioje knygos Moterys, kurios galvoja per daug 
dalyje kalbama apie tai ir apie kitas kasdienes situacijas bei temas, 
kai pasiduodama besaikiam analizavimui, ir apie priemones, kaip 


nutraukti tokias mintis ir veiksmingiau atsikratyti savo rūpesčių. 


Kas iš tikrųjų yra besaikis analizavimas? 


Nepaliaujamai analizuojant protas vis iš naujo sugrįžta prie 
negatyvių jausmų ir minčių, mes pradedame juos nagrinėti, svars- 
tyti ir minkyti kaip tešlą. Pavyzdžiui, pradedi galvoti apie neseniai 
įvykusį konfliktą su draugę: kaip ji galėjo man taip pasakyti? Ką ji 
iš tikrųjų turėjo. galvoje? Kaip aš turėčiau reaguoti? Kartais į tuos 
klausimus atsakome greitai — ji buvo prastos nuotaikos, ji taip el- 
giasi su visais, turėčiau tai pamiršti arba pasakyti, kad ji mane labai 
supykdė, o tada pamiršti. 

Bet jeigu pradedame taip be saiko analizuoti, vienas klausimas 
iškelia dar daugiau klausimų — aš tą vadinu „mielių poveikiu“: ar 
nieko tokio, kad supykau? Kas bus, jeigu nesugebėsiu jai visko pa- 
sakyti? Ką ji apie mane galvoja? Lygiai taip pat, kaip padvigubėja 
išminkyta mielinė duonos tešla, taip ir negatyvios mintys plečiasi, 
auga ir apsėda mūsų protą. Iš pradžių galbūt pagalvojate apie kokį 
nors konkretų įvykį, bet po kiek laiko mintys nejučia pereina prie 
kitų gyvenimo įvykių ar situacijų ir prieina iki svarbių klausimų 


apie save. O tie klausimai ilgainiui įgyja vis negatyvesnį atspalvį: 

jeigu nesugebu išspręsti tokių konfliktų, tai kaip galiu būti sėkmin- 
ga kompanijos vadovė? Leidžiu, kad mane visą laiką mindytų. Aš 
taip pavargau nuo to, kad esu per silpna ką nors pakeisti. Tą vieną 
kartą darbe iš pykčio praradau savitvardą ir pasirodžiau kaip pasku- 
tinė kvailė. Tėvai manęs niekada nemokė, kaip kontroliuoti pyktį. 
Jie ir patys nemokėjo jo kontroliuoti. 

Franė - graži, tamsaus gymio ilgakojė penkiasdešimt penkerių 
metų išsiskyrusi italų imigrantų duktė, labai dažnai pasiduoda to- 
kiam „mielių“ poveikiui. Ji dirba kraštovaizdžio dizainere ir jos be- 
saikis analizavimas dažniausiai prasideda nuo minčių apie darbą. 
Franė turi daug turtingų ir reiklių klientų ir labai jaudinasi dėl to, 
kad jie liktų patenkinti jos projektais. Vieno tokio ypač stipraus 
besaikio analizavimo priepuolio metu Eranė pradėjo galvoti apie 
neseniai įvykusį susitikimą su vienu klientu: 

Aš nepakankamai įtikinamai pardavinėjau jam savo idėjas. Reikėjo jį stip- 

riau paspausti. Jo prieštaravimai buvo visiška nesąmonė. Aš pasidaviau. Jis 


pasakė, kad jos gal dar gelbėtinos. Ką tai reiškia? Kodėl nepaklausiau jo, ką 
tai reiškia? Kartais būnu tokia vėpla! 


Tada Franė prisiminė savo ankstesnius klientus, atmetusius jos pro- 


jektus: 


Čia kaip ir su tuo vyru, kuris mano projektus pavadino „nuobodžiais“. Ką 
jis išmano? Kodėl aš nuleidau tą negirdomis? Juk jis galiausiai vis tiek suti- 
ko su mano projektu. Jis taip paprasčiausiai mankštinosi. 


Nors Franė turi kur kas daugiau klientų, kuriems patinka jos pro- 
jektai, jos protą visada labiau traukia blogi, o ne geri prisiminimai. 
Jeigu toks proto siautėjimas nebus nutrauktas, ji galiausiai pradės 
galvoti apie santykius su savo širdies draugu Endriumi, patraukliu 
armėnų kilmės imigrantu. Endrius yra labai sėkmingas aukštos 


klasės vegetariškų restoranų grandinės savininkas ir jam niekada 

netrūksta žodžių kišenėje, kad pralinksmintų savo rėmėjus kokiu nors 
juokeliu ar nuovokiu pastebėjimu. Franė iki ausų įsimylėjusi Endrių, 
bet nuolat nerimauja ir mąsto apie tai, ką jis iš tikrųjų apie ją galvoja: 
Jis gali turėti bet kurią moterį, kokią tik nori - vienišą ar ištekėjusią - nes 
yra patrauklus, turtingas ir labai žavus. Negaliu patikėti, kad praėjusį sa- 
vaitgalį aš taip apsikvailinau. Ruošėmės maloniai pasiplaukioti laivu, o aš 
leidau sau prisigerti ir nusvilti saulėje. Šlaisčiausi aplink visus, kažką my- 


kiau ir tikriausiai atrodžiau lyg visiška idiotė. Negana to, kad apsikvailinau 
pati, dar ir jį apkvailinau prieš jo draugus. 


Po tokių minčių apie Endrių Franė pradės galvoti apie tai, ar ji sek- 
sualiai patraukli, apie savo sveikatą ir dvidešimtmetį sūnų. Šiose 
gyvenimo srityse yra ir teigiamų dalykų - jos sveikata po paskutinio 
patikrinimo buvo įvertinta puikiai, o praeitą savaitę ji šauniai pava- 
karieniavo su sūnumi. Bet Franės galvoje dažniausiai sukasi nema- 
lonios mintys apie tai, kad jos motina serga leukemija, kad prieš ke- 
lias dienas jai su Endriumi nepavyko patirti orgazmo ir kad jai kelia 
nerimą sūnaus įprotis išgerti. Franės mintys šokinėja nuo vienos 
prie kitos ir atrodo, kad jos visos kažkokiu būdu susijusios, bet jai 
niekada taip ir nepavyksta išspręsti nė vieno savo rūpesčio. Lyg ant 
mielų augantis besaikis analizavimas skaudina Franę ir paralyžiuoja 
jos gyvenimą. Jeigu tai tęsis ir toliau, ji rizikuoja sugriauti santykius 
su Endriumi, sugadinti savo karjerą ir sveikatą. Tačiau pasitelkusi 
tas pačias priemones, kuriomis pasinaudojo Dženė, ji gali išbristi iš 


šio liūno ir pagerinti savo gyvenimo kokybę. 


Besaikio analizavimo rūšys 


Egzistuoja trys pagrindinės besaikio analizavimo rūšys. Kai 
kurie žmonės labiausiai linkę į vieną, bet dauguma iš mūsų imasi 


visų trijų: 

I. „Pykčio tirados“ tipo besaikis analizavimas yra dažniausiai pa- 
plitusi rūšis ir jo metu mintys paprastai sukasi apie tai, ką, mūsų 
nuomone, mums kas nors padarė blogo. 

Tokie apmąstymai dažniausiai užvaldo tada, kai kažkas suabejo- 
ja mūsų teisumu ir mus užplūsta mintys apie tai, kaip atsilyginti ir 


stipriau įgelti savo skriaudikui: 


Jie atmetė mano paraišką į magistrantūrą. Negaliu patikėti. Turiu daug ge- 
resnę kvalifikaciją negu dauguma kitų studentų. Esu tikra, kad jie ten pri- 
ima ir mažiau kvalifikuotus nei aš! Taip ilgai ir sunkiai to siekiau, kad ti- 
krai nusipelniau ten patekti. Tie žmonės nežino, ką daro. Arba turi išanks- 
tinį nusistatymą. Paduosiu tuos niekšus į teismą! 


Gali būti, kad mes esame teisūs, o mus įskaudinę žmonės - ne. 
Bet jeigu užplūsta tokios mintys ir apima tikra „pykčio tirada“, 
pradedame įsivaizduoti kitus žmones kaip siaubingus piktadarius, 
visiškai neatsižvelgdami į kitą istorijos pusę. Tokių minčių įkaršty- 
je gali kilti noras veikti impulsyviai, tarkime, pradėti siekti keršto 
kitiems, o tai ilgainiui gali atsisukti prieš mus pačius, pavyzdžiui, 
jeigu pradėsime daug kainuojančias ir beviltiškas teismo bylas arba 


griebsimės fizinio smurto. 


2. „Nepriklausomų minčių“ besaikis analizavimas prasideda nekal- 
tai, kai mums būna liūdna arba kai pradedame mąstyti apie kokį 
nors neseną įvykį. 
Netrukus imame vardyti visas įmanomas priežastis, dėl ko taip 
jaučiamės: 
Gal man liūdna dėl to, kad neturiu draugų. O gal dėl to, kad per šį mėnesį 
nenumečiau svorio. O gal dėl viso to, kas man nutiko praeityje. Gal aš pik- 
ta, nes darbe visi lipa man ant galvos. O gal dėl to, kad mama vis pasako 


man kokią nors kandžią pastabą. O gal dėl to, kad mano gyvenimas ne 
toks, kokio noriu. 

Kuo daugiau taip galvojame, tuo realesnės pradeda atrodyti visos 
tos mintyse išvardytos galimybės. Mūsų sugalvoti paaiškinimai, 
ypač dramatiški, pradeda rodytis labai įtikinami. 

Deja, apimti tokių minčių imame matyti problemas ten, kur 
jos iš tikrųjų neegzistuoja ar bent jau nėra tokios didelės, kokias 
įsivaizduojame, — jos tarsi pradeda gyventi savo gyvenimą, kuris 
nepriklauso nuo mūsų. Dėl to gali būti sunku tinkamai išspręsti re- 
alias problemas. Mes pradedame aiškintis su kitais, nusprendžiame 
mesti darbą ar mokyklą, atšaukiame savo išvykas, veikiame vedami 


blogos nuotaikos ir perdėto susirūpinimo. 


3. „Chaotiškas“ besaikis analizavimas apninka tada, kai judame ne 
tiesia linija nuo vienos problemos iki kitos, bet kai tuo pat metu 
protą užvaldo patys įvairiausi, dažniausiai tarpusavyje nesusiję, rū- 
pesčiai: 
Nebegaliu ištverti įtampos darbe. Jaučiuosi visiškai sužlugdyta. Aš dirbu 
prastai ir nusipelniau, kad mane atleistų. Džo kitą savaitę išvažiuoja į da- 
lykinę kelionę. Jis per dažnai vyksta į verslo keliones ir palieka mane vieną 
su vaikais. Jam labiau rūpi darbas negu šeima. Bet negaliu jam to pasakyti, 
nes nenoriu net pagalvoti apie galimybę, kad jis visą laiką važinėja dėl to, 
kad manęs nebemyli. Jaučiuosi tokia sutrikusi ir nežinau, ką daryti. 


Besaikis chaotiškas analizavimas gali labai kaustyti, nes užplūdus 
tokioms mintims nepajėgiame aiškiai suvokti, ką jaučiame ar galvo- 
jame, - jausmai ir mintys taip užvaldo, kad nebetenkame orientaci- 
jos, užsidarome arba pabėgame. Gali būti, kad tie, kurie kenčia nuo 
besaikio analizavimo ir dėl to vartoja alkoholį ar narkotikus, tokiu 
būdu stengiasi paskandinti savo sumišusias mintis, nes jų klampy- 
nėje nepajėgia sutelkti savo dėmesio į vieną dalyką, dėl kurio derėtų 


nerimauti ar kurį reikėtų atlikti. 

Pasitikrinkite, ar esate linkę be saiko analizuoti 


Savo tyrimams dažnai naudoju anketą, padedančią įvertinti, ar 
žmonės yra linkę į perdėtą analizavimą ir atsikartojantį negatyvu- 
mą. Galite pabandyti ir patys nustatyti savo polinkio į besaikį ana- 


lizavimą laipsnį. 


AR ESU LINKUSI BE SAIKO ANALIZUOTI 
Kaip reaguojate, kai jaučiatės prislėgta (liūdna, nusiminusi arba ne- 
patenkinta)? Prie kiekvieno teiginio apačioje pažymėkite atsakymą, 
kuris jums labiausiai tinka: „niekada arba beveik niekada“, „kar- 
tais“, „dažnai“ ar „visuomet arba beveik visuomet“. Apibūdinkite, 
kaip paprastai tokiais atvejais elgiatės, o ne kaip, jūsų manymu, tu- 
rėtumėte elgtis. 
Galvoju apie tai, kokia vieniša jaučiuosi. 
Galvoju apie savo nuovargį ir skausmus. 
Galvoju apie tai, kaip man sunku susikaupti. 


Galvoju apie tai, kadjaučiuosi labai pasyvi ir neturiu jokios motyvacijos. 
Galvoju: „Kodėl negaliu to imtis?" 


S UL BLS D 


Vėlir vėl pergalvoju neseniai įvykusią situaciją, gailėdamasi, kad nepa- 
vyko geriau. 

7. Galvoju apie tai, kad jaučiuosi labai liūdna ir sunerimusi. 

8. Galvoju apie visus savo trūkumus, nesėkmes, ydas ir klaidas. 

9. Galvoju apie tai, kaip nenoriu niekuo užsiimti. 

10. Galvoju: „Kodėl man nepavyksta geriau?“ 


Jeigu į visus teiginius atsakėte „niekada arba beveik niekada“ arba 
jeigu į kelis atsakėte „kartais“ — sveikinu! Pati puikiai sugebate nu- 
traukti besaikį analizavimą. Jeigu į daugiau nei kelis teiginius atsa- 
kėte „dažnai“ arba „visada“, gali būti, kad turite polinkį nerimauti 
dėl savo jausmų ir gyvenimo ir nesugebate veiksmingai kontroliuoti 


savo emocinės būsenos. 


22 MOTERYS, KURIOS GALVOJA PER DAUG 


Kas nėra besaikis analizavimas 


Žmonės besaikį analizavimą dažnai painioja su paprasčiausiu 
nerimu. Nerimas, tai gyvenimiškas klausimas „kas bus, jeigu?“ — 
numatymas, kas gali nutikti: kas bus, jeigu pasakysiu ką nors ne 
taip? Kas bus, jeigu nesugebėsiu baigti mokyklos? Kas bus, jeigu 
pasimatymas bus nevykęs? Nerimaujantis žmogus išeikvoja be galo 
daug energijos numatydamas viską, kas gali įvykti ne taip, galvoda- 
mas apie tai, ką reikėtų daryti, ir išgyvendamas, kad negali padaryti 
to, ką turėtų. 

Be saiko analizuojantys žmonės puikiai moka ir nerimauti, bet 
jų proto veikla neapsiriboja vien tik tuo. Didžioji dalis jų minčių 
sukasi ne apie tai, kas gali nutikti ateityje, o apie tai, kas nutiko 
praeityje, — įvykius, kurie jau įvyko, dalykus, kurie jau padaryti, 
situacijas, kurios baigėsi ne taip, kaip norėjosi. Nerimaujantis žmo- 
gus vis galvoja, ar gali nutikti kas nors bloga, o pradėjęs be saiko 
analizuoti jis ilgainiui patiki, kad tai jau nutiko. Po kiek laiko ne- 
beabejoji, kad įstrigai vidutiniškame darbe, kad tavo santuoka byra, 
kad iš tikrųjų nepatinki savo draugėms ar kad esi ne toks žmogus, 
koks turėtum būti. 

Besaikis analizavimas tai ne tas pats, kas obsesinis kompulsinis 
sutrikimas (OKS). Žmones, kurie kenčia nuo OKS, apninka per- 
sekiojančios mintys, bet jos dažniau sukasi apie išorines situacijas 
arba įvykius ir yra svetimos ir nekviestos, pavyzdžiui, mintys apie 
mikrobus. Žmogus, turintis OKS, gali galvoti, kad viskas, prie ko 
jis prisiliečia, yra užteršta mikrobais, bakterijomis arba purvu, ir 
visais būdais stengsis vengti liestis prie daiktų plikomis rankomis. 
Toks žmogus gali šimtą kartų per dieną plautis rankas, bet kiek 
jas beplautų, jis vis tiek nesiliaus galvoti, kad rankos yra užterštos 


ir purvinos. Žmonės, kenčiantys nuo OKS, abejoja dėl tam tikrų 

veiksmų, kuriuos jie padarė arba ne — ar išjungiau viryklę? Ar už- 
dariau langus? Ar netyčia, pats nepastebėdamas, nepervažiavau ko 
nors su savo automobiliu? Paprastiems žmonėms tokios dvejonės 
gali skambėti keistokai. Juk savaime suprantama, kad negalėjai ko 
nors netyčia pervažiuoti ir to nepastebėti. Taip, jie uždarė langus ir 
jau dešimt kartų patikrino, ar jie uždaryti. Žmonėms, kurie neturi 
šio sutrikimo, — tarp jų ir tiems, kurie kenčia nuo besaikio anali- 
zavimo, — liautis taip galvoti visai nesunku. O pagrindinė žmonių 
su OKS problema yra išsivaduoti nuo juos persekiojančių dvejonių, 
kurios visiems kitiems atrodo nereikšmingos. 

Ir galiausiai, besaikis analizavimas yra ne tas pats, kas „gilus 
mąstymas“. Kai kalbuosi su žmonėmis apie polinkį be saiko ana- 
lizuoti, jie man dažnai sako: „Argi blogai gilintis į savo emocijas ir 
apgalvoti už jų slypinčius gilesnius dalykus? Argi tie, kurie į nieką 
nesigilina, nėra tiesiog paviršutiniški žmonės, kurie niekada neatsi- 
suka į savo problemas ir praeitį?“ 

Kartais negatyvios emocijos yra užuomina į rūpesčius, kurių net 
nepastebėjome. Daugybė ilgamečių tyrimų parodė, kad nuolat blo- 
kuodami savo negatyvius jausmus ir mintis, — šis procesas dažnai 
vadinamas slopinimu, - galime sulaukti neigiamų pasekmių, ypač 
kalbant apie fizinę sveikatą. Chroniškas slopinimas didina kraujos- 
pūdį, skatina širdies ligas, o galbūt net ir imuninės sistemos sutri- 
kimus. Slopinimo priešnuodis - rimtai atsižvelgti į savo negatyvias 
emocijas, kaip į galimų konfAiktų nuorodas, su kuriais nesugebame 
veiksmingai susitvarkyti. Taip nagrinėti savo vidų yra sveika ir tai 
padeda jaustis laimingesniems. 

Tačiau negatyvios emocijos nebūtinai nurodo tikruosius ir gi- 
liausius mūsų rūpesčius. Užuot suteikusios aiškų paveikslą, jos 
mums viską rodo pro tokį objektyvą, kuris iškreipia ir susiaurina 


pasaulio vaizdą, — aš tą vadinu iškreipto vaizdo besaikiu analizavimu. 

Taip iškreiptai į viską žiūrėdami, vietoj tikrosios praeities ir dabar- 
ties matome tik tai, ką nori matyti mūsų bloga nuotaika — neigia- 
mus praeities įvykius, negatyvias dabartinės situacijos detales ir 
galimas ateities nesėkmes. „Žiūrėk, štai tas blogas įvykis!“ — sako 
protui bloga nuotaika. „O štai ta liūdna situacija! Ber tik nežiūrėk į 
kitą, teigiamą situacijos pusę!“ Gyvybinga penkiasdešimtmetė pa- 
davėja Sendė iš Bruklino sako: 

Vos tik nuotaika nors truputį sugenda, mane visuomet apima tie patys trys 

ar keturi jausmai, protas iškart už jų užkimba ir aš pradedu galvoti apie tai, 


kaip norėčiau turėti daugiau draugų ir kad daugiau žmonių mane palaiky- 
tų. Kaijaučiuosi gerai, apie tai negalvoju. 


Be saiko analizuodamas į viską pradedi žiūrėti pro prastos nuo- 
taikos objektyvą ir matai tik iškreiptą realybės vaizdą, o tada ke- 
liauji apšviestais savo proto takeliais link negatyvių taškų. Visus 
tuos takelius jungia bloga nuotaika, todėl, išėjęs iš vieno negaty- 
vaus taško, iškart peršoki prie kito, o paskui dar prie kito. Pradedi 
galvoti apie savo ginčą su sūnumi, o nuo jo pereini prie minčių apie 
savo karštą būdą ir nesugebėjimą savęs kontroliuoti. Tada pradedi 
galvoti apie karštą savo tėvo būdą ir nusprendi, kad tavo vaikystė 
buvo nestabili. Nestabilią vaikystę susieji su savo nestabilia karjera. 
Galvodamas apie karjerą pradedi vardyti visus savo buvusius ne- 
kompetentingus viršininkus. Ir taip netrukus susirenka nemažai 
neigiamų prisiminimų, minčių ir lūkesčių, kuriuos reikia apgal- 
voti. Tokių negatyvių minčių vedamas dar priimi ir kokius nors 
siaubingus sprendimus. 

Žinoma, chroniškai be saiko analizuojantys žmonės mąsto ir 
apie svarbius dalykus — apie gyvenimo prasmę, apie savo; kaip in- 
divido, vertę, apie savo santykių ateitį. Bet tos mintys gali būti tiek 
persmelktos blogos nuotaikos, kad svarbūs dalykai gali atrodyti la- 
bai iškreipti. 


MOTERYS, KURIOS GALVOJA PER DAUG 25 


Ir atvirkščiai, kai išmokstame atpažinti, kad be saiko analizuo- 
jame, ir atrandame priemones, kaip iš to išsivaduoti, tuomet išlais- 
viname savo protą, kad jis galėtų daug prasmingiau ir veiksmingiau 


galvoti apie svarbius dalykus. 


Didžiosios taurės padariniai 


Po daugybės tyrimų su įvairiausių socialinių sluoksnių žmo- 
nėmis, kuriuos atlikau daugiau nei dvidešimt pastarųjų metų, priė- 
jau prie tam tikrų išvadų apie besaikį analizavimą. Šie tyrimai rodo, 
kad besaikis analizavimas: 

- apsunkina gyvenimą - patiriamas stresas pradeda atrodyti didesnis, 
negu yra iš tikrųjų, turime mažiau galimybių tinkamai išspręsti savo 
problemas ir daug dažniau į sudėtingas situacijas reaguojame stipriau 
ir ilgiau; 

- gadina santykius - kitus žmones tai gali erzinti, dėl to jie mus gali netgi 
palikti, ir mums bus sunku suprasti, kaip tuos santykius pataisyti; 


- gali sukelti rimtų psichikos sutrikimų, tokių kaip depresija, stiprus ne- 
rimas ir piktnaudžiavimas alkoholiu. 


Viename iš mano ankstyvųjų tyrimų, kurį atlikau dirbdama profe- 
sore Stanfordo universitete, akivaizdžiai buvo matyti, kad besaikis 
analizavimas itin stipriai lemia žmonių reakciją į traumuojančius 
įvykius. Galbūt pamenate 7,1 balo žemės drebėjimą, kuris įvyko 
San Francisko Bėjaus rajone 1989 metų spalio mėnesį, per pačias 
Pasaulio taurės rungtynes tarp Ouklando „A“ ir San Francisko „Gi- 
ants“ komandų. Tai buvo didžiausias San Francisko miestą sukrėtęs 
žemės drebėjimas šiaurinėje Kalifornijoje nuo 1906 metų. Bėjaus ra- 
jone žuvo 62 žmonės, 3 757 buvo sužeisti, o 12 000 žmonių liko be 
pastogės. Sugriuvo daugiau nei 18 000 namų ir 2 $75 įmonės patyrė 
nuostolių. Ouklando mieste viršutinė didžiulio greitkelio dalis už- 


griuvo ant apatinės ir žuvo daugybė žmonių. San Francisko Bėjaus 

rajone ištisas valandas nesiliovė gaisras. Sugriuvo dalis Bėjaus tilto, 
kuris yra viena svarbiausių susisiekimo jungčių tarp San Francisko 
ir rytinio Bėjaus, ir nebebuvo galima juo naudotis. 

Šis žemės drebėjimas stipriai įaudrino žmonių protus. Masinės 
informacijos priemonėse ištisas savaites mirgėjo nuotraukos su de- 
gančiais Bėjaus rajono namais, per drebėjimą sužeistais gatvėje gu- 
linčiais žmonėmis, automobiliais, kurie vos nenukrito į San Francis- 
ko įlanką įgriuvus Bėjaus tiltui, ir nesiliovė skambėti istorijos apie 
pastatus, kurie netikėtai užgriuvo ant žmonių praėjus kelioms die- 
noms po žemės drebėjimo. Beveik visi galėjo papasakoti, kaip žemės 
drebėjimas paveikė juos asmeniškai, — kai kurie buvo sužeisti arba 
jų namai ir turtas buvo stipriai suniokoti, kiti turėjo šeimos narių 
ar draugų, kurie nukentėjo patys arba kurių turtas buvo sugadintas. 

Atsitiktinai, likus vos kelioms dienoms iki žemės drebėjimo, 
pateikiau anketas maždaug 200 Stanfordo universiteto studentų. 
Vienoje anketoje buvo klausimai apie polinkį be saiko analizuoti, 
o kitoje - apie depresiją ir nerimą. Netrukus kartu su savo tuome- 
tine magistrantūros studentų padėjėja Dženaja Morou supratome, 
kad reikėtų sugrįžti pas tuos studentus ir pažiūrėti, ar atsakymai į 
klausimus apie besaikį analizavimą nuspėjo, kokia bus jų emocinė 
reakcija į žemės drebėjimą. 

Praėjus dešimčiai dienų po stichinės nelaimės sugebėjome suras- 
ti 137 studentus, kurie pildė mūsų anketas prieš žemės drebėjimą, 
ir paprašėme, kad jie užpildytų dar vieną anketą apie depresiją. Stu- 
dentų klausinėjome ir apie tai, kas jiems nutiko per žemės drebėji- 
mą: ar jie buvo sužeisti, ar neteko turto? Ar buvo sužeisti ir turto 
neteko artimi jų šeimos nariai? Norėjome sužinoti, ar tie studentai, 
kurie dėl žemės drebėjimo patyrė didesnį sukrėtimą, turės daugiau 
priežasčių būti prastai nusiteikę, todėl reikėjo sužinoti jų išgyve- 


nimus. Gruodžio mėnesį, praėjus septynioms savaitėms po Žemės 

drebėjimo, dar kartą sugrįžome pas tuos pačius studentus pažiūrėti, 
ar linkę be saiko analizuoti vis dar jaučiasi labiau prislėgti negu tie, 
kurie tokio polinkio neturi. 

Chroniškai pasikartojantys besaikio analizavimo priepuoliai tik- 
rai rodė, kad tiek trumpalaikės, tiek ilgalaikės reakcijos į žemės dre- 
bėjimą bus stipresnės.* Ir po dešimties dienų, ir praėjus septynioms 
savaitėms po žemės drebėjimo labiau prislėgti jautėsi tie studentai, 
kurie prieš žemės drebėjimą buvo linkę be saiko analizuoti, ir šie 
rezultatai nepriklausė nei nuo to, ar jie jautėsi prislėgti prieš žemės 
drebėjimą, nei nuo to, kaip juos paveikė nelaimė. Be to, nuolatos 
itin daug analizuojantys žmonės patyrė daugiau potrauminio streso 
sutrikimo simptomų, - jie išgyveno nerimą, jautė sąstingį ir pradėjo 
perdėtai saugotis pavojaus. 

Aštuoniolikmetė studentė Džilė - mažutė, liesa kaip pagaliukas 
azijiečių kilmės amerikietė buvo itin linkusi be saiko analizuoti. Tą 
dieną, kai įvyko žemės drebėjimas, ji su kambario drauge sėdėjo 
savo bendrabučio kambaryje. Merginos guviai plepėjo apie artėjan- 
čius vidurio semestro egzaminus ir apie chemijos dėstytoją, kuris 
garsėjo tuo, kad jau per pirmąjį egzaminą „atsijoja“ savo studentus. 
Jų bendrabučio kambarys buvo viena saugesnių vietų universiteto 
miestelyje, nes pastatas buvo sutvirtintas atlaikyti 8 balų stipru- 
mo žemės drebėjimą. Tačiau, nepaisant to, tą vakarą jis siūbavo ir 
lingavo lygiai taip pat, kaip ir visa kita Bėjaus rajone. Antrakursė 
Stanfordo universiteto studentė Džilė buvo užaugusi Los Andžele, 
todėl žemės drebėjimai jai nebuvo naujiena. Tačiau šis įvykis tik dar 


labiau paskatino ją be saiko analizuoti: 


Kodėl aš negaliu to pamiršti? Dėl Dievo meilės, juk man ir anksčiau teko 
patirti žemės drebėjimą! Ir vis tiek negaliu liautis apie tai galvojusi. Vėl 
ir vėl prisimenu tas siaubingas akimirkas. Mūsų knygų lentyna vos neuž- 
krito ant mano kambario draugės, o aš tik stovėjau ir šaukiau. Ją galėjo 

užmušti, o aš nieko nedariau. Juk turėjau žinoti, ką reikia daryti. Dar prieš 
tai reikėjo patikrinti, ar ta lentyna tvirtai prikalta prie sienos, - tėvai man 
visą gyvenimą aiškino, kaip apsisaugoti nuo žemės drebėjimo! Kas man yra? 


Džilės kambario draugė Leila, atvirkščiai, nemėgdavo pernelyg 
daug mąstyti ir analizuoti. Leila buvo kilusi iš Kolorado valstijos 
ir per daugiau nei metus Stanforde jai teko patirti keletą nedidelių 
žemės drebėjimų. Kai tą vakarą pradėjo drebėti žemė, šviesiai rudos 
Leilos akys iš baimės išsiplėtė iki kompaktinės plokštelės dydžio ir 
ji paskubomis nusikeberiojo į saugų kambario kampą, o nepraėjus 
nė sekundei ant lovos, kur ji ką tik sėdėjo, nukrito knygų lentyna. 
Pasibaigus žemės drebėjimui Leila iš išgąsčio buvo netekusi žado, o 
netrukus, kaip ir visi kiti bendrabučio gyventojai, visą likusią naktį 
ir ateinančias kelias dienas nesiliovė kalbėti apie šį įvykį. Tačiau po 
savaitės jai tos kalbos nusibodo ir ji tenorėjo, kad gyvenimas vėl 
sugrįžtų į senas vėžes. Dėl žemės drebėjimo buvo atidėti vidurio se- 
mestro egzaminai ir Leila dėl to piktinosi; tą dieną, kai įvyko žemės 
drebėjimas, ji jautėsi pasiruošusi chemijos egzaminui, o dabar jam 
reikėjo ruoštis iš naujo. 

Tačiau labiausiai Leila pavargo nuo Džilės kalbų apie žemės dre- 
bėjimą ir apie tai, kaip ji jaučiasi po šio sukrėtimo. Atrodė, kad 
draugė niekaip negali pamiršti to įvykio. Ji nenustojo savęs kaltinti 
už tai, kad nepritvirtino knygų lentynos prie sienos, ir vis atsipraši- 
nėjo Leilos, kad „vos jos neužmušė“. Leila tikino Džilę, kad ji nėra 
atsakinga už tą knygų lentyną, kad jai ir Džilei viskas bus gerai. Bet 
Džilė negalėjo liautis apie tai galvojusi. Po trijų savaičių Leilai taip 
nusibodo tos kalbos, kad vieną dieną ji pratrūko, liepė jai suaugti ir 
viską pamiršti. Džilė, be abejo, labai įsižeidė. Ji puolė priekaištauti, 
kad Leilai nerūpi nei ji, nei kiti po žemės drebėjimo sužeisti ar be 
namų likę žmonės, apie kuriuos Džilė pagalvodavo labai dažnai. 


Šiurkščiai atsikirtusi Leila išlėkė iš kambario ir negrįžo visą naktį. 


Visą likusį semestrą abi antrakursės gyveno kartu nesikalbėdamos, 
o sausio mėnesį Džilė išsikėlė gyventi į kitą kambarį. 

Džilės ir Leilos atvejis rodo, kaip skirtingai į tas pačias situacijas 
gali reaguoti turintys polinkį be saiko analizuoti ir to daryti nelinkę 
žmonės, ir kaip jiems gali būti sunku sutarti. Pastarieji niekaip ne- 
supranta, kodėl pirmieji negali pamiršti savo išgyvenimų, nustumti 
į šoną įkyrių minčių ir gyventi toliau. Be saiko analizuojantys žmo- 
nės gali jaustis nesuprasti, o tie, kurie to nedaro, jiems gali pasiro- 


dyti neatjaučiantys, kietaširdžiai ir netgi dirbtini. 


Besaikis analizavimas ir sielvartas 


Visiškai normalu, kad netekus artimųjų žmones apima siel- 
vartas ir liūdesys. Tačiau jeigu po netekties depresija trunka išti- 
sus mėnesius ir metus, ji gali išties sugadinti žmogaus gyvenimą. 
Atlikusi Netekčių išgyvenimo projektą įsitikinau, kad su netektimi 
susidūrę be saiko analizuojantys žmonės dažniau patiria ilgalaikę 
ir sunkios formos depresiją. Po tokio sukrečiančio įvykio dažniau 
pašlyja jų socialiniai santykiai. Ir jiems daug sunkiau sekasi rasti 
atsakymus į klausimą, kuris gali iškilti netekus artimųjų: „Kodėl 
man tai nutiko?“ Šį projektą atlikau kartu su psichologe dr. Džiudi 
Larson, kurios specializacija - konsultavimas ir švietimas netekties 
atvejais. 

Per penkerius metus mudvi su Džiudi ir padėjėjais, kurie at- 
liko apklausas, apklausėme beveik penkis šimtus žmonių, kurių 
artimuosius pasiglemžė tokios mirtinos ligos kaip vėžys, AIDS ar 
sunkios širdies ligos. Teko išgirsti pačių įvairiausių sukrečiančių is- 
torijų. Kalbėjomės su vyresnio amžiaus moterimis ir vyrais, kurių 
sutuoktinius pasiglemžė liga ir kurie bandė sugrįžti atgal į gyveni- 


mą be žmogaus, su kuriuo pragyveno daugiau nei pusę amžiaus. 

Bendravome ir su jaunais žmonėmis, kurie neteko tėvų ar brolių ir 
seserų ir kurių draugai bei bendradarbiai negalėjo suprasti, kodėl 
praėjus vos keliems mėnesiams po netekties jie dar neatsigavo. Teko 
kalbėtis su žmonėmis, kurie atsisakė pelningų darbų, kad galėtų pa- 
sirūpinti savo mirštančiu draugu paskutinėmis gyvenimo dienomis. 
Išgirdome širdį draskančių istorijų apie motinas, kurios atvažiavo iš 
Ajovos, Naujojo Džersio ar Pietų Karolinos valstijų tam, kad galėtų 
pasirūpinti nuo AIDS mirštančiais savo suaugusiais sūnumis. 

Iš tų žmonių sužinojome labai daug. Paaiškėjo, kad netekties 
akivaizdoje polinkis be saiko analizuoti ypač kenkia. Nuolatos be 
saiko analizuojantys žmonės rūpindamiesi savo artimaisiais iškart 
po jų netekties ir per pusantrų metų po to jausdavo daugiau de- 
presijos simptomų. Ir tai nebuvo įprastos skausmo kančios, kurias 
išgyveno beveik visi netektį patyrę žmonės. Beveik 45 procentai 
tokių Žmonių juto gana stiprius depresijos požymius, todėl jiems 
buvo galima diagnozuoti vieną sunkiausių depresijos formų - stiprų 
depresinį sutrikimą. Ir atvirkščiai — tie, kurie nebuvo linkę be sai- 
ko analizuoti, iškart po netekties ir per ateinančius pusantrų metų 
paprastai pajausdavo tik kai kuriuos depresiją primenančius simp- 
tomus. Tačiau daugumai iš jų jie nesitęsė labai ilgai ir nebuvo itin 
stiprūs. 

Besaikis analizavimas vos nepražudė keturiasdešimt septynerių 
metų fizioterapeutės Karinos, kurios sssuo Amanda mūsų tyrimo 
metu mirė nuo krūties vėžio. Niekada nebūtum pasakęs, kad Ka- 
rina ir Amanda yra seserys — Karina buvo aukšta, šviesiaplaukė ir 
atletiška, o Amanda buvo tamsiaplaukė, žemesnio ūgio, apkūnesnė 
ir dešimčia metų vyresnė. Tačiau jos buvo labai atsidavusios viena 
kitai. Vaikystėje Amanda labai rūpinosi Karina, nes abu jų tėvai 
daug gėrė ir dėl alkoholio bent keletą vakarų per savaitę palikdavo 


dukras be priežiūros. Suaugusios seserys palaikydavo viena kitą tiek 

fiziškai, tiek emociškai ir stengdavosi kartu praleisti tiek laiko, kiek 
tą daryti leido jų darbas ir įsipareigojimai šeimai. 

Kai Amandai diagnozavo krūties vėžį, seserys prisiekė neprarasti 
optimizmo ir kovoti drauge. Tačiau kai jos nebūdavo kartu, Kariną 
apnikdavo nerimas ir užplūsdavo nekontroliuojamos mintys. Dėl 
to ją ėmė kankinti nemiga, dingo apetitas ir pasireiškė vis didesnis 
polinkis į depresiją. 

Ką reikės daryti, jeigu Amanda numirs? Aš negaliu be jos gyventi. Kodėl 

ne aš susirgau vėžiu? Kodėl Dievas taip su mumis elgiasi? Mes jau pakan- 


kamai prisikentėjome. Negaliu šito ištverti. Nežinau, ar sugebėsiu gyventi 
bejos. 


Kad ir kaip būtų tragiška, tačiau patys geriausi Vakarų pakrantėje 
prieinami vaistai nepajėgė išgelbėti Amandos gyvybės. Vėžys buvo 
pernelyg išplitęs dar prieš diagnozuojant ligą ir, nepaisant agresyvių 
gydymo metodų, toliau progresavo. Amanda mirė po metų. 

Kariną, kaip ir daugelį kitų netektį patyrusių žmonių, Amandos 
mirtis sukrėtė. Ji ištisas dienas sėdėjo užsidariusi namuose, beveik 
nieko nevalgė ir nereagavo į vyro pastangas su ja pasikalbėti. Pirmi- 
nis sukrėtimas ilgainiui praėjo, tačiau netekties skausmas dar labiau 
stiprėjo ir besaikio analizavimo priepuoliai darėsi vis pavojingesni. 
Ji prisiminė kiekvieną savo pokalbį su Amandos gydytojais, mintyse 
iš naujo atkartodavo, ką pasakė jie ir ką kalbėjo ji pati, ir nenustojo 
galvoti apie tai, ar gydytojai padarė viską, kas įmanoma, kad Aman- 
dą išgelbėtų. Karina kaltino save dėl to, kad neieškojo alternatyvių 
gydymo būdų, eksperimentinių universiteto gydymo metodų, kurie 
galbūt būtų padėję seseriai. Juk tikrai turėjo būti kažkas, kokie nors 
nauji vaistai ar chirurginės priemonės, kurios galėjo bent jau pail- 
ginti jos gyvenimą. 

Karinos vyras visais būdais stengėsi ją palaikyti. Jis ištisas valan- 


das klausydavosi jos pasakojimų apie Amandą ir apie tuos nuostabius 

laikus, kuriuos jos praleido kartu. Kai Karina imdavo save kaltinti 
ir pasakoti apie tai, ką ji santykiuose su Amanda neva darė ne taip, 
jis švelniai atsakydavo žmonai ir stengėsi padėti jai suprasti, kad ji 
padarė viską, ką galėjo, ir kad buvo labai mylinti ir rūpestinga sesuo. 
Jis perėmė įprastus Karinos namų ruošos darbus ir vaikų priežiūrą, 
kad ji turėtų daugiau laiko sau ir galėtų lankyti Amandos kapą. 
Tačiau praėjus keliems mėnesiams Karinos liūdesys vis augo, minčių 
apie Amandą vis daugėjo, ir vyro kantrybė ilgainiui ėmė sekti. 
Vieną rytą, prieš važiuodama aplankyti Amandos kapo, Karina 
maudėsi duše ir netyčia ranka perbraukė per dešiniąją krūtį. Pirštai 
apčiuopė kažką panašaus į gumbelį ir ją persmelkė išgąstis. Ji pra- 
dėjo tikrinti krūtį, spaudinėti audinius aplinkui, mėgindama išsi- 
aiškinti, ar tai, ką pajuto, tikrai gumbas, ar paprasčiausias audinys. 
Bet negalėjo suprasti. Ar tai auglys? Ar jai vėžys kaip ir Amandai? Ją 
užgriuvo minčių lavina: 
Aš tikrai neištverčiau, jeigu reikėtų išgyventi tą patį siaubingą gydymą, 
kokį ištvėrė Amanda. O be to, koks tikslas tą daryti, jeigu vis tiek mirsi? 
Negaliu net pagalvoti, kaip reikėtų gyventi ir po truputį nykti tokioje pat 
kančioje kaip Amandai. Negaliu leisti, kad mano vyrui ir vaikams reikėtų 
išgyventi tą patį. 


Po Amandos mirties Karina buvo pagalvojusi apie savižudybę, bet 
niekada rimtai tam nesiruošė. Dabar jos protas užsikabino už tos 
minties ir ji pradėjo galvoti, kad reikia tą padaryti iš anksto, ne- 
laukiant, kol vėžys ją pribaigs, - kad jai ir šeimai nereikėtų kęsti 
varginančio gydymo, kuris trunka ištisus mėnesius ir ilgainiui vis 
tiek baigiasi mirtimi. Karina žinojo, kad protingiausia būtų kreiptis 
į gydytoją ir pasikonsultuoti dėl to gumbelio, bet ji buvo įsitikinusi, 
kad vos tik bus diagnozuotas vėžys, ji nebegalės kontroliuoti savo 
gyvenimo. Ji pereis į gydytojų, tyrimų ir ligoninių rankas bei ma- 


lonę. O tai būtų nepakeliama. Baigdama maudytis Karina jau nė 

kiek neabejojo, kad jai krūties vėžys ir kad ji mirs. Ir buvo tvirtai 
nusprendusi nusižudyti. 

Visa laimė, kad išlipus iš dušo į vonią įėjo vyras. Vos tik jį pama- 
čiusi ji prapliupo verkti. Jis sugebėjo iškamantinėti Kariną, dėl ko ji 
verkia, ir sužinojęs priežastis iškart paskambino gydytojui. Per parą 
jai buvo atlikti tyrimai ir biopsija, ir paaiškėjo, kad tai ne krūties 
vėžys. 

Karinai pasisekė, kad į tą situaciją sėkmingai įsiterpė jos vyras. 
Jeigu ji būtų nors kiek ilgiau visa tai analizavusi, gali būti, kad būtų 
paklausiusi savo minčių apie savižudybę. Tačiau besaikis analiza- 
vimas gali paskatinti ne tik savižudybę, bet ir ilgalaikes, sunkias 
bei skausmingas reakcijas, kurios labai kenkia netektį išgyvenančių 
žmonių sveikatai ir gerovei. 

Netekčių išgyvenimo projektas pateikė įtikinamų įrodymų, kad 
besaikis analizavimas gali labai pakenkti žmonių santykiams. Kar- 
tu su Karltono universiteto psichologu Kristoferiu Deivisu nagri- 
nėjome artimų santykių pokyčius, kuriuos per pusantrų metų po 
netekties patiria žmonės, linkę be saiko analizuoti, ir tokio polin- 
kio neturintys.“ Linkusiems be saiko analizuoti labiau trūko kitų 
žmonių palaikymo ir padrąsinimo. Juk jų, kaip ir Karinos, galvoje 
sukosi labai daug minčių ir jie norėjo išsakyti tas mintis ir jausmus 
kitiems. Tačiau Amerikos visuomenėje egzistuoja problema - mes 
turime labai aiškiai nustatytas normas, kaip ilgai ir kiek daug turė- 
tume kalbėti apie savo sielvartą, o netektį išgyvenantiems žmonėms 
tos normos yra nepakankamos ir nerealios. Tuos, kurie be saiko 
analizuoja ir išgyvena netekties skausmą daug ilgiau nei tie, kurie 
tokio polinkio neturi, labai vargina socialinis laikrodis, kuris nuro- 
do, per kiek laiko po netekties turėtum atsigauti. Paprastai žmonės 
pavargsta, netgi susierzina, jeigu be saiko analizuojantieji nepa- 


liaudami kalba apie savo netektį. Užuot išreiškę savo užuojautą ir 

parodę susirūpinimą, jie gali paprasčiausiai pasitraukti, supykti arba 
susierzinti. Trisdešimt šešerių metų Lauros tėvas mirė, o motina jau 
seniai sirgo ir gulėjo mirties patale. Ji pasakojo: 
Šeiminiame gyvenime atsiranda labai didelė įtampa. Mano vyrui neteko 
išgyventi tėvų mirties ar ligos, todėl jis negali manęs atjausti. Jis apie tai 
neturi nė menkiausio supratimo. Jis sako: „Juk jau praėjo šeši mėnesiai. 
Jau turėtum atsigauti.“ Aš gana dažnai su juo pasijusdavau nevisavertė.? 


Pastebėjome, kad tie, kurie linkę be saiko analizuoti, po netekties 
sulaukė kur kas mažiau kitų žmonių emocinio palaikymo, negu tie, 
kurie tokio polinkio neturi. Be to, jie prisipažino jaučiantys daug 
didesnę socialinę trintį - beviltišką konfliktą tarp jų ir draugų arba 
šeimos narių. Karina daug mėnesių po netekties nuolat leisdavosi 
į besaikį analizavimą ir liūdėjo dėl Amandos mirties, o jos vyro 
kantrybė vis labiau seko. Kartais šeimos nariai ir draugai pradeda 
elgtis dar šiurkščiau arba ima šaipytis iš sielvarte skendinčio artimo 
žmogaus ir netgi gali jį palikti. . 

Galbūt sau sakote: „Bet juk nenuostabu, kad tie žmonės liūdėjo 
ir be saiko mąstė bei analizavo. Juk jų draugai ir šeimos nariai su jais 
elgėsi taip negailestingai.“ Pastebėjome, kad stipri socialinė trintis ir 
emocinio palaikymo stoka labai skatina žmones be saiko analizuo- 
ti — tie, kurie nesulaukia socialinio palaikymo, laikui bėgant pradeda 
analizuoti dar daugiau. Tačiau besaikis analizavimas kartu didina 
socialinę trintį ir žmogui ima dar labiau trūkti palaikymo: linkusieji 


tą daryti ilgainiui sulaukia vis mažiau socialinio palaikymo. 


Dar vienas moterų prakeiksmas 


Moterų ir vyrų psichinė sveikata — stulbinamai skirtinga. 
Moterys du kartus labiau linkusios tiek į lengvos, tiek į sunkios 


formos depresiją. Toks skirtumas buvo pastebėtas po išsamių Jung- 

tinėse Valstijose, Europoje bei daugelyje pasaulio kultūrų atliktų 
tyrimų. 

Vos tik išgirdę šį faktą žmonės puola ieškoti tam paaiškinimų, 
kaip tikriausiai darote ir jūs. Yra teigiančiųjų, kad dėl tokio didelio 
polinkio į depresiją kalti moteriški hormonai. Kiti tvirtina, jog taip 
yra dėl to, kad moterys stokoja galios visuomenėje. O dar kiti aiški- 
na, kad polinkį į depresiją lemia moterų charakteris. 

Daugiau nei dvidešimt metų nagrinėjau moterų depresijos prie- 
žastis ir esu tikra dėl vieno dalyko — nėra tos vienos vienintelės prie- 
žasties, dėl ko moterys labiau linkusios į depresiją nei vyrai. Tiesą 
pasakius, yra pernelyg daug priežasčių. Dvigubai didesnį moterų 
polinkį į depresiją lemia daugybė biologinių, socialinių ir psicho- 
loginių veiksnių. 

Besaikis analizavimas yra viena iš priežasčių. Labai akivaizdžiai tą 
pastebėjau atlikdama Moterų depresijos tyrimą, kurio metu buvo ap- 
klausta beveik I 300 skirtingų visuomenės sluoksnių moterų ir vyrų, 
kurių amžius svyravo nuo 25 iki 75 metų. Tuos žmones atsitiktinai 
pasirinkome iš San Francisko Bėjaus rajono ir pakvietėme dalyvauti 
tyrime. Uždavėme klausimus apie viską, pradedant darbu ir santuo- 
ka, baigiant požiūriu į gyvenimą ir apie patirtas fizines bei sveikatos 
traumas. Žinoma, klausinėjome ir apie jų polinkį be saiko analizuoti. 

Tyrimo metu moterys daug dažniau nei vyrai prisipažindavo, kad 
pradeda be saiko analizuoti tada, kai jaučiasi liūdnos, sunerimusios 
arba prislėgtos.* Be to, moterys labiau linkusios į depresiją nei vyrai. 
Nagrinėjome, kiek besaikis analizavimas ir keletas kitų šiame ty- 
rime įvertintų veiksnių turi įtakos aukštesniems moterų depresijos 
rodikliams, ir pastebėjome, kad besaikis analizavimas yra vienas di- 
džiausių veiksnių (statistiškai). Žinoma, tai tikrai nebuvo vieninte- 
lis veiksnys. Moterys praeityje buvo patyrusios daugiau traumų, 


tokių kaip seksualinis išnaudojimas, o tai irgi lėmė aukštesnius 

depresijos rodiklius. Joms buvo tekę dažniau susidurti su nuolatiniu 
skurdu ar diskriminacija darbe, dėl to jos jautėsi bejėgės, o tai irgi 
turėjo įtakos didesnei depresijai. Tačiau labiausiai vyrų ir moterų 


depresijos rodikliai skyrėsi dėl polinkio be saiko analizuoti. 


Minčių užterštumas 


Ką blogo mums daro besaikis analizavimas? Galvotume, kad 
nieko bloga mąstyti apie savo emocijų priežastis. Juk, galų gale, tą 
jau nuo 1960 metų rekomenduoja tiek daug populiariosios psicholo- 
gijos knygų. Ir atrodo, kad būtent dėl šios priežasties mes lankomės 
pas psichoterapeutus. 

Bėda ta, kad besaikis analizavimas neatskleidžia giliausios ir 
tikriausios gyvenimo prasmės ar realybės. Ir anaiptol nepadeda 
mums blaiviai pažvelgti į praeitį, suvokti ar išspręsti savo dabar- 
tinių problemų. Be saiko analizuojant mūsų mintys tiek užsiteršia 
negatyviomis nuostatomis, kad dar prieš pradėdamas jau jautiesi 
nugalėtas; pasijunti sukaustytas ir sužlugdytas, pradedi vis giliau ir 
giliau grimzti į depresiją. 

Besaikio analizavimo pasekmes teko nagrinėti daugybėje la- 
boratorinių tyrimų, kuriems vadovavo Džanaja Morou iš Vasaro 
koledžo, Sonja Liubomirsky iš Kalifornijos universiteto ir Endriu 
Vardas iš Svartmoro koledžo. Sukūrėme metodą, kad žmonės la- 
boratorijoje pradėtų be saiko analizuoti - pateikdavome jiems tam 
tikrus toliau išvardytus teiginius, liepdavome atkreipti dėmesį į savo 
emocijas ir galvoti apie savo gyvenimą: 

Galvokite apie savo motyvacijos lygį. 

Galvokite apie savo ateities tikslus. 


Galvokite apie tai, koks dabar jaučiatės laimingas ar liūdnas. 
Galvokite apie savo santykius su šeima. 

Turbūt pastebėjote, kad šie teiginiai neskatina atvirai galvoti apie 
savo neigiamus prisiminimus ar jausmus. Norėjome, kad jie būtų 
neutralūs ir kad galėtume pamatyti, kaip tokia mąstysena lemia 
tiek gana laimingų, tiek prislėgtų žmonių nuotaikas. Įtarėme, kad 
ta užduotis, kurios metu reikia be saiko analizuoti, nelabai paveiks 
tuos, kurių nuotaika gera, nes ji buvo visiškai neutrali, be to, juk 
galvoti apie save paprastai nėra slegiantis užsiėmimas. Tačiau įta- 
rėme, kad tuos, kurie tyrimo metu jau buvo prastai nusiteikę, ši 
užduotis privers dar labiau nuliūsti, nusiminti ir pulti į pesimizmą, 
nes dėl blogos nuotaikos jų galvose jau sukosi slogesnės mintys. 

Sugalvojome ir dėmesį blaškančią užduotį — teiginius, kurie ati- 
traukia dėmesį nuo emocijų ir savęs vertinimo: 

Galvokite apie šiltą dieną dvelkiantį vėsų vėjelį. 

Galvokite apie virš galvos lėtai praskrendantį lėktuvą. 


Galvokite apie Laisvės statulos formą. 
Galvokite apie artimiausią prekybos centrą. 


Ir vėlgi, tai buvo emociškai neutralūs teiginiai, todėl tikėjomės, kad 
jie neturėtų smarkiai paveikti prislėgtų žmonių nuotaikos. Tačiau 
žinodami, kad tai prablaškys jų mintis dėl ilgalaikių rūpesčių, tikė- 
jomės, kad nors trumpam teigiamai paveiks jų nuotaiką. 

Mūsų lūkesčiai apie besaikio analizavimo pasekmes ir dėmesį 
blaškančias užduotis pasitvirtino. Atlikus 8-10 minučių užduotį, 
kurios metu reikėjo daug analizuoti, blogai nusiteikusių žmonių 
nuotaika dar labiau sugedo, o tų blogai nusiteikusių dalyvių, kurie 
tiek pat laiko atliko dėmesį blaškančią užduotį, nuotaika pastebi- 
mai pakilo. Žmonių, kurie tyrimo pradžioje buvo nusiteikę gerai, 
nuotaika nesikeitė nė vienoje užduotyje." 

Tada pradėjome nagrinėti, kaip besaikis analizavimas ir dėmesio 
prablaškymas veikia mintis. Atlikome nemažai tyrimų, į laboratoriją 


kvietėmės prislėgtus ir gerai nusiteikusius žmones, jiems atsitiktinai 

skirdavome arba besaikio analizavimo, arba dėmesį blaškančias už- 
duotis, kurias reikėjo atlikti per 8 minutes. Paskui prašydavome jų 
atlikti naują užduotį, po kurios paaiškėdavo, ką jie galvoja apie savo 
praeitį, dabartį ir ateitį. | 

Atlikus tyrimus, kurių: metu stebėjome, ką žmonės galvoja apie 
savo praeitį, paaiškėjo, kad prislėgti žmonės, pradėję be saiko ana- 
lizuoti, yra linkę atkurti daugiau negatyvių prisiminimų iš praei- 
ties, negu tie prislėgti žmonės, kurių dėmesį išblaškydavome, arba 
tie dalyviai, kurie tyrimo metu jautėsi gerai.? Realiame gyvenime 
tai reiškia, kad kai pradedi be saiko mąstyti apie liūdnus dalykus 
ir rūpesčius, protą traukia tik tamsūs ir niūrūs prisiminimai iš tų 
gyvenimo laikotarpių, kurie pažymėti nesėkmėmis, praradimais ir 
nusivylimais. Taip galima iki smulkmenų prisiminti patirtus sun- 
kumus ir skausmą — kaip iš tavęs pasijuokė kiti vaikai, kaip buvai 
sukritikuotas prieš savo bendradarbius, kaip tavęs nemylėjo tėvai. 
O užplūdus liūdniems prisiminimams pasijunti dar labiau prislėg- 
tas. Pradeda atrodyti, kad praeities įvykiai pateisina tavo dabartinę 
nuotaiką — juk taip blogai jautiesi todėl, kad praeityje teko patirti 
tokį skausmą. Tačiau protas, regis, sistemingai ignoruoja teigiamus 
praeities prisiminimus. Atrodo, lyg ant šviesaus ir linksmo prisimi- 
nimų kelio būtų atsiradusios užtvaros, neleidžiančios jam žvalgytis į 
kitas, vienodai svarbias patirtis. Dėl to praeities perspektyva tampa 
labiau neigiama. 

Besaikis analizavimas turi įtakos ne tik praeičiai. Dar pastebėjo- 
me, kad be saiko analizuojantys prislėgti žmonės savo ateityje mato 
kur kas mažiau vilties negu tie prislėgti žmonės, kurių dėmesys 
buvo išblaškytas arba kurie buvo gerai nusiteikę? Be saiko savo si- 
tuaciją analizuojantys žmonės pradėdavo nebetikėti, kad ateityje jų 
gali laukti kas nors gero, pavyzdžiui, ilga ir laiminga santuoka arba 


santykiai, geras darbas ar sėkminga karjera, ilgas ir sveikas gyveni- 

mas. Anaiptol, jie pradėdavo galvoti, jog labai tikėtina, kad jiems 
nutiks kas nors bloga (ligos, finansiniai sunkumai, žlugę santykiai). 
Įtikėjus, kad ateityje tau nutiks tik blogi dalykai, tikrai gali pajusti 
neviltį, o neviltis yra puikus ilgalaikės depresijos palydovas. 

Be to, slegiantis besaikis analizavimas apremdo žmogaus dabar- 
ties viziją. Prašėme, kad tyrimų dalyviai papasakotų, kaip einasi jų 
gyvenimas pastaruoju metu. Palyginti su tais prislėgtais žmonėmis, 
kurių dėmesys buvo išblaškytas, arba su dviem gerai nusiteikusių 
žmonių grupėmis, be saiko analizuojantys prislėgti žmonės apie 
save atsiliepė kritiškiau, savo gyvenime matė daugiau problemų ir 
jautė daugiau nevilties arba nepajėgė išspręsti tų bėdų.!? Pavyzdžiui, 
prislėgti žmonės iš besaikio analizavimo grupės sakė štai ką: 

Šiuo metu mano gyvenime niekas nevyksta taip, kaip aš norėčiau. Mane 


slegia mokykla ir aš jaučiuosi labai vieniša. Draugai vis dalija patarimus, 
kaip turėčiau elgtis, bet nė vienas iš jų nieko iš tikrųjų nesupranta. 


O prislėgti žmonės iš dėmesį blaškančios grupės, atvirkščiai, kalbė- 
jo štai ką: 
Šiuo metu mane erzina keletas dalykų gyvenime. Mano pažymiai pras- 
tesni, negu turėtų būti - aš tikrai sugebu geriau. Mama pasiūlė susirasti 
repetitorių ir galbūt tai tikrai padėtų. Man labai pasisekė, kad ji nori padėti 
man už tai susimokėti. Neabejoju, kad priėmusi nedidelę pagalbą sugebė- 
siu pagerinti savo pažymius. 


Neturėjome priežasčių galvoti, kad prislėgti žmonės iš besaikio ana- 
lizavimo grupės gyvena prasčiau už kitų grupių narius (pavyzdžiui, 
už dėmesį blaškančios grupės dalyvius), nes visi šio tyrimo dalyviai 
į grupes pateko atsitiktinai. Tačiau besaikis analizavimas paskatino 
prislėgtus žmones pesimistiškiau žvelgti į savo dabartinį gyvenimą 
ir labiau save kritikuoti. 

Daug žmonių teigia pradedantys be saiko analizuoti todėl, kad 


stengiasi suprasti ir išspręsti savo gyvenimo problemas. Kaip šitai 

įmanoma, jeigu apie jas negalvosi? Deja, tuo metu, kai jautiesi pris- 
lėgtas, besaikis analizavimas nepadeda tinkamai išspręsti problemų. 
Po to, kai prislėgti ir gerai nusiteikę žmonės atliko besaikio anali- 
zavimo arba dėmesio blaškymo užduotis, pateikėme jiems spėjamas 
problemas, su kuriomis labai dažnai susiduria prislėgti žmonės. Štai 
vienos problemos pavyzdys: „Atrodo, kad draugai nebenori su ta- 
vimi būti“ Tada paklausėme, kaip jie spręstų tokią problemą. Be 
saiko analizuojantys prislėgti žmonės sugalvojo kur kas prastesnius 
sprendimus negu kitos trys dalyvių grupės.!' Pavyzdžiui, paklausti, 
ką darytų, jeigu draugas ar draugė pradėtų jų vengti, jie pasiūlė tokį 
sprendimą: „Greičiausiai aš irgi pradėčiau jo ar jos vengti“ O tie 
prislėgti žmonės, kurių dėmesys buvo prablaškytas, sugalvojo tokį 
sprendimą: „Paklausčiau artimiausio tos grupės žmogaus, ką aš pa- 
dariau, dėl ko tas žmogus manęs vengia.“ Besaikis analizavimas ver- 
čia prislėgtus žmones prasčiau spręsti realias gyvenimo problemas.! 

Net jeigu ir sugalvoja tinkamą problemos sprendimą, linkusiems 
be saiko analizuoti sunkiau jo imtis. Pastebėjome, kad tokie žmonės 
nesijaučia iki galo užtikrinti dėl to, ką sugalvojo, o jeigu šalia to 
dar jaučiasi ir prislėgti, prieš ryždamiesi įgyvendinti savo sprendimą 
jie nori gauti daugiau informacijos bei laiko apgalvoti, palyginus 
su tais, kurie nėra linkę be saiko analizuoti."? Jie nesiliauja dvejoti, 
jiems sunkiau apsispręsti ir jie niekaip negali priimti tvirto sprendi- 
mo, ką daryti. 

Be saiko analizuojantieji ne tik užstringa prie didelių problemų, 
bet nuo nesibaigiančių apmąstymų dingsta ir bet kokia jų motyva- 
cija imtis net ir mažiausio veiksmo, kad išspręstų problemas. Viena- 
me eksperimentiniame tyrime dalyviams pateikėme nedidelį sąrašą 
pasiūlymų, kas galėtų padėti jaustis geriau ir labiau kontroliuoti 
savo gyvenimą, pavyzdžiui, vakarienė su draugais arba mėgstamos 


sporto šakos treniruotės. Paklausėme kiekvieno dalyvio, kaip jam 

atrodo, ar tokia veikla pakeltų jo nuotaiką, ir sužinojome, kad kiek- 
vienas — tiek prislėgtas, tiek gerai nusiteikęs ir tiek besaikio anali- 
zavimo, tiek dėmesio blaškymo grupės narys — sutiko, kad tokia 
veikla labai padėtų. Tada paklausėme, ar jie tikrai nori ir galimybei 
atsiradus norėtų tą įgyvendinti. Be saiko analizuojantys prislėgti 
dalyviai išreiškė daug mažesnį norą tuo užsiimti negu kitos grupės, 
nors vos prieš akimirką patys tvirtino, kad tai pakeltų jiems nuo- 
taiką.'* Kitaip tariant, jie nesugebėjo rasti motyvacijos užsiimti tuo, 
kas, pasak jų pačių, galėtų jiems padėti. 

Taigi, besaikis analizavimas verčia daug negatyviau žiūrėti į savo 
praeitį, dabartį ir ateitį. Jis mažina gebėjimą sugalvoti tinkamus 
problemų sprendimo būdus ir sekina pasitikėjimą bei motyvaciją 
įgyvendinti bet kokį sprendimą. Ir, kaip jau minėjau anksčiau, be 
saiko analizuojantys žmonės po netekties arba traumos daug grei- 
čiau netenka socialinio palaikymo negu tie, kurie tuo neužsiima. 
Nenuostabu, kad be saiko analizuojantys žmonės daug dažniau yra 
blogai nusiteikę, negu tokio polinkio neturintys. 

Svarbu atkreipti dėmesį į tai, kad besaikis analizavimas yra vie- 
nodai žalingas tiek moterims, tiek vyrams. Visi mūsų tyrimai rodo, 
kad jis labai greitai atveda prie depresijos, skatina negatyvias mintis 
ir trukdo tinkamai išspręsti problemas — nesvarbu, ar jūs vyras, ar 
moteris. Tačiau moterys daug dažniau nei vyrai patenka į besaikio 
analizavimo pinkles ir dėl to išgyvena pavojingesnes pasekmes. 

Besaikis analizavimas sukelia ne tik depresiją. Netrukus po to, 
kai persikėliau dėstyti į Mičigano universitetą, absolventė Šerilė 
Rusting pasidalijo savo mintimis apie besaikį analizavimą ir pyktį. 
Anot jos, jeigu besaikis analizavimas stipriau veikia mintis tada, 
kai žmogus yra blogai nusiteikęs, tas pats turėtų vykti ir su pykčiu. 
Tai yra kuo daugiau pykdamas analizuoji, tuo daraisi piktesnis ir 


prisigalvoji dar daugiau priežasčių, dėl ko vertėtų pykti. Norėdama 

patvirtinti savo mintis Šerilė atliko eksperimentus, kuriuose ji iš 
tikrųjų supykdydavo žmones, — priversdavo juos prisiminti pyktį, 
kurį jie patyrė pastaruoju metu, arba įsivaizduoti save situacijoje, 
kurioje dauguma žmonių supyktų (pavyzdžiui, apgaulės būdu ne- 
gauti gero įvertinimo moksle). Tada ji paskatino žmones pradėti be 
saiko analizuoti arba išblaškė jų dėmesį pasinaudodama panašio- 
mis priemonėmis, kurias mudvi su Sonja naudojome savo tyrimuo- 
se apie depresiją. Šerilė pamatė, kad tie, kurie pykdami nesiliovė 
analizuoti situacijos, darėsi dar piktesni, o tiems, kurių dėmesys 
supykus buvo išblaškytas, taip nenutiko." Dar ji pastebėjo, kad 
besaikis analizavimas kursto piktas mintis. Supykdžiusi žmones ir 
paskatinusi juos analizuoti arba išblaškiusi jų dėmesį Šerilė pateikė 
emociškai dviprasmiškas situacijas, pavyzdžiui: „Senyvo amžiaus 
žmogus kalbasi su jaunesniu“, ir liepė pagal jas sukurti istoriją. Be 
saiko analizuojančių Žmonių istorijose buvo juntama daug daugiau 
negatyvumo ir pykčio negu tų dalyvių, kurių dėmesys buvo pra- 
blaškytas. 

Pikto besaikio analizavimo ir blogos nuotaikos besaikio analiza- 
vimo metu kilusios mintys skiriasi ir būna skirtingų rūšių. Piktos 
mintys sukasi apie patirtą neteisybę arba dėl tos neteisybės kaltina 
kitus. Todėl pykdami galvojame taip: „Negaliu patikėti, kad ji su 
manimi taip pasielgė! Aš jai už tai atsilyginsiu!“ Būdami blogos 
nuotaikos mes daug dažniau galvojame apie savo kaltę ir klaidas 
bei apie netektis ir nesėkmes. Tačiau iš tikrųjų mintys retai būna 
vien tik piktos arba vien tik slegiančios, arba vien tik keliančios 
nerimą. Protas šokinėja pirmyn atgal tarp šių nuotaikų bei su jomis 
susijusių minčių, ir mūsų jausmai dažniausiai yra skirtmgų nuo- 
taikų kratinys. O besaikis analizavimas gali dar labiau paskatinti 
skirtingų nuotaikų aktyvuojamas mintis ir užversti mus klausimais 


apie tai, ar dėl savo keblios padėties turėtume kaltinti kitus, ar save 

ir ar pralaimėję turėtume atsilyginti kitiems, ar paprasčiausiai pa- 
sitraukti. 

Jeigu besaikis analizavimas mus tik dar labiau liūdina, kelia ne- 
rimą ar pykdo, kenkia santykiams, žlugdo karjerą ir trukdo spręs- 
ti problemas, tuomet kodėl mes tuo užsiimame? Kitame skyriuje 
nagrinėju keturis istorinius pokyčius, kurie paskatino šiuolaikinių 
kartų polinkį į besaikį analizavimą, ir priežastis, dėl ko moterys 


labiau į tai linkusios negu vyrai. 


2 skyrius 


Jeigu tai taip skaudina, 
kodėl mes vis tiek taip elgiamės? 


Eimė niekaip nesupranta, kaip jai tai nutinka. Jos diena gali 
prasidėti puikiai, ji laiminga važiuoja su savo visureigiu į darbą 
didelėje teisininkų firmoje, kur dirba padėjėja. Jai patinka ir pats 
darbas, ir jos bendradarbiai advokatai, dirbantys prie svarbių, su 
didelėmis pinigų sumomis susijusių bylų. Vilkėdama savo įprastą 
konservatyvų juodos spalvos sijoną ir dalykišką palaidinę ji įžen- 
gia į biurą ir mesteli ant stalo vakarykštės darbo dienos popierius. 
Jos akys iškart užkliūva už geltonos spalvos raštelio stalo viduryje. 
„Eime, prašau, užsuk į mano biurą IO val. Stiu.“ Stiu - tai Stiuartas 
Vaimanas, Eimės viršininkas ir vienas iš firmos savininkų. Eimė jį 
gerbia ir jis jai patinka, bet, pamačius iškvietimą į jo didžiulį tamsų 
biurą, Eimei per nugarą perbėga šiurpas. „Kas dedasi?“ — klausia ji 
savęs ir galvoje pradeda suktis mintys. Per tą trumpą laiką nuo 9 iki 
10 valandos Eimė spėja pergalvoti labai daug temų: 

Kodėl jis nepasakė, apie ką nori pasikalbėti? Jeigu jis nori, kad atlikčiau 
kokį nors tyrimą, paprastai elektroniniu paštu atsiunčia detalų aprašymą 
ir instrukcijas. Man suka pilvą. Jeigu jis praneš kokią nors blogą žinią, ži- 
nau, kad neištversiu ir pravirksiu. Kokią rekomendaciją iš jo gausiu, jeigu 


turėsiu kreiptis dėl kito darbo? Kaip reikės apie tai pranešti saviškiams? 
Sesuo man nuolat neduoda ramybės sakydama, kad turiu stoti į teisės mo- 


kyklą ir pati tapti teisininke. Ji neturi nė menkiausio supratimo. Ji niekada, 
net ir vaikystėje, manęs nuoširdžiai nesiklausė. Man svaigsta galva. Tuoj 
nualpsiu ir liksiu kvailio vietoje. Jeigu būčiau geresnės fizinės formos, ge- 
riau ištverčiau tokią įtampą. Bet aš taip tingiu vaikščioti į sporto salę. Ne- 
galiu pakęsti, kai aplink save matau tas liesas jaunas merginas su aptemp- 
tais sportiniais rūbeliais. Aš tiesiog nenoriu žaisti tokių žaidimų. O tai dar 
viena priežastis, dėl ko neturiu jokio socialinio gyvenimo. 


1o valandą Eimė drebėdama ant pirštų galų nutipena į Stiu biurą. 
Stiu pradeda grėsmingai: „Eime, man reikia apie kai ką su tavimi 
pasikalbėti.“ Eimės protas laksto kaip pasiutęs ir ji vos girdi, ką sako 
Stiu. Jis tęsia: „Kitą mėnesį turime tą didžiulę bylą Čikagoje ir kol ji 
vyks, aš turiu ten būti. Tu geriausia mūsų firmos padėjėja ir aš labai 
norėčiau, kad man padėtum. Ber man nepatogu prašyti, kad vos 
ne mėnesį gyventum ant lagaminų. Ar norėtum važiuoti? Be abejo, 
mes už tai atsilygintume.“ 

Eimės ausis ir protą tiek užkimšo nerimą keliančios mintys, kad ji 
nelabai supranta, ką Stiu ką tik pasakė. Ji beveik tikra, kad jos neat- 
leido, ir jai atrodo, kad jis pakvietė ją kartu su juo važiuoti į Čikagą. 
Bet smulkmenų neišgirdo. Eimė sugeba pralementi: „Aha, žinoma, 
Stiu, padarysiu viską, ko reikia.“ Jis toliau kalba apie tai, kada jie 
turėtų išvykti ir apie sąrašą dokumentų, kuriuos būtinai reikia pasi- 
imti. Grįžusią prie savo darbo stalo Eimę užplūsta chaotiškos mintys: 

Kokia aš idiotė! Kaip galėjau sau leisti taip pamesti protą ir taip išsigąsti? 

Aš niekaip negalėčiau būti advokatė. Nepajėgiu ištverti nė menkiausios 

įtampos! Kodėl Stiu pasirinko mane? Atrodo, jis sakė, kad esu gera padė- 

jėja, bet ar tik jis neturi kokių kitų motyvų? Girdėjau, kad jis turi bėdų 
su žmona. O Dieve, neįsivaizduoju, ką reikės daryti, jeigu jis mėgins prie 

manęs priekabiauti. Aš siaubingai pykstu ant jo dėl to, kad pastatė mane į 


tokią padėtį. Bet pykstu ir ant savęs už tai, kad esu tokia nevėkšla. Kodėl 
aš taip elgiuosi? 


Ir tikrai, kodėl mes leidžiamės į tokį pražūtingą besaikį analizavi- 


mą? Ir kodėl moterys tą linkusios daryti dažniau negu vyrai? Šie 

tyrimai pateikia keletą atsakymų į šiuos klausimus. Viename tyrime 
kalbama apie smegenis. Užsiimti besaikiu analizavimu taip papras- 
ta dėl tam tikros smegenų struktūros, o laikui bėgant kai kuriems 
žmonėms besaikis analizavimas padaro labai gilų įspaudą smegeny- 
se. Be to, į besaikį analizavimą gali pastūmėti ir socialinės aplinky- 
bės. Pastarųjų dešimtmečių istoriniai pokyčiai lėmė tai, kaip mes 
save vertiname, mūsų vertybes ir sugebėjimą spręsti pačias įvairiau- 
sias problemas, bei paskatino tiek vyrus, tiek moteris leistis į besaikį 
analizavimą. O moteris tuo dažniau užsiimti verčia socialinės galios 


stoka ir priklausomybė nuo kitų. 


Mūsų be paliovos analizuojančios smegenys 


Besaikį analizavimą sukelia mūsų smegenų struktūra. Visos 
"mūsų prote saugomos net ir pačios mažiausios mintys bei prisimi- 
nimai nėra izoliuoti ir nepriklausomi nuo kitų minčių. Jie visi yra 
suausti į painius tarpusavio ryšių ir sąsajų tinklus. Gali egzistuoti 
vienas tinklas arba mazgas, susijęs su šeima. Kitas gali būti susijęs su 
darbu. O dar kitas gali būti susijęs su kūno svoriu ir išvaizda. 

Daugelis tų mazgų tarpusavyje susiję. Mintys apie šeimą gali 
būti susijusios su mintimis apie svorį, nes šeimoje teko susidurti su 
svorio problemomis, o gal mama nuolat priekaištaudavo, kad esi 
apkūni. Mintys apie darbą gali būti susijusios su mintimis apie vai- 
kus, nes nuolat jautiesi kalta, kad per daug dėmesio skiri darbui ir 
neskiri laiko vaikams arba kad vengi atsakomybės darbe, nes nori 
praleisti daugiau laiko su vaikais. 

Viena iš tokių sąsajų pasekmių gali būti tai, kad su viena gyveni- 
mo sritimi susijusios mintys gali pažadinti kitas mintis, kurios savo 
ruožtu susijusios su šiais minčių mazgais. Kartais tos sąsajos labai 


akivaizdžios — pavyzdžiui, mintys apie svorį iškart primena kan- 

džias mamos pastabas. Tačiau kitą kartą sąmoningai gali ir nepaste- 
bėti, kad tas ryšys egzistuoja. Pavyzdžiui, mintys apie svorį gali būti 
susijusios su mintimis apie darbą, nes tiek viena, tiek kita siejama su 
įvaizdžiu. Taigi, jeigu darbe sulauki prastesnio įvertinimo nei tikė- 
jaisi, nustebsi pastebėjusi, kad galvoji apie tai, kokia jautiesi stora. 

Stanfordo universiteto psichologas Gordonas Boueris daugiau 
nei prieš dvidešimt metų atrado, kad mūsų minčių tinklas susijęs 
su skirtingomis gyvenimo sritimis ir su nuotaika bei emocijomis.! 
Paprastai įvykiai, kurie mums nutinka, sukelia geras arba blogas 
emocijas. Kaskart, kai mama pavadindavo tave apkūnia, pasijusda- 
vai pažeminta ir nuliūsdavai. Kiekvieną kartą, kai darbe sulaukda- 
vai gero įvertinimo, pasijusdavai išdidi ir laiminga. Prastą nuotaiką 
sukėlusios situacijos linkusios jungtis į vieną prisiminimų tinklą, 
o gerą nuotaiką - į kitą. Dėl to, kai apima prasta nuotaika — kai 
jautiesi prislėgta, sunerimusi ar nusiminusi, — ta savijauta pažadina 
ištisą su šia nuotaika susijusių minčių laviną. Tos mintys gali netu- 
rėti nieko bendra su įvykiu, dėl kurio nuotaika sugedo iš pat pra- 
džių, pavyzdžiui, prastai atliktas darbas gali staiga priminti pernai 
mirusią tetą. 

Tokia paini smegenų struktūra, kurioje pilna prisiminimų, min- 
čių ir jausmų sąsajų, labai skatina mūsų gebėjimą galvoti. Būtent tai 
mums ir padeda įžvelgti tam tikrų dalykų panašumus ir ryšius. Pa- 
vyzdžiui, kai supranti, kad tavo sutuoktinis paniuręs antradieniais, 
kai jam reikia susitikti su viršininku, ir šeštadieniais, kai lanko savo 
tėvą pensione, gali padaryti išvadą, kad viršininkas jam kažkokiu 
būdu primena jo problemas su tėvu. 

Tačiau tas pats smegenų tinklas kartu ir labai nesunkiai pa- 
stūmėja į besaikį analizavimą. Pats faktas, kad bloga nuotaika su- 
sieja negatyvias mintis ir prisiminimus met i7 tada, kai tos mintys 


ir prisiminimai nieko bendro tarpusavyje neturi, jau verčia pradėti 

analizuoti. Jeigu dėl vienos ar kitos priežasties esi blogos nuotaikos, 
nuotaika aktyvuoja — tiesiogine to žodžio prasme įjungia — tuos 
smegenų mazgus, kuriuose saugomi negatyvūs praeities prisimini- 
mai ir mintys. Tada jie pasidaro labai lengvai prieinami: sąmonin- 
gai galvojant prie jų prieiti daug lengviau. Dėl to apie negatyvius 
dalykus lengviau galvoti tada, kai nuotaika bloga, o ne tada, kai ji 
gera. 

Be to, kai nuotaika bloga, daug lengviau įžvelgti sąsajas tarp blo- 
gų gyvenimo įvykių. Padėjėja Eimė, apie kurią kalbėjome anksčiau, 
matė, kad jos baimė būti atleista, sesers elgesys vaikystėje, neigia- 
mas požiūris į sporto sales ir nepasitenkinimas savo socialiniu gy- 
venimu yra tarpusavyje susiję. Eimės apmąstymuose galima atsekti 
logišką tarpusavio sąsajų seką. Bet tokį staigų šokinėjimą nuo vieno 
rūpesčio ar prisiminimo prie kito iš dalies lėmė jos bloga nuotaika, 
"kuri smegenyse pažadino visas tas negatyvias mintis ir dėl to jos 
lengviau perėjo į sąmoningas mintis. | 

Besaikio Eimės analizavimo priepuoliai, kaip dažniausiai ir nu- 
tinka, prasidėjo nuo negatyvių emocijų bangos, kurią įžiebė kaž- 
koks naujas įvykis. Tada Eimė pažvelgė į savo vidų, kad paklaustų 
savęs, kas dedasi. Prasta nuotaika pažadino jos smegenyse negaty- 
vumo mazgą, o tai pateikė pačių įvairiausių įtikinamų atsakymų 
į jos klausimus — ją ruošiasi atleisti, ji negali ištverti įtampos, jos 
viršininkas gali mėginti prie jos priekabiauti. 

Deja, kuo dažniau pradedame be saiko analizuoti, tuo lengviau 
darosi vis daugiau analizuoti. Jeigu šalia blogos nuotaikos dar ir be 
saiko mąstome, taip treniruojame savo negatyvių minčių bei prisi- 
minimų sąsajas ir stipriname jų tarpusavio ryšį. Klausi savęs, kodėl 
taip blogai jautiesi, o smegenys pateikia ištisą virtinę puikių priežas- 
čių — dėl to, kad praeitą savaitę susiginčijai su vyru, dėl to, kad esi 


nepatenkinta savo darbu, dėl savo svorio, dėl prastų santykių su mo- 


tina. Klausi savęs, kas bus ateityje, ir tavo nepaliaujančios analizuo- 
ti smegenys sako, kad vilčių mažai. Sugalvoji, kaip išspręsti prob- 
lemas, o smegenys pateikia pačių įvairiausių, praeities nesėkmėmis 
paremtų prieštaraujančių argumentų, kurie sako: „Taip, bet..“ Be 
saiko analizuojant treniruojami blogos nuotaikos tinklai, stiprėja 
sąsajos tarp pesimistiškų minčių ir prisiminimų. Į paviršių iškyla 
dar daugiau minčių, susijusių su liūdesiu, gėda, nerimu ir pykčiu. 
Jos gali užplūsti su tokia jėga, kad pasijusi sutrikusi, išmušta iš vė- 
žių, užvaldyta daugybės problemų, kurios atrodo didelės ir realios. 
Nuotaika tik dar labiau ges. 

O sąsajos tarp negatyvių mazgų tik stiprės. Kitą kartą, kai dėl 
kažko apims bloga nuotaika, tie negatyvūs smegenų mazgai ir jų 
tarpusavio sąsajos aktyvuosis dar lengviau negu praėjusį kartą, juos 
suvoksi sąmoningiau ir jie ims traukti dar stipriau. 

Tą patvirtino svarbus tyrimas, kurį atliko psichologės Žana 
Miranda iš Džordžtauno universiteto ir Žaklina Persons iš San 
Francisko Bėjaus rajono kognityvinės terapijos centro.* Jos pakvie- 
tė keturiasdešimt tris moteris dalyvauti eksperimente. Atsitiktinai 
atrinktai pusei moterų buvo liepta perskaityti tokius liūdnus teigi- 
nius: „Jaučiuosi liūdna ir pavargusi“ ir „Jaučiuosi prislėgta“. Perskai- 
tę šiuos sakinius žmonės paprastai pasijunta šiek tiek prislėgti, todėl 
tas pats nutiko ir eksperimento metu. Kita pusė dalyvių perskai- 
tė sakinį, kuris pakėlė nuotaiką. Tada abi grupės užpildė anketą, 
kuri padėjo įvertinti, kiek negatyvios buvo jų mintys tą akimirką. 
Anketose, kurias pildė blogos nuotaikos apimtos moterys, vyravo 
negatyvesnės mintys negu anketose, kurias pildžiusių moterų nuo- 
taika buvo gera. Be to, dalyvėms, kurioms praeityje teko patirti de- 
presiją, prasta nuotaika daug stipriau suaktyvino negatyvias mintis 
negu toms, kurios jos nebuvo patyrusios. Kitaip tariant, moterys, 


kurioms anksčiau teko patirti depresiją, turėjo negatyvių minčių 

ir nuostatų tinklą, ir jį eksperimento metu prasta nuotaika labai 
nesunkiai aktyvavo. 

Daugumos iš mūsų smegenyse slypi nors truputį negatyvių pra- 
eities prisiminimų, nerimo dėl ateities ar rūpesčių dėl dabarties. Di- 
džiąją laiko dalį mes sąmoningai viso to tikriausiai nepastebime. 
Tačiau kai apima prasta nuotaika, - net jeigu ir dėl to, kad pasitaikė 
nuobodi diena, ar dėl to, kad praeitą vakarą per vakarienę išgėrėte 
per daug vyno, — tuomet neigiami prisiminimai išlenda daug len- 
gviau arba padidėja nerimas ir susirūpinimas, ir to pakanka, kad 
pradėtume be saiko analizuoti. O kuo daugiau analizuojame tuos 
negatyvius mazgus, tuo daugiau tikimybės, kad jie išlįs ir kirą kar- 
tą, kai mus apims prasta nuotaika. 

Žinoma, vieni žmonės pradeda be saiko analizuoti daug dažniau 
negu kiti. Kaip nustatyti, kodėl vieni tam turi didesnį polinkį negu 
kiti? Smegenų tyrimai dar tik pradeda teikti atsakymus. Psicholo- 
gas Ričardas Deividsonas iš Viskonsino universiteto nagrinėjo va- 
dinamąjį „emocinį neuromokslą“ - būdus, kaip smegenys apdoroja 
emocijas.? Pasitelkęs pažangias nervų vaizdo gavimo technologijas 
(tokias, kaip pozitroninės emisijos tomografija, arba PET) jis atra- 
do, kad dešiniąją smegenų pusę, kuri vadinama priekine smegenų 
žieve, negatyvios emocijos aktyvuoja labiau nei kairiąją tos smegenų 
srities pusę. Priekinė smegenų žievė atlieka emocijų kontrolės funk- 
ciją — tai mūsų sąmoningos ir nesąmoningos pastangos nukreipti 
ir suvaldyti emocijas prisitaikant prie situacijos. Priekinės smegenų 
žievės sužeidimai ar sutrikimai gali skatinti polinkį į depresiją ir 
versti žmogų netinkamai valdyti savo emocijas, pavyzdžiui, leistis į 
besaikį analizavimą. Depresyvių ir be saiko analizuoti raėgstančių 
žmonių gali būti pažeistos kitos dvi smegenų sritys - migdolinis kū- 
nas ir hipokampas, kurios susijusios su emocinių situacijų ir signalų 


atpažinimu bei prisiminimu. Tie, kurių labai aktyvus migdolinis 


kūnas, gali turėti labai didelį polinkį atkreipti dėmesį į negatyvią 
informaciją iš aplinkos, ir tai gali juos skatinti be saiko analizuoti. 
Galbūt tokių mokslininkų kaip Deividsonas darbai atskleis daug 
svarbių detalių apie besaikio analizavimo prigimtį smegenyse. 

Po daug metų atliekamų tyrimų paaiškėjo kitos detalės apie tai, 
kodėl vieni žmonės labiau linkę be saiko analizuoti negu kiti. Kaip 
rodo šie tyrimai, polinkis į besaikį analizavimą yra ne tik netinka- 
mai susijungusių smegenų pasekmė. Juos galėjo paskatinti ir svar- 


būs istoriniai mūsų kultūros pokyčiai. 


Besaikio analizavimo karta 


Besaikis analizavimas yra jaunų ir vidutinio amžiaus žmonių 
liga. Tyrime, kuriame dalyvavo 1 300 atsitiktinai iš bendruomenės 
pasirinktų žmonių (aprašyta I skyriuje), linkusiais be saiko anali- 
zuoti gali būti laikomi 73 procentai jaunų ir 52 procentai viduti- 
nio amžiaus Žmonių: jie puikiai suprato, apie ką mes kalbame, kai 
pasakydavome „be saiko analizuoti“, ir galėjo vaizdžiai papasakoti 
tokių apmąstymų priepuolius. Pavyzdžiui, Kristė — vadovaujančias 
pareigas užimanti dvidešimt šešerių metų mėlynakė moteris neprie- 
kaištingai išlygintu dalykinio stiliaus kostiumėliu. Ji dirbo interne- 
to versle, kuris, pradėjęs kurti .com tinklalapius nuo 2000 metų, 
augo nepaprastu greičiu, ir Kristė, turėdama tik informacinių tech- 
nologijų magistro laipsnį, tapo turtingesnė, nei kada galėjo įsivaiz- 
duoti. Ji įsigijo nuostabų namą Silikono slėnyje, vairavo „Lexus“ 
automobilį ir beveik kiekvieną vakarą eidavo vakarieniauti į kurį 
nors aukštesnės klasės restoraną mieste. Tačiau vos tik atsirasdavo 
laisva minutė nuo programavimo problemų arba jeigu nereikėda- 
vo dalyvauti susitikime, kur ji žaibo greičiu turėdavo įpiršti savo 


idėją naujam programinės įrangos projektui, pradėdavo be saiko 

analizuoti. Ji pasakojo, kaip spoksodavo į savo kompiuterio ekraną 

apsimesdama, kad dirba, o galvoje sukdavosi štai tokios mintys: 
Vaikinas, su kuriuo susitikinėjau praeitą savaitę, buvo toks nuobodus. 
Negaliu patikėti, kad jis tikėjosi mane sudominti savo nesibaigiančiomis 


istorijomis apie golfą. Gal aš pasimatymams renkuosi ne tuos vaikinus? 
Gal man kažkas negerai, kad mane atgraso dauguma pasirinktų vaikinų? 


Kristė toliau nuogąstavo ir jos mintys peršoko prie darbo: 


Galtaip yra dėl to, kad jie į mane žiūri kaip į išprotėjusią kompiuterininkę? 
Pinigai, kuriuos uždirbu šiame versle, man neatstoja socialinio gyvenimo. 
Vienaip ar kitaip, šis darbas didžiąją laiko dalį man yra visiškai neįdomus. 
Atrodo, kad nei mano darbe, nei socialiniame gyvenime nėra nieko gero. 


Kuomet Kristės galvoje sukdavosi tokios mintys, širdį užguldavo vis 
didesnis sunkumas, o pasaulis aplink nusidažydavo vis niūresnėmis 
spalvomis. Ji nesiliaudavo taip galvoti tol, kol ją pertraukdavo ku- 
ris nors bendradarbis arba kol tokie apmąstymai ir liūdesys ją tiek 
užvaldydavo, kad ji atsistodavo ir išeidavo namo, kur paprastai ir 
toliau be saiko analizuodavo. 

O vyresniėji mūsų tyrimo dalyviai — tie, kuriems daugiau kaip 
šešiasdešimt penkeri, — sunkiai suprasdavo, ką mes turime galvoje 
sakydami „besaikis analizavimas“. Be saiko analizuojančiais galė- 
jo būti laikomi tik apie 20 procentų šios amžiaus grupės žmonių. 
Paklausus, ar jiems kada nors teko ilgai mąstyti apie savo liūdesį, 
nerimą, pyktį arba apie tai, kodėl kažkas vyksta ne jų noru, daugelis 
pažvelgdavo į mus nesuprantančiomis akimis ir sakydavo: „Na, gal 
kartais, bet labai retai. Juk tai ne itin padeda, ar ne?“ 

Kiti iškart pasiūlydavo receptą nuo besaikio analizavimo. Ma- 
žutė šmaikšti septyniasdešimtmetė Filė medvilnine gėlėta namine 
suknele ir į gražų šinjoną susuktais sidabro spalvos plaukais pripylė 
interviu imančiai merginai puodelį arbatos ir, pasiruošusi apklausai, 


atsisėdo į aksomu aptrauktą fotelį. Filės vyras jau seniai buvo miręs, 


MOTERYS, KURIOS GALVOJA PER DAUG s3 


o po mirties paliko jai nedidelį aptriušusį namelį ir labai nedaug 
pinigų. Šešiasdešimties metų Filė buvo priversta eiti į darbą, kad 
išgalėtų susimokėti už maistą ir vaistus nuo kraujospūdžio. Tačiau 
ji į darbą žiūrėjo kaip į galimybę, o ne kaip į kliūtį, nes dėl jo išėjo 
iš namų, susipažino su naujais žmonėmis ir įgijo naujų įgūdžių. Pa- 
klausus, ar kada nors pradeda be saiko analizuoti, Filė iš lėto pasilen- 
kė į priekį, padavė merginai dar vieną avižinį sausainį ir užjaučiamai 
šypsodamasi pasakė: „Mieloji, galiu pasakyti, ką reikia daryti, kai 
taip nutinka. Greitai pakartoji maldelę Viešpačiui ir perduodi savo 
rūpesčius Jam, o tada imiesi kokio nors naudingo darbo namie.“ 
Pokalbiai su pagyvenusiais žmonėmis privertė patikėti, kad tik 
nedaugelis iš jų kada nors turėjo problemų dėl besaikio analizavi- 
mo, nors gyvenime jiems teko patirti tikrai didelių sunkumų. Suau- 
gę jie beveik kasdien susidurdavo su sunkiomis situacijomis, kurios 
tikrai sugniuždytų jaunesnius žmones, — jiems reikėdavo sunkiai 
lenkti nugarą, kad ant stalo būtų ką valgyti, siaubingos ligos pasi- 
glemžė jų vaikus, jiems teko išleisti savo sūnus į karą. Kai kuriuos 
tie įvykiai pribaigė, bet dauguma oriai išgyveno visas savo nelaimes 
ir išliko stiprūs. Jie darė viską, ką tokiomis aplinkybėmis įmanoma 
padaryti, suartėjo su draugais, iš kurių galėjo sulaukti pagalbos, ir 
naudojosi vertybėmis bei tikėjimu, kad suprastų ir išgyventų. 
Tačiau kelios jaunesnės kartos, užuot mėginusios susidoroti 
su iššūkiais, įkrenta į vis augantį besaikio analizavimo liūną. Tai 
primena istorinius depresijos, nerimo ir nekontroliuojamo pykčio 
antplūdžius. Pavyzdžiui, tyrimas, kurį atliko Žeraldas Klermanas 
ir Myrna Veisman iš Kolumbijos universiteto, parodė, kad dabarti- 
nės kartos labiau linkusios į depresiją negu ankstesnės.“ Mažiau nei 
20 procentų iki 1915 metų gimusių žmonių kuriuo nors gyvenimo 
laikotarpiu teko patirti sunkią depresiją. Ir atvirkščiai, daugiau nei 


40 procentų po I955 metų gimusių žmonių išgyveno gana sunkią 

depresijos formą ir kažkuriuo gyvenimo laikotarpiu jiems netgi 
buvo galima nustatyti psichinę diagnozę. O dar daugiau žmonių 
patyrė bent jau silpnos depresijos požymius. 

Galime tik tikėtis, kad kai pokario karta ir jų vaikai pasieks bran- 
dų amžių, mes išmoksime išmintingiau žiūrėti į sunkumus, kurie 
neišvengiamai pasitaiko kelyje, ir turėsime mažesnį polinkį į depre- 
siją negu jaunystėje. Taip pat galime tikėtis, kad mūsų vaikų karta 
nepratęs istorinio polinkio vis daugiau ir daugiau be saiko analizuoti. 
Liūdna, tačiau tyrimai, kuriuos atlikome su maždaug dvylikos metų 
amžiaus vaikais, rodo, kad dauguma jaunų žmonių, ypač mergai- 
čių, nerimauja ir pradeda nekontroliuojamai mąstyti apie bet ką ir 
apie viską. Viename tyrime paprašėme 615 vaikų nuo 12 iki 16 metų 
peržvelgti galimų „rūpesčių“ sąrašą ir pasakyti, kaip dažnai jie neri- 
mauja dėl kiekvieno nurodyto punkto? Tai tebuvo eiliniai vidurinės 
"arba aukštesniosios vidurinės mokyklos moksleiviai ir jiems nereikėjo 
gydytis jokių psichologinių problemų. Mergaitės beveik visajs atve- 
jais nerimavo labiau negu berniukai - dėl savo išvaizdos, santykių 
su draugais, saugumo, asmeninių bėdų, problemų, su kuriomis su- 
siduria jų draugai, nesutarimų su saviškiais, dėl to, kad jos patiktų 
kitiems vaikams, ir dėl to, kokios jos yra. Vienintelis dalykas, dėl 
ko berniukai jautė didesnį nerimą nei mergaitės, - kad jiems sektųsi 
sporte arba popamokinėje veikloje. Nelengva išspręsti rūpesčius dėl 
santykių, įvaizdžio, problemų su draugais ir šeimos nariais, kurie ke- 


lia nerimą mergaitėms ir gali smarkiai paskatinti besaikį analizavimą. 


Šių dienų besaikio analizavimo priežastys 


Kokie istoriniai pokyčiai skatina vis labiau be saiko analizuo- 
ti? Mano manymu, tai susiję mažiausiai su keturiomis kultūrinėmis 


tendencijomis. 

1. Vertybių vakuumas 
Šiais laikais mes turime daugybę pasirinkimų, bet juos labai dažnai 
lydi vertybių vakuumas. Galime rinktis, kokios profesijos siekti, ar 
tekėti, ar turėti vaikų. Pasirinkimai suteikia laisvę elgtis taip, kaip 
mums geriausia, o ne taip, kaip primeta tėvai, religija ar socialinės 
normos. Tačiau kaip nuspręsti, kas mums geriausia? 

Ankstesnės kartos gal niekada neužduodavo klausimų apie 
vertybių sistemas, kurios padėtų pasirinki, o mums kyla klausi- 
mų dėl visko: dėl religijos, patriotizmo, humanizmo. Populiarioji 
kultūra nuolat pabrėžia, kaip gerai būti turtingesniam, sėkmin- 
gesniam, gražesniam ir populiaresniam už kitą. Tačiau šiandienės 
sėkmės sąvoka kinta — galime įsivaizduoti, kad pasiekėme sėkmę, 
tačiau po kiek laiko kažkas vis tiek pasako, kad mes nepakanka- 
mai stengiamės. Sulaukę paaukštinimo darbe laimingi grįžtame 
namo, o čia akys užkliūva už istorijos laikraštyje apie dvidešimt 
kelerių metų jaunuolį, kurį išmetė iš koledžo ir kuris pradėjo savo 
verslą bei tapo milijardieriumi. Ir mes pradedame analizuoti. Per- 
galvojame visus įmanomus pasirinkimus ir mėginame suprasti, 
kas mums geriausia, bet nežinome, kaip apibrėžti, kas tas „geriau- 
sia. Beviltiškai laukiame kieno nors patarimų, bet sulaukiame 
tik trikdančių ir prieštaraujančių nuomonių. Dvejojame dėl savo 
motyvų, norų ir sugebėjimo priimti sprendimus. Dar kartą ap- 
galvojame pasirinkimus ir klausinėjame savęs, kaip taip nutiko, 
kad pasirinkome blogai, ir jaudinamės, kad ateityje ir vėl šito ne- 
išvengsime. 

Mums tikriausiai niekada nepavyks grįžti prie ankstesnėms kar- 
toms būdingų bendrų įsitikinimų. Tiesą pasakius, daugelis iš mūsų 
ir nenorėtų vėl grįžti prie griežtų elgesio taisyklių ar pasirinkimų, 
kuriuos primeta kiti bendruomenės nariai. Bet vertybių vakuumas 


yra derlinga dirva besaikiam analizavimui. 

Tačiau viltis egzistuoja. Esu tikra, kad už daugumos žmonių 
niūrių apmąstymų slypi nemažai jiems brangių vertybių, kuriomis 
jie noriai ir su džiaugsmu pasinaudotų, kai reikia priimti sprendi- 
mus arba rinktis. Bėda tik, jeigu tos vertybės slepiasi po negatyvu- 
mo ir sumaišties uždanga, kuri atsirado dėl besaikio analizavimo, - 
jos tampa beveik neįžiūrimos. Išvalę visą tą negatyvumą ir sumaištį 
pamatytume pagrindines vertybes ir gautume atsakymus į visus 


labiausiai kankinančius klausimus. 


2. Nepagrįstos pretenzijos 
Šalia viso kito mums dar kilo ir nepagrįstos pretenzijos. Neabejo- 
jame, kad turime teisę dirbti savo svajonių darbą ir turėti daug pi- 
nigų, kad mūsų santykiai turi nuolatos teikti pasitenkinimą, mūsų 
nuomonė visuomet turi būti išklausyta ir ji gerbiama, o didžiąją 
„laiko dalį turėtume jaustis gerai. Jeigu kažkas sutrukdo šiems lū- 
kesčiams išsipildyti, - o tai yra neišvengiama, - mums nelengva 
susitaikyti, kad tai įprasto gyvenimo dalis, ir pradedame be saiko 
analizuoti, kodėl negauname to, ko nusipelnėme. Kartais pradeda- 
me galvoti, kad pasauliui kažkas negerai, nes jis nesuteikia mums 
to, ko reikia, o kartais manome, kad negalime pasiekti savo tikslų 
dėl to, kad kažkas negerai mums patiems: „Kodėl mano darbdavys 
delsia ir nepaaukština manęs, kaip nusipelniau?“ „Ką aš darau ne 
taip, kad mano draugas nepatiria erekcijos?“ „Kodėl atrodo, kad 
niekam nerūpi, ką aš galvoju?“ Dėl to kyla įniršis, nerimas, liūdesys, 
atsiranda negatyvios nuostatos ir mes pradedame elgtis impulsyviai, 
o tai gali pakenkti tiek mums, tiek kitiems. 

Nepagrįstas pretenzijas galima apibūdinti tokiais teiginiais: 

Aš nusipelnau visko, ko noriu. 

Niekas neturi teisės versti mane jaustis blogai. 


Tie, kurie verčia mane jaustis blogai, turi būti nubausti, jeigu įmanoma, — 
viešai, kad visi žinotų, jog aš teisus. 

Nepagrįstos pretenzijos pasireiškia kaltinimais ir akistatomis - tuo 
šiandien pasižymi mūsų teismai, populiarioji žiniasklaida ir įpras- 
tas kasdienis gyvenimas. Net ir mažiausias konfliktas tarp kaimy- 
nų dažniausiai baigiasi teisme, kur abi šalys jaučiasi turinčios teisę 
atsiteisti viena su kita. Daugybė šalies televizijos pokalbių laidų, 
tokių kaip „Džerio Springerio šou“, ir tūkstančiai vietinių radijo 
laidų skirtos žmonėms, kurie viešai pasakoja apie tai, ką padarė kiti, 
ir tvirtina, kad jie liko aukos. Net ir ginčytinas teisėjo sprendimas 
per vaikų futbolo varžybas gali baigtis tėvų muštynėmis, nes jiems 
atrodo, kad jie ir jų vaikai nusipelnė teisybės ir sėkmės. 

Nepagrįstos pretenzijos gali paskatinti gausų besaikį analizavi- 
mą: Kodėl darbe nedarau jokios pažangos? Kodėl aš neturtinga? 
Kodėl per pastaruosius dešimt metų negavau jokios naudos iš eko- 
nominio pakilimo? Į šiuos klausimus atsakome iš perdėto teisės 
jausmo pozicijos ir toliau be saiko analizuojame: gal taip yra dėl to, 
kad viršininkas stabdo mano karjerą, nes bijo, kad neužimčiau jo 
vietos? O gal dėl to, kad tėvai nemokėjo už mano mokslus koledže? 
O gal dėl to, kad mane stabdo atsakomybė šeimai? O gal todėl, kad 
aš ne tokia protinga kaip kiti? 

Visi šie atsakymai iš dalies gal ir teisingi. Viena iš problemų, su 
kuria susiduriame turėdami nepagrįstų pretenzijų, - pradėję galvo- 
ti, kad negauname to, ko nusipelnėme, nebegalvojame apie tai, ko 
reikėtų imtis, kad išspręstume savo problemas, arba nebepastebi- 
me gerosios situacijos pusės. Antroji bėda - tai sukuria priešiškus 
santykius su kitais. Trečioji bėda - daugelis paprasčiausiai pradeda 
dvejoti, ar mes iš tikrųjų nusipelnėme to, ko tikėjomės. 

Labai tinkamas pavyzdys - Olivijos istorija. Iš išvaizdos nieka- 
da nepasakysi, kad mergina kenčia nuo bulimijos. Ji 1,60 m ūgio, 
sveria $9 kg ir atrodo puikiai, visuomet gražiai apsirengusi, ilgais, 


gražiais, šviesiais palaidais plaukais. Tačiau ji mažiausiai kartą per 


dieną persivalgo saldumynų (jai labiausiai patinka „Pepperidge 
Farm“ sausainiai) ir sūrių užkandžių (ypač „Nacho Cheese Dori- 
tos“). Olivija nesiliauja valgiusi tol, kol pradeda skaudėti skrandį 
arba kol nebelieka ko valgyti. Tada ji skuba į vonią, susigrūda pirš- 
tus į gerklę ir viską išvemia — beje, ji jau įgudusi ir tai puikiai sekasi. 

Olivijos persivalgymas ir valymasis paprastai užtrunka iki dviejų 
ar trijų valandų per dieną. Anksčiau ji sugebėdavo tą daryti tik va- 
karais, bet prieš kelis mėnesius pradėjo persivalgyti ir dieną. Olivija 
dirbo sekretore nekilnojamojo turto agentūroje. Per pietų pertrauką 
ji prisikimšdavo kaip išprotėjusi, paskui grįždavo į biurą gerokai 
pavėlavusi, nors pietų pertrauka baigdavosi 13 valandą. Tada ketu- 
riasdešimt penkias minutes vonioje vemdavo. Ją atleido dėl to, kad 
taip ilgai nebūdavo darbo vietoje. Netekusi darbo Olivija sėdi viena 
namie. 

Čia visą dieną įjungtas televizorius ir paprastai atsuktas vienas 
iš tų kanalų, per kurį nuolat transliuojamos „viską išpažįstu“ pobū- 
džio laidos, kurių metu žmonės dėl savo bėdų kaltina kitus, kad jie 
su jais elgėsi blogai. Šių programų dalyvių įkvėpta Olivija pradėjo 
narstyti savo santykius su šeimos nariais ir draugais, detaliai anali- 
zuoti ir lyginti savo santykius su kitais. Ji neaptiko nė vieno įvykio 
ar žmogaus, kuris galėtų būti atsakingas už tokią jos būseną, bet 
buvo įsitikinusi, kad, kaip ir pokalbių laidų dalyvių, dabartinių jos 
problemų priežastys slypi kažkur praeityje. Gal ją vaikystėje seksu- 
aliai išnaudojo? Olivija neprisimena jokių įvykių, bet tose laidose 
psichologai sako, kad žmonės labai dažnai tiesiog slopina vaikystėje 
patirtą išnaudojimą. Gal ją išnaudojo ne seksualiai, o emociškai? 
Olivija pergalvoja viską, kaip vaikystėje ar suaugus su ja yra kal- 
bėję tėvai. Atrodė, kad jie ją palaiko, bet ką jie jai jautė žš tikrųjų? 
Neatrodo, kad jos mama suprasto, kodėl Olivija sėdi viena namie 


ir nesiima jokių veiksmų, kad išspręstų savo problemas. Olivijos 

gyvenime tikrai turi būti kokia nors svarbi patirtis arba santykiai, 
kuriuos būtų galima kaltinti dėl bulimijos ir dėl to, kad ji jaučiasi 
nelaiminga. Per pokalbių laidas buvo labai aiškiai pasakyta: jeigu 
gana giliai pasikapstysi po praeitį, atrasi ten savo piktadarius. 

Vieną dieną, kalbėdamasi su mama apie bulimiją, Olivija susi- 
erzino ir pradėjo šaukti, jog yra įsitikinusi, kad didžiausia jos pro- 
blemų kaltininkė - mama, nes jos nepalaikė ir nereiškė savo emo- 
cijų taip, kaip Olivijai reikėjo. Tokie kaltinimai pribloškė Olivijos 
mamą ir ji padėjo ragelį. Olivija kurį laiką jautė palengvėjimą ir 
pergalės džiaugsmą, bet netrukus pradėjo nerimauti dėl to, kad taip 
pratrūko ir nesugebėjo įvardyti, ką konkrečiai mama padarė, dėl ko 
galėjo kilti tos problemos. O gal mama nekalta? Gal Olivija papras- 
čiausia nevykėlė, turinti savų trūkumų, ir gal ji daugiau niekada 
nesijaus laiminga? 

Net jeigu ir pavyksta nustatyti, kas mūsų gyvenime darė bloga, 
ne visuomet sugebame išsakyti jiems savo pyktį, o jeigu ir pavyks 
tą padaryti, tai dar nereiškia, kad pasijusime geriau. Katarsis dažnai 
tetrunka tik tą vieną akimirką, o po jo — nors ką tik jautėmės tvirtai 
įsitikinę, kad nusipelnome išsakyti savo neviltį ir būti išgirsti, - mes 
ir vėl pradedame be saiko analizuoti, mėgindami suprasti, kodėl 
mums vis dar skauda ir kieno tai kaltė. Katarsis gali sukelti ir savų 
problemų — galime pratrūkti ant savo viršininko ir mus gali atleisti 
iš darbo, galime išsilieti ant tėvų ir jie ištisus mėnesius su mumis 
nesikalbės, galime apkaltinti savo sutuoktinius dėl jų nuodėmių ir 
santykiai nutrūks. Tai tik suteikia dar daugiau priežasčių be saiko 
analizuoti. 

Tragiška, bet Olivija pateko į beviltiškas tokių minčių pinkles. 
Jos gyvenimo kokybė pasiekė žemiausią įmanomą lygį. Nejaugi 
vienintelė alternatyva - tai nuryti savo skausmą ir neigti patirtas 


traumas? Tikrai ne. Tokie žmonės kaip Olivija gali išsivaduoti iš 

besaikio analizavimo, pereiti į kitą lygmenį ir daug tiksliau bei nuo- 
dugniau įvertinti savo nelaimių priežastis. Tada žmogus galės atrasti 
ir pritaikyti veiksmingesnes priemones, kurios padės nugalėti savo 


nelaimių priežastis. 


3. Nenumaldomas poreikis viską sutvarkyti „greituoju“ 
Trečiasis visuomenės pokytis, kuris paskatino dar labiau be saiko 
analizuoti, - tai mūsų nenumaldomas noras viską sutvarkyti kuo 
greičiau. Jeigu jaučiamės nusiminę ar nepatenkinti, privalo būti 
greitas būdas tą išspręsti. Galima pakeisti darbą, santykius, nustoti 
kalbėtis su tėvais. Kartais tokie pasirinkimai teisingi, bet jeigu taip 
elgiamasi norint kaip galima greičiau numalšinti savo nepasitenkini- 
mą, gali būti, kad paskui įvyks daugybė nesėkmių, kurios suteiks dar 
daugiau galimybių be saiko analizuoti. Kartais griebiamės karštli- 
-giškos veiklos, imamės dar vienos sporto šakos arba pradedame mo- 
kytis dar vieno dalyko, taip mėgindami atitraukti savo dėmesį nuo 
rūpesčių. Norint išsivaduoti iš rūpesčių gniaužtų, pirmiausia ir svei- 
kiausia būtų atsipūsti. Bet, kaip kartoju visoje knygoje, išsivadavimas 
iš besaikio analizavimo tėra pirmasis žingsnis. Antras lygiai toks pat 
svarbus žingsnis - tai pereiti į kitą lygmenį ir tinkamai įvertinti savo 
nepasitenkinimo priežastis, kad tai paskatintų imtis teigiamų poky- 
čių ir ateityje būtų mažiau galimybių pradėti be saiko analizuoti. 

Alkoholis yra nuo seno egzistuojantis greitasis problemų spren- 
dimo būdas. Be saiko analizuojantys žmonės du kartus dažniau re- 
guliariai vartoja alkoholį negu tokio polinkio neturintys.“ Jie sako 
geriantys tam, kad pamirštų savo rūpesčius ir pradėtų labiau savimi 
pasitikėti. Gal ir pasitaiko žmonių, kuriems alkoholis padeda trum- 
pam pamiršti tai, kas kelia nerimą. Tačiau kitus, ypač tuos, kurie 
linkę be saiko analizuoti, alkoholis gali paskatinti visą savo dėmesį 


sutelkti į rūpesčius - tai reiškinys, kurį psichologai Klaudas Stylas iš 

Stanfordo universiteto ir Robertas Džozefsas iš Teksaso universiteto 
vadina alkoholio trumparegyste./ Alkoholis tik dar labiau paaštrina 
rūpesčius bei jų įsisąmoninimą, jie dar labiau padidėja ir pradeda 
atrodyti dar baisesni negu prieš tai. Be to, juk niekam ne paslaptis, 
kad dažnas alkoholio vartojimas gali sukurti naujų problemų, dėl 
kurių tikrai vertėtų susirūpinti. Pastebėjau, kad 25 procentams be 
saiko analizuojančių žmonių pasireiškia bent vienas piktnaudžiavi- 
mo alkoholiu simptomas — pavyzdžiui, dėl alkoholio atsiranda dar- 
bo pravaikštų, — o toks simptomas pasireiškia tik 8 procentams šio 
polinkio neturinčių žmonių. 

Amerikiečiai vis dažniau naudojasi šiuolaikišku greituoju spren- 
dimų būdu - receptiniais vaistais. Serotonino reobsorbacijos slopi- 
nimo priemonės, tokios kaip „Prozac“ ir kiti panašūs vaistai, gelbsti 
gyvenimą tiems, kurie kenčia nuo sunkios formos depresijos ir ne- 
rimo sutrikimų. Tačiau daugelis vartojančiųjų šiuos vaistus nejaučia 
nei stiprios depresijos, nei nerimo. Tai žmonės, kurie paprasčiausiai 
pasiskundė savo gydytojams, kad jų gyvenime pernelyg daug stre- 
so. Dažnai jie patys pasiprašo, kad gydytojas skirtų jiems „Prozac“, 
„Zoloft“ ar panašių vaistų. O kartais gerų ketinimų vedamas šeimos 
gydytojas neprašo, kad pacientą įvertintų psichiatras ir nustatytų, ar 
tas vaistas būtinas, ir pats išrašo tokių vaistų. Deja, beveik nėra įro- 
dymų, kad serotonino reabsorbacijos slopinimo priemonės padeda 
žmonėms, kurie susiduria su kasdiene įtampa. Taigi tie žmonės ir 
toliau lieka su savo stresu, be saiko analizuoja jo priežastis ir atrodo, 
kad jiems niekas negali padėti. 

Norint nugalėti besaikį analizavimą reikia pamiršti, kad proble- 
ma bus išspręsta greitai, ir pasiruošti lėtam sunkiam darbui, kurio 
metu reikės nustatyti tikrąsias gyvenimo problemas ir atrasti ilga- 
laikius jų sprendimo būdus. Tik taip bus galima apsisaugoti nuo 


naujų besaikio analizavimo priepuolių. 

4. Mūsų egocentrizmas 
Nuo septintojo dešimtmečio viena pagrindinių populiariosios psi- 
chologijos ir kultūros temų yra savimonės ir emocijų raiškos svarba. 
Tą galime matyti iš madingų posakių („Leisk sau jausti“, „Išlaisvink 
savo vidinį vaiką“), populiarių dainų tekstų ir populiariosios psicho- 
logijos knygų. 

Tačiau daugelis su tokia savimone nuėjo kiek per toli. Ketvirtoji 
kultūrinė kryptis yra egocentrizmas - chroniškas spoksojimas į savo 
pačių bambas ir kiekvieno savo emocijų posūkio bei vingio nagrinė- 
jimas. Vos tik dilgteli liūdesys, užplūsta nedidelis nerimas ar apima 
nuoskauda, mes galvotrūkčiais puolame tai analizuoti. Sureikšmi- 
name net ir pačius mažiausius savo nuotaikos svyravimus ir prade- 
dame labai įdėmiai juos nagrinėti, kad išsiaiškintume, ką tai galėtų 
reikšti. Kartais nuotaikos svyravimai tikrai kažką reiškia. Tačiau jie 
gali pasireikšti ir dėl visiškai nereikšmingų įvykių — dėl to, kad blo- 
gai išsimiegojome, dėl oro, dėl to, kad pakeliui iš darbo įstrigome 
eismo spūstyje. Psichologas Norbertas Švarcas pastebėjo, kad gali- 
ma labai stipriai paveikti žmonių nuotaikos įvertinimą, pavyzdžiui, 
suorganizuojant, kad prieš nuotaikos įvertinimo testą dalyviai eks- 
perimento kambaryje ant grindų surastų nukritusią monetą.* 

O dar mes linkę pernelyg analizuoti savo gyvenimo įvykius. 
Draugas pasako šiurkščią pastabą ir mes ištisas valandas galime 
mąstyti, ką tai iš tikrųjų pasako apie jo būdą. Vieną rytą pastebi- 
me, kad mūsų viršininkas sudirgęs, ir pradedame detaliai nagrinėti 
kiekvieną jo pasakytą žodį, kad išsiaiškintume, ką tai gali reikšti 
mums. Mylimas žmogus kurį laiką nenori sekso ir, žiūrėk, jau pra- 
dedame nerimauti, jog taip atsitiko dėl to, kad esu jam nepatraukli, 
arba galvojame, kokią įtaką tai turės mūsų santykiams ateityje. Ir 
gali būti, kad mūsų draugas yra tiesiog neišmanėlis, viršininkas gal 


ir susiruošė tave pričiupti, o mylimam žmogui gal paprasčiausiai 

nuobodu. Tačiau mes retai pagalvojame apie paprastesnius paaiš- 
kinimus — gal draugas padarė nedidelę klaidą, kaip kartais mums 
visiems nutinka, gal viršininkas pakeliui į darbą pateko į spūstį, gal 
mylimo žmogaus dėmesį blaško įtampa darbe. Vietoj to mes labai 
smarkiai sureikšminame tuos įvykius ir pradedame akylai ieškoti 


kitų blogų ženklų. Visa tai sėkmingai kursto besaikį analizavimą. 


Šie keturi kelių pastarųjų dešimtmečių kultūriniai pokyčiai pade- 
da paaiškinti jaunesnių kartų besaikio analizavimo epidemijos ir 
depresijos priežastis. Tačiau jie iki galo nepaaiškina, kodėl moterys 
labiau linkusios be saiko analizuoti. Čia mūsų tyrimai vėl pateikia 
tam tikras įžvalgas apie besaikio moterų analizavimo prigimtį. Ki- 


tame skyriuje bus kalbama apie šiuos tyrimus. 


3 skyrius 


Unikalios silpnosios moterų vietos 


Kartais galvojama, kad, lyginant su vyrais, didesnį moterų 
polinkį be saiko analizuoti lemia tam tikri biologiniai skirtumai — 
pavyzdžiui, moteriški hormonai arba smegenų sandara. Ateities ty- 
rimai gal ir pateiks šių prielaidų įrodymus, tačiau kol kas turime 
įrodymų apie socialines ir psichologines besaikio moterų analizavi- 


mo šaknis.! 


Galbūt moterys turi daugiau apie ką 
be saiko analizuoti 


Per pastaruosius penkiasdešimt metų moterų padėtis visuo- 
menėje labai ryškiai pasikeitė. Moterys nebeturi apribojimų, kuo 
joms užsiimti, jos pasiekė daugelio profesijų aukštumas ir reikalauja 
tokio paties darbo užmokesčio kaip ir vyrai. Santykiuose su vyrais 
daugelis moterų tikisi pagarbos ir dalijimosi namų ruošos darbais. 

Bet mūsų dar laukia ilgas kelias. Moterys iki šiol teuždirba vos 
74 centus, kai vyrai už tai gauna vieną dolerį, o mažas pajamas gau- 
nančių darbininkų darbo užmokestis ypač skiriasi. Nors moterys 


gal ir dažniau paprašo vyrų pagalbos tvarkyti namus ir prižiūrėti 

vaikus, jos dažnai negauna to, ko joms reikia. Mūsų tyrimai rodo, 
kad ant daugumos ištekėjusių dirbančių motinų pečių namuose 
gula didžioji krūvio dalis. Ir nors moterys daug dažniau nei anks- 
čiau siekia prestižiškesnių ir pelningesnių profesijų, daugeliui neat- 
rodo, kad jų vyrai pakankamai vertintų ar gerbtų jų darbą.? 

Nuolatinė įtampa — slegiantis apmaudas ir našta, atsirandantys 
dėl mažesnės socialinės moterų galios, — greičiausiai irgi prisideda 
prie moterų polinkio be saiko viską analizuoti. Mūsų tyrimai rodo, 
kad nuolatinį krūvį patiriantys žmonės, - o tai dažniau būna mote- 
rys nei vyrai, - yra daug labiau linkę į besaikį analizavimą.“ 

Dėl nuolatinio krūvio kai kurios moterys gali patikėti, jog nėra 
galimybės ką nors padaryti, kad suvaldytų savo gyvenimą, ir dėl 
to pradeda be saiko analizuoti. Tačiau įtariu, kad dauguma nuolat 
užimtų moterų išsaugo bent mažytę viltį, kad jos gali kažką pada- 
ryti, idant pataisytų savo padėtį, ir dėl to nepasiduoda nevilčiai ir 
bejėgiškumui. Vietoj to jos bando suprasti, kodėl gyvenimas einasi 
ne taip, kaip nori, kodėl jos didžiąją laiko dalį jaučia nusivylimą ir 
kenčia, ką būtų galima padaryti, kad įtikintų savo partnerius pa- 
sidalyti (noriai) namų ruošos darbais bei vaikų priežiūra, ir kaip 
pasiekti, kad partneriai ir namiškiai labiau jas vertinų. 

Deja, atsakymai į šiuos klausimus ne visuomet akivaizdūs. Psi- 
chologė Feija Krosbi iš Kalifornijos universiteto Santa Kruze pa- 
stebėjo, kad daugelis moterų, kurių santykiai pagal akivaizdžius 
standartus nėra lygiaverčiai ir jos negauna palaikymo arba jeigu jas 
akivaizdžiai išnaudoja darbo vietoje, nepripažįsta — arba šito pada- 
ryti negali, — kad su jomis elgiamasi kaip su aukomis? Net ir tą 
pripažinusios jos dažnai nepajėgia išsivaduoti iš tokios padėties. Jei- 
gu moteris nenori trauktis iš nelygiaverčių santykių, o tenori juos 
tobulinti, tai reiškia, kad reikia keisti partnerio požiūrį ir tarpusavio 


bendravimo įpročius, kurie galbūt jau gana giliai įsitvirtinę. Todėl 

daugelis moterų, kurios kenčia nuo nuolatinio krūvio, gal ir susi- 
taiko su savo žemesne padėtimi, bet tuo pat metu ir be saiko anali- 
zuoja priežastis, dėl ko jos pateko į tokią padėtį, kaip jaučiasi šioje 
situacijoje ir kaip reikėtų elgtis. Nuo tokio besaikio analizavimo 
ilgainiui gali išsivystyti depresija. 

Besaikį analizavimą smarkiai pakursto skausmingos, traumuo- 
jančios patirtys, kurias moterys patiria dėl to, kad turi mažiau ga- 
lios ar kad užima žemesnę padėtį nei vyrai. Viena iš traumų, kurią 
moterys patiria ir nuo kurios kenčia daug dažniau nei vyrai, - tai 
seksualinis išnaudojimas. Galima ginčytis dėl tikrosios seksuali- 
nio išnaudojimo atvejų statistikos šiuolaikinėje visuomenėje, bet 
iš tyrimų, kuriuos atliko psichologė Merė Kos, paaiškėja, kad 
moterys mažiausiai du kartus dažniau nei vyrai tampa sunkaus 
seksualinio išnaudojimo, tokio kaip prievartavimas arba incestas, 
aukomis.“ Remdamasi savo tyrimais galiu pasakyti, kad moterys 
(ir vyrai), kurioms teko patirti seksualinį išnaudojimą, daug daž- 
niau linkusios į besaikį analizavimą./ Tokios traumos sugriauna 
mūsų prielaidas, kad blogi dalykai gali nutikti tik kitiems. Jeigu 
patirtos traumos kaltininkas buvo šeimos narys arba draugas, tai 
gali sugriauti nukentėjusiojo pasitikėjimą žmonėmis ir saugumo 
jausmą. Tą išgyvenę žmonės nenustoja mąstyti, kodėl jie patyrė 
tokias traumas. 

Incestą patyrusi dvidešimt dvejų metų Kerolė labai dažnai pra- 
dėdavo be saiko analizuoti. Būdama šešiolikos Kerolė pabėgo nuo 
ją išnaudojusio tėvo ir persikėlė gyventi su Martinu, kurį sutiko 
viename vakarėlyje. Tačiau Martinas toli gražu nebuvo princas ir 
kartais sumušdavo Kerolę taip, kad graži jos juoda oda parausdavo 
ir ištindavo nuo sumušimų. Po vieno tokio ypač žiauraus sumušimo 
Kerolė pateko į ligoninės priimamąjį dėl sutrenktų smegenų ir visiš- 


kai užtinusios, net neprasimerkiančios akies. 

Moterų sveikatos centro advokatė Vendė pastebėjo Kerolę (kar- 
tu su kitomis to vakaro išnaudojimo aukomis) ir paskatino kreiptis 
prieglobsčio į slaptus išnaudojamų moterų ir pabėgusių paauglių 
namus. Kerolė, išrašyta iš ligoninės, neturėjo kur daugiau eiti, todėl 
kreipėsi į prieglaudą. Ten ji tikriausiai pirmą kartą gyvenime sutiko 
žmones, kuriems ji, regis, nuoširdžiai rūpėjo. Jie davė moteriai šva- 
rių drabužių ir pamaitino. O svarbiausia - jie patikėjo jos istorijo- 
mis. Per ateinančias kelias savaites jie padėjo Kerolei susirasti darbą 
ir pigų bei saugų būstą. 

Tačiau Kerolė taip ir neištesėjo savo pažado Vendei - paskam- 
binti psichologei ir papasakoti apie savo patirtis. Pirmiausia dėl to, 
kad netikėjo, jog išgalės už tai susimokėti. Be to, galvojo, kad reikia 
paprasčiausiai pamiršti incestą bei Martino smurtą ir toliau gyventi 
savo gyvenimą. Ateinančius šešerius metus ji sunkiai stūmėsi per 
gyvenimą, gerai dirbo, todėl ją paaukštino darbe ir ji sugebėjo susi- 
taupyti pakankamai pinigų, kad persikeltų į geresnį butą. 

Tačiau vos tik likdavo viena namie, Kerolė pradėdavo be saiko 
analizuoti. Kartais jos mintys buvo tiesiogiai susijusios su praeities 
traumomis — ji prisimindavo konkrečius įvykius arba klausdavo sa- 
vęs, kodėl jai taip nutiko. Tačiau labai dažnai net neatrodė, kad tie 
apmąstymai tiesiogiai susiję su išnaudojimu: 

Niekada nesugebėsiu susirasti geresnio darbo, nes esu paprasčiausia ne- 

vykėlė. Aš net nesugebu užmegzti pokalbio su parduotuvės lankytojais. 

Jie žiūri man tiesiai į akis, o aš visiškai sutrinku. Jeigu nesusiimsiu, manęs 

daugiau nebepaaukštins. Esu apgailėtina. O dar jaučiuosi tokia velniškai 


vieniša. Bet nėra nė vieno žmogaus, su kuriuo norėčiau būti kartu. Vienin- 
telė vieta, kur jaučiuosi pusėtinai gerai, tai čia, būdama viena namie. 


Kerolės nejudrumas tikriausiai smarkiai susijęs su jos pasitikėjimu 
kitais žmonėmis ir savivertės jausmu, o traumas patyrusiems Žmo- 


nėms gali būti labai sunku su tuo susitvarkyti. Besaikis analizavimas 

skatina bjaurėtis savimi, bet jai sunku suprasti, kaip tai susiję su pa- 
tirtu išnaudojimu, nes ji visais būdais stengiasi vengti minčių apie tai. 
Moterys kenčia ne tik nuo seksualinių traumų, bet ir dėl dauge- 
lio kitų priežasčių, o visa tai vyksta dėl to, kad joms trūksta sociali- 
nės galios. Psichologė Debora Bele iš Bostono universiteto parodė, 
kad moterys daug dažniau nei vyrai gyvena skurde.* Dėl skurdo 
padidėja rizika susidurti su nemažai rimtų, įtampą keliančių veiks- 
nių, tarp jų su nusikaltimais ir smurtu, vaikų ligomis ir mirtimi bei 
fhziniu ar seksualiniu išnaudojimu. Skurdas pagimdo chroniškas, 
nekontroliuojamas, prastas gyvenimo sąlygas, netinkamą apgyven- 
dinimą, pavojingus rajonus ir finansinę nežinomybę. Skurdas varg- 
šėms moterims suteikia labai daug priežasčių be saiko analizuoti? 
Pirmasis žingsnis, kaip išsivaduoti iš slegiančių situacijų ir pra- 
dėti sveikti nuo praeities traumų, - tai liautis be saiko analizuoti. 
Tik taip moterys gali pradėti produktyviai mąstyti apie save ir imtis 
veiksmų, kurie padėtų nugalėti esamas aplinkybes ir iš naujo su- 


vokti savąjį aš. 


Moterų savęs vertinimas - 
Kurstantis besaikis analizavimas 


Vienas didžiausių ir nekintančių vyrų ir moterų asmenybių 
skirtumų yra tai, kaip jie bendrauja su kitais žmonėmis.!? Moterys 
kur kas dažniau nei vyrai save apibūdina santykių kontekste — esu 
Katrinos ir Džono duktė, Ričardo žmona, Maiklo motina. Be to, 
moterys sukuria daug platesnius ir gilesnius socialinius tinklus negu 
vyrai. Mes giliau nei vyrai pažįstame daugiau žmonių ir labiau de- 
rinamės prie kitų žmonių emocijų. 

Platūs ir gilūs emociniai moterų tinklai praturtina gyvenimą, 


o prireikus suteikia labai svarbų palaikymą. Deja, dėl to gyvenime 

atsiranda ir daugiau žmonių, apie kuriuos galima galvoti. Harvardo 
universiteto sociologas Ronas Kesleris pastebėjo, kad kitų žmonių 
gyvenimo traumos moteris emociškai paveikia daug dažniau negu 
vyrus.!! Jeigu draugė ar šeimos narys sunkiai suserga, susižeidžia 
arba patiria kokį nors didelį smūgį, moterys kur kas dažniau nei 
vyrai nuliūsta, nusimena ir pradeda jaudintis dėl tų žmonių. 

Dar svarbesnį atradimą padarė psichologė Vikė Helgeson iš 
Karnegio ir Melono universiteto. Ji pastebėjo, kad moterys daug 
dažniau nei vyrai peržengia ribą tarp emocinio ryšio su kitais ir per- 
nelyg didelio įsijautimo į kitų gyvenimus.!2 Tokių moterų savigarba 
ir gerovė labai priklauso nuo to, ką apie jas galvoja kiti, ir nuo to, 
kaip klostosi jų santykiai. Todėl jos nuolat rūpinasi ir nerimauja, 
kokias pasekmes sukels net ir mažiausias santykių pokytis. Besi- 
stengdamos, kad kiti žmonės būtų laimingi, moterys renkasi blogus 
sprendimus. Mano tyrimai rodo, kad polinkis pernelyg emociškai 
įsijausti į kitų gyvenimą tik dar labiau paskatina moteris be saiko 
analizuoti.!? 

Geras pavyzdys yra ilgakojė, linksma dvidešimt devynerių metų 
kineziterapeutė Denisė. Jai tereikia, kad vyras Markas ne ta koja 
išliptų iš lovos, - ir jau pradeda analizuoti. Markas toli gražu ne vie- 
versys, O jeigu dar ir naktį prastai išsimiega, tada rytais labai dažnai 
būna piktas. Atsikėlęs jis sudirgęs slampinėja po namus vilkėdamas 
nudriskusį chalatą, su niekuo nesišneka ir susivėlęs eina gerti kavos 
iš savo puodelio. Niekam ne naujiena, kad prie pusryčių stalo jis be 
jokio reikalo gali apšaukti vaikus dėl jų elgesio prie stalo. 

O Denisei, atvirkščiai, labai patinka rytmetis ir tuo metu ji jau- 
čiasi geriausiai. Ji pabunda pusę šešių, nubėga 3 mylias ant bėgimo 
takelio, tada greitai nusiprausia po dušu ir linksma eina pusryčiauti. 
Vos įžengusi į virtuvę pamato, kad Markas suirzęs, ir pradeda gal- 


voti: 

Ar praeitą naktį ką nors padariau, kad jį supykdžiau? Nieko neprisimenu. 
Bet aš naktį taip noriu miego, kad neprisimenu, ką darau. Gal vaikai pada- 
rė ką nors siaubingo? O gal jis susirūpinęs dėl darbo? Oi, ne, nenoriu net 
užsiminti apie darbą - nenoriu girdėti, koks nelaimingas jis ten jaučiasi. 


Po kiek laiko Denisė nuolankiai paklaus Marko, kas negerai. Jeigu 
Markas bus labai piktas, atšaus: „Nieko!“ Bet paprastai jis ir pats 
supranta, kad tai tik rytinė jo nuotaika, ir taip jai pasako. Tačiau 
Denisė niekada nepatiki ir niekaip nesiliauja galvojusi, kas jam iš 
tikrųjų kelia nerimą. Kartais ji pradeda tardyti vyrą, kad išgautų, 
dėl ko jis toks sudirgęs. Jeigu Markas iš tikrųjų prastai nusiteikęs tik 
todėl, kad dabar rytas, jį ypač erzina nesibaigiantys Denisės klausi- 
mai ir užuominos apie tai, kas jam atsitiko. Kartais jis susivaldo ir 
paprasčiausiai išeina iš virtuvės sakydamas, kad turi apsirengti. Ta- 
čiau kartais pratrūksta — liepia Denisei palikti jį ramybėje ir nustoti 
iš adatos skaldyti vežimą. 

Be abejo, tai tik suteikia Denisei dar daugiau priežasčių be saiko 
analizuoti. Ji gali visą likusią dienos dalį nerimauti dėl to, kas Markui 
negerai, ir kaltinti save, kad taip netinkamai išsprendė rytinį kivirčą. 

Tikrai nesiūlau moterims tapti šaltomis ir nustoti rūpintis kitais. 
Tačiau toms, kurios pernelyg dažnai sūsitapatina su santykiais, ver- 
tėtų atrasti tvirtesnį savęs vertinimo pagrindą, kad nebūtume taip 
priklausomos nuo neišvengiamai santykiuose atsirandančių pakili- 
mų ir nuosmukių. Tačiau tą padaryti galime tik atpažinusios savo 


polinkį be saiko analizuoti ir sugalvojusios, kaip iš to išsivaduoti. 


Ar moterims normalu be saiko analizuoti? 


d 


Gal moterys linkusios be saiko analizuoti daugiau nei vyrai 
paprasčiausiai dėl to, kad jos emocionalesnės? Net ir ikimokykli- 


nio amžiaus vaikai pasakys, kad mergaitės jaučia ir reiškia daugiau 

emocijų negu berniukai, ir toks pat įsitikinimas egzistuoja tarp įvai- 
raus amžiaus suaugusiųjų. Tai vienas iš kultūrinių mitų, kuris gal 
ir turi dalį tiesos, bent jau kalbant apie tam tikras emocijas. Psicho- 
logė Liza Feldman Baret iš Bostono koledžo pastebėjo, kad ne tik 
pačios moterys teigia patiriančios daugiau emocijų už vyrus, bet ir 
su įvairaus amžiaus ir skirtingų geografinių vietovių moterimis bei 
vyrais atlikti tiesioginiai stebėjimai patvirtino, kad moterys daug 
atviriau reiškia savo emocijas negu vyrai. Feldman Baret su savo 
kolegomis pateikė dvidešimt situacijų ir paprašė skirtingų profesijų 
dalyvių iš septynių skirtingų vietovių Jungtinėse Valstijose ir Vo- 
kietijoje apibūdinti, kaip kiekvienoje iš jų jaustųsi jie ir kaip jaustųsi 
kitas žmogus.!* Vienas scenarijus buvo toks: „Tu ir tavo geriausias 
draugas dirbate tą patį darbą. Kiekvienais metais už geriausiai atlik- 
tą darbą apdovanojama prizu. Jūs abu sunkiai dirbate, kad gautu- 
mėte tą prizą. Vieną vakarą pranešamas laimėtojas - jūsų draugas. 
Kaip jūs jaustumėtės? Kaip jaustųsi jūsų draugas?“ Dalyviai atsakė į 
šiuos klausimus raštu, o tyrėjai analizavo atsakymus pagal išreikštų 
emocijų gausą. Visose septyniose grupėse moterys daug geriau su- 
prato savo ir kitų žmonių emocijas negu vyrai. 

Gal emocinis sąmoningumas yra įgimta moterų savybė? Gali 
būti, bet turime priežasčių galvoti, kad moterys nuo ankstyvo am- 
žiaus mokomos kreipti daugiau dėmesio į savo emocijas negu vyrai. 
Raidos psichologai Eleanora Makoby iš Stanfordo universiteto ir 
Džiudi Dun iš Londono psichologijos instituto atliko tyrimus, ku- 
rie parodė, kad tėvai atkreipia dėmesį ir palaiko dukterų reiškiamą 
liūdesį ir nerimą, o berniukus nuo to stabdo, ir tai yra vienas di- 
džiausių elgesio su dukromis ir sūnumis skirtumų. Daugelis teore- 
tikų įrodinėja, kad nesveika stabdyti berniukų negatyvių emocijų 
išraiškas, nes taip elgdamiesi jie išmoksta neigti bei slopinti savo 


liūdesį ir baimę." Be abejo, čia tikrai yra dalis tiesos. 

Tačiau atsiranda vis daugiau priežasčių tikėti, kad pritardami 
blogai dukterų nuotaikai tėvai nedaro nieko gero. Kai kurie tėvai 
tik dar labiau paskatina dukras reikšti savo liūdesį ir nerimą, pa- 
vyzdžiui, skatindami jas pasakoti apie savo jausmus ir išvardydami 
visas priežastis, dėl ko jos turėtų jaustis sunerimusios ar liūdnos, ir 
nepadeda joms rasti būdų, kaip geriau išspręsti sudėtingą situaciją.!* 
Pasitaiko, kad ir patys tėvai labai daug pasakoja apie savo liūdesį 
arba nerimą ir taip parodo savo bejėgiškumą ir neviltį. O svarbiau- 
sia, kad daug dažniau taip kalbamasi ne su sūnumis, o su dukromis. 
Mergaitės gana tiesiogiai supranta, kas joms sakoma: nelaimių esa- 
ma visur, ir viskas, ką gali padaryti, - tai apie jas kalbėti. 

Tyrimų metu klausinėjome vyrų ir moterų, kaip jie kontroliuoja 
tokias negatyvias emocijas kaip liūdesys ir nerimas. Moterys daug 
dažniau nei vyrai atsakydavo, kad šios emocijos nekontroliuoja- 
mos, — su jomis negalima nieko padaryti." Deja, jeigu nestabdai 
savo negatyvių emocijų ir su jomis susijusių minčių, labai greitai 
gali pradėti be saiko analizuoti. Tyrimo metu paaiškėjo - kuo la- 
biau žmogus įsitikinęs, kad negatyvios emocijos yra nekontroliuoja- 
mos, tuo dažniau jis turi polinkį be saiko analizuoti. 

Daug moterų pradeda „akis už akį“ analizes. Užuot paskatinu- 
sios viena kitą veiksmingai suvaldyti savo emocijas arba aktyviai 
spręsti savo problemas, jos tiesiog įsijaučia į viena kitos savijautą. 
Jeigu draugės taip tarpusavyje kursto negatyvių minčių ugnį, gali 
būti, kad jos jausis suprastos ir pripažintos, bet šalia to ir sugniuždy- 
tos bei nepajėgios susitvarkyti su iškilusiomis bėdomis. Taip nutiko 
Helenos ir Betsės atveju. Helena yra vieniša trisdešimt aštuonerių 
metų moteris iš Čikagos, jau šešerius metus dirbanti didelių avia- 
linijų įlaipinimo vartų agente ir savo darbe nematanti jokių proš- 
vaisčių. Kiekvieną rytą, kai ji rengiasi eiti į darbą, vos tik pagalvo- 


jus, kad reikės dar vieną dieną praleisti su savo griežtu viršininku, 

tik apie save galvojančiais kolegomis ir nedraugiškais klientais, jos 
mintis ir kūną užvaldo šaltas ir sunkus baimės jausmas. Kas rytą 
ji svajoja apie tai, kuo užsiimtų mieliau, — eitų apsipirkti, keliautų, 
darytų viską, kas įdomiau už jos darbą. Ir kiekvieną rytą ji tiesiog 
apsivelka savo uniformą ir išsliūkina pro duris važiuoti į O'Hare 
oro uostą. 
Kodėl Helena paprasčiausiai nesusiranda kito darbo? Ji nuolatos 
užduoda sau šį klausimą. Jos galvoje vyksta tokie vidiniai dialogai: 
Reikėtų pradėti ieškoti naujo darbo. Tai atima tiek daug jėgų. Aš visai jų 
neturiu. Nei motyvacijos. Jaučiuosi it koks kelmas. Neturiu techninių įgū- 
džių, kad gaučiau geresnį darbą. Reikėtų grįžti mokytis. Mokslams reikia 
pinigų. Pinigų aš neturiu, nes dirbu šitą kvailą darbą, už kurį nieko nemo- 
ka. Gal galėčiau pasiskolinti? Ar turiu ką nors, ką galėčiau įkeisti už banko 
paskolą? Visuomet yra tėvai. Taip, tarsi galėčiau ko nors išjų prašyti. Jie tik 
šantažuos mane kiekvieną kartą susitikus. Kaip ir kritikuoja mane dėl to, 


kad esu netekėjusi ar kad dar neturiu vaikų. Gal jie ir teisūs - mano gyve- 
nimas apgailėtinas. Aš taip pavargau ir man viskas taip nusibodo. 


Helenos mintys taip liejasi nesustodamos ir dažnai neapleidžia jos 
tol, kol jas pertraukia koks nors išorinis įvykis — staiga užstrigęs 
eismas, suskambėjęs skambutis arba jeigu darbe kas nors prie jos 
prieina. Prasiblaškius jos nuotaika šiek tiek pagerėja, bet vos tik vėl 
atsiranda laiko galvoti, ji ir vėl leidžiasi į vidinį monologą. 

Kartais Helena paskambina savo draugei Betsei, nes žino, kad 
ši ją išklausys ir užjaus. Tačiau baigiantis pokalbiui dažnai jaučiasi 
dar blogiau. Atrodo, kad Betsė atsako į Helenos skundus tik žo- 
džiais: „Aha. Dieve, kaip sunku.“ Atrodo, kad Betsė supranta, jog 
Helena tokioje beviltiškoje situacijoje, kaip ji pati ir galvoja. Jeigu 
Betsė pasiūlo Helenai imtis ko nors, kas padėtų išspręsti kai kurias 
problemas, pavyzdžiui, kreiptis į vietinę įdarbinimo agentūrą, He- 
lena išvardija visas priežastis, kodėl šis pasiūlymas nepasiteisins, o 


dažnai ir apkaltina draugę, kad ji nesupranta tikrosios situacijos. 

Betsė iškart nutyla, pasijunta kalta ir vėl į viską, ką sako Helena, 
atsako aikčiodama „aha“ ir „oho“. Baigiantis dienai Helena jaučiasi 
tokia išsekusi, kad teturi jėgų grįžti namo, mikrobangų krosnelėje 
pasišildyti maistą, pasinerti į savo televizijos laidas ir galiausiai eiti 
miegoti. 

Draugai ar draugės tikrai gali padėti nugalėti besaikį analiza- 
vimą ir 4 skyriuje kalbėsiu apie tai, kaip su jais dirbti, kad nuga- 
lėtume savo polinkį be saiko analizuoti. Moterims gali tekti įdėti 
daugiau pastangų negu vyrams, nes jos kalbėdamos su draugėmis 
gali pradėti kartu be saiko analizuoti dėl to, kad abi bus klaidingai 


įsitikinusios, jog taip turi viena kitą paguosti. 


Viltis egzistuoja 


Šiame skyriuje pateikiau daug besaikio analizavimo priežas- 
čių. Tačiau viltis egzistuoja, ir ji labai didelė! Likusioje knygos da- 
lyje rasite konkrečias priemones, kaip liautis be saiko analizuoti, ir 
nuorodas į kelią, ką daryti, kad gyvenimas būtų produktyvesnis 
ir laimingesnis. Pirmasis žingsnis — tai sugriauti tą užtvarą, kurią 


protui sukuria besaikis analizavimas. 


II dalis 


Priemonės, kaip nugalėti 
besaikį analizavimą 


Gali būti, kad kai pradedate be saiko analizuoti, jus visiškai 
užvaldo nekontroliuojamos mintys, tačiau jūs galite nutraukti 
tokią proto veiklą. Antroje dalyje kalbama apie tris fazes, kaip 
nugalėti besaikį analizavimą: kaip išsivaduoti iš jo gniaužtų, 
kaip pereiti į kitą lygmenį ir pažvelgti į situaciją iš kitos 
perspektyvos bei kaip išvengti tokių spąstų ateityje. 


4 skyrius 


Išsivadavimas 


Išsivaduoti iš besaikio analizavimo gali būti nelengva, nes, 
norint tą padaryti, reikia stabdyti save nuo visa apimančių minčių 
net ir tada, kai jos užvaldo protą. Tačiau jeigu nenorime, kad tos 
liguistos meditacijos trauktų mus vis giliau į emocijų sūkurį ir il- 
gainiui pakirstų mūsų dvasią, nepaprastai svarbu išsivaduoti iš šių 
gniaužtų. 

Šiame skyriuje pateikiu keletą pasiūlymų, kaip tą pasiekti. Vieni 
patarimai gali pasirodyti priimtini, kiti — ne. Išmėginkite juos ir 
pritaikykite savo situacijai. Jeigu staiga išgirsite save sakant: „Tiesiog 
neturiu motyvacijos nieko daryti“ arba „Nė vienas iš šių pasiūlymų 
man nepadės“, supraskite, kad tokia savijauta yra besaikio analiza- 
vimo ir nuotaikos pasekmė. Daugybė tyrimų su stipriai kenčian- 
čiais žmonėms, kurių pradininkai buvo tokie psichologai kaip Pete- 
ris Levinsonas iš Oregono tyrimų instituto, rodo, kad svarbiausias 
pirmasis žingsnis norint išgyti ir atsigauti - tai nutraukti besaikį 
analizavimą ir išsivaduoti iš pasyvumo. Neabejoju, kad išmėginę 
kurią nors iš čia siūlomų technikų, pajusite tiek proto, tiek kūno 


palengvėjimą. 


80 MOTERYS, KURIOS GALVOJA PER DAUG 


Supraskite, kad besaikis analizavimas - 


jums ne draugas 


Be saiko analizuojantiems žmonėms dažnai pasirodo, kad jie 
sužinojo apie savo gyvenimą kažką labai svarbaus: „Aš nusiėmiau 
rožinius akinius. Pagaliau pažvelgiau tiesai į akis ir pamačiau, koks 
blogas mano gyvenimas!“ Tą pastebėjome viename eksperimente, 
kurį atlikome kartu su Sonja Liubomirsky iš Kalifornijos universi- 
teto Riversaide.! Prastai nusiteikusiems žmonėms pakanka aštuo- 
nias minutes analizuoti kokią nors situaciją, ir jie jau atranda gilių 
įžvalgų apie save ir savo santykius su kitais. „Dabar suprantu, kokia 
iš tikrųjų bloga mano santuoka!“ „Matau, kad šiame darbe niekada 
nesulauksiu paaukštinimo!“ „Aš žiūriu realybei į akis - man nieku 
gyvu nepavyks baigti mokyklos!“ „Mano vaikystė buvo tokia sudė- 
tinga, kad aš niekada nesugebėsiu iki galo išsigydyti!“ 

Ar tokios be saiko analizuojančių žmonių įžvalgos yra teisingos? 
Ne. Besaikis analizavimas nenuima rožinių akinių ir nesuteikia aiš- 
kesnio gyvenimo paveikslo. Greičiau atvirkščiai - be saiko anali- 
zuodamas pradedi į viską žiūrėti lyg per tunelį ir matyti tik tai, kas 
gyvenime einasi nekaip. Viskas atrodo niūru, pilka ir neįveikiama. 
Taip galvojant dingsta motyvacija imtis ko nors pozityvaus ir neky- 
la jokių idėjų apie tai, kaip išspręsti problemas. 

Ir visgi, jeigu esame įsitikinę, kad taip mąstydami suvokiame 
kažką svarbaus ir naujo, gali būti dar sunkiau išsivaduoti iš besaikio 
analizavimo. Atrodo neteisinga, kad reikia atmesti tokius įtikina- 
mus proto klaidžiojimus vien tik dėl to, kad be saiko analizuodama 
jautiesi blogai. Randi svarius pateisinimus savo pykčiui ir liūdesiui — 
juk tikrai pelnytai supykai ir turi teisę jaustis prislėgta. Taip, mes 
visi turime teisę į savo jausmus. Tačiau besaikis analizavimas tik 


įžiebia smarkią ugnį, kurią paskui labai sunku sukontroliuoti. Gali 

apimti gili depresija, iš kurios išbristi bus be galo sunku. O jeigu 
pyktis prasiverš visu smarkumu, vėliau dėl to gali tekti labai gailėtis. 

Prieš pradėdami naudotis kuria nors iš šiame skyriuje aprašytų 
priemonių, pirmiausia turite pripažinti, kad besaikis analizavimas — 
jums ne draugas. Jis nesuteikia gilių įžvalgų ar suvokimo. Jis sekina 
jus silpnindamas jūsų pačių mintis ir jėgas. Jis meluoja, gundo ne- 
palankiai galvoti ir elgtis. 

Jeigu staiga pradedate nesustabdomai analizuoti, galite išmėgin- 
ti net ir tokią banalią priemonę - pasakykite savo mintims: „Jūs 
man ne draugės! Jūs mane skaudinate! Eikite šalin!“ Jei turite mažų 
vaikų, prisiminkite, kaip mokėte juos kovoti už save, kai prie jų 
lenda kiti vaikai. Tą patį pasakykite ir savo besaikiam analizavimui: 
„Man tai nepatinka! Noriu nustoti!“ Tuomet imkitės vienos ar kitos 
šiame skyriuje aprašytos priemonės, kad pabėgtumėte nuo jo dar 


toliau. 


Pailsėkite 


Viena paprasčiausių, bet pati svarbiausia priemonė siekiant 
išsivaduoti iš besaikio analizavimo, - pailsinti savo smegenis užsi- 
imant malonia, dėmesį blaškančia veikla. Tyrimų metu pastebėjau, 
kad jeigu vos aštuonioms minutėms prablaškai žmonių dėmesį ko- 
kia nors malonia veikla, tai pakelia nuotaiką ir nutraukia besikar- 
tojančių minčių ratą.“ 

Kitas svarbus dalykas - pastebėjau, kad nukreipus dėmesį į ma- 
lonius dalykus ir taip nutraukus besaikį analizavimą, mintys darosi 
šviesesnės, nuotaika pagerėja, žmogus įgyja pusiausvyrą ir išsiva- 
duoja iš negatyvių nuostatų. Be to, tai pagerina sugebėjimą spręs- 
ti problemas, darosi lengviau atrasti sprendimus ir atsiranda dau- 


giau jėgų tuos sprendimus įgyvendinti. Taigi, nors maloni, dėmesį 

blaškanti veikla tik trumpam išvaduoja iš besaikio analizavimo ir 
prastos nuotaikos, tai yra ir pirmasis žingsnis į ilgalaikį palengvė- 
jimą, nes tada žmogui geriau sekasi nugalėti tas problemas, apie 
kurias jis nepaliaujamai galvoja. | 

Džanisė, patraukli trisdešimt devynerių metų afroamerikietė 
namų šeimininkė, gyvenanti Dekature, Ilinojaus valstijoje, ryte, iš- 
leidusi vaikus į mokyklą, mėgsta atsisėsti prie virtuvės stalo, įsipilti 
puodelį kavos ir pradėti liguistai analizuoti visus pastarųjų dienų 
įvykius. Nepraėjus nė pusvalandžiui ji pasijunta sugniuždyta, nuga- 
lėta ir nepajėgia blaiviai galvoti apie tai, kaip susitvarkyti su gyveni- 
mo sunkumais, - prastais sūnaus matematikos pažymiais arba tuo, 
kad jos senyvo amžiaus motina nesugeba pati savimi pasirūpinti. 
Tačiau ilgainiui Džanisė pastebėjo, kad jeigu ji nutraukia tokius 
apmąstymus užsiimdama namų ruošos darbais arba pradeda ruošti 
kokį nors įmantrų patiekalą, tai padeda daug veiksmingiau sukon- 


troliuoti savo gyvenimišką įtampą: 


a 


Turiu tik ribotą kiekį psichinės energijos. Jeigu sutelkiu visą savo dėmesį, 
pavyzdžiui, į duonos ar sausainių kepimą, ir jeigu galvoju tik apie tai, kuo 
fiziškai užsiimu, tuomet lieka nedaug galimybių užstrigti prie savo prob- 
lemų. 


Kiekvienas gali atrasti savų priemonių, kaip atitraukti dėmesį nuo 
besaikio analizavimo. Mūsų tyrimuose dalyvavusiems žmonėms 
labiausiai patikdavo pasimankštinti. Bet kokia mankšta - ar tai 
būtų bėgiojimas, irklavimas, tenisas, sieninis ar bet kuri kita spor- 
to šaka — smegenyse skatina biocheminį pakylėjimą ir tai sveikas 
būdas atitraukti dėmesį nuo besaikių minčių. Tereikia pasirinkti 
tinkamą sporto šaką (prieš pradėdami mankštintis galite pasitarti 
su savo gydytoju). Sportas, kuris reikalauja visiško susikaupimo ir 
dėmesio, pavyzdžiui, sudėtingos sieninio partijos arba techniškai 


sudėtingas kopimas į kalnus, daug veiksmingiau nutrauks besaikius 

apmąstymus, negu ta sporto šaka, kuri nereikalauja susikaupimo 
ir kuria galima užsiimti negalvojant. Ilgą laiką bėgiojantys žmo- 
nės neretai pastebi, kad gali bėgioti automatiškai ir tą darydami 
pradeda be saiko analizuoti. Jeigu ilgai užsiiminėjate ne komandi- 
niu sportu, pavyzdžiui, bėgimu ar plaukimu, pamėginkite dažniau 
kaitalioti nusistovėjusią rutiną, kad protas išliktų toks pat aktyvus, 
kaip ir kūnas. 

Koks nors pomėgis, pavyzdžiui, stiklo pūtimas, sodininkystė, 
modelių konstravimas arba piešimas, irgi gali puikiai prablaškyti 
jūsų dėmesį. Svarbiausia visiškai jam atsidėti. Išmėginkite ką nors 
naujo, tą, kas reikalauja naujų įgūdžių. Tiek pomėgis, tiek mankšta 
leis pasijusti laimėtoja ir padės atrasti tapatybę, dėl kurios tapsite 
tvirtesnė ir kuri sergės nuo besaikio analizavimo pinklių. 

Vieni žmonės, norėdami liautis be saiko analizuoti, pasineria į 
knygą arba į filmą. Kitų dėmesį puikiai prablaško darbas, kuris kar- 
tu ir pakelia žmogaus savigarbą. Nutraukti kankinančius apmąsty- 
mus gali ir žaidimas su vaikais, o tai yra ir svarbus užsiėmimas. Jei- 
gu neturite vaikų, žaiskite su gyvūnėliu — eikite pabėgioti su šuniu, 
nupirkite savo katei naują žaislą. 

Puikus būdas prablaškyti dėmesį - padėti kitiems, o tai kartu 
padeda išreikšti savo vertybes. Padėkite dalinti sriubą benamių prie- 
glaudoje. Prisijunkite prie aplinkosaugos grupės ir eikite kartu valy- 
ti parko. Nuvežkite maisto pagyvenusiems žmonėms, kurie negali 
išeiti iš namų. Savi rūpesčiai atrodo visai kitaip, kai pabūni su tais, 
kurių gyvenimas ne toks laimingas kaip tavo, arba kai užsiimant 
bendruomenine veikla turi galimybę išreikšti savo vertybes. 

Dėmesio prablaškymas išvaduoja nuo besaikio analizavimo, 
nes tokiu būdu nutraukiamos negatyvių smegenų mazgų sąsajos — 
panašiai nutiktų, jei nukirptum kaimynystės namus jungiančias 


telefono linijas. Jeigu tie negatyvūs mazgai negali tarpusavyje 

bendrauti, jie negali ir vienas kito maitinti, o tai paprastai tik dar 
labiau sugadina blogą nuotaiką ir suteikia daugiau priežasčių pradė- 
ti be saiko analizuoti. 

Savaime suprantama, kad nėra sveika visą laiką vengti minčių 
apie rūpesčius ir nuolat atitraukti nuo jų savo dėmesį. Jau nuo Froi- 
do laikų didžioji dalis psichologijos skirta žmonėms, kurie chroniš- 
kai nepripažįsta arba vengia savo neigiamų jausmų, ir akivaizdu, 
kad taip elgtis nėra gerai. Tačiau man rūpi tie, kurie pernelyg daug 
galvoja apie savo negatyvias emocijas ir rūpesčius ir dėl to išgyve- 
na nekontroliuojamą nerimą, depresiją ir pyktį. Tokiems žmonėms 
naudinga vis prasiblaškyti, kad besisukantis minčių ratas sustotų ir 
jie galėtų veiksmingiau spręsti savo problemas. 

Dėmesį galima prablaškyti ir nesveikomis priemonėmis. Pasitai- 
ko žmonių, labai dažnai moterų, kurie siekdami prablaškyti dėmesį 
linkę persivalgyti. Pradžioje valgyti būna malonu, bet bloga savi- 
jauta gali apimti po kiek laiko. Pasidaro bloga ir žmogus pasijunta 
hziškai išpampęs. Galite pradėti pykti ant savęs, gali užplūsti sle- 
gianti nuotaika ir pasijusite nekontroliuojanti savęs. Ilgainiui persi- 
valgymas suteiks tik dar daugiau priežasčių imti be saiko analizuoti. 

Kai kurios moterys bando savo rūpesčius nuplauti alkoholiu. 
Tai gal ir gali trumpam padėti, bet neigiamų pasekmių tikrai neiš- 
vengsite. Alkoholis veikia centrinę nervų sistemą kaip depresantas 
ir nuotaika genda, o tai gali pažadinti dar daugiau negatyvių min- 
čių. Alkoholis gali skatinti galvoti apie save, ir tai tikrai nepadeda 
norint liautis be saiko analizuoti. Be to, problemos, kurias sukelia 
dažnas alkoholio vartojimas, gali suteikti dar daugiau priežasčių 
nerimauti. Kaip jau kalbėjau pirmame skyriuje, itin daug analizuo- 
jantys žmonės yra labiau linkę be saiko vartoti alkoholį ir susiduria 


su alkoholio sukeltomis socialinėmis problemomis (pavyzdžiui, ne- 


tenka darbo). 

Taip nutiko Paulai, dvidešimt aštuonerių metų nekilnojamojo 
turto agentei. Besaikiai Paulos analizavimo priepuoliai paprastai 
prasidėdavo nuo minčių apie buvusį vyrą Vincą, tikrą kvailį, su 
kuriuo ji išsiskyrė sužinojusi, kad jis apgaudinėja ją su jų bendra 
drauge. Paula su Vincu sunkiai dirbo, kad užsidirbtų pakankamai 
pinigų namui, ir Paula tikėjosi, kad, vos tik jie tvirčiau finansiškai 
atsistos ant kojų, ji galės tęsti savo magistro laipsnio studijas. Toji 
diena taip ir neišaušo iš dalies dėl to, kad Vincas visus jų pinigus 
išleido žaislams — vasarai įsigijo greitaeigę valtį, žiemai brangią sli- 
dinėjimo įrangą, nupirko narystę golfo ir sveikatos klubuose bei 
bendro naudojimo būstą atostogoms. Jeigu Paula papriekaištaudavo 
jam dėl išlaidavimo, jis atsakydavo: „Atsipalaiduok, pasilinksmink 
ir nebūk tokia įsitempusi.“ 

Vyro neištikimybė Paulą sukrėtė, bet ne itin nustebino. Jis mal- 
davo, kad ji jam atleistų ir liktų su juo, bet ji jautėsi tokia pikta ir 
įskaudinta, kad nieko nelaukdama padavė dokumentus skyryboms 
ir atsisakė taikytis su Vincu. Tai įvyko prieš dvejus metus. Pasibai- 
gus skyryboms Paula taip ir nenustojo dvejoti, ar ji pasielgė teisin- 
gai. Akivaizdu, kad Vincas elgėsi niekingai ir ji turėjo apsisaugoti. 
Bet ji nebegali pakęsti ją persekiojančių klausimų, kurie užplūsta 
naktimis arba kai ji lieka viena dieną: 

Kaip galėjau nesuprasti, kad Vincas mane apgaudinėja? Žvelgiant iš šalies 
tai buvo taip akivaizdu. Gal jeigu nebūčiau buvusi tokia akla, viskas ne- 
būtų taip greitai sugriuvę? Nekenčiu jo už tai, kaip jis pasielgė su mano 
gyvenimu. Mes ruošėmės gyventi gerai ir patogiai, turėti gražų namą, vai- 
kų. Linksminomės net ir tada, kai ne visai galėjome sau tą leisti. O dabar 
neturiu nieko. Nei vyro, nei namo, nei vaikų. Niekada neišgalėsiu grįžti 
mokytis. Kodėl negalėjau pamėginti ir pažiūrėti, ar mums nepavyktų iš 
naujo suklijuoti savo santuokos? 


Apnikus tokioms mintims nuotaika labai greitai gesdavo ir Pau- 


la dažnai įsipildavo sau taurę vyno iš jau paruošto, šaldytuve 

stovinčio butelio. Ji stengėsi gerti tik vakarais. Bet kadangi jos darbo 
tvarkaraštis buvo labai lankstus, kartais atsirasdavo laiko stabtelėti 
namuose ir dieną, kad išgertų ir „atsipalaiduotų “. Tačiau alkoholis 
ne itin padėdavo atsipalaiduoti. Paula dažnai prisėsdavo ant sofos 
kelioms valandoms ir, kaltindama save bei Vincą dėl to, kad jų san- 
tuoka žlugo, išgerdavo po kelias taures vyno. 

Per pastaruosius šešis mėnesius išgėrimai dienos metu tiek pa- 
dažnėjo, kad ji pradėjo beveik kiekvieną savaitės dieną išgerti bent 
po keletą taurių, - net jeigu ir reikėdavo parodyti namą arba vėliau 
tą pačią dieną susitikti su klientu. Po to, kai vienas klientas, antrą 
valandą dienos užuodęs nuo jos sklindantį alkoholio kvapą, tars- 
telėjo, kad ji „tikriausiai turėjo smagius darbinius pietus“, Paula 
dieną perėjo nuo vyno prie degtinės su toniku. Per pastaruosius 
šešis mėnesius ji porą kartų praleido svarbius susitikimus su klien- 
tais dėl to, kad paprasčiausiai pamiršo juos ir po kelių išgertų tau- 
rių porai valandų užmigo namie. Jos pardavimo rodikliai ryškiai 
sumažėjo ir viršininkas tą pastebėjo. Paula pateko į besaikio ana- 
lizavimo, pykčio, depresijos ir alkoholio pinkles ir dideliu greičiu 
grimzta žemyn. 

Jai reikia liautis save kaltinus, išsivaduoti iš nepaliaujamo pyk- 
čio Vincui ir pradėti iš naujo kurti savo gyvenimą be jo. Tačiau ji 
nesugebės to padaryti tol, kol nenustos vartoti alkoholio, siekdama 
paskandinti savo mintis. Alkoholis ne tik nepadeda išblaškyti dė- 
mesio, atsitraukti nuo besaikio analizavimo, bet dar ir smarkiai jį 
paskatina. 

Tačiau egzistuoja daug saugių ir pozityvių būdų, kaip prablašky- 
ti dėmesį, ir tai gali padėti laikinai nutraukti besaikį analizavimą. 
Pamėginkite atrasti, kas jums padėtų pakelti nuotaiką, išlaisvinti 


protą ir suteikti kontrolės bei pasitenkinimo jausmą. 

Atsistokite ir pajudėkite 


Tyrimų metu pastebėjome, kad veiksmingiausias būdas pra- 
blaškyti dėmesį norint išsivaduoti iš besaikio analizavimo - užsi- 
imti tuo, kam reikalinga proto koncentracija ir veikla. Pavyzdžiui, 
kartu su Džanaja Morou atlikome tyrimą, kurio metu prastai nu- 
siteikusiems žmonėms pateikėme dviejų rūšių dėmesį blaškančias 
užduotis: vienoje reikėjo atsistoti ir vaikščioti po kambarį, o kitą jie 
galėjo atlikti ramiai sėdėdami prie stalo.? Aktyvus dėmesio prablaš- 
kymas daug veiksmingiau pakeldavo nuotaiką ir saugojo nuo besai- 
kio analizavimo. Kodėl? Veiklos metu vyksta biocheminė reakcija ir 
smegenyse išsilaisvina tokie chemikalai kaip noradrenalinas ir sero- 
toninas, kurie teigiamai veikia nuotaiką ir mąstyseną. Be to, jeigu 
aktyviai judi ir nuoširdžiai susitelki į tą veiklą, pasidaro sunkiau vėl 
grįžti prie besaikio analizavimo. 

Jeigu jus vidury nakties užplūsta kokios nors mintys, labai svar- 
bu atsikelti ir pajudėti. Jeigu gulite lovoje ir daugiau nei 15-20 mi- 
nučių negalite liautis galvoti, kelkitės ir išeikite iš kambario. Tik 
nesileiskite apgaudinėjami minčių, kad dar kelias minutes pagulė- 
jus pavyks pamiršti visus savo rūpesčius ir užmigti. O dar svarbiau 
neapsigauti galvojant, kad jeigu mąstysite apie savo problemas visą 
naktį, suvoksite ką nors gilaus. Naktį užplūdusios mintys labai retai 
būna naudingos ir dažnai yra persmelktos nerimo ir baimės. Be to, 
neišsimiegoję naktį, kitą dieną jausitės pavargę, o tai tikrai nepadės 
spręsti problemų ir aiškiai galvoti. Atsikėlę nueikite į ramią vietą, 
pavyzdžiui, į svetainę, ir paskaitykite ką nors atpalaiduojančio. Nie- 
ko nedirbkite ir neskaitykite nieko slegiančio. Pajutę nuovargį su- 
grįžkite į lovą. 

Jeigu tam tikros vietos skatina be saiko analizuoti, pavyzdžiui, 


darbo kabinetas, pamėginkite ten ką nors pakeisti. Tarkim, kai 

atėjusi į savo darbo kambarį ant stalo pamatau daugybę išmėtytų 
popierių, mane dažnai apima nerimas ir aš pradedu jaudintis, kad 
manęs laukia labai daug darbo. Atrodo, kad susitvarkius savo stalą 
ir išmetus visus nereikalingus popierius tie rūpesčiai sumažėja. Ne- 
žinau, dėl ko man tai padeda, - ar dėl to, kad pasijuntu perėmusi 
vadžias į savo rankas, ar dėl to, kad fiziškai pasijudinu, ar kad pa- 
sikeičia mano biuro išvaizda, o gal visa tai kartu. Tačiau labai tikė- 
tina, kad konkrečioje vietoje kylantis polinkis be saiko analizuoti 
sumažės, jeigu pakeisite tos vietos vaizdą. 

Kartais, kai pastebite, kad pradedate be saiko analizuoti, gali 
tekti paprasčiausiai išeiti iš patalpos. Pasivaikščiokite, pasivažinėki- 
te ar eikite papietauti. Svarbiausia užsiimti tuo, kas jums teikia ma- 
lonumą, kas išblaško dėmesį ir kas nors truputį padeda atsitraukti 


nuo to, kas tiesiogiai skatina leistis į apmąstymus. 


Įjunkite „minčių policiją“ 


Kartais pasitaiko situacijų, kai prablaškyti dėmesį nuo besai- 
kių apmąstymų sudėtinga arba kai nėra galimybės atsistoti ir paju- 
dėti. Pavyzdžiui, Karolina, patraukli I eciiniasdėšimiietė Volstrito 
investicijų kompanijos vadovė, sėdi siaubingai nuobodžiame prista- 
tyme. Kalbą sako vyras juodu vilnoniu kostiumu ir konservatyviu 
kaklaraiščiu, tobulai derantis prie kitų kambaryje sėdinčių vyrų vil- 
nonių kostiumų ir kaklaraiščių. Jis nesustodamas, abejingu balsu 
pasakoja kažką apie tai, kur link eina rinka. Karolina net neabejoja, 
kad jis pats niekada neprekiavo akcijų rinkoje ir nedirbo jokio su 
investicijomis susijusio darbo. ' 

Ten sėdėdama Karolina pradeda galvoti apie vakarykštį ginčą 
su savo širdies draugu Nedu. Juodu leido vakarą erdviame jos bute 


ant odinės sofos ir žiūrėjo filmą. Tiksliau, Nedas hlmo nežiūrėjo. 


Vietoj filmo jis negalėjo nuleisti akių nuo Karolinos. Tą vakarą ji 
atrodė itin patraukliai su savo palaidais, ant veido krintančiais juo- 
dais plaukais, juodomis blauzdinėmis ir paprastais, kiek apremp- 
tais marškinėliais. Nedas pradėjo jai rodyti nedviprasmišką dėmesį, 
norėdamas intymiai su ja suartėti, bet ji atsakė, kad jaučiasi labai 
pavargusi ir nenori sekso. Porą valandų, kol jie žiūrėjo filmą, Ne- 
das raukėsi. Karolina matė, kad jis nepatenkintas, bet, užuot elgusis 
supratingai, supyko ir apkaltino Nedą, kad jis tikras savanaudis. 
Jis atsakė puolimu ir pradėjo priekaištauti, kad ji abejinga seksui. 
Tada atsikėlė ir išėjo namo, nepasilikęs nakčiai, kaip ketino. Karo- 
lina pusę nakties negalėjo užmigti, nes galvojo apie jųdviejų ginčą 
ir nerimavo dėl to, kokį ilgalaikį poveikį tai turės jos santykiams su 
Nedu. 

Galvodama apie visą tai Karolina pradėjo nerimauti, kad tai, ką 
pasakė Nedas, yra tiesa - ją tikrai ne itin traukia seksas. Ji jau kelias 
savaites neišreiškė jokio noro intymiai bendrauti, o praeitą naktį jai 
tai visiškai nerūpėjo. Kuo daugiau apie tai galvojo, tuo labiau jautė 
nepilnavertiškumo kompleksą. Karolina prisiminė, kaip jos motina 
kažkada sakė, kad būdama keturiasdešimties visiškai nustojo domė- 
tis seksu. Ar tai gali būti susiję su genais? Ar Karolina darosi tokia 
pat frigidiška, kaip ir jos motina? 

Karolina suprato, kad reikia stabdyti šias mintis, bet susirinki- 
mas, kuriame ji sėdėjo, tikrai nepadėjo išblaškyti dėmesio. Papras- 
tai ji liaudavosi be saiko analizuoti, kai nueidavo į sporto klubą ar 
pasiimdavo gerą knygą, bet susirinkime šito daryti negalėjo. Todėl 
ji sušuko: „Stop!“ — žinoma, ne garsiai, o mintyse. Tai trumpam 
sustabdė jos apmąstymus. Kai mintys vėl pradėjo lįsti, ji dar kartą 
vidiniu balsu sušuko: „Stop!“ Tada ant priešais gulinčio popieriaus 
lapo nupiešė stop ženklą ir ryškiomis spausdintomis raidėmis užra- 


šė STOP. Taip sustabdžiusi savo mintis Karolina turėjo galimybę 

apsidairyti aplink ir atrasti būdą, kaip atitraukti dėmesį nuo tų ne- 
kontroliuojamų apmąstymų. Ji nusprendė įdėmiai paklausyti, ką 
kalba pranešėjas, ir užsirašinėti prieštaraujančius argumentus vis- 
kam, ką jis sako. Tai pasiteisino: ji įsijautė ir jai pavyko visą likusią 
susirinkimo dalį išvengti minčių apie Nedą. 

Visos sugeba susikurti tokį vidinį „Stop!“ ženklą ir taip sustab- 
dyti savo negatyvias mintis. Kartais žmonės nusiperka nedidelį žais- 
linį „Stop“ ženklelį ir pasideda jį ant stalo arba įsikiša į rankinę, 
kad vos tik prireikus žaisti „minčių policiją galėtų jį išsitraukti. 
Kiti patys nusipiešia „Stop“ ženklą ir prisiklijuoja vidinėje savo stalo 
pusėje arba biure ant sienos. 

Gal jums nepadės žodis „Stop!“, bet galbūt padės koks nors kitas 
žodis ar frazė. Pamėginkite „Ne!“ arba „Neik ten!“, arba „Pakaks!“ 
Pagalvokite, kas galėtų sustabdyti jūsų mintis. Tai nors trumpam 
nutrauks besaikį analizavimą, ir tikėtina, kad per tą laiką galėsite 


atrasti kitus, ilgesnio poveikio būdus. 


Neleiskite, kad mintys jus nugalėtų 


Net kelioms akimirkoms nutraukus besaikį analizavimą pro- 
tas turės pakankamai laiko sugalvoti sudėtingesnes frazes ar sąvo- 
kas, kurios padės dar labiau atsitraukti nuo savo rūpesčių. Jeigu 
negalite liautis piktai galvoję apie konfliktą su kitu žmogumi, pa- 
sakykite sau: „Neleisiu, kad užimdamas mano mintis jis laimėtų!“ 
Pagalvokite apie tai, kad jeigu nesustabdysite savo piktų minčių, tas 
žmogus laimės mūšį, o jūs liksite apgailėtinoje padėtyje. Sustabdyti 
piktas mintis nereiškia, kad jūs pasiduodate arba paklūstate kitų rei- 
kalavimams. Tai tik reiškia, jog neleidžiate, kad tas žmogus užim- 
tų jūsų mintis ir gadintų jums nuotaiką. Šiek tiek atsitraukus nuo 


konflikto galima pergalvoti jį iš naujo ir rasti gerą sprendimo būdą. 

Vieną rytą Kėja gavo laišką dėl žolės pjovimo ir visą dieną nega- 
lėjo liautis apie tai galvojusi. Ji jau ketverius metus šeštadienio rytais 
pjaudavo savo pievelės žolę ir kaimynai nė karto dėl to nesiskundė. 
Ji visada palaukdavo bent jau 11 valandos ryto, kad nieko nepaža- 
dintų, ir po pusvalandžio užbaigdavo darbą. Karolinai patiko tokia 
mankšta ir ji didžiavosi, kad jos namo pievelė atrodo nepriekaištin- 
gai, nors to rajono žemė yra labai smėlinga. 

O tą rytą ji gavo oficialų laišką iš namų savininkų asociacijos 
vykdomojo komiteto, kuriame sakoma, kad buvo sulaukta skundų 
dėl žolės pjovimo ir nurodytas laikas, kada ji gali pjauti žolę, - tik 
darbo dienomis nuo pirmadienio iki penktadienio, nuo 9 valandos 
ryto iki 17 valandos vakaro. Savaime aišku, Kėjai toks laikas netiko, 
nes tuo metu ji dirba. Norint laikytis šio reikalavimo, reikėtų sam- 
dyti žolės pjovimo kompaniją, o ji visai nenorėjo tam leisti pinigų. 

Jeigu kaimynams nepatinka, kad aš pjaunu žolę, tai kodėl jie patys neatei- 

na ir man to nepasako? Kaip jie drįsta man nurodinėti, kada aš galiu pjauti 

savo pačios pievelę?! Tie pasipūtę niekšai! Tegul rūpinasi savo reikalais! 


Vaikštinėja aplink ir šniukštinėja savo kaimynus! Tik dėl to, kad jiems ne- 
reikia visą savaitę dirbti, kad pragyventų! 


Kėja jautėsi teisi taip galvodama ir ją kelioms valandoms tiek už- 
valdė tokios mintys, kad ji niekaip negalėjo susikaupti darbui ir 
jai net pradėjo raižyti pilvą. Ji prisigalvojo įvairiausių dalykų, ką 
norėtų pasakyti kaimynams ir kaip jiems atsilygintų, paskųsdama 
juos komitetui, o fizinė savijauta prastėjo, nuotaika gedo - diena 
buvo sugadinta. 

Taigi Kėja vidiniu balsu užriko sau: „Nustok!“ Tada pasakė ne- 
norinti, kad tie žmonės užkariautų jos mintis. Ji vis tiek sugalvos, 
kaip atsikovoti, bet negalės to padaryti tol, kol nenurims jos protas. 
Šiuo metu ji turėjo tik vieną norą - pasijusti geriau ir suvaldyti savo 


protą. 

Po poros valandų, kai smegenys šiek tiek pailsėjo, Kėjai kilo 
mintis pasidomėti asociacijos įstatais ir pažiūrėti, ar komitetas turi 
teisę drausti jai savaitgaliais pjauti žolę. Paskubomis perskaičiusi ji 
taip ir nesuprato, ar gali prieštarauti komiteto sprendimui, todėl tą 
patį vakarą per sūnaus mažojo beisbolo rungtynes Kėja parodė įs- 
tatus savo pažįstamam advokatui. Jo manymu, greičiausiai pakaktų 
nusiųsti komitetui laišką, kuriame būtų parašyta, kad ji pasitarė 
su savo advokatu ir jis ją patikino, kad ji turi visą teisę pjauti savo 
pievelės žolę savaitgaliais. Kėja paklausė draugo patarimo. Po tokio 
laiško komitetas jos daugiau nebetrukdė. 

Kai pradedate be saiko analizuoti kokią nors situaciją, galite sau 
pasakyti: „Neleisiu, kad ši situacija užvaldytų mano gyvenimą!“ 
arba kokią kitą frazę, kuri padėtų suimti save į rankas. Svarbiausia 
neleisti, kad tokios mintys užvaldytų ir pradėtų kontroliuoti sąmo- 
nę, ir reikia labai aiškiai nuspręsti, kada ir kaip apgalvosite situaciją, 


kuri jums kelia nerimą. 


Įtraukite į savo kalendorių 


Jeigu jaučiate, kad niekaip nepavyksta pabėgti nuo nerimą 
keliančių problemų ir jos tiesiog prikausto jūsų dėmesį, galite pradė- 
ti jas kontroliuoti paskirdama konkretų laiką, kada atsisėsite ir viską 
ramiai apgalvosite. Pasakykite sau: „Aš nebėgu nuo savo problemų, 
bet, užuot mėginusi jas įvertinti dabar, kai turiu kitų užsiėmimų, 
paskirsiu tam tikrą laiką, kai galėsiu ramiai apie viską pagalvoti.“ 
Tai padeda gana ilgam sustabdyti besaikį analizavimą ir tuo metu 
galima skirti dėmesį tam, kam reikia, - darbui, vaikams ar miegui. 

Žmonės dažnai pastebi, kad kai ateina tam skirtas laikas, proble- 
mos, apie kurias jie prieš tai galvojo, nebeatrodo tokios didelės. Gali 


būti, kad kai anksčiau tą pačią dieną protą buvo užvaldęs besaikis 

analizavimas, jie nė kiek neabejojo, kad švaisto savo gyvenimą arba 
kad jų santykiai su vaiku yra labai blogi. Piktų minčių užvaldyti jie 
galbūt buvo įsitikinę, kad kiti juos pavertė aukomis, ir prisigalvojo 
daugybę būdų, kaip atkeršyti savo kaltininkams. Tačiau sugrįžus 
prie tų apmąstymų specialiai jiems skirtu laiku, tos pačios proble- 
mos dažniausiai nebeatrodydavo tokios didelės ir baisios. Kaltinin- 
kai staiga pasirodydavo daug žmogiškesni, o poreikis atkeršyti ne 
toks stiprus. Taip yra dėl to, kad nutraukus besaikį analizavimą tų 
žmonių nuotaika pagerėjo, o mintys prasiblaškė ir atėjus apmąsty- 
mams skirtai valandai jie galėjo daug ramiau pažvelgti į savo rū- 
pesčius. 

Apmąstymams netinka skirti laiką prieš miegą. Juk nenorite, 
kad tos kankinančios mintys užvaldytų jūsų protą prieš užmiegant. 
Pasistenkite paskirti tokį laiką, kai jausitės gana gerai ir kai turėsite 
galimybę ramiai apgalvoti savo rūpesčius viena arba kartu su savo 
gera drauge. Jeigu pastebėsite, kad per apmąstymams skirtą valandą 
pradedate be saiko analizuoti, galbūt teks padaryti trumpas per- 
traukėles, kad nepatektumėte į tą gilią nevilties duobę. Jeigu prade- 
da atrodyti, jog labai panašu, kad į tą duobę pateksite, labai svarbu, 


kad tuo metu jums padėtų patikimas žmogus, galbūt psichologas. 


Perduokite 


Ar pamenate tą guvią septyniasdešimtmetę Filę, apie kurią 
pasakojau pirmame skyriuje? Ji interviu imančiai merginai pasiū- 
lė atiduoti savo rūpesčius Dievui ir toliau ramiai sau gyventi. La- 
biausiai netikėta tyrimų metu buvo pamatyti, kad, nors šių dienų 
visuomenė skelbiasi esanti nereliginga, 40 procentų apklaustų žmo- 
nių sakė, kad siekdami išsivaduoti iš besaikio analizavimo ir bėdų, 


jie meldžiasi arba užsiima dvasine meditacija“ Net ir tie, kurie 


nepriklauso jokiai konkrečiai religijai, prisipažino: kai juos apnin- 
ka nerimas ir rūpesčiai, siekdami sulaukti palaikymo ir pagalbos 
jie dažnai sukartoja trumpą maldelę. Net ir nepriklausydami jokiai 
oficialiai religijai daugelis žmonių jaučia, kad jie susiję su kažkokia 
aukštesne jėga, kuri prireikus juos veda. 

Jeigu jums nepatinka melstis arba esate netikinti, galite pagal- 
voti apie meditaciją. Egzistuoja įvairių rūšių meditacijos. Vašing- 
tono universiteto psichologas Alanas Marlatas moko savo klientus 
meditacijos, kad jie nugalėtų savo priklausomybes bei neįveikiamus 
potraukius, ir skiria dvi pagrindines jos rūšis - koncentracijos medi- 
taciją ir įžvalgos meditaciją? Koncentracijos meditacijos metu visas 
dėmesys sutelkiamas į dabartinę akimirką arba į teiginį ar vaizdinį 
ir leidžiama, kad mintys pačios savaime atsisijotų. Kūnas atpalai- 
duojamas, išsivaduojama iš įtampos ir sureguliuojamas kvėpavimas. 
Galima sutelkti dėmesį į savo kvėpavimą, stebėti, kaip įkvepiant 
vėsus oras patenka į nosies šnerves ir kaip iškvepiant pro jas išeina 
šiltas oras. Pastebėję trikdančias mintis, švelniai sugrąžiname dėme- 
sį prie kvėpavimo arba vaizdinio ar frazės. Maždaug po dešimties 
minučių tokios meditacijos pajusite, kad kūnas giliai atsipalaidavo, 
o proto krūvis sumažėjo. 

Įžvalgos meditacijoje, arba ką psichologas Džonas Tysdeilas iš 
Anglijos medicininių tyrimų biuro tarybos vadina sąmoningumo 
meditacija, leidžiama įdėmiai stebėti akimirka iš akimirkos kylan- 
čias savo mintis, vaizdinius, hizinius pojūčius arba jausmus.“ Užuot 
kovoję su tomis mintimis ar pojūčiais, į juos žiūrime iš šalies, kaip 
nepriklausomi stebėtojai. Su meile stebime, kaip visa tai praeina, ir 
nieko nevertiname, tik pastebime, kad tai mumyse kilo. Tikslas - 
išsiugdyti sugebėjimą „atsitapatinti“ nuo savo proto ir minčių, kad 
mintys nustotų kontroliuoti ir žmogus su jomis nebesitapatintų. 


Mintys turi tapti objektu, kurį mes abejingai stebime. 


MOTERYS, KURIOS GALVOJA PER DAUG 9$ 


Jeigu norite išmokti medituoti arba apsilankyti pas psichologą, 
kuris moko meditacijos, galite paskaityti, pavyzdžiui, Polo Vil- 
sono knygą Greitas nusiraminimas (Instant Calm, Plume Books, 
1995 m.). Čia aprašoma daug technikų, kurios gali padėti išsiva- 
duoti iš neigiamų minčių ir nuraminti protą. Trumpam išgelbėti 
nuo besaikio analizavimo gali net ir trys įkvėpimai, kai sutelkiate 
dėmesį į plaučius įeinantį ir iš jų išeinantį orą. Dar verta paskaityti 
vieną iš originalių knygų apie relaksacijos technikas — Herberto 
Bensono Atsipalaidavimo atsaką (The Relaxation Response, Plume, 
1975 m.). 

Visa tai gali atrodyti lyg kokia mistinė nesąmonė. Arba galbūt 
galvojate, jog jūsų problemos tokios didelės, kad tokie paprasti da- 
lykai kaip meditacija tikrai nepadės jų išspręsti. Tačiau psichologų 
Alano Maralato, Džono Tysdeilo ir Dž. Kabat-Zino atlikti tyrimai 
rodo, kad meditacija padeda geriau kontroliuoti savo jausmus, min- 
tis ir elgesį tiems, kurie kenčia nuo rimtų psichologinių problemų, 
tokių kaip stipri depresija, panikos priepuoliai, obsesinis kompulsi- 
nis sindromas, valgymo sutrikimai arba priklausomybė nuo narko- 
tikų./ Meditacija padeda ir kenčiantiems fizinę negalią, pavyzdžiui, 
chronišką skausmą arba sergantiems širdies ir kraujagyslių ligomis. 
Kad meditacijos praktika teiktų naudą, nebūtina tikėti Rytų ar ko- 
kiomis nors kitomis religijomis. 

Kaip veikia meditacija? Egzistuoja keletas teorijų, bet, tiesą pasa- 
kius, mes to nežinome. Meditacijos teikiamas atsipalaidavimas gali 
pašalinti nerimo sukeltą įtampą, pyktį arba depresiją. Kuriam laikui 
išsilaisvinus nuo tų jausmų, galima išsivaduoti nuo besaikio anali- 
zavimo ir įtikinti žmogų, kad tikrai įmanoma jaustis geriau. Tam 
tikri tyrimai rodo, kad meditacija pakeičia abiejų smegenų pusru- 
tulių veiklos pusiausvyrą, - galbūt dėl to ji yra veiksminga. Džo- 


nas Tysdeilas sako, kad pasitelkę meditaciją ir išmokę atsiriboti nuo 

negatyvių minčių žmonės gali pajusti, kad jie patys kontroliuoja 
savo mintis, o ne mintys kontroliuoja juos. Tai padeda atmesti arba 
nugalėti pražūtingus mąstymo būdus ir su didesniu pasitikėjimu 


bei meile sau pradėti spręsti savo problemas. 


Pasikliaukite kitais 


Vienas populiariausių būdų, kuris padėjo mūsų tyrimuose 
dalyvavusiems žmonėms išsivaduoti nuo besaikio analizavimo, - tai 
pokalbiai su patikimu šeimos nariu arba draugu. Devyniasdešimt 
procentų apklaustų žmonių sakė, kad jie nors kartais dalijasi savo 
mintimis su kitais, o $7 procentai tvirtino, kad norėdami nustoti be 
saiko analizuoti jie dažnai arba visuomet pasišneka su kitais.“ 

Pokalbis su kitu žmogumi gali padėti išsivaduoti iš neigiamų 
minčių, jeigu jaučiate, kad jūsų pašnekovas jus priima ir supranta. 
Be to, tai padeda susidėlioti mintis, pakilti virš jų ir pereiti prie 
problemų sprendimo. Pavyzdžiui, draugė gali paprašyti išsamiau 
papasakoti apie situaciją, kuri sugadino jums nuotaiką. Galbūt ji 
pripažins, kad šioje situacijoje jūs esate auka. Tada ji gali padėti su- 
galvoti, kaip teisingai reaguoti į šią situaciją, ir padėti atrasti savyje 
pasitikėjimo, kad galėtumėte priimti tinkamiausią sprendimą. 

Tačiau pokalbiai apie besaikį analizavimą gali atsisukti ir prieš 
jus. Draugės, kurios klauso ir įsijaučia į jūsų situaciją, gali tik dar stip- 
riau pakurstyti rūpesčius, bet nepadėti įžvelgti problemų perspekty- 
vos. Svarbiausia išmokti pastebėti, kada kalbėdamos su draugėmis 
pradedate be saiko analizuoti, ir atvirai paprašyti, kad jos padėtų 
išsivaduoti iš besikartojančių minčių ir perkelti dėmesį ten, iš kur 
būtų galima geriau įvertinti savo rūpesčius ir įmanomus sprendimus. 

Terė suprato, kad jai reikia su kuo nors pasikalbėti. Per pusryčius 


ji siaubingai susiginčijo su savo vyru Džo, ir viskas baigėsi tuo, kad 

jis pareiškė norą skirtis. Jau ne vieną mėnesį buvo akivaizdu, kad 
jų santuokai gresia pavojus, bet Terė vis tiek apstulbo išgirdus tokį 
Džo pareiškimą. Važiuodama su automobiliu per miestą tvarkyti 
rytinių reikalų ji negalėjo nustoti galvojusi apie tai, ką Džo pasakė 
ir dėl ko juodu pastaraisiais mėnesiais ginčijosi. Ji vos neatsitrenkė į 
kitą automobilį, nes visas jos dėmesys buvo sutelktas į mintis, o ne į 
vairavimą. Taigi ji nuvažiavo pas savo draugę Sju. 

Sju ir Terė buvo draugės nuo vidurinės mokyklos laikų. Abi 
buvo klasės intelektualės, kurias labiau domino literatūros klubas, 
o ne sporto komandos. Baigusios mokyklą abi įstojo į prestižinius 
koledžus ir po studijų abi grįžo atgal į savo gimtąjį miestą. Sju liko 
namie su vaikais, o Terė pradėjo siekti apskaitininkės karjeros. Jos 
nebuvo geriausios draugės, bet Terė žinojo, kad Sju yra tinkamiau- 
sias žmogus, į kurį galima kreiptis prireikus, kad kas nors nuramin- 
tų ir padėtų blaiviai galvoti. 

Vos tik atidariusi duris Sju pamatė, kad Terė kaip nesava. Ji pasi- 
kvietė ją vidun ir pripylė puodelį šviežios kavos. Giliai įkvėpusi Terė 
pasakė: „Džo nori skirtis. Ką aš darysiu? Nenoriu, kad dabartinė 
situacija tęstųsi, bet ir nenoriu, kad ši santuoka žlugtų! Nebepajėgiu 
daugiau galvoti! Jaučiuosi visiškai bejėgė!“ 

Sju liepė Terei giliai įkvėpti ir išgerti kavos. Tada paprašė pa- 
pasakoti, kas tą rytą nutiko, ir išvardyti, kas, anot jos, yra di- 
džiausios jų santuokos problemos. Sju daugiausia klausėsi, bet 
jeigu Terė pradėdavo save kaltinti dėl to, kad sugriovė santuoką 
arba imdavo kartoti, kad jaučiasi visiškai bejėgė ir nemato jokios 
vilties, Sju liepdavo jai dar kartą giliai įkvėpti, nusiraminti ir kal- 
bėti apie konkrečias detales. Jos kalbėjosi dvi valandas. Pokalbio 
pabaigoje Terė buvo daug ramesnė ir jautė nuoširdų Sju palaiky- 
mą bei užtarimą. Sju padėjo Terei nuspręsti, ką ji atsakys vyrui, 


— parašys jam raštelį ir pasakys, kad nori pamėginti ir pažiūrėti, ar 

jų santuoką galima išgelbėti. Tada Sju padėjo Terei surasti šeimos 
psichologės telefono numerį, kurios paslaugomis naudojosi kiti jų 
šeimos draugai ir tai jiems labai padėjo. Išeidama iš Sju namų 
Terė nesijautė tikra, kad gali išgelbėti savo santuoką, bet jautėsi 
suėmusi save į rankas tiek, kad ištvertų tą dieną ir vakare galėtų 
susitikti su Džo. 

Jeigu norite, kad draugė padėtų nugalėti besaikį analizavimą ir 
suimti save į rankas, galite pasakyti jai taip: „Jaučiuosi užstrigusi 
ir bejėgė, ir nežinau, ką man daryti. Norėčiau, kad padėtum man 
apsvarstyti keletą dalykų, kurių man reikėtų imtis, kad perimčiau 
problemas į savo rankas.“ Jeigu net ir po tokio atviro pagalbos pra- 
šymo draugė klausydamasi jūsų vis tiek tik linkčios galva arba į 
nerimą atsakys tokiu pat nerimu („Ak, man irgi nutiko panašus da- 
lykas, tuoj papasakosiu...“), gali būti, kad jums reikia susirasti kitą 
pašnekovę. Ieškokite tokių žmonių kaip Sju, kurie puikiai tvarkosi 
su gyvenimiška įtampa, — kurie pripažįsta, kad jai pasiduoda, bet 


neleidžia, kad nerimas ir rūpesčiai juos visiškai užvaldytų. 


Užrašykite 


Daugeliui žmonių daugiau naudos duoda ne pokalbiai su ki- 
tais, o tai, kad jie užrašo savo mintis ant popieriaus. Savo baimių 
perfrazavimas į sakinius ar teiginius nupiešia ribas ir suteikia struk- 
tūrą. Rūpesčiai, užuot nekontroliuojami sukęsi galvoje, užrašomi 
ant popieriaus. Viską užrašę pajusite, kad juos suvaldėte — sudėjote 
savo rūpesčius į žodžius ant popieriaus ar į kompiuterį ir nebe jie 
jus, o jūs juos kontroliuojate. Kai kas sako, kad tai primena proto 
valymą ir suteikia didžiulį palengvėjimą. Penkiasdešimtmetė sekre- 
torė Džiudi, kuri dažnai pradeda be saiko analizuoti savo suaugusių 


vaikų gerovę, sakė: 

Tiesiog išrašai viską, išleidi ir atiduodi į Dievo rankas. Bet man labiausiai 
padeda rašymas, kai leidžiu sau sąmoningai pripažinti savo jausmus. Aš tai 
vadinu išsivalymu. 


Pamačius savo mintis ant popieriaus gali pasidaryti lengviau jas iš- 
narplioti. Kai kurios mintys vos tik užrašytos atrodo visiška nesą- 
monė. Tam tikros mintys gali išsiskirti ir paliesti pačią rūpesčių 
esmę. Kuriam laikui palikite savo užrašus, o vėliau sugrįžkite per- 
žiūrėti ir tada dar aiškiau pamatysite, kurios problemos yra esminės, 
o kurios visiškai nepagrįstos. 

Tyrimai, kuriuos atliko Džeimsas Penebeikeris iš Teksaso uni- 
versiteto Ostine, rodo, kad užrašius savo giliausias mintis ir jausmus 
bei praeities patirtis pagerėja fizinė bei emocinė sveikata? Tačiau 
Penebeikeris pastebėjo, kad rašymas padeda tik tais atvejais, jeigu 
žmonės liaujasi be saiko analizuoti ir pereina prie suvokimo ir pro- 
blemų sprendimo. Nepakanka paprasčiausiai kartoti savo neigiamas 
mintis ir jausmus ant popieriaus - reikia pradėti su jomis ginčytis, 
idant atskirtume, kas yra nepriklausomų ir nekontroliuojamų min- 
čių srautas, o kas - realūs rūpesčiai, ir teigiamai reaguodami į tas 
mintis sugalvotume, ko reikia imtis. 

Iš pradžių tiesiog užrašykite savo nerimą, baimes, mintis apie 
nesėkmę ir pyktį, tada viską palikite ir eikite užsiimti kita veikla. 
Sugrįžus jūsų mintys vis dar bus ten pat ir galėsite į jas pažvelgti 


šviežesne akimi ir protu. 


Ieškokite, kas jums teikia džiaugsmą, 
ir naudokitės tuo 


Apklausdami žmones, kurie slaugo mirštantį mylimą žmogų, 
uždavėme jiems daug klausimų apie tai, kaip jie ištveria tokią įtam- 


pą ir suvokimą, kad mylimas žmogus neišvengiamai greitai mirs. 

Daugelio atsakymai buvo panašūs į čia pateikiamą ramios trisde- 
šimt septynerių metų afroamerikietės Leticijos, kurios keturiasde- 
šimt penkerių metų sesuo merdėjo nuo smegenų vėžio, atsakymo 
ištrauką: 
Kasdien sugalvoju užsiimti kuo nors, kas man patinka. Tai gali būti toks 
paprastas dalykas kaip suvalgyti „York Peppermint Patty“ pyragaitį. Bū- 
tinai pažvelgiu į dangų ir kasdien pastebiu, koks jis gražus. Prisimenu ką 
nors smagaus iš praeities su Ane, pavyzdžiui, tą kartą, kai mudvi nuvažia- 
vome apsipirkti ir ji rado tą tobulą aptemptą juodą suknelę. Tai maži daly- 
kai, kurie viso to liūdesio ir rūpesčių akivaizdoje suteikia man nors truputį 
džiaugsmo. 


Novatoriški tyrimai rodo: jeigu aktyviai ieškoma būdų, kaip pra- 
blaškyti įtemptą situaciją trumpalaikėmis teigiamomis emocijomis, 
tai pagerina ne tik psichologinę savijautą, bet ir fizinę sveikatą bei 
padeda spręsti problemas. Psichologė Suzana Folkman iš Kaliforni- 
jos universiteto San Franciske tą pavadino teigiamų emocijų strategi- 
jomis.“ Ji pastebėjo, kad vyrams, kurių partneriai mirė nuo AIDS, 
daug greičiau pavyko išsivaduoti iš depresijos, jeigu jie aktyviai 
stengėsi užpildyti savo gyvenimą teigiamomis emocijomis. 

Panašiai ir netekčių išgyvenimo tyrimuose pastebėjome, kad to- 
kiems žmonėms kaip Leticija, kurie globodami artimąjį arba netek- 
ties atveju randa būdų prisiminti teigiamas emocijas teikiančias aki- 
mirkas, ilgainiui sekasi geriau. Klausėme, kaip dažnai žmonės nau- 
dojosi keturiomis konkrečiomis teigiamų emocijų strategijų rūšimis: 

1. Stengtis prisiminti gerus laikus su mylimu žmogumi. 

2. Sakyti sau žodžius, kurie padeda jaustis geriau. 


3. Ieškoti teigiamų situacijos detalių. 
4. Pasitelkti humorą. 


Tie, kurie atsakė, kad norėdami susitaikyti su artimojo slauga ar ne- 


tektimi aktyviai naudojosi teigiamų emocijų strategijomis, ilgainiui 

greičiau susitaikė su neišvengiamybe, nepaisant to, kokie prislėgti 
jautėsi netekties akimirką. 

Barbara Fredrikson iš Mičigano universiteto savo teigiamų emo- 
cijų teorijoje „plėsk ir kurk“ teigė, kad teigiamos emocijos ne tik 
padeda pakelti nuotaiką, bet ir pagerina mąstymą, o tai padeda 
paprasčiau reaguoti į aplinkos keliamus iššūkius ir lengviau imtis 
naujos iniciatyvos.! Eksperimentiniai tyrimai rodo: jeigu padedi 
sielvartaujačiam žmogui patirti trumpalaikes teigiamas emocijas 
(pavyzdžiui, rodai jiems linksmas filmų ištraukas), jų kūnas ir pro- 
tas greičiau atsigauna po patirto sukrėtimo. Iš to galima spręsti, kad 
teigiamos emocijos gali sumažinti ir neigiamą chroniško streso po- 
veikį fhiziologinėms kūno sistemoms. 

Nuostabus tyrimas su katalikų vienuolėmis verčia dar labiau pa- 
tikėti, kad geros emocijos teigiamai veikia fizinę sveikatą. Tyrėjai 
Debora Daner, Deividas Snoudaunas ir Valasas Eryzenas iš Ken- 
tukio universiteto sugebėjo gauti trumpas 180 vienuolių iš dviejų 
Jungtinių Valstijų vienuolynų autobiografijas, kurios buvo parašytos 
nuo 1931 iki 1943 metų, netrukus po to, kai seserys davė galutinius 
įžadus ir kai jų amžius buvo nuo aštuoniolikos iki trisdešimt dvejų 
metų.!* Visos autobiografijos buvo įvertintos pagal tai, kiek teigia- 
mų emocijų sesuo išreiškė rašydama apie savo gyvenimą. Tada tei- 
giamas autobiografijų turinys buvo palygintas su galutiniais sveika- 
tos rodikliais - nesvarbu, ar iki 2000 metų sesuo buvo mirusi, ar ne. 
Svarbu paminėti, kad visų seserų išsilavinimas, sveikatos apsauga ir 
socialinė bei ekonominė padėtys buvo panašios. Jų polinkis reikšti 
teigiamas emocijas buvo glaudžiai susijęs su ilgaamžiškumu. Sese- 
rys, kurios savo jaunystės biografijose išreiškė mažiausiai teigiamų 
emocijų, 2,5 karto dažniau mirė iki 2000 metų, lyginant su tomis, 
kurios savo autobiografijose išreiškė daugiau teigiamų emocijų. Be 


to, nedaug teigiamų emocijų išreiškusios seserys mirė vidutiniškai 


I02 MOTERYS, KURIOS GALVOJA PER DAUG 


dešimčia metų anksčiau negu tos, kurios išreiškė daug teigiamų 
emocijų. 

Teigiamos emocijos apskritai labai padeda gyvenime. Moterys 
žino tikrai daug būdų, kaip suteikti savo gyvenimui teigiamų emo- 
cijų. Stai keletas idėjų: 

Pasidaryti šukuoseną. 

Nueiti į masažą. 

Išsimaudyti vonioje su burbuliukais. 

Pažaisti su mažais vaikais. 

Pažiūrėti juokingą filmą. 

Papasakoti juokingų istorijų. 

Pasivaikščioti gražioje vietoje. 

Peržiūrėti mylimų žmonių nuotraukų albumus. 

Įsijungti savo mėgstamą muziką - garsiai. 

Pagroti muzikos instrumentu. 


Teigiamos emocijos praplečia mąstyseną ir, suvaldžius besaikį anali- 
zavimą bei pakilus virš savo rūpesčių, galima nešališkai ir kūrybin- 


gai išsiaiškinti savo problemas ir surasti joms tinkamus sprendimus. 


Trumpa nuorodų santrauka 


Šiame skyriuje aptarėme daug priemonių. Štai trumpa jų san- 


trauka: 
Priemonė Apibūdinimas Pavyzdys 
Supraskite, Supraskite, kad besaikis Pradėję be saiko 
kad besaikis analizavimas ne tik analizuoti pasakykite 
analizavimas- nepadeda suvokti kažko savo mintims: „Jūs man 
jums ne draugas. gilaus, bet ir neleidžia ne draugės! Jūs mane 


pamatyti tikrojo situacijos skaudinate! Eikite šalin!“ 
vaizdo. 

Priemonė 


Pailsėkite. 


Atsistokite ir 
pajudėkite. 


Įjunkite „minčių 
policiją. 
Neleiskite, 

kad mintys jus 
nugalėtų. 
Įtraukite į savo 


kalendorių. 


Perduokite. 


Pasikliaukite 
kitais. 


Apibūdinimas 
Prablaškykite dėmesį 
pasitelkę teigiamas 
priemones, kad kuriam 
laikui nutrauktumėte 
besaikį analizavimą. 
Užsiimkite fizine veikla, 
kad prablaškytumėte 
dėmesį; laikinai palikite tą 
situaciją, kuri skatina be 
saiko analizuoti. 


Griežtai liepkite sau 
nors trumpam nutraukti 
besaikį analizavimą. 
Pasakykite sau, jog 
neleisite, kad mintys jus 
kontroliuotų. 


Atidėkite apmąstymus 
tol, kol ateis jiems skirta 
valanda. 


Melskite pagalbos, 

kad išsivaduotumėte iš 
besaikio analizavimo arba 
medituokite. 


Papasakokite kitiems apie 
tai, kas jus kamuoja. 

Pavyzdys 


Paskaitykite dėmesį 
prikaustančią knygą. 
Užsiimkite tuo, kas jums 
patinka. Padėkite kitiems. 


Jeigu naktį pradedate be 
saiko analizuoti, išlipkite 
iš lovos ir paskaitykite 

ką nors malonaus. Jeigu 
darbe negalite sustabdyti 
minčių antplūdžio, išeikite 
pasivaikščioti. 

Mintyse sušukite „Stop!“ 
Ant stalo pasidėkite 
žaislinį Stop ženklą. 
Supraskite, kad jeigu ir 
toliau nenustosite galvoti 
apie konfliktą, tai leisite 
kitai pusei laimėti mūšį. 
Pasakykite sau: „Palauksiu 
iki 18 valandos ir tada 
galėsiu galvoti, o dabar 
susikaupsiu darbui.“ 
Paprašykite, kad 

Dievas padėtų jums 
susitvarkyti su rūpesčiais. 
Išmokite medituoti, kad 
atitrauktumėte dėmesį 
nuo nekontroliuojamų 
minčių. 

Ieškokite draugo ar 
draugės, mokančio (-s) 
tinkamai elgtis įtemptose 
situacijose ir paprašykite, 
kadjis (ji) padėtų išspręsti 
jūsų rūpesčius. 

Priemonė Apibūdinimas Pavyzdys 

Užrašykite. Užrašykite savo mintis. Rašykite kompiuterinį 
savo minčių dienoraštį. 

Ieškokite, kas Užsiimkite veikla, kuri Nueikite į masažą. 

jums teikia suteikia teigiamų emocijų. Pasileiskite savo 

džiaugsmą, ir mėgstamą muziką. 

naudokitės tuo. Pažiūrėkite juokingą 
filmą. 


Šios priemonės padės trumpam išsivaduoti iš besaikio analizavimo. 
Tačiau jos neišspręs problemų, kurios sukelia tiek daug minčių. No- 
rint tą padaryti, reikia pereiti į kitą lygmenį ir imtis veiksmų, kad iš- 


spręstumėte savo problemas. 5 skyriuje aiškinama, kaip tą padaryti. 


S skyrius 


Perėjimas į kitą lygmenį 


Išsivadavus iš besaikio analizavimo labai norisi apskritai ne- 
galvoti apie savo problemas ir apie tai, dėl ko jaučiamės liūdnos ar 
piktos. Taip itin dažnai nutinka, jeigu esame pripratusios, kad pro- 
blemos turi būti išspręstos kiek galima greičiau: „Nagi, aš jau nesi- 
jaučiu blogai. Nebenoriu daugiau apie tai galvoti!“ 

Tačiau neišspręstos problemos sugrįžta ir ima persekioti, o tai su- 
teikia vis daugiau priežasčių be saiko analizuoti. Todėl išsivadavus 
iš tokių minčių srauto labai svarbu, kad nepradėtumėte ignoruoti 
savo problemų ir imtumėte jas spręsti. 

Šiame skyriuje aprašau būdus, kurie gali padėti priimti blai- 
vius sprendimus ir imtis priemonių, kurios padės pagerinti gyve- 


nimą. 


Pakeiskite savo dėmesio centrą 


Iškreipto vaizdo rūšies analizavimas verčia žiūrėti į savo bėdas 
tik iš beviltiškos perspektyvos. Mes niekaip nenuleidžiame akių nuo 
pačios blogiausios savo situacijos interpretacijos ir iš anksto numa- 


tome, su kokiomis problemomis teks susidurti, siekiant problemą 

išspręsti, o visiems geresniems variantams kelias užkertamas. Ir tai 
trukdo veiksmingai išanalizuoti situaciją. 

Vienintelis būdas pataisyti tokį iškreiptą vaizdą - pakeisti jį 
nauju, kad pasikeistų mūsų dėmesio centras ir galėtume pamatyti 
tikroviškesnę ir daugiau vilties teikiančią situaciją. Šiame procese 
visų pirma reikia nuspręsti pakeisti savo požiūrį ir pasakyti sau: 
„Turiu teisę rinktis, kaip žvelgti į šią situaciją ir tą darysiu teisingai.“ 
Užėmę tokią tvirtą poziciją pajusite, kad geriau kontroliuojate savo 
padėtį ir esate ne taip stipriai priklausomi nuo besaikio analizavi- 
mo. Išsilaisvinsite tiek, kad galėtumėte į viską pažvelgti blaiviau ir 
sugebėtumėte rasti geresnį problemos sprendimo būdą. 

Kai kurioms moterims atrodo, kad trūksta drąsos arba pasitikė- 
jimo savimi pasirinkti, kaip jos žiūri į tam tikrą situaciją ar proble- 
mą. Iš kur man žinoti, kas teisinga? Kaip galiu ignoruoti, ką sako 
kiti, ir laikytis savo pozicijos? Ir tikrai, yra žmonių, kurie gimsta 
su tvirtesne savivoka nei kiti. Tačiau drąsa ir pasitikėjimas savimi 
yra raumenys, kurie auga treniruojantis. Nusprendusios pakeisti 
savo dėmesio centrą ir pasirinkti savo požiūrį vietoj primesto, įgy- 
site emocinės stiprybės, kuri kitą kartą padės tą daryti lengviau ir 
natūraliau. | 

Pažvelkime į įsimintiną Lorės patirtį, kuri padėjo jai pakeisti 
savo požiūrį. Lorė yra energinga trisdešimt aštuonerių metų am- 
žiaus medicinos sesuo tiesiais rudais plaukais ir žibančiomis mėly- 
nomis akimis. Ji turi aštuonerių metų sūnų Endrių, kuris iš motinos 
paveldėjo mėlynas akis, o iš tėvo - šviesius garbanotus plaukus. Fut- 
bolas yra didžiausia Endriaus gyvenimo aistra ir jis jau nuo darželio 
laikų žaidžia toje pačioje komandoje. Jam neblogai sekasi, bet Lorei 
svarbiausia tai, kad Endrius labai mėgsta žaisti bei treniruotis ir jam 
labai patinka jo komandos draugai. Berniukai bėgioja po stadioną, 


kartais įmuša įvarčių, bet dažniausiai tiesiog stengiasi nepargriūti 

užkliuvę už kamuolio arba vienas už kito. Tėvas, kuris treniravo 
Endriaus futbolo komandą, šiemet išsikėlė gyventi į kitą miestą, 
todėl berniukai liko be trenerio. Lorė nuo vidurinės mokyklos iki 
koledžo laikų irgi žaidė futbolą, todėl kiti tėvai įkalbėjo ją tapti ko- 
mandos trenere. Ji pati šito nenorėjo — jai niekada neteko treniruoti 
tokio amžiaus vaikų ir apskritai nepatikdavo būti dėmesio centre. 
Bet sutiko, nes Endrius jos maldavo, o ir komandai jos reikėjo. Tada 
įsigijo keletą knygų apie jaunesnio amžiaus vaikų treniravimą, šeš- 
tadienio rytais apsilankė keliuose seminaruose ta tema ir pradėjo 
dirbti su komanda. 

Lorei puikiai sekėsi ir berniukai per pavasario sezoną laimėjo 
visas, išskyrus vienas, varžybas, o ir puikiai kartu leido laiką. Tiesą 
pasakius, jie laimėjo prieš kitas savo lygos komandas tokiais dide- 
liais skirtumais, kad tos varžybos jiems nebuvo joks iššūkis. Lorė 
pagalvojo, kad berniukai pasiruošę žaisti su aukštesne miesto lyga, 
ir pasiūlė tą mintį tėvams. Dauguma tėvų sutiko ir labai norėjo, kad 
jų vaikai susirungtų su stipresnėmis komandomis ir išmoktų geriau 
žaisti futbolą. 

Tačiau keletas tėvų šito nepageidavo. Jie nerimavo, kad perėję 
į stipresnę lygą jų vaikai liks paskutiniai, nors Lorė visą pavasario 
sezoną labai daug dirbo su tais berniukais ir jie padarė akivaizdžią 
pažangą. Vienas tėvas vardu Mičas pradėjo burti kitus tėvus ir įkal- 
binėti neleisti savo vaikų į aukštesnę lygą su Lorės komanda. Jis 
apkaltino Lorę, kad ji pernelyg konkurencinga ir kad jai rūpi tik 
laimėti. Dar jis aiškino, kad jeigu jie pereis į kitą lygą, Lorė į aikš- 
telę siųs tik Endrių ir stipriausius berniukus, o silpnesnius žaidėjus 
paliks sėdėti ant atsargos suoliuko. 

Lorė sužinojo apie tuos telefoninius skambučius iš kitų tėvų. Ji 
kelias naktis iš eilės negalėjo užmigti, nes niekaip negalėjo išsiginti 


piktų minčių apie tai, kas dedasi jai už nugaros. 

Kaip Mičas gali kalbėti tokius dalykus? Kaip jis gali tikėti tuo, ką sako — 
juk tam nėra jokio pagrindo, ar ne? Kaip man elgtis - stoti į akistatą su 
juo? Nekenčiu akistatų. O be to, ką aš jam sakyčiau? Jo kaltinimai tokie 
absurdiški. Galėčiau pasakyti, kad jis stato save į kvailą padėtį. Ir kad jam 
rūpi ne komanda, o tik jo paties vaikas. Gal reikia paskambinti kitiems tė- 
vams ir papasakoti savo istorijos versiją? Nors nenoriu, kad atrodytų, jog 
ginuosi, nes tada bus galima pagalvoti, kad Mičas teisus. Ką man daryti? 
Jis ardo komandą! 


Po savaitės tokių apmąstymų Lorė suprato, jog ji leidžia, kad Mičas 
ir ši beprotiška situacija verstų ją jaustis bejėge sąmokslo auka. Ji 
suprato, kad turi nustoti taip galvojusi ir nukreipti savo dėmesį į 
kitką, antraip ši situacija ją sugniuždys. Pirmiausia ji nusprendė, 
kad leis sau galvoti apie šią situaciją tik tam skirtu, konkrečiu die- 
nos metu — tai bus jos „rūpesčių valanda“. Kai trečią valandą ryto 
ją vėl apniko ramybės neduodančios mintys ir nerimas, ji nustūmė 
visą tai į šalį pasakiusi sau, kad dabar ne „rūpesčių valanda“ ir ji 
apie viską pagalvos tą pačią dieną, tik vėliau, kai ateis tam skir- 
tas laikas. Kai atėjo apmąstymams skirta valanda, Lorė nusprendė, 
kad, užuot pasijutus auka, jai reikia pakeisti savo požiūrį į situ- 
aciją. Lorė nutarė, kad protingiausia būtų susitaikyti su tuo, kad 
Mičas elgiasi kvailai, bet jeigu jis nori, ji nieko prieš, kad jo sūnus 
nežaistų aukštesnės lygos komandoje. Ir kiti tėvai, jeigu nori, turi 
teisę pasiimti savo vaikus iš Lorės komandos. O ji elgsis taip, kaip 
teisingiausia visiems berniukams, ir eis toliau. Lorės nakties miegas 
tapo ramus ir, sulaukusi daugumos tėvų palaikymo, ji su komanda 
perėjo į aukštesnę lygą. 

Vos Lorė išsivadavo iš besaikio analizavimo gniaužtų ir atidėjo 
apmąstymus jiems skirtai „rūpesčių valandai“, iškart perėjo į kitą 
lygmenį, pasirinko racionalesnį situacijos sprendimo būdą - neleis- 
dama, kad Mičas primestų jai prieštaraujantį požiūrį, pakeitė savo 


dėmesio centrą. Jeigu Lorė ir toliau būtų leidusi, kad Mičo kaltini- 

mai ir jų sukeltos dvejonės formuotų jos požiūrį, ji būtų ir toliau ne- 
siliovusi analizuoti šios situacijos. Gali būti, kad siekdama išvengti 
nesutarimų ji būtų pasidavusi ir palikusi komandą. Arba nusileidusi 
ir palikusi berniukus žaisti žemesnėje lygoje, nors ir žinodama, kad 
jiems tai nėra geriausia. 

Tikslingai koreguodamas savo dėmesio centrą žmogus aktyviai 
renkasi savo požiūrį. Atitraukus dėmesį nuo negatyvios perspekty- 
vos galima pamatyti paprastesnį situacijos vaizdą. 

Lorė pakeitė savo dėmesio centrą ir sėkmingai išsprendė proble- 
mą, pasinaudojusi tokiomis priemonėmis: 

- Kiekvieną dieną paskirdavo savo apmąstymams konkrečią valandą. 

- Nusprendė nustoti žiūrėti į situaciją iš aukos perspektyvos. 

- Sąmoningai atmetė absurdiškas Mičo pastabas. 

- Tikėjo savo vizija. 

- Tvirtai nusprendė prisiimti atsakomybę už savo sprendimus ir veiksmus. 


Pripažinkite savo skausmą ir eikite toliau 


Ironiška, kad šiame amžiuje, kai visi puikiai žino savo teises, 
mes dažnai labai ilgai mąstome apie tai, ar turime teisę jausti tam 
tikras emocijas. Ar nieko tokio, kad jaučiuosi alkana? Kokią teisę 
turiu būti blogai nusiteikusi? Kas man ne taip, kad jaučiuosi tokia 
sunerimusi? Moterys ypač mėgsta savęs klausinėti, ar mes turime 
teisę jausti pyktį. Moterų judėjimas jau keturiasdešimt metų kar- 
toja, kad tokią teisę turime, ir mes bent jau išoriškai tikime, kad 
taip ir yra. Tačiau pritaikius šią teisę praktikoje, giliai viduje daugelis 
dėl to jaučiasi blogai, nes tai reiškia, kad reikia pažeisti visuomenės 
taisykles, kurių dauguma laikosi net nesąmoningai, - kad niekada 
neturėtume supykdyti kito žmogaus ir kad turime visiems patikti. 
Kai pagaliau pasinaudojame savo teise supykti, prieštaringi mūsų 


jausmai pasireiškia besaikio analizavimo pavidalu. Kas nors nutinka, 


mes nesuvaldome savo emocijų, pratrūkstame ir po šio įvykio dar 
ilgai be saiko analizuojame, dėl ko taip nesusivaldėme. 

Pirmasis žingsnis norint išsivaduoti iš tokių minčių gniaužtų - 
pripažinti, kad jūs turite tokią emociją ir viskas, bei nesistengti ieš- 
koti įtikinamų paaiškinimų ir pasiteisinimų. Norint suvaldyti tokį 
besaikį analizavimą svarbu suvokti, kad emocijos neturi kelti veiks- 
mų. Nereikia neigti, kad jaučiatės pikta, liūdna ar sunerimusi. Net 
ir taip jausdamasi galite laisvai pasirinkti, kaip geriausia reaguoti į 
situaciją, idant pasiektumėte savo tikslus vengdama nesąmoningos 
reakcijos, kurią išprovokuoja emocijos. 

Tą puikiai iliustruoja Rondos istorija. Švelniabalsė penkiasde- 
šimtmetė Ronda yra vidurinės mokyklos tiksliųjų mokslų vadovėlių 
autorė, labai kukli moteris, kuri nemėgsta puikuotis ir ko nors rei- 
kalauti iš kitų. Tačiau ji labai didžiuojasi savo darbu, ypač vadovėliu 
Bendrieji mokslai, kuris buvo išleistas jau šešis kartus. Neseniai ji 
elektroniniu paštu susirašinėjo su jauna redaktore Hana, su kuria 
jos kartu rengė septintąjį Bendrųjų mokslų leidimą. Ronda jau ne 
vieną mėnesį piktinosi leidyklos darbu leidžiant šį knygos leidimą — 
sprendimai būdavo priimamai, o po kiek laiko juos be jokios aki- 
vaizdžios priežasties atšaukdavo. Rondos vis prašydavo atlikti tai, 
už ką paprastai būna atsakinga leidykla. Vieną dieną Hanai buvo 
liepta perduoti Rondai leidyklos prašymą, kad ji perspausdintų visas 
savo išnašas kitu stiliumi, negu prieš daug mėnesių pristatė. Ronda 
neturi sekretorės ir viską spausdina pati, o tai reiškia, kad tam pri- 
reiktų ne vienos valandos varginančio darbo, kuris, jos manymu, 
buvo visiškai nereikalingas. Ji visą tai išsakė savo laiške: parašė, kad 
tai nemaloniausias nutikimas per visą jos knygos egzistavimo lai- 
kotarpį, ir apkaltino leidyklą, kad be to, jog ji yra knygos autorė, 
jie dar nori paversti ją sekretore bei raštininke. Po tokio laiško ji 


pradėjo galvoti: 

Gal aš elgiuosi arogantiškai ir neprotingai? Kokią teisę jie turi prašyti, kad 
aš perspausdinčiau visas savo išnašas? Manęs dar niekada niekas nėra pra- 
šęs to daryti! Su jais jau nuo pat pradžių taip sudėtinga! Reikia parašyti 
apie tai leidėjui ir pareikalauti atsiprašyti. Bet kas bus, jeigu jis neatsipra- 
šys? Kas, jeigu jis pradės ginti šį procesą? Ar sugebėsiu sugalvoti pakanka- 
mai pavyzdžių, kad įtikinčiau jį, jog esu teisi? 


Norėdama sustabdyti tokių minčių srautą Ronda pirmiausia pamė- 
gino jas nuvyti. Jai nepavyko, nes iškart pagalvojo: „Bet aš neturiu 
sakyti, kad esu neteisi, jeigu esu teisi!“ 

Pirmiausia jai reikėjo pripažinti, kad ji pyksta ir kad turi teisę 
taip jaustis. Leidusi sau taip jaustis Ronda išsilaisvino, kad galėtų 
blaiviau apgalvoti savo veiksmus. Nors ir apimta pykčio, ji suprato, 
kad išsiliedama ant Hanos tikriausiai pasielgė neteisingai. Pagrin- 
dinis jos tikslas buvo išleisti savo knygą, o ne leistis į ginčus. Tą su- 
pratusi Ronda sustabdė save, kad vėl nepradėtų be saiko analizuoti, 
ir jai pavyko imtis tiesioginių ir skubių veiksmų, idant pataisytų 
situaciją. Ji atsiprašė, kad savo laiške taip piktai užsipuolė Haną, ir 
daug ramiau paaiškino, kodėl taip supyko. Tada Hana sutiko, jog ir 
ji mananti, kad Rondos prašoma padaryti labai daug nereikalingų 
užduočių ir kartu su ja pasistengė sugalvoti, kaip viską atlikti taip, 
kad Rondai nereikėtų to daryti pačiai. 

Jeigu Ronda ir toliau būtų likusi dvejoti dėl savo pirminio pyk- 
čio ir nepripažinusi fakto, kad ji pyksta, jos santykiai su Hana ga- 
lėjo likti sugadinti. Galbūt Hana būtų bandžiusi atkeršyti Rondai, 
kenkti jos knygos projektui arba versti ją atlikti dar daugiau sekre- 
torės užduočių. Pripažinus savo emocijas Rondos mintys išsivalė ir 
ji sugebėjo pasirinkti nuoširdžią reakciją, kuri atitiko jos tikslą ben- 


dradarbiauti su Hana, kad knyga galiausiai būtų išleista. 

Supaprastinkite (bent jau iš pradžių) 


Be saiko analizuodamos galime pamatyti tokias gyvenimo 
problemas, kurios iš tikrųjų neegzistuoja ar bent jau nėra tokios 
didelės, kaip įsivaizduojame. Tokios nepriklausomos mintys gali 
ypač išbujoti ir išaugti tada, kai supykstame, bet nežinome dėl ko. 
Regis, neįvyko nieko ypatingo, dėl ko būtų galima supykti ir bent 
jau iš pradžių sunku rasti gerą pateisinimą savo jausmams. Bet pra- 
dėjus analizuoti galima atrasti pačių įvairiausių priežasčių, dėl ko 
taip jaučiamės, — dėl to gali būti kaltas ir mūsų darbas, ir santykiai, 
ir sveikata. 

O kartais blogos savijautos priežastis gali būti stulbinamai pa- 
prasta. Pavyzdžiui, menstruacijos. O gal prastai išsimiegojote arba 
per daug išgėrėte. Tai gali būti susiję su mityba. O gal blogai pasi- 
jutote dėl kokio nors neįprasto pavienio įvykio — viršininkas buvo 
suirzęs arba vaikui nepasisekė testas. Bet, užuot taip paprastai pa- 
aiškinę savo nuotaiką, mes nukreipiame visą dėmesį į savo „bam- 
bą“, kol pradedame galvoti apie dar dramatiškesnes ir sudėtingesnes 
priežastis - kad mūsų santuokai gresia galas, kad dėl to kalta nesėk- 
minga karjera ar sielos skurdas. 

Jeigu jus be jokios akivaizdžios priežasties apėmė prasta nuotaika 
ir pradedate analizuoti visas įmanomas jos atsiradimo priežastis, pir- 
miausia pagalvokite apie pačias paprasčiausias. Gal pastaruoju metu 
vartojote alkoholį? Gal jaučiatės alkana ir pavargusi? Gal atėjo „tas“ 
mėnesio metas? Jeigu į bent vieną iš šių klausimų atsakėte taip, rei- 
kia elgtis ypač atsargiai, kad neleistumėte savo mintims įsišėlti. Gal 
būtų neprošal nusnūsti, ko nors užkąsti arba kuriam laikyi užsiimti 
kokia kita veikla, o ne skendėti tokiuose apmąstymuose. Kai grįšite, 
tikroji problema niekur nebus dingusi, bet noras be saiko analizuoti 


jau bus praėjęs arba bent jau ne toks stiprus, kaip prieš tai. 

Nustokite save lyginti 


Visi turime polinkį lyginti save su kitais. Socialinis palygini- 
mas mums įkalamas nuo pat mažų dienų. Tėvai atvirai sako, kad 
vienas jų vaikų yra protingesnis, sportiškesnis ar draugiškesnis negu 
kitas. Pradėjus lankyti pradinę mokyklą mūsų egzaminų pažymiai 
gali būti „ant ribos“, taigi mūsų pasirodymas turės prasmę tik lygi- 
nant jį su kitų vaikų pasirodymu. Didžioji dalis galimybių vidurinė- 
je mokykloje, koledže ir profesinėje mokykloje — stipendijos, kelias į 
elitines mokyklas, vieta universiteto komandoje - priklauso nuo to, 
kiek geriau mes pasirodome už kitus mokinius. Savo padėtį dažnai 
suprantame tik palyginę save su kitais pagal nemažai rodiklių — at- 
lyginimą, padėtį kompanijoje, sugebėjimą žaisti tenisą. 

Sonja Liubomirsky iš Kalifornijos universiteto Riversaide atli- 
ko naują intriguojantį tyrimą, kuris parodo esminius skirtumus, 
kaip laimingi ir nelaimingi žmonės naudojasi socialiniais palygini- 
mais.! Nelaimingi žmonės jais naudojasi labai dažnai. Palyginus su 
laimingais, jie daug labiau pripratę prie savo padėties ir labiau ne- 
rimauja dėl to, kaip jiems sekasi. O informacija apie jų padėtį daro 
stipresnį poveikį jų nuotaikai. Žmonėms, kurie jaučiasi nelaimingi 
ir turi polinkį be saiko analizuoti, svarbiau tai, kaip jie lyginami 
su kitais, o ne tai, kaip jie iš tikrųjų pasirodė. Pavyzdžiui, viename 
laboratoriniame tyrime Sonja liepė koledžo studentams pamėgin- 
ti išspręsti sudėtingus galvosūkius ir paskui pranešė, kaip sekė- 
si jiems ir kaip sekėsi kitiems studentams. Nelaimingi studentai 
jautėsi prasčiau gavę gerą įvertinimą, kai buvo gavusių geresnį, nei 
tada, kai gavo prastą įvertinimą, o kiti gavo dar prastesnį. Kitaip 
tariant, nelaimingų studentų nuomonė apie save labiau priklausė 
ne nuo to, kaip jie iš tikrųjų pasirodė, o nuo to, kaip jie lyginami 


su kitais. 

Laimingi žmonės, atvirkščiai, visiškai ignoruoja informaciją apie 
socialinį palyginimą. Jų požiūris į save paremtas stabilesniais vidi- 
niais standartais. Jie jaučiasi laimingi, jeigu atitinka tuos vidinius 
standartus. Jeigu ne, tuomet nesijaučia laimingi, bet imasi veiksmų, 
kad pasijustų laimingesni.arba kad pagerintų savo pasirodymą atei- 
tyje. 

Moralas akivaizdus — reikia vengti lyginti save su kitais. Kar- 
tais tai labai sunku, ypač žinant, kaip ilgai mus to mokė. Socialinį 
palyginimą skatina ir įsitikinimas dėl savo teisės — jeigu kas nors 
turi tai, ko mes neturime, arba jei su kitu elgiamasi geriau, nei su 
mumis, tuomet įkyrios mintys apie tai, kad mes turime teisę skatina 
be saiko analizuoti, kodėl negauname to, ko nusipelnome. O jei- 
gu mūsų gyvename trūksta vertybių, tuomet labai sunku nustatyti 
savo vidinius standartus ir, lygindami save su šiuolaikinės kultūros 
standartais, tampame dar labiau pažeidžiami. 

Jeigu pastebite, kad be saiko mąstote apie tai, kokia esate lygi- 
nant su kitais, atsitraukite ir paklauskite savęs: „Ar tai tikrai taip 
svarbu? Ar aš noriu dėl to jaudintis? Na ir kas, kad kitas žmogus 
turi tai, ko aš neturiu, — argi negaliu džiaugtis tuo, ką turiu? Kokie 


mano galutiniai tikslai?“ 


Nelaukite, kol jus išgelbės 


Visiems teko matyti ne vieną filmą, kur graži moteris atsi- 
duria pavojingoje situacijoje ir ją tuoj tuoj praris dinozauras arba 
užpuls blogieji, arba ji liks apgailėtinoje padėtyje viena ir tada į sce- 
ną įsiverš gražuolis vyras ir ją išgelbės. Tai gražios fangazijos. Bet 
realiame gyvenime tokie dalykai nutinka retai. O be galo daug mo- 
terų laukia, kol jas išgelbės. Šiais laikais nedažnai tenka susidurti su 


dinozaurais ir tikėkimės, kad neteks tapti banko plėšikų įkaitais. 

Kai kurios moterys jau pateko į blogųjų spąstus — jos gyvena su 
smurtaujančiais vyrais ar draugais arba jas įkalino socialinė siste- 
ma, nesuteikianti vienišoms motinoms galimybės gauti išsilavini- 
mą arba gerą darbą. Tačiau daugumą iš mūsų įkalino nematomos 
jėgos - nuobodulys arba vidutinybės jausmas, apgailestavimai dėl 
praeityje padarytų pasirinkimų, neapleidžiantis jausmas, kad viskas 
gali būti geriau. Mes be saiko analizuojame, svarstome ir nerimau- 


jame. Ir labai dažnai galvojame, kad „jeigu tik...“ 


Jeigu tik numesčiau kelis kilogramus, tada galėčiau susirasti draugą. Jeigu 
galėčiau rasti gerą darbą, tada būčiau laiminga. Jeigu sutikčiau vaikiną... 
Jeigu suskambėtų telefonas... 


Laukimas, kad kas nors išgelbės jus nuo nepasitenkinimo, tik ga- 
rantuoja, kad tas nepasitenkinimas tęsis dar ilgiau. Egzistuoja du 
pagrindiniai pasirinkimai: arba išmokti susitaikyti su esamomis 
aplinkybėmis, arba jas pakeisti. Jeigu jus engia santykiuose, ypač 
jeigu prieš jus smurtauja, tuomet būtina kažką keisti. Galbūt teks 
kreiptis pagalbos į socialinį darbuotoją ar moterų advokatą, kurie 
padės jums jaustis saugiai ir informuos, kokios jūsų galimybės pra- 
dėti naują gyvenimą. Bet jeigu turite bent menkiausią galimybę ieš- 
koti pagalbos, nelaukite, kol jus išgelbės. 

Jeigu jūsų situacija ne tokia baisi, tuomet tikriausiai egzistuo- 
ja daug daugiau pasirinkimų. Turbūt brandžiausia būtų išmokti 
džiaugtis savo dabartinėmis aplinkybėmis. Mes taip įpratę, kad pro- 
blemos būtų išspręstos kiek galima greičiau, jog nesunkiai patikime, 
kad pakeitusios situaciją - susiradusios naują darbą, naują mylimąjį, 
vėl tapusios nėščios - rasime greitą išeitį. Tačiau labai svarbu pasver- 
ti tokių pokyčių kainą ir potencialią jų naudą bei realiai pažiūrėti, 
ar toks pokytis tikrai yra geriausias pasirinkimas. Galbūt pats ge- 


riausias būdas augti - tai sugalvoti, kaip jaustis patenkinta tuo, ką 

turi dabar, arba vietoj labai didelių imtis tik didesnių pokyčių. Jeigu 
jums nusibodo darbas, užuot nusprendusi jį mesti, geriau pagalvo- 
kite apie tai, kaip jį pakeisti, kad jis suteiktų daugiau iššūkių. Jeigu 
nusibodo mylimasis, užuot ieškojusi kito paanalizuokite savo elgesį 
ir pagalvokite, ar nerastumėte būdų pagyvinti savo santykių. Jeigu 
jaučiatės nepatenkinta šeiminiu gyvenimu, užuot galvojusi, kad vis- 
ką išspręs dar vienas vaikas, išmėginkite kokius nors naujus ritualus 
ar veiklą, kuri labiau jus suartins ir pagilins santykius. 

Norint pagerinti savo gyvenimą, reikia keisti aplinkybes, ir tą 
pokytį turite padaryti jūs pati. Kelios toliau aprašytos priemonės 


užves jus ant kelio. 


Leiskite joms lietis 


Idėjų generavimas puikiai padeda atrasti sprendimus susidū- 
rus su konkrečiomis spręstinomis problemomis. Kai sugalvojate, ko 
reikia imtis, kad išspręstumėte problemą, nepulkite iškart nagrinė- 
ti ir analizuoti to sprendimo, kol galiausiai prieisite prie išvados, 
kad jis nepasiteisins; verčiau leiskite idėjoms lietis laisvai, užrašykite 
jas ant popieriaus arba kompiuteryje, papasakokite apie jas draugei 
arba įrašykite į diktofoną. Priimkite tiek geras, tiek kvailas idėjas. 
Vėliau galėsite prie jų sugrįžti ir įvertinti kiekvieno sprendimo pri- 
valumus bei trūkumus. 

Keturiasdešimt trejų metų socialinė darbuotoja Dorina dirba 
Los Andželo apskrities socialinės rūpybos skyriuje. Ji nuolat padeda 
kitiems ir yra labai atsidavusi savo darbui. Tačiau jos darbas labai 
įtemptas. Baigiantis dienai Dorina dažnai jaučia ir pyktį klientams, 
kurie patys nesistengia sau padėti, ir gailestį tiems, kurie nepajėgia 
sau padėti, bet vis tiek yra išbraukiami iš pašalpų sąrašo. Ji stengiasi 


palikti tą įrampą darbe, bet pastaruoju metu vis dažniau parsine- 

ša ją namo, kur išsilieja pykdama ant savo vyro Frenko ir dviejų 
vaikų. Ne kartą vakare Dorina buvo supykusi ant vaiko dėl kokio 
nors menkniekio, pavyzdžiui, dėl to, kad jis neišjungė televizoriaus, 
kai buvo pakviestas vakarieniauti, arba visam vakarui užsidarė savo 
darbo kambaryje, kad nesusierzintų dėl milijono ją nervinančių 
priežasčių. 

Šeštadienį Dorina pasikalbėjo su kunigu apie savo nesibaigiantį 
analizavimą ir taip jį nutraukė. Kunigas užjautė ją ir paskatino im- 
tis priemonių, kurios padėtų nugalėti įtampą ir sukontroliuoti savo 
elgesį. Grįžusi namo Dorina užrašė, ką galėtų padaryti: 

1. Mesti darbą. 

2. Pereiti dirbti puse etato. 

3. Pasiekti, kad vaikai mažiau erzintų. 

4. Paprašyti, kad Frenkas labiau kontroliuotų vaikus. 


S. Susirasti mažiau įtemptą darbą. 
6. Rasti būdų, kaip išsivaduoti nuo įtampos iki grįšiu namo. 


Tada Dorina ėmė vertinti kiekvieną savo sąrašo punktą. Ji žinojo, 
kad r ir 2 punktai yra neįmanomi. Ji negalėjo mesti darbo arba 
pereiti dirbti puse etato - šeimai reikėjo visų jos pajamų. Tada perė- 
jo prie 5 sąrašo numerio — rasti mažiau įtemptą darbą. Laikraštyje 
Dorina rado daug skelbimų apie aptarnavimo srityje siūlomus dar- 
bus, pavyzdžiui, parduotuvės vadybininko. Tačiau pagalvojus apie 
tokį darbą ją užplūsdavo gilus liūdesys. Nors darbas rūpybos sky- 
riuje kartais reikalaudavo labai daug nervų, kartu ji čia patirdavo 
ir didžiulį pasitenkinimą, jeigu padėdavo klientui rasti paslaugas, 
kurios pagerindavo jo gyvenimą. Dabartinis Dorinos darbas ati- 
tiko jos gilius religinius įsitikinimus, jog mes šioje žemėje esame 
tam, kad tarnautume labiau nuskriaustiems. Ji nenorėjo vadovauti 
parduotuvei. Ji norėjo ir toliau padėti žmonėms, ir tą daryti šia- 


me darbe. Kol socialinės rūpybos taisyklės ir kita socialinė politika 

drastiškai nepasikeitė, o neatrodė, kad tai įvyks greitu laiku, tol bet 
kuriame darbe, kur reikia tarnauti neturtingiems, neišvengiamai 
teks susidurti su didele įtampa. 

Taigi tai reiškė, kad jai reikia pagalvoti, kaip geriau sukontro- 
liuoti susierzinimą namie. Mąstydama apie savo situaciją ji dažnai 
pagalvodavo apie 3 ir 4 sąrašo punktus - kaip priversti vaikus pa- 
sikeisti arba kad vyras juos sukontroliuotų. Doriną apnikdavo to- 
kios mintys: „Aš taip sunkiai dirbu dėl kitų žmonių ir dėl to, kad 
išmaitinčiau šią šeimą, todėl nusipelnau nors kiek ramybės ir tylos. 
Vaikai turėtų elgtis geriau. Namuose nėra jokios disciplinos.“ Nu- 
traukusi besaikį analizavimą ir perėjusi į kitą lygmenį, iš kur viskas 
atrodė šviesiau ir aiškiau, Dorina suprato, kad tai ne vaikų ir ne 
Frenko problema. Ji liepė sau nepamiršti šito, kai kitą kartą pradės 
be saiko analizuoti. 

Dorina pradėjo galvoti apie tai, kaip įgyvendinti 6 sąrašo spren- 
dimą. Kelionė namo po darbo tikrai nesumažindavo jos įtampos. 
Kiekvieną vakarą jai tekdavo mažiausiai valandą praleisti Los An- 
dželo greitkelių spūstyse. Vairuodama ji klausydavosi naujienų ra- 
dijo stoties. Istorijos apie tai, kaip politikai leidžia pinigus nereika- 
lingiems projektams, tik dar stipriau pakurstydavo Dorinos pyktį ir 
beviltiškumo jausmą dėl to, kur link krypsta jų visuomenė. 

Dorina nusprendė pasikalbėti su Erenku apie savo elgesį ir apie 
tai, kad ji nori atsikratyti įtampos iki grįždama namo. Frenkui pa- 
lengvėjo, kai jis išgirdo, kad Dorina sąmoningai suvokia savo elgesį 
ir prisiima už jį atsakomybę. Jis pasiūlė kelias idėjas: pakeliui namo 
klausytis raminančios muzikos, o ne naujienų radijo laidų; truputį 
anksčiau baigti darbą ir prieš grįžtant namo užsukti į sporto klubą 
pasportuoti; ir dar juodu galėtų sugalvoti kokį nors signalą, kurį 
Frenkas galės parodyti, kad Dorina suprastų, jog ji sudirgusi. Pama- 


čiusi tą signalą ji galės išeiti trumpam pasivaikščioti po gyvenamąjį 

kvartalą ir atsipalaiduoti. Dorinai tie pasiūlymai pasirodė puikūs. Ir 
ją giliai sujaudino tai, kad Frenkas nori jai padėti ir bendradarbiauti 
su ja. Tai suteikė dar daugiau motyvacijos atrasti gerą sprendimą, 
kaip sumažinti savo įtampą. 

Jūs irgi galite sugalvoti nemažai būdų, kaip išspręsti problemas, 
įvertinti ir nustatyti, kurie sprendimai bus potencialiai veiksmingi, 
tik pirmiausia reikia liautis be saiko analizuoti ir pereiti į kitą lyg- 


menį. 


Pažvelkite plačiau 


Mes labai dažnai be saiko analizuojame situacijos detales — 
jis pasakė, ji pasakė, turėjau pasakyti ir taip toliau. Dorina galėjo 
visiškai paskęsti analizuodama smulkmenas apie tai, ką reikėtų kal- 
tinti dėl savo dirglumo, — sūnus neturėjo įsijungti savo „Nintendo“ 
žaidimo, kai Dorina norėjo žiūrėti krepšinį; Frenkas pamiršo, kad 
vakare Dorinos laukia susirinkimas ir kad jam reikės paruošti vai- 
kams vakarienę; Dorina dirbo ne vieną mėnesį, kad priklausomybę 
narkotikams turintis klientas patektų į reabilitacijos programą, o jis 
paskutinę minutę atsisakė. 

Tačiau Dorina pasirinko kitą kelią — ji pažvelgė plačiau ir nu- 
kreipė dėmesį į savo gilesnį troškimą tarnauti kitiems ir įgyvendin- 
ti savo religinius įsitikinimus. Taip ji išsivadavo iš nesibaigiančio 
detalių analizavimo ir galėjo apsvarstyti visus įmanomus spren- 
dimus. Ne visi žmonės turi religinių įsitikinimų, kurie rodytų 
jiems kelią, bet dauguma vis tiek turi vertybių. Galbūt jas užgožė 
nepagrįstos pretenzijos arba populiariosios kultūros vertybės, bet 
tyrimai, kuriuos atliko psichologai Abigeilė Stiuart iš Mičigano 
universiteto ir Danas Makadamsas iš Šiaurės Vakarų universite- 


to, rodo, kad daugelis žmonių, ypač laikui bėgant, nori, kad kitų 

žmonių gyvenimas būtų geresnis, ir tikisi po savęs pasaulyje palik- 
ti teigiamų pokyčių.? Šio troškimo įgyvendinimas priklausys nuo 
mūsų talentų ir išteklių. 

Aukštesnės vertybės yra labai galingas įrankis, kuris gali padėti 
įvertinti, kaip išspręsti sudėtingas situacijas. Nustoję be saiko ana- 
lizuoti ir perėję į kitą lygmenį mes įgyjame laisvę, kuri leidžia prisi- 
minti savo vertybes ir jas patvirtinti. Vertybės gali atsakyti į keblius, 
jau ilgai ramybės neduodančius klausimus, o kartu ir suteikti nuo- 
rodas, ką mūsų gyvenime reikia keisti. 

Kaip atrasti tas aukštesnes vertybes? Pabūkite vienumoje neana- 
lizuodamos ir užduokite sau tokius klausimus: „Kas man iš tikrųjų 
svarbu? Kodėl? Ką norėčiau palikti po savęs? Ką norėčiau, kad kiti 
dabar apie mane sakytų?“ Pagalvokite apie žmones, kuriais žavitės — 
ne apie kino žvaigždes ar turtuolius, bet apie tuos, kurie buvo itin 
svarbūs kitų žmonių gyvenimams, Žemei arba menui ir kultūrai. 
Kokias vertybes jie įkūnija? Perskaitykite tokių žmonių biografijas ir 
autobiografijas, kad pajustumėte jų motyvaciją. Jeigu jums patinka 
religinė ar dvasinė grupė arba bendruomeninė organizacija, dau- 
giau sužinokite apie ją. Jūs ieškote ne kažkieno kito jums ant lėkštės 
pateikto vertybių rinkinio. Ieškote tų tikrų ir ilgalaikių vertybių, 
kurios rastų jumyse atgarsį ir kuriomis norėtumėte remtis, kai tektų 


rinktis. 


Tiesiog pradėkite veikti 


Sugalvojus planą, kaip išspręsti problemą, gali pasirodyti, kad 
pernelyg sunku jį įgyvendinti. Jeigu galvosite, kad privalote išspręsti 
savo problemą tuoj pat, visą ir iki galo, tai gali smarkiai sukaustyti. 
Išsivaduoti iš tokio paralyžiaus dažnai padeda nedidelės užduotys. 


Lygiai taip pat, kaip vertingam tikslui svarbus net ir vienas doleris, 

nedidelis veiksmas gali akivaizdžiai sumažinti problemą ir padėti 
nutraukti besaikį analizavimą. 

Šarlena nežinojo, ko griebtis, kai ją atleido iš darbo automobi- 
lių gamykloje. Ji suprato, kad turi labai mažai galimybių susigrą- 
žinti arba rasti darbą, nes kompanija yra pasmerkta žlugti, o visi 
kiti geri darbai siūlomi tik modernių technologijų firmose. Ji ke- 
lias dienas negalėjo liautis galvojusi, kaip neteisinga, kad ją atleido 
po trisdešimt penkerių darbo metų ir kad visi jaunesni darbuotojai 
turi daugiau galimybių susirasti naują darbą. Ji sėdėjo namuose su 
fone blyksinčiu televizoriumi ir kimšo greitąjį maistą, užgerdama 
gazuotais gėrimais. Tačiau labai greitai nuo to pavargo ir nusprendė, 
kad reikia ko nors imtis. Internete ji susirado savo miesto prekybos 
rūmų tinklalapį. Ten pastebėjo nuorodą į vietinio koledžo organi- 
zuojamus programavimo kursus. Tada nusprendė užeiti į koledžo 
tinklalapį, nors ir abejojo, kad ten pamatys ką nors tinkamo sau. 
Ir labai nustebo perskaičiusi kursų aprašymą. Dar ji perskaitė, kad 
koledžas turi programą, pagal kurią nedirbantys vidutinio amžiaus 
žmonės, norintys pakeisti savo darbo profilį, gali gauti paramą. Pir- 
mą kartą nuo atleidimo dienos jos nuotaika akivaizdžiai pasitaisė. 

Nedideli veiksmai, kurie padeda spręsti problemą, primena į 
tarpdurį įkištą koją. Daug nevargstant bus lengviau pro duris įkišti 
ir antrą koją, o paskui ir visą kūną. Nedideli laimėjimai kaupiasi, ir 
netrukus galime pamatyti išeitis ir problemos sprendimo būdus. O 
nedidelių pergalių teikiamas energijos antplūdis ir gauta motyvacija 


padeda nugalėti sutinkamus sunkumus. 


Liaukitės abejoję 


Dar viena priežastis, kuri skatina ne veikti, o be saiko ana- 


lizuoti, - tai noras tvirtai žinoti, kad mūsų veiksmai pasiteisins. 

Tyrimo metu paprašėme grupės chroniškai analizuoti linkusių ir 
grupės tokio polinkio neturinčių žmonių sugalvoti strategiją, kaip 
išspręsti sudėtingą vietinės reikšmės problemą — kaip pasiekti, kad 
universiteto miestelyje visi studentai būtų tinkamai apgyvendinti? 
Abi grupės sugalvojo planus. Tačiau linkusieji be saiko analizuoti, 
lyginant su kita grupe, nelabai pasitikėjo, kad jų planas yra pakan- 
kamai išmintingas. Jie kartojo, kad prieš jį įgyvendinant jiems rei- 
kia daugiau laiko viską apgalvoti ir daugiau informacijos. Neturin- 
tys polinkio be saiko analizuoti buvo susitaikę su tuo, kad jų planas 
gali ir nepasiteisinti, bet jiems atrodė geriau jau pamėginti, negu 
išvis nieko nedaryti. 

Saros situacija rodo, kaip abejonės gali sukaustyti žmogų. Kilus 
naujai šeimos krizei, keturiasdešimt devynerių metų namų šeimi- 
ninkė Sara ir jos keturiasdešimt šešerių metų sesuo Džoisė atsidūrė 
aklagatvyje. Jų aštuoniasdešimt dviejų metų amžiaus motina nu- 
krito ir susilaužė klubą, o aštuoniasdešimt devynerių metų amžiaus 
tėvas buvo per silpnas, kad ja pasirūpintų. Saros ir Džoisės požiūriai 
į gyvenimą visuomet skyrėsi. Atsargi ir metodiška Sara paprastai 
visada kontroliuodavo savo gyvenimą, o jos šeimos veikla būdavo 
suplanuota savaitėms į priekį. Saros namai visada blizgėdavo švara, 
jos šviesūs, trumpai kirpti plaukai visuomet būdavo nepriekaištin- 
gai sušukuoti, o kaimynai žinojo, kad iškilus sunkumams ja tikrai 
galima pasikliauti. O Džoisė buvo sesuo padraika. Ji pasirinko ke- 
lionių agentės darbą, kad galėtų keliauti į egzotiškas vietas, o nusi- 
bodus pakeisti vieną agentūrą kita. Kaskart, kai seserys susitikdavo, 
Džoisė būdavo su nauja šukuosena, kartais su rausvu ar žaliu vaivo- 
rykštės spalvų rinkinio atspalviu. . 

Abi seserys labai mylėjo savo tėvus. Jie kažkokiu būdu sugebėjo 
išauginti dvi visiškai skirtingas seseris ir vertino bei puoselėjo tuos 


jų skirtumus, nors vaikystėje Sara ir Džoisė negalėjo viena kitos pa- 

kęsti. Dabar iškilo klausimas, ką daryti su tėvų globa. Jos kelis kar- 
tus kalbėjosi apie tai telefonu, bet tie pokalbiai paprastai baigdavosi 
šaukimu viena ant kitos dėl skriaudų, kurias jos kažkada anksčiau 
viena kitai padarė. Po vieno tokio pokalbio perpykusi Sara ištisas 
valandas negalėjo liautis analizuoti savo ir Džoisės pasakytų žodžių, 
mąstyti apie tai, kaip jai pikta, kokia nejautri jos sesuo, kodėl ji pa- 
sakė tą ir tą, ir taip toliau. Sara žinojo, kad ji vis tiek turės pasikalbė- 
ti su Džoise ta tema ir dažnai mintyse repetuodavo, ką jai pasakytų. 
Kartais ji kalbėdavo protingai ir ramiai, o kartais nesusivaldydavo 
neišsakiusi savo karčių kaltinimų. Sara niekaip negalėjo apsispręsti, 
ar jai reikia viską išsakyti sesei, ar ne. Kas bus, jeigu ji nesugebės 
pasakyti to, ką iš tikrųjų nori pasakyti? Kas, jeigu sesuo pradės ant 
jos šaukti? Sara ilgai vengė skambinti Džoisei, o pyktis ant sesers tik 
dar labiau augo ir vis didėjo kaltės jausmas, kad ji negali tinkamai 
pasirūpinti tėvais. 

Galiausiai Sara nusprendė, kad reikia ką nors daryti, net jeigu tai 
ir reikštų, kad seserys dar labiau atitols viena nuo kitos. Jai kilo min- 
tis parašyti trumpą scenarijų apie tai, ką ji norinti pasakyti Džoisei, 
kad išsisklaidytų visos abejonės ir kad ji pajudėtų iš to mirties taš- 
ko. Ji labai stengėsi žvelgti plačiau ir neužsikabinti už detalių apie 
praeities įvykius su Džoise bei nepamiršti savo aukštesnių tikslų, tai 
yra klausimo, kaip išspręsti tėvų globos problemą. Ji pamėgino su- 
repetuoti savo scenarijų priešais veidrodį. Pamačiusi, kuriose vietose 
jos mintys ir žodžiai stringa, ten scenarijų pataisė. Dar Sara suprato, 
kad kai kurie dalykai, kuriuos ji nori pasakyti Džoisei, tikriausiai 
nieko neišspręs ir gali tik sukelti konfliktą. Stebėdama save veidro- 
dyje ji aiškiai pamatė, kaip prakalbus apie tai jos veidas įsitempia. 
Ji dar kartą peržvelgė scenarijų ir vėl pabandė suvaidinti situaciją. 

Šalia viso to Sara susigalvojo sau dovanėlę, kurią gaus po po- 


kalbio su Džoise, — tai bus „Godiva“ šokoladinių saldainių dėžutė. 


Susitikusi su Džoise Sara išsakė viską, ką buvo suplanavus. Ir labai 
nustebo pamačiusi, kad Džoisei akivaizdžiai palengvėjo išgirdus 
konkrečias Saros idėjas apie tai, kaip išspręsti tėvų globos klausimą. 
Seserys išsiskyrė gerai nusiteikusios. | 

Sara būtų iki šiol nesiliovusi be saiko analizuoti savo šeimos si- 
tuaciją, jeigu nebūtų nusprendusi išsklaidyti savo dvejonių ir ėmu- 
sis veiksmų — jei nebūtų pamėginusi ir seserį įtraukti į problemų 
sprendimą. Svarbu pastebėti, kad ji labai daug galvojo apie tai, ko 
tiksliai nori iš Džoisės. Jos elgesys nebuvo impulsyvus. Sugalvojusi 


geriausią planą ji nustūmė į šalį savo abejones ir žengė pirmyn. 


Sumažinkite savo lūkesčius 


Monika - protinga, energinga dvidešimt septynerių metų 
mergina rudomis akimis ir ilgais juodais plaukais. Ji daug ir sunkiai 
dirbo, kad taptų dėstytoja viename iš geriausių šalies sociologijos 
skyrių. Jai teko dirbti padavėja, kad išgalėtų susimokėti už savo 
mokslus koledže, nes jos tėvai, imigrantai iš Gvatemalos, jai padėti 
negalėjo. Monika mokėsi puikiai ir pelnė savo dėstytojų pagarbą, 
todėl gavo puikias rekomendacijas. Dėl to turėjo galimybę gauti 
visą stipendiją doktorantūros studijoms. Ji ir čia pasižymėjo savo 
protiniais gabumais bei darbštumu, dėl to bebaigdama mokslus jau 
buvo gavusi keletą darbo pasiūlymų. 

Pasak Monikos, pirmaisiais darbo metais ji puikiai susitvarkyda- 
vo su darbine įtampa. Fakulteto vyresnieji ją palaikė, neapkraudavo 
pernelyg didelėmis administracinėmis ar dėstytojavimo užduoti- 
mis, o keli doktorantūros studentai išreiškė norą su ja dirbti. Ypač 
viena studentė vardu Belinda, kuri ketvirtus metus studijavo dok- 
torantūrą. Belinda pasiskundė Monikai, kad vyresnieji profesoriai 


neleidžia jai plėtoti savo idėjų, o tikisi, kad ji jiems padės atlikti jų 

darbą. Ji žinojo, kad tai dažnai pasitaikantis reiškinys. Belinda jai 
patiko — jos abi buvo panašaus amžiaus ir su ja būdavo smagu pri- 
sėdus paplepėti. Taigi, kai Belinda paklausė, ar Monika nesutiktų 
būti jos patarėja, ši sutiko. 

Tačiau po kelių savaičių tarp Monikos ir Belindos atsirado įtam- 
pa. Monika paskyrė Belindai keletą skaitinių, kurie, jos manymu, 
labai atitiko Belindos tyrimo temą, ir davusi jai duomenų rinkinį 
pasiūlė atlikti preliminarią analizę. Jos vėl susitiko po dviejų savai- 
čių ir per tą laiką Belinda nebuvo nei perskaičiusi, kas jai skirta, nei 
atlikusi duomenų analizės. Paklausta kodėl, Belinda atsakė, kad pa- 
siėmė poros savaičių atostogas, nes gavo pigų skrydį į Šv. Tomo salą. 
Ji išvažiavo nepaisydama to, kad buvo pats semestro vidurys ir iki jo 
galo reikėjo atiduoti disertaciją, kitaip ji galėjo susigadinti savo po- 
ziciją doktorantūros programoje. Monika pasakė, kad Belinda turi 
susikaupti ir atlikti darbą. Belinda pasišiaušė ir atšovė, kad Monika 
darosi panaši į vyresniuosius fakulteto darbuotojus, o netrukus bus 
tokia pati kaip jie ir neturės asmeninio gyvenimo. 

Belinda dar kelias savaites vėlavo ir atidėliojo, ir Monika pradėjo 
be saiko analizuoti šią situaciją: 

Kodėl Belinda pati sau kenkia? Kodėl aš nesugebu jos motyvuoti? Kaip 

man reikės dirbti su doktorantūros studentais? Gal Belinda buvo teisi sa- 

kydama, kad aš pernelyg daug dėmesio skiriu darbui ir produktyvumui? 


Aš tikrai dirbu sunkiau, negu kada anksčiau. Nenoriu tapti darboholike. 
Bet kodėl ji nesupranta, kad šiame semestre jai labai svarbu padirbėti? 


Laimei, Monika prasitarė apie tai vyresniajai fakulteto narei Ele- 
nai, dvidešimčia metų už ją vyresnei, šiltai ir išmintingai moteriai, 
kuri ją visada palaikydavo. Monika išsipasakojo, kad nesupranta 
Belindos ir jaučiasi kalta, nes negali jai daugiau padėti. Elena trum- 
pam nutilo, o tada iš lėto pasakė: „Žinai, dauguma studentų ne 


tokie kaip tu. Kalbu ne tik apie protinius sugebėjimus. Dauguma 


126 MOTERYS, KURIOS GALVOJA PER DAUG 


nesupranta, jog tam, kad lydėtų sėkmė, reikia kur kas daugiau nei 
vien tik proto gabumų — reikia sunkiai dirbti, norėti mokytis iš 
kitų ir būti atkakliam. Tu tą supranti, o Belinda nesupranta ir gal- 
būt niekada nesupras.“ Šie Elinos žodžiai padėjo Monikai liautis be 
saiko analizuoti ir susitaikyti su tuo, kad ji negali pastūmėti Belin- 
dos link sėkmės, jeigu toji nenori iš jos mokytis. Monika nusprendė 
atvirai pasikalbėti su Belinda apie tai, ko iš jos tikisi, jeigu jos ir 
toliau ketina dirbti kartu. Po šio pokalbio Belinda atrodė nusivylu- 
si ir suglumusi, bet Monika žinojo, kad ji užėmė geresnę poziciją, 
kuri gali būti naudingesnė Belindai. 

Pradėję be saiko analizuoti, sau užduodame be galo daug klausi- 
mų apie kitų žmonių elgesį: kaip mano vaikas galėjo užaugęs tapti 
demokratu, jeigu šeima jau karta iš kartos yra respublikonai? Kaip 
darbdavys galėjo galvoti, kad aš sutiksiu meluoti kasmetinėje vals- 
tybinėje kompanijos ataskaitoje? Kartais vienintelis atsakymas į to- 
kius klausimus yra Elenos atsakymas Monikai: dauguma žmonių 
yra ne tokie, kaip tu. Susitaikę su tuo galime suprasti, kaip kitų 
žmonių elgesys atitinka mūsų lūkesčius, - jis tiesiog neatitinka. Tai 
padeda blaiviau įvertinti, kokia turėtų būti mūsų atsakomoji reakci- 


ja į tokį elgesį, jei mums išvis reikėtų reaguoti. 


Atleiskite ir eikite toliau 


Be saiko analizuodami dažniausiai užduodame sau tokius 
klausimus - kaip jie galėjo su manimi taip pasielgti? Kaip tėvai ga- 
lėjo taip mane auginti? Kaip šeima galėjo su manimi taip elgtis? 
Kaip draugai galėjo mane palikti? Kaip mano mokytojas, viršinin- 
kas ar mylimasis galėjo mane išduoti? 

Jeigu pažvelgę į savo skriaudėjų širdis ir sielas sugebėtume su- 


prasti, kas privertė juos taip elgtis, tuomet nustotume be saiko ana- 

lizuoti ir galbūt sumažėtų mūsų emocinis skausmas. Kartais tai 
įvyksta per psichoterapijos seansus, kada žmonės analizuoja savo 
praeitį ir pagaliau supranta, kaip jie tapo tokie, kokie yra, ir kas 
galėjo paskatinti tam tikrą kito žmogaus elgesį. Tai gali įvykti ir po 
akistatos su savo skriaudėjais, kai išsiaiškinama, kas nutiko ir kodėl. 

Tačiau mes dažnai nežinome, kas vyksta kito širdyje ir sieloje, o 
net jei ir žinome, gali būti, kad mums niekada nepavyks susitaikyti 
su tokiu elgesiu. Pavyzdžiui, Eranė suprato, kad jos tėvas buvo alko- 
holikas ir paprastai ją mušdavo tada, kai būdavo girtas. Tačiau toks 


suvokimas nepadėjo liautis be saiko analizuoti: 


Kodėl jis negalėjo kreiptis pagalbos, kad nugalėtų alkoholizmą? Kodėl tai 
nutiko man? Ar man pavyks kada nors su tuo susitaikyti? 


Tik atleidimas ilgainiui padėjo Franei išsivaduoti iš tokių minčių 
apie tėvo elgesį. Ji pripažino, kad tėvo elgesys buvo smerktinas, ne- 
įtikėtinas ir kad daugelis žmonių nesugebėtų šito atleisti. Bet norė- 
dama eiti toliau, ji turėjo jam atleisti. 

Atleidimas nesiderina su nepagrįstomis pretenzijomis, kurios 
taip išplito mūsų kultūroje per pastaruosius kelis dešimtmečius. 
Pagal šį įsitikinimą, mes nusipelnome, kad viskas vyktų taip, kaip 
norime mes, o jeigu kažkas vyksta kitaip, tada turime teisę viešai 
nubausti savo skriaudėjus. Atleisti reiškia liautis galvojus, kad galite 
ką nors viešai bausti. Daugeliui žmonių emociškai gali būti sunku 
tą padaryti, nes per visą gyvenimą mums buvo skiepijama, kad tu- 
rime nepasiduoti, nepamiršti ir nepasitraukti. O jeigu mums teko 
išgyventi ypač baisų įvykį — seksualinį išnaudojimą, jeigu mumis 
nesirūpino arba neteisėtai atleido, — tuomet atleisti savo skriaudė- 
jams gali atrodyti neįmanoma. 

Labai svarbu žengti pirmąjį žingsnį — suprasti, kad atleisti ne- 


reiškia toleruoti ar laikyti tokius poelgius priimtinais. Tai taip 

pat nereiškia, kad skriaudėjas nebėra laikomas atsakingu už savo 
veiksmus. Galbūt vis tiek norėsite paduoti jį ar ją į teismą, apkal- 
tinti ar paprasčiausiai surengti jam ar jai akistatą. Tačiau, pasak 
psichologo Maiklo Makulogo iš Pietinio metodistų universiteto, 
atleisti reiškia išsivaduoti iš noro keršyti dėl keršto ir sutraukyti 
tuos pančius, kuriuos mūsų širdyje ir prote sukūrė pyktis bei ne- 
apykanta.“ 

Dar viena svarbi besaikio analizavimo priežastis yra mūsų pačių 
kaltės ir gėdos jausmas, taigi kartais turime atleisti patys sav. Šiuo- 
laikinėje visuomenėje pilna priežasčių, kurios verčia mus gailėtis ir 
jausti gėdą dėl savo pasirinkimų ir dėl to, ką padarėme kitiems. 

Kaip galėjau taip siaubingai kalbėtis su savo vaiku? Ar tai, kad dirbu visą 

darbo dieną, kenkia mano vaikams? Mano pagyvenę tėvai nori dažniau 


mane matyti - kaip galiu išvažiuoti visam mėnesiui? Kas, jeigu jie nu- 
mirs? 


Suvokus savo elgesio priežastis galima išvengti tokio elgesio ateityje. 
Tačiau suvokimas ne visuomet suteikia palengvėjimą ir išvaduoja 
nuo apmąstymų, kilusių iš kaltės jausmo, lygiai taip pat, kaip ir 
suvokus, kodėl kiti žmonės su jumis elgėsi netinkamai, ne visada 
lengva liautis piktai galvoti. Galite suprasti, kodėl rėkėte ant savo 
vaiko, bet vis tiek jaustis kalta, kad leidote sau taip elgtis. Galite 
suprasti, kad jums reikia dirbti, bet vis tiek jaustis kalta kiekvieną 
kartą, kai vaikui ar tėvams prireiks daugiau jūsų dėmesio. Šrai čia ir 
prieiname prie atleidimo. Atleidus sau galima pereiti prie veiksmų, 
o ne dar giliau klimpti į besaikį analizavimą. Atleidus sau išsivaduo- 
jama iš noro keršyti ir bausti, o dėmesys nukrypsta į išgijimą. Taip 
pereiname į kitą lygmenį, kur protui atsiranda daugiau erdvės su- 
galvoti, kaip palikti savo darbinę įtampą darbe ir neišlieti jos namie. 
Mes turime pakankamai energijos ir kūrybingumo, kad tinkamai 


paskirstytume darbui ir vaikams bei tėvams skirtą laiką. Taip tiki- 

mybė, kad mūsų kaltės jausmas peraugs į pyktį tiems, kurie verčia 
mus save kaltinti, sumažės. 

Svarbūs nauji tyrimai rodo, kad atleidus pagerėja ne tik psichinė, 
bet ir fizinė sveikata. Psichologai Šarlotė van Ojen Vitvliet, Tomas 
Liudvigas ir Keli Vander Lan iš Hope koledžo atliko tyrimą, ku- 
riame žmonių buvo prašoma prisiminti konkretų asmenį, kurį jie 
kaltina netinkamai pasielgus, įžeidus ar įskaudinus juos ir apibū- 
dinti, ką tas žmogus padarė? Tada pusei atsitiktinai parinktų da- 
lyvių buvo liepta įsivaizduoti, kad jie nori atleisti savo kaltininkui, 
bando jį suprasti ir atjausti, o po to jam atleidžia. Kitai atsitiktinai 
parinktai pusei buvo liepta neatleisti savo kaltininkui ir mintyse vis 
iš naujo galvoti apie atliktą įžeidimą bei apie pagiežą, kurią jam jau- 
čia. Tyrėjai atliko nemažai psichologinių tyrimų, kurie nustatė neri- 
mo, įtampos ir širdies funkcionavimo lygį, išmatavo dalyvių širdies 
ritmą bei kraujo spaudimą. Rezultatai bylojo, kad tada, kai žmo- 
nės įsivaizdavo neatleidžiantys savo kaltininkui, jų širdies ritmas, 
kraujo spaudimas ir kiti streso požymiai ryškiai paūmėjo, lyginant 
su tų dalyvių, kurie įsivaizdavo atleidžiantys. Tyrėjai priėjo prie iš- 
vados, kad žmonės, kurie nuolatos neatleidžia kitiems, gali kentėti 
nuo chroniško širdies ir kraujagyslių hiperaktyvumo bei chroniško 
fiziologinio susijaudinimo. Chroniškas susijaudinimas savo ruožtu 
susijęs su padidėjusia širdies ir kraujagyslių ligų rizika bei imuninės 
sistemos problemomis. 

Tačiau žmonės gali tapti atlaidesni ir tai teigiamai veikia jų svei- 
kartą. Pavyzdžiui, psichologas Karlas Toresenas iš Stanfordo univer- 
siteto, dirbdamas su bent vieną infarktą patyrusiais vyrais, paste- 
bėjo, kad jų vainikinių arterijų būklė pagerėjo po to, kai jis padėjo 
jiems tapti atlaidesniems ir tokiu būdu išsivaduoti iš kaltės jausmo, 


priešiškumo ir pykčio.“ 

Atpažinkite savyje kitų žmonių balsus 


Mūsų nerimas labai dažnai yra ne mūsų, o kitų žmonių bal- 
sai, sakantys, ką mes turime daryti, galvoti ir jausti. Čia kalbu ne 
apie tuos balsus, kuriuos girdi šizofrenija sergantys žmonės. Tie 
balsai skamba lyg mūsų pačių mintys ir idėjos: „Turėtum dažniau 
pasisakyti ir nustoti taip drovėtis!“ „Nieko nebus, jeigu nenumesi 
nors kiek svorio!“ 

Balsai, kuriuos girdi moterys, dažnai sako, kad mes turėtume 
būti visiems malonios, užtikrinti, jog visi yra laimingi ir kad pri- 
valome bet kokia kaina išsaugoti savo santykius. Sutikę blogai nu- 
siteikusį žmogų, pradedame galvoti: ką aš padariau ne taip? Kaip 
galėčiau tą ištaisyti? Bandome persiplėšti į visas puses, kad tik mūsų 
partneriai, vaikai, tėvai ir bendradarbiai būtų laimingi. Niekiname 
save už tai, kad norime persiplėšti į visas puses, bet vėl apsisukame 
ir darome tą patį. 

Stanfordo universiteto psichiatras Deividas Burnsas tą nerimą, 
kuris mus apninka kitų žmonių balsų pavidalu, pavadino „priva- 
lėjimo tironija“ Turėtum būti geresnė motina. Turėtum būti pa- 
trauklesnė. Turėtum būti sėkmingesnė. Turėtum gauti geresnį išsi- 
lavinimą. Neturėtum žiūrėti televizoriaus. Neturėtum rūpintis savo 
proto sveikata ir pasiimti laisvą dieną, kad galėtum apsipirkti. Kartą 
viena moteris per psichoterapijos seansą man pasakė: „Ką nors pri- 
valėdama aš nuolatos, pati to nenorėdama, darau sau bloga.“ 

Kaip išvengti tokio besaikio analizavimo, kurio metu nesiliau- 
jame kartoti sau „turėčiau“? Jeigu išgirstate save sakant: „Aš turė- 
čiau...“, pasistenkite stabtelėti ir paklausti savęs: „Kas tą sako?“ 
Kas sako, kad neturėtum pasiimti išeiginės, kad protas galėtų pa- 
ilsėti? Tėtis, kuris visą laiką vertė tave sunkiai dirbti ir kuris nej- 


vertina to, kuo užsiimi? Kas sako, kad turėtum būti patrauklesnė? 

Kompanijos, kurios bando parduoti vaistus nuo nepatrauklumo? 
Kas sako, kad turėtum gauti geresnį išsilavinimą? Pasipūtėlis bro- 
lis, kuris didžiąją gyvenimo dalį praleido mokyklose, nes jam tai 
patinka? 

Kartais nelengva nustatyti, iš kur ateina tie balsai. Jie gali būti 
tiek mumyse prigiję ir įskiepyti, galime būti taip su jais susitapatinę, 
kad bus sunku suprasti, iš kur jie. Psichoterapija padeda išsiaiškinti, 
iš kur jie kyla ir kokios situacijos juos pažadina. Tačiau toks suvo- 


kimas niekur toliau nenuves. Norint išsivaduoti reikia mesti jiems 


iššūkį ir atsirinkti bei pasirinkti, ko mes norime klausytis. 


Trumpos nuorodos 


Trumpos nuorodos apie šiame skyriuje siūlomas priemones, 


kaip pereiti į kitą lygmenį: 


Priemonė 


Pakeiskite savo 
dėmesio centrą. 


Pripažinkite savo 
skausmą ir eikite 
toliau. 


Supaprastinkite 
(bent jau iš 
pradžių). 


Apibūdinimas 
Perkelkite savo dėmesį 


nuo iškreipto vaizdo prie 
sveikesnės situacijos 


perspektyvos. 


Pripažinkite savo 
negatyvias emocijas, bet 
neleiskite, kad jos jus 


valdytų. 


Pirmiausia ieškokite 
paprastų savo sielvarto 
priežasčių. 


Pavyzdys 


Mari nepatikėjo žiauria 
savo viršininko kritika ir 
priėmė jo dirglumą kaip 
neišvengiamai artėjančių 
skyrybų pasekmę. 

Brenda susitaikė su tuo, 
kad ją slegia darbo netektis, 
bet prisiekė sau bet kokiu 
atveju pradėti ieškotis 
naujo darbo. 

Karla pajuto, kad pradeda 
be saiko analizuoti savo 
nerimo priežastis, 

bet pažiūrėjusi į kalendorių 
suprato, kad tai gali 

būti PMS. 

Priemonė 


Nustokite save 
lyginti. 


Nelaukite, kol jus 
išgelbės. 


Leiskite joms 
lietis. 


Pažvelkite 
plačiau. 


Imkitės kokių 
nors veiksmų 
(mažų). 


Liaukitės 
abejojusi. 


Sumažinkite savo 
lūkesčius. 

Apibūdinimas 

Venkite spręsti apie save 
pagal tai, kaip sekasi 
kitiems, arba pagal tai, ką 
jie turi. 


Vietoj to, kad lauktumėte, 
kol kiti pakeis jūsų 
situaciją, pati ją pakeiskite 
arba susitaikykite su ja. 


Pagalvokite apie visus 
įmanomus savo problemų 
sprendimų būdus. 


Prisiminkite savo 
aukštesnes vertybes, kad 
įvertintumėte įmanomus 
problemų sprendimo 
būdus. 


Imkitės nedidelių veiksmų, 
kurie padės nugalėti 
problemas. 


Nors ir nesijaučiate 
užtikrinta, vis tiek ženkite 
pirmą žingsnį ir pradėkite 
spręsti savo problemą. 


Supraskite, kad kitų 
žmonių vertybės ir 
standartai ne visuomet 
sutaps su jūsų. 


Pavyzdys 


Vila Džina nusprendė, jog 
vietoj to, kad lygintų savo 
atlyginimą su sesers, ji 
nuspręs, kokį atlyginimą jai 
derėtų gauti už savo darbą. 
Aiša nustojo laukti, kada 
pagerės finansinė šeimos 
situacija ir pati ėmėsi 
veiksmų - grįžo mokytis ir 
pabaigė savo studijas. 
Prieš nuspręsdama grįžti 
studijuoti Aiša pirmiausia 
susirašė būdus, kaip ji 
galėtų padidinti savo 
pajamas. 

Patė pagalvojo, kaip jos 
senelė, kurią ji labai gerbė, 
spręstų dabartines jos 
santuokos problemas. 


Styvė paskambino šeimos 
psichologui ir sutarė 
susitikti, kad galėtų 
pasikalbėti apie sūnaus 
mokyklines problemas. 
Paulina pradėjo laikytis 
naujosios dietos, kurią jai 
prirašė gydytojas, nors ir 
nebuvo tikra, kad tai padės 
numesti svorio. 

Gilda susitaikė su tuo, 

kad jos duktė galbūt 
niekada taip gerai nemokės 
matematikos, kaip ji. 

Priemonė Apibūdinimas Pavyzdys 

Atleiskite ir eikite  Pamėginkite atleisti Nikolė atleido savo 

toliau. tiems, kurie netinkamai motinai už tai, kad ji buvo 
su jumis pasielgė, kad emociškai šalta ir tolima, ir 
išsivaduotumėte iš nustojo bandyti ją keisti. 
nesibaigiančio jų poelgio 
analizavimo. 

Atpažinkite Atpažinkite, kada Išgirdusi save sakant, kad 

savyje kitų pradedate analizuoti dėlto, turi kažką padaryti, Vonda 

žmonių balsus. kad kiti sako, kaip jūs turite paklausė: „Kas tą sako? Ar 


jaustis, elgtis ar galvoti. 


aš pati to noriu?“ 


Šios priemonės padės, kai pradėsite spręsti konkrečias problemas, 
apie kurias šiandien nepaliaujamai mąstote. Tačiau kaip dėl ryto- 
jaus? Kaip išvengti besaikio naujų problemų analizavimo? 6 skyriuje 
rasite priemones, kaip imantis iniciatyvos performuoti savo gyveni- 


mą, požiūrį ir ateitį, išvengti besaikio analizavimo spąstų ateityje. 


6 skyrius 


Kaip išvengti spąstų ateityje 


Gyvenime nuolat tenka susidurti su naujais iššūkiais ir dile- 
momis, todėl visuomet egzistuoja rizika vėl patekti į besaikio ana- 
lizavimo pinkles. Galbūt kurį laiką pavyks nebegirdėti to vidinio 
dvejonių ir nerimo balso. Tačiau pakanka vieno gyvenimiško įvy- 
kio, — prasto darbo įvertinimo, ginčo su draugu ar mylimo žmogaus 
mirties, — ir, žiūrėk, tas balsas vėl išlenda ir įtraukia į tą patį liūną. 
Šiame skyriuje sužinosite, kaip išvengti naujų besaikio analizavimo 


priepuolių. 


Neikite ten 


Rūpesčių ir juos sukeliančių situacijų temos dažniausiai yra 
aiškios. Vienam tai gali būti tarpasmeninis konfliktas. Gal tiesiog 
negalite pakęsti, kai kiti ant jūsų pyksta, todėl bet koks konflik- 
tas gali pastūmėti į besaikį analizavimą. Kitam žmogui gali trūkti 
pasiekimų. Išsikeliate aukštus tikslus, o bet kokia patirta nesėkmė 
skatina pradėti analizuoti, ar turite viską, ko reikia, kad pasiek- 
tumėte savo tikslą. Neįmanoma iki galo atsikratyti savo silpnųjų 


vietų — kasdieniame gyvenime nuolat teks susidurti su konfliktais, 

nesėkmėmis ir atmetimu. Tačiau yra priemonių, kurios padeda vis- 
ką sudėlioti taip, kad amžini mūsų iššūkiai neskatintų taip dažnai 
leistis į besaikį analizavimą. 

Marla buvo puiki didžiulės farmacijos kompanijos tyrimų labo- 
ratorijos technikė. Ji ten dirbo jau aštuonerius metus - nuo tada, 
kai baigė biologijos mokslų magistro laipsnio studijas. Jai buvo tris- 
dešimt treji, kai ji gavo pasiūlymą užimti aukštesnes vadovaujančias 
pareigas, kur jos laukė didesnė atsakomybė ir geresnis atlyginimas. 
Marla puikiai sutarė su savo bendradarbiais. Ji buvo aukšta, spor- 
tiška ir ją nuolat išrinkdavo kompanijos krepšinio komandos kapi- 
tone, pasižymėjo puikiu humoro jausmu ir mėgo piešti juokingas 
politines karikatūras, kurias kabindavo valgyklos skelbimų lentoje. 
Marla buvo patyrusi technikė ir jai labai patiko iššūkiai, su kuriais 
tekdavo susidurti ruošiant eksperimentus ir sprendžiant technines 
problemas. 

Tačiau Marla nebuvo tikra, kad ji sugebės būti gera vadovė. Nors 
jai puikiai sekdavosi spręsti ginčus su kitais laboratorijos mokslinin- 
kais dėl to, kaip tinkamai paruošti eksperimentą, - tai buvo jos sritis 
ir čia jos nuomonė jai nekeldavo abejonių, — ji žinojo, kad vadovui 
reikia vertinti kitų technikų darbą ir sutarti su jais dėl atlyginimo, o 
šiose srityse galimi tokie konfliktai, kokių Marla labiausiai nemėgo. 
Vien mintis apie tai, kad kuris nors bendradarbis pradės ginčytis dėl 
jos įvertinimo ir savo atlyginimo, vertė ją gūžtis. Be to, ją baugino 
ir tai, kad tektų aiškintis su aukštesniąja valdžią dėl laboratorijai 
reikalingų išteklių arba užduočių. Marlai buvo duotos dvi savaitės 
pagalvoti ir nuspręsti, ar ji nori imtis vadovo pareigų, ir beveik visą 
tą laiką ji nenustojo mąstyti apie tai, kaip ji elgtųsi būdama vadovė 
ir ką sakytų kebliose situacijose. 

Po dviejų savaičių apmąstymų Marla nusprendė atsisakyti nau- 


jojo darbo pasiūlymo, nes buvo tikra, kad naujos pareigos skatintų 

ją nuolatos be saiko analizuoti. Ji atsisakė vadovės pareigų, bet suta- 
rė, kad prisiims daugiau techninės atsakomybės laboratorijoje. Nau- 
josios užduotys Marlai labai patiko ir jai labai palengvėjo dėl to, kad 
ji išvengė besaikio analizavimo liūno. 

Ne visuomet derėtų vengti besaikio analizavimo priežasčių. 
Vengimas kartais gali reikšti, kad atsisakote galimybių, kurių tikrai 
norite siekti. Tačiau egzistuoja sritys, į kurias leistis paprasčiausiai 
nesinori, nes potencialus atlygis yra daug mažesnis negu tikimybė, 


kad pateksite į besaikio analizavimo spąstus. 


Užkamšykite skyles 


Ką būtų reikėję daryti Marlai, jeigu ji būtų norėjusi užimti 
vadovo pareigas, bet jaustųsi neužtikrinta, kad sugebės susitvarkyti 
su tarpasmeniniais konfliktais, su kuriais neišvengiamai tenka susi- 
durti tokioje pozicijoje? Jeigu ji būtų priėmusi šį pasiūlymą, tapusi 
vadove ir pradėjusi be saiko analizuoti, ji būtų jautusis nelaiminga 
ir galbūt nesugebėtų gerai atlikti savo darbo. Tokiu atveju Marlai 
reikėtų įgyti tų vadovo įgūdžių, kurių, jos manymu, jai trūksta, kad 
turėtų ir darbą, ir taip trokštamą proto ramybę. 

Liovęsi be saiko analizuoti ir perėję į kitą lygmenį atsiduriame 
tokioje padėtyje, iš kurios galime aiškiau pamatyti savo silpnybes 
ir imtis veiksmų, padėsiančių su jomis susitvarkyti. Galime kreip- 
tis į specialistus, kurie padėtų jas nugalėti. Norint patobulinti savo 
darbo įgūdžius galima užsirašyti į kursus arba įgyti mokslinį laips- 
nį, kurio reikia norint pakeisti pareigas. Jeigu turite blogų įpročių, 
pavyzdžiui, dažnai vartojate alkoholį arba persivalgote, tuomet 
vertėtų kreiptis į psichologą, kuris padėtų atrasti konstruktyvesnių 
būdų, kaip tvarkytis su problemomis ir sunkumais. Be to, psicho- 


logas gali padėti išmokti kontroliuoti savo pyktį arba užsispyri- 

mą. Jeigu iškyla sunkumų santykiuose su vaikais, galite kreiptis į 
šeimos santykių psichologą, kuris padės išmokti, kaip geriau ben- 
drauti su savo atžalomis. Jeigu kamuoja dvasiniai klausimai, galite 
pabendrauti su religijos atstovu, kuris padės atrasti ramybę šioje 
srityje. 

Norint išvengti puolimo iš kito lygmens ir galutinai nugalėti pa- 
grindinius savo rūpesčių šaltinius ar taikinius labai svarbu laikytis 
plano ir prašyti kitų pagalbos. Iš pradžių, kai pradedame kontro- 
liuoti savo besaikį analizavimą, pasijuntame patenkinti, kad pavyko 
taip greitai išspręsti problemą, bet čia nederėtų užsimiršti. Nereikia 
tikėtis, kad jeigu užgesinsite nedidelę liepsną, chroniškos problemos 
neišdygs iš naujo. Reikia ilgai ir sunkiai treniruoti savo charakterį 
bei įgūdžius ir stengtis pašalinti tuos trūkumus, kurie vis iš naujo 


klampina mus į tą patį liūną. 


Atsisakykite savo nesveikų tikslų 


Gali būti, kad tam tikrų tikslų siekėte visą savo gyvenimą, 
tačiau jie jums nesuteikė nieko daugiau, tik skausmą ir vis skatin- 
davo be saiko analizuoti. Atpažinti tokius tikslus ir jų atsisakyti yra 
nelengva. Kartais mes pagal juos vertiname save. Tačiau turime jų 
atsisakyti, jeigu nebenorime vėl grįžti prie chroniško analizavimo. 

Kai pirmaisiais metais dirbau profesoriaus padėjėja Stanfordo 
universitete, taupydami pinigus namui mudu su vyru gyvenome 
studentų bendrabutyje kaip auklėtojai. Ten sutikau daug sumanių 
pirmakursių, kurie nuo pirmosios atvykimo dienos buvo įsitikinę, 
kad įgis medicinos mokslų magistro laipsnį ir galiausiai taps gydy- 
tojais. Niekaip negalėjau jų perkalbėti, kad jie lanksčiau žiūrėtų į 
savo pasirinkimą ir išmėgintų kitas Stanforde siūlomas disciplinas 


bei galimybes. Ne, medicinos mokslai arba nieko. 


Tada prasidėjo pirmojo kurso biologija ir fizika. Pusė medicinos 
studentų neišlaikė egzaminų, o daugelis išlaikiusiųjų gavo toli gražu 
ne džiuginančius įvertinimus. Po kiek laiko dauguma tų studentų 
buvo priversti atsisakyti savo svajonės tapti gydytojais ir išmėginti ki- 
tokią karjerą. Tačiau liūdniausia buvo su tais, kuriems puikiai sekėsi 
studijuoti mediciną, bet jų širdis prie jos nelinko ir kuriems nebuvo 
jokio reikalo studijuoti šių mokslų. Tokie studentai labai dažnai bū- 
davo kilę iš šeimų, kurios dėjo dideles viltis, kad jie taps gydytojais. 

Tas pats nutiko ir su Trine, liekna, droviai besišypsančia, patrauk- 
lia vietnamiečių kilmės amerikiete su tviskančiais juodais plaukais. 
Tik atsikėlusi gyventi į bendrabutį, per patį įsikūrimo įkarštį Trinė 
pareiškė, kad ruošiasi tapti neurologe. Ji apie tai svajojo jau nuo 
tada, kai savo gimtajame mieste dirbo neurochirurgo padėjėja. Kal- 
bant apie savo tikslą iš Trinės akių švietė toks ryžtas, jog niekas 
nedrįso ginčytis ir sakyti, kad jai galbūt vertėtų lanksčiau pažiūrėti 
į savo ilgalaikę ateitį, juolab kad tai tik pirmoji diena koledže. 

Dvasios stiprybę Trinė paveldėjo iš savo šeimos. Aštuntajame 
dešimtmetyje jos šeima valtimis pabėgo iš Vietnamo kartu su kitais 
pabėgėliais ir įsikūrė Amerikos Vidurio Vakarų regione. Trinė buvo 
kūdikis, kai Vietnamas atiteko komunistams, ir visa jos šeima su še- 
šiais vyresniais broliais susigrūdo į mažas valteles ir išplaukė į jūrą. 
Prieš tai jie paskubomis išpardavė visą savo turtą, o pinigus iškeitė į 
auksą, kurį tėvai įsisiuvo į rūbų kišenes. Nutolus nuo kranto valtis 
pradėjo skęsti audringoje jūroje. Tėvai buvo priversti išmesti švar- 
kus su visu auksu, kad nepaskęstų. Visa laimė, kad netoliese plaukė 
žvejų laivas ir išgelbėjo juos nuo pražūties. Po kelių mėnesių, ku- 
riuos jie praleido keliose pabėgėlių stovyklose, Trinės šeima atvyko 
į Jungtines Valstijas ir juos priglaudė bažnyčia šalies Vidurio Vaka- 
ruose. Jie po truputį atsigavo ir prisitaikė, tėvas pradėjo dirbti sargu, 


vėliau pardavėju ir galiausiai ėmė vadovauti parduotuvei. Trinė dar 


nepradėjusi lankyti mokyklos pasižymėjo itin imliu protu, bet buvo 
jauniausia ir vienintelė duktė šeimoje, todėl jai rekdavo pakovoti, 
kad sulauktų tėvo dėmesio ir pagarbos. 

Trinę priėmė į Stanfordą. Universitetas ir darbo su neurochi- 
rurgu patirtis paskatino susikurti svajonę, kad ji taps žymia neu- 
rologe — bus turtinga, sulauks tarptautinio pripažinimo ir ilgainiui 
dirbs dėstytoja kokiame nors dideliame universitete. Trinė nematė 
jokių sąsajų tarp šio tikslo ir tėvo meilės siekimo, kuris ją lydėjo 
visą gyvenimą. Šią karjerą ji pasirinko racionaliai, remdamasi savo 
sugebėjimais ir interesais. 

Trinė tikrai nestokojo gabumų. Ji labai nesunkiai įveikė bio- 
logijos, chemijos ir fizikos kursus, kurie privalomi pirmųjų kursų 
medicinos studentams. Tačiau tiems, kurie gerai ją pažinojo, visuo- 
met kildavo klausimas, ar ji iš tiesų to nori. Nors jai puikiai sekėsi 
visi dalykai, kurių tik ji imdavosi, atrodė, kad Trinė nejaučia tikros 
aistros medicinai, kuria turėtų spinduliuoti žmogus, pasišventęs to- 
kiam ambicingam tikslui. Man tik keletą kartų teko išvysti ugne- 
lę jos akyse - kai ji apsilankė viename iš bendrabutyje rengiamų 
poezijos skaitymo vakarų ir paskaitoje, kurią skaitė fakulteto sve- 
čias apie pirmųjų moterų kolonisčių istoriją Amerikos pietryčiuose. 
Jeigu Trinė už egzaminą negaudavo paties aukščiausio įvertinimo, 
grįžusi į bendrabutį ji pradėdavo be saiko analizuoti: 

Kaip galėjau būti tokia kvaila? Kodėl neįsigilinau į tą skyrių apie kvanti- 

nę mechaniką? Pati leidžiu, kad mano dėmesys būtų blaškomas, - turiu 

keltis iš bendrabučio, kad galėčiau būti viena ir ramiai sau mokytis. Bet 
tada reikės ruošti maistą, o tai užims laiko ir aš negalėsiu dirbti. Reikia 


persikelti į ramesnį bendrabutį stovyklos pakraštyje, toliau nuo viso to 
triukšmo ir veiksmo. 


Trečiame kurse Trinę sukrėtė tragedija. Važiuodamas iš darbo au- 


tomobilio avarijoje žuvo jos tėvas. Bet kurį mylintį vaiką sukrečia ir 

pribloškia netikėta vieno iš tėvų netektis. Tačiau Trinė ne pasken- 
do skausme, o pasidarė lyg nevaldomas laivas. Metė mokslus - ne 
oficialiai nutraukė studijas, o tiesiog nustojo vaikščioti į paskaitas. 
Dingo ir bet kokia motyvacija tęsti studijas ar bet koks kitas gyvė- 
nimo interesas. Ji ištisas dienas sėdėjo bute pas savo draugą, kartais 
išeidavo pasivaikščioti arba trumpam įsijungdavo televizorių, bet 
daugiausia laiko praleisdavo įsmeigusi žvilgsnį pro langą. 

Trinę sutikau praėjus šešiems mėnesiams po tėvo mirties. Ji at- 
rodė dar liesesnė nei prieš tai ir buvo trumpai nusikirpusi plaukus. 
Tačiau pirma, ką pastebėjau, - tai jos akis. Jose nebebuvo matyti to 
nepalenkiamo ryžto, to „nesipainiokite man po kojomis, aš einu į 
paskaitą“ žvilgsnio. Iš jų švietė švelnumas, giluma, kurią anksčiau 
teko pastebėti tik tais retais atvejais, kai Trinė ramiai klausydavosi 
klasikinės muzikos arba vietoj biologijos vadovėlio skaitydavo poe- 
zijos knygą. Paklausiau, kas nutiko. 

— Keletą mėnesių tiesiog plūduriavau. Ačiū Šonui (jos draugui), 
kad jis išgelbėjo mane nuo susinaikinimo. Kelis kartus buvau net- 
gi pagalvojusi apie savižudybę. Visur matydavau ir girdėdavau savo 
tėvą, kai jo ten nebūdavo. Jis man bandė kažką pasakyti, bet aš nie- 
kaip nesupratau ir siaubingai bijojau. Galvojau, kad man pasimaišė 
protas. 

Čia jos skruostais ėmė riedėti ašaros. 

— Tada, prieš kelias savaites, per miegus išgirdau, kaip tėvas 
man šaukia: „Trine, Trine, paklausyk manęs, dukra. Klausyk savo 
širdies. Klausyk savo širdies.“ Nesupratau, ar tai buvo sapnas, ar 
ne, bet žinojau, kad išgirdau jį sakantį „klausyk savo širdies“. Tik 
ką tai reiškė? Visą likusią nakties dalį gulėjau nesumerkdama akių, 
bandžiau išgirsti jo balsą ir klausinėjau, ką jis nori pasakyti. Bet 
neišgirdau nieko daugiau, tik jo žodžių aidą: „Klausyk savo šir- 


dies.“ 

— Ilgai vaikštinėjau po kalnus, mėgindama vėl jį išgirsti. Dau- 
giau niekur jo nepamačiau ir neišgirdau — atrodė, kad jis man pasa- 
kė viską, ką turėjo pasakyti, ir dabar jau tikrai išėjo. Norėjau, kad jis 
sugrįžtų, norėjau užduoti jam klausimų. Bet toks jau jis buvo. Kartą 
ką nors pasakydavo ir eidavo toliau. Ką jaučiau širdimi? Vis klau- 
sinėjau savęs. Aiškaus atsakymo neišgirdau, išskyrus viena — kad 
tai ne medicina. Savo širdyje nemačiau medicinos. „Kaip taip gali 
būti?“ — klausiau savęs. Juk ji mane traukė nuo vidurinės mokyk- 
los laikų. Medicina man puikiai sekasi. Juk būčiau puiki gydytoja. 
Bet ji man ne prie širdies. Kai pirmą kartą tą suvokiau, pagalvojau: 
„Praradau tėvą, o dabar dar ir savo pašaukimą bei karjerą.“ 

— Bet vietoj tuštumos ir skausmo pajutau begalinį palengvėjimą. 
Atrodė, kad kažkas ištisus metus mane laikė iš nugaros už kaklo 
ir staiga paleido. Tėvas mane paleido. Tiksliau, ne jis mane laikė; 
mane laikė tai, ko, mano manymu, jis iš manęs norėjo, ką turėjau 
jam padaryti. O dabar jo nebėra. Taigi nebeliko priežasčių, dėl ko 
turėčiau tęsti medicinos studijas. 

Trinė visada atrodė subrendusi jauna moteris, bet dabar, klausy- 
damasi jos įžvalgų ir matydama tokį asmenybės augimą, aš tikrai 
netekau amo. Paklausiau: 

— O kas pakeis mediciną? 

— Dar nežinau, - atsakė ji. — Grįžtu mokytis, kad sužinočiau. 
Mečiau mediciną ir perėjau į anglų kalbos magistro studijas. Mama 
ir broliai galvoja, kad aš netekau proto. O man atrodo, kad kaip tik 
jį suradau. 

Po kiek laiko Trinė baigė Stanfordo universiteto Amerikos lite- 
ratūros bakalauro ir magistro laipsnio studijas ir toliau tęsė studijas 
doktorantūroje. Tačiau jos tikrasis pasiekimas buvo tai, kad ji atsi- 
sakė savo tikslo, kuris iš tikrųjų buvo ne jos, bet valdė kiekvieną jos 


gyvenimo žingsnį — tikslo tapti gydytoja. Ji būtų jį pasiekusi. Bet jos 

širdis prie to nelinko, todėl šis pasiekimas nebūtų suteikęs jai visiško 
ir nuolatinio pasitenkinimo. 

Keletas psichologų ginčijosi, jog pagrindinė priežastis, dėl ko 
žmonės pradeda be saiko analizuoti, yra tai, kad jie negali atsisa- 
kyti savo neįmanomų arba nesveikų tikslų.! Labai dažnai tie tikslai 
yra mūsų pagrindinis savęs vertinimo kriterijus. Dženiferė Kroker 
iš Mičigano universiteto tą vadina „atsitiktiniu savęs vertinimu“. 
Norėdami gerai jaustis mes užsibrėžiame atsitiktines siekiamybes — 
turime pasiekti tam tikro dydžio atlyginimą arba būti panašūs į 
modelius iš mados žurnalų. Bėdos prasideda tada, kai dėl tų atsi- 
tiktinių dalykų arba užsibrėžtų tikslų esame priversti elgtis pragaiš- 
tingai arba jeigu jų pasiekti neįmanoma. Galbūt užsibrėžėte tikslą 
neįtikėtinai mažai sverti ir toliau badaujate, kol galiausiai save suža- 
lojate. Kroker pastebėjo, kad moterims, kurių savivertę veikia tikslas 
tapti itin lieknoms, gresia valgymo sutrikimai. 

Gali būti, kad jūsų santuoka žlunga, bet jūs niekaip negalite 
pamiršti savo vizijos, kad esate laimingai ištekėjusi už sėkmingo 
žmogaus, turite mielus vaikus ir gražius namus. Todėl pradedate be 
saiko analizuoti: 

Privalau išsaugoti šią santuoką. Gal, jeigu numesiu nors truputį svorio, vėl 

būsiu Džeriui patraukli. Bet atrodo, kad nesvarbu, ką bedaryčiau, jo nie- 


kas nebedžiugina. Žinau, kad jis mane apgaudinėja. Ką reikės daryti, jeigu 
jis mane paliks? Aš to neištversiu! 


Santykiuose moterys dažnai užsikabina už neįmanomų tikslų, tarp 
jų ir už tikslo, kad visi aplinkiniai būtų laimingi. Jeigu kuris nors ša- 
lia esantis žmogus jaučiasi nelaimingas, tarkime mūsų draugė, mes 
dalysimės jos skausmu, bandysime jį išgydyti, o tuo tarpu pačios 
pradėsime be saiko analizuoti tą situaciją. Jeigu kas nors ant mūsų 
supyksta, tebūnie tai ir pardavėja parduotuvėje, jaučiamės atsakin- 


gos ir niekaip negalime liautis analizavusios savo elgesio. Reikėtų 

nustoti galvojus, kad visi mūsų santykiai ir akistatos su kitais žmo- 
nėmis būtinai turi būti teigiami ir kad mes niekada nesukelsime 
kitam Žmogui skausmo. Tai tiesiog neįmanoma ir tokie įsitikinimai 
labai apsunkina gyvenimą. 

Kartais užstringame prie tam tikrų tikslų, kurie atrodo lyg vie- 
nintelis įmanomas sprendimas didesnėms problemoms. Turiu išsau- 
goti santuoką dėl to, kad esu neturtinga ir man reikalingos vyro 
pajamos, kad galėčiau išmaitinti vaikus. Privalau likti tame darbe, 
kurio nekenčiu, nes daugiau neturiu jokių darbo įgūdžių, o nete- 
kusi darbo galiu prarasti ir namus. Kadangi moterys dažniau yra 
neturtingos, dažniau linkusios prisiimti atsakomybę už savo vai- 
kus ir dažniau turi menkesnį išsilavinimą arba prastesnius darbo 
įgūdžius, jos dažniau turi ir mažiau alternatyvų bei pasilieka situ- 
acijose, kurios neduoda nieko gero. Besaikis analizavimas trukdo 
pamatyti egzistuojančias dabartinių dilemų alternatyvas. Be saiko 
analizuodamos nesugebame pamatyti, kur būtų galima gauti pagal- 
bos iš šalies arba kur rasti darbo mokymus, kad turėtume didesnę 
pasirinkimo laisvę ir galimybę išsivaduoti iš sudėtingos situacijos. 
Taigi, net jeigu dėl dabartinių gyvenimo aplinkybių ir užstringame 
prie savo neįmanomų tikslų, labai svarbu vengti besaikio analiza- 
vimo. Tada bus lengviau pamatyti, kaip atsisakyti tų tikslų ir kaip 
atrasti daugiau pasirinkimų. 

Kaip sužinoti, ar tavo tikslai sveiki? Psichologai pateikia labai 
daug apibūdinimų, kokie yra tie sveiki tikslai, kurių laikosi ir sie- 
kia laimingi žmonės. Pirmiausia, kaip ir Trinės atveju, tai turi būti 
jūsų, o ne iš šeimos, draugų ar kitų išorinių šaltinių atėję tikslai. 
Kaip jau kalbėjome 5 skyriuje, svarbu pastebėti, kada sakote „aš 
turėčiau...“ ir užduoti sau klausimą: „Kas tą sako?“ Jeigu atsakote, 
kad ne jūs, o kažkas kitas, galbūt verta susimąstyti, ar to siekti no- 


rite jžs, ar manote, kad tada kiti pasijus laimingesni. 

Antra, jeigu norite išvengti besaikio analizavimo, jūsų tikslai 
turi būti realūs ir pasiekiami. Nuolat siekdamos neįmanomų tiks- 
lų - tilpti į 6 dydžio suknelę, pakeisti savo motinos būdą, niekada 
nesupykdyti savo vyro ar draugo - tikrai neišvengsite besaikio ana- 
lizavimo. Sumažinkite savo tikslus iki sveiko proto ribų. Išmėgin- 
kite 10 dydžio suknelę. Sugalvokite, kaip pasiekti, kad jus mažiau 
erzintų motinos charakteris. Supraskite, kad konfliktai tarp partne- 
rių ar santuokoje yra normalus, o dažnai net ir sveikas reiškinys. 
Tyrinėdami „sėkmingo senėjimo procesą — kaip vyresnio amžiaus 
žmonės sėkmingai susitaiko su vis silpstančiais fiziniais gebėjimais 
ir galimybėmis — psichologai Paulas ir Margareta Baltesai iš Makso 
Planko ir Berlyno laisvojo universitetų pastebėjo, kad laimingiausi 
yra tie pagyvenę žmonės, kurie pritaikė savo tikslus prie realių aplin- 
kybių.? Bėgikė, kuri bėgiojo visą savo gyvenimą, dėl problemų su są- 
nariais buvo priversta liautis bėgiojusi, bet tam, kad išliktų sveika ir 
aktyvi, atrado fizinius pratimus, kurie reikalauja mažesnės įtampos. 
Uoli sodininkė nebegalėjo rūpintis bendruomenės daržovių sodu, 
todėl pasisodino mėgstamų daržovių į nediduką žemės plotelį savo 
namuose, prie galinių durų. Žinoma, nereikia atsisakyti savo tikslo 
tik dėl to, kad kažkas sako, jog jis nepasiekiamas. Daugeliui pačių 
sėkmingiausių pasaulio žmonių buvo sakoma, kad jų tikslai, viltys ir 
svajonės yra neįmanomi ir kad visa tai reikia pamiršti. Pasitarkite su 
savo draugais ir šeimos nariais, kurių nuomone pasitikite, ir su neut- 
raliu asmeniu, pavyzdžiui, su psichologu, ir tai padės atsirinkti, ku- 
ris iš jūsų tikslų yra realus (net jeigu ir labai ambicingas), o kuris ne. 

Trečia, pamėginkite pastebėti, kada atsiranda prieštaringi tikslai 
ir pasistenkite kiek įmanoma išspręsti tokį konfliktą. Dirbančios 
motinos puikiai moka kurti prieštaringus tikslus. Jos nori ir tęsti 
savo karjerą, ir kartu išauginti sveikus vaikus. Dažnai vienas tikslas 


trukdo kitam. Todėl užplūsta štai tokios mintys: 

Jeigu neparašysiu ir neišleisiu daugiau straipsnių, taip ir negausiu etatinio 
darbo. Atrodo, kad man visada trūksta laiko. Šią savaitę jau išsibraukė dvi 
dienos, nes Aleksui buvo ausies uždegimas. Kaip galiu būti tokia kietašir- 
dė savo vaikui? Jam taip skaudėjo ir jis jautėsi toks nelaimingas, o aš su- 
gebėjau galvoti tik apie galutinį kitos savaitės terminą stipendijai. Aš jam 
skiriu per mažai laiko. O kai būnu su juo, jaučiuosi pavargusi ir išsiblaškiu- 
si. Aš praleisiu jo vaikystę. 


Kartais moterys atsisako svarbių tikslų dėl to, kad jie kertasi su ki- 
tais svarbiais tikslais. Jos nusprendžia neturėti vaikų, kad galėtų tęs- 
ti savo karjerą, arba atsisako karjeros galimybių, kad galėtų daugiau 
laiko skirti savo vaikams. Kai kurioms tokie pasirinkimai gali būti 
naudingi. Tačiau net ir tada, kai aktyviai priimame tokius sprendi- 
mus, vis tiek esame linkusios labai ilgai apgailestauti arba mąstyti 
apie tai, kad kiti pasakė, jog mes priėmėme neteisingą sprendimą: 
Galvojau, kad noriu nedirbti ir visą dieną būti mama. Tačiau nesu tikra, 
kad tai buvo teisingas pasirinkimas. Man tai nepavyksta natūraliai. Man 
taip sunku sugalvoti, ką visą dieną veikti su vaikais. Sesuo pagalvojo, kad 
aš išprotėjau, kai po vaiko gimimo atsisakiau vadovaujančių pareigų. Da- 


bar ji nežino, ką man pasakyti. Ji tikriausiai galvoja, kad su manimi išvis 
neverta kalbėtis. 


Atsisakius prieštaraujančių tikslų besaikis analizavimas gal ir suma- 
žės, bet tai negarantuota. Tačiau galima sumažinti savo lūkesčius 
kiekvienam tikslui, kad atsirastų daugiau galimybių pasiekti abu 
tikslus, tik ne tokio aukšto lygio. Tarkime, norite dirbti dėstytoja 
visą dieną ir būti gera mama, bet jums pernelyg sunku siekti šių abie- 
jų tikslų. Galite pamėginti atsisakyti tikslo gauti visą etatą geriausia- 
me šalies universitete ir pasitenkinti etatu neblogame universitete, 
kuriame ne tokie aukšti standartai. O gal galima atsisakyti tikslo 
turėti keturis vaikus, kaip jūsų motina, ir turėti tik vieną arba du. 
Ketvirtas svarbus dalykas užsibrėžiant tikslus — geriau stengtis 


siekti sėkmės, o ne mėginti išvengti nesėkmės. Raidos psichologė 

Kerolė Dvek iš Kolumbijos universiteto atliko daug nuostabių tyri- 
mų, kuriuose diferencijuojami vaikai, siekiantys sėkmės, ir vaikai, 
vengiantys nesėkmės.* Vaikai, kurie nori būti sėkmingi, imasi sun- 
kesnių užduočių, yra kūrybingesni ir labiau linkę rizikuoti, o patyrę 
nesėkmę lengviau atsigauna. Vaikai, kurie nori išvengti nesėkmių, 
vietoj to, kad išmėgintų naujas ir galbūt įdomesnes užduotis, lieka 
prie pažįstamų. Jeigu jiems kažkas nepasiseka, jie nusimena ir pra- 
deda save kaltinti. O jeigu kas nors vyksta ne taip, kaip jie nori, jie 
linkę pradėti be saiko analizuoti. 

Panašiai ir mes, jeigu visuomet stengsimės išvengti nesėkmės, o 
ne siekti sėkmės, bet kokia nedidelė kliūtis gali tapti besaikio ana- 
lizavimo priežastimi: 

Negaliu patikėti, kad apskritai kreipiausi dėl tos naujos vadovės pozicijos. 

Turėjau suprasti, kad neturiu jokių galimybių. Turiu likti savo dabartinė- 

se pareigose, nors jų ir nekenčiu. Čia bent jau saugu. Ką dabar apie mane 


galvos mano viršininkas? Parodžiau, kad turiu labai prastus įgūdžius, pa- 
lyginus su kitais. Dabar net ir savo darbe nesijausiu saugi! - 


Jeigu daugiau galvosime apie tai, kaip pasiekti sėkmę, o ne kaip 
išvengti nesėkmės, tada nugalėsime kliūtis, su kuriomis neišvengia- 
mai teks susidurti kelyje į savo galutinį tikslą. Ir mažiau dairysimės 
ženklų, kad ant mūsų gali nukristi kirvis ar kad gali nutikti blo- 
giausia. Net jeigu ir nutiks blogiausia, psichologiškai būsime geriau 


pasiruošę atsikelti, atkurti savo dėmesio centrą ir eiti toliau. 


Su savimi elkitės švelniai 


4 skyriuje aprašiau įdomų naująjį Suzanos Folkman iš Kali- 
fornijos universiteto San Franciske tyrimą, kuris demonstruoja, kad 
ilgainiui tiek emociškai, tiek fiziškai geriau sekasi tiems žmonėms, 


kurie net ir ypač sudėtingomis aplinkybėmis, pavyzdžiui, kai my- 

limas žmogus serga nepagydoma liga, sąmoningai stengiasi patirti 
kažką teigiamo. Dar citavau Barbarą Fredrikson iš Mičigano uni- 
versiteto, kuri teigia, kad teigiamos emocijos praplečia mūsų pers- 
pektyvą ir padeda kūrybingiau spręsti problemas. Teigiamos emoci- 
nės patirtys duoda tiek trumpalaikės naudos, nes pakelia nuotaiką, 
tiek ilgalaikės naudos, nes padeda nugalėti gyvenimiškas kliūtis ir 
nutraukia besaikį analizavimą. 

Pažvelkime į Debę, dvidešimt devynerių metų namų šeimininkę 
kaštoninės spalvos plaukais, kurią augino pikta ir be galo kritiška 
motina. Debė visą gyvenimą prisiekinėjo, kad savo vaikams bus ge- 
resnė mama. Tačiau viso nėštumo metu ji nesiliovė nuogąstauti, ar 
sugebės būti gera motina, kai pati namuose matė tokį blogą pavyz- 
dį. Nėštumas buvo sklandus ir Debė susilaukė nuostabaus sūnaus, 
kurį pavadino Tomu. Debė atsidėjo Tomo auginimui ir jis augo 
sveikas. Tačiau vos tik su vaiku iškildavo nors ir menkiausias sun- 
kumas, pavyzdžiui, jeigu jis prastai miegodavo, kai jam kaldavosi 
dantys, Debę apnikdavo mintys apie tai, ar ji gera motina, ir užplūs- 


davo pyktis motinai. 


Aš to nesugebu, kaip mano motina ir sakydavo. Jeigu taip elgsiuosi, jis už- 
augęs bus labai nervingas. Kodėl man teko tokia siaubinga motina? Geriau 
jau būtų atidavus mane įvaikinti, o ne šitaip psichologiškai žalojusi. 


Per pirmąjį Tomo gimtadienį Debė nusprendė liautis taip galvo- 
ti. Ieškodama ženklų, ar jos vaikui kas nors negerai, ar jis jaučiasi 
nelaimingas, ji jausdavosi apgailėtinai ir pradėdavo save kaltinti, 
jeigu kas nors būdavo nors kiek ne taip. Ji nusprendė žiūrėti į savo 
stipriąsias puses, o ne į galimas silpnybes. Apie tai pasikalbėjus su 
savo keleriais metais vyresne seserimi Pate, kuri jau daug metų bu- 
vo emociškai atitolusi nuo motinos, Debė pirmą kartą išsivadavo 


iš savo negatyvių minčių antplūdžio. Patė užjautė seserį dėl jos 


nuogąstavimų, bet kartu ir padėjo pažvelgti į visą tai kaip į motinos 
pykčio pasekmę, o ne kaip į Debės nesugebėjimą būti motina. Patė 
pasiūlė Debei susirasti tokią veiklą, kuri jai sekasi ir patinka, ir jos 
kartu ėmė galvoti, kas tai galėtų būti. 

- Tu gera sportininkė ir tau puikiai sekasi rankų darbai, - pa- 
sakė Patė, o Debė pasijuto paskatinta sesers žodžių ir trumpam pa- 
miršo savo rūpesčius. 

Po kelių dienų ji susirado klubą, kur galima žaisti tenisą (ir ku- 
riame buvo galimybė palikti Tomą vaikų priežiūros kambaryje), ir 
užsirašė į skulptūros kursus bendruomenės koledže netoli namų. 

Nors Debei ir pavyko suvaldyti besaikį analizavimą apie tai, ar ji 
sugeba būti gera motina, vis dėlto ji suprato, kad gali ir vėl patekti 
į tuos pačius spąstus. Tada sugalvojo planą, ką daryti pajutus, kad 
vėl linksta į tą pusę. Pirmiausia ji užsirašė užsiėmimus, kurie jai 
suteikia teigiamų emocijų ir gali padėti išsivaduoti iš besaikio ana- 
lizavimo, — tai reguliarios teniso treniruotės, lipdymas iš molio ir 
pokalbiai su Pate. Debė prižadėjo sau, jog vos tik pajus, kad vėl pra- 
deda be saiko analizuoti, imsis kurio nors sąraše paminėto užsiėmi- 
mo. Tada užsirašė keletą svarbių dalykų, kuriuos suprato po to, kai 
liovėsi be saiko analizuoti ir perėjo į kitą lygmenį — kad ji jaučiasi 
nesaugi visai me dėl to, kad kažko nesugeba, kad, pasak aplinkinių, 
ji yra nuostabi mama, kad ji niekada nepakeis savo motinos ir nesu- 
lauks jos pripažinimo, todėl nebeturi stengtis to siekti ir kad visko 
gali būti, jog ji ne visada tiksliai žinos, ką daryti, kai Tomui iškils 
problema, bet kiek įmanydama stengsis. Vos tik Debė pajusdavo, 
kad vėl pradeda leistis į besaikį analizavimą, pažvelgdavo į šį sąrašą, 
kuris primindavo stipriąsias jos puses ir paskatindavo užsiimti tuo, 
nuo ko ji pasijunta geriau. 

Debė skatino savo teigiamas emocijas dviem būdais. Pirmiau- 


sai ji susirado naują jai patinkančią veiklą. Antra, ji sugalvojo, kaip 

atsikirsti savo baimėms ir rūpesčiams, ir prisiminti savo stipriąsias 
puses. Tai padėjo liautis save kaltinus ir paskatino su savimi elgtis 
švelniau, teigiamai žiūrėti į save ir į gyvenimą, o tokį požiūrį ji tikė- 
josi perduoti ir savo sūnui. 

Labai svarbu, kad kasdieniame gyvenime reguliariai stengtumė- 
mės patirti ką nors pozityvaus ir nelauktume, kol mus apims prasta 
nuotaika arba kol pradėsime be saiko analizuoti, nes tada jau gali 
būti sunku galvoti apie teigiamas emocijas sukeliančią veiklą. Ga- 
lite kasdien daryti mankštą, užsiimti meditacija arba savo mėgsta- 
ma veikla, pasivaikščioti miške — visai nesvarbu, ką veikti, bet kad 
tai tikrai pakeltų jums nuotaiką. Labai svarbu kasdien sąmoningai 
skirti bent keletą minučių tam, kas sukelia malonias emocijas ir kuo 
užsiimti jums smagu, ypač tada, kai jūsų dabartinė veikla yra nuo- 
bodi — jeigu kasdien visą dieną turite užsiimti tuo pačiu arba jeigu 
visą dieną reikia pašėlusiai skubėti ar įtemptai dirbti. Jausitės geriau 
ir geriau valdysite savo savijautą, jeigu reguliariai užsiimsite tuo, kas 
pakelia nuotaiką. Kuo daugiau teigiamų emocijų patirsite, tuo kū- 
rybiškiau žvelgsite į pokyčius, kurių norite imtis, ir pamatysite dau- 


giau galimybių, kaip nugalėti nuolatinius stresą keliančius veiksnius. 


Atraskite priežastis 


Ilgas analizavimas dažnai būna priemone, padedančia atrasti 
priežastis ir paaiškinimus — kaip patekome į dabartinę padėtį, kodėl 
esame tokie, kokie esame, kodėl su mumis nutiko tam tikri dalykai. 
Atrodo, kad moterims reikia paaiškinimo, — kai kurie šiuolaikiniai 
psichologai tą vadina išdėstymu — kodėl jų gyvenimas išsirutulio- 
jo į tokį, koks yra dabar. Šito labai prireikia tada, kai atrodo, kad 
mums sekasi prastai. Mes norime žinoti, dėl ko mūsų vaikai pateko 


į narkotikų liūną arba kodėl mums visą laiką nepatinka viršininkas, 

arba dėl kokių priežasčių mums niekaip nesiseka išsaugoti stabilių 
santykių. 

Savaime suprantama, kad norint išspręsti problemas reikia su- 
prasti jų priežastis. O ieškoti, kokios priežastys ir paaiškinimai slypi 
už mūsų keblios padėties tuo pat metu gali būti ir praktiška, ir ne- 
praktiška, nes tai gali privesti prie besaikio analizavimo. Jeigu nuo- 
lat užduodate sau klausimus „kodėl“, bet nesugebate atrasti jiems 
atsakymo, tai gali skatinti leistis į besaikį analizavimą. Tą paste- 
bėjome netekčių išgyvenimo tyrimų metu? Žmonės, kurie nerado 
atsakymo į klausimą „kodėl mirė mano mylimas žmogus?“, praėjus 
daug mėnesių po mirties vis dar jautėsi prislėgti. Ir atvirkščiai - tie, 
kurie sugebėjo rasti bent kokį nors atsakymą į šį klausimą, liaudavo- 
si be saiko analizavę ir išsivaduodavo iš skausmo sukeltos depresijos 
praėjus vos keliems mėnesiams po mirties. Visai nesvarbu, kaip jie 
atsakydavo į šį klausimą — tai galėjo būti ir egzistencinis („Tu gimsti 
ir miršti. Taip jau yra“), ir religinis („Tai buvo Dievo plano dalis“), 
ir mokslinis atsakymas („Ji surūkydavo po tris pakelius per dieną. 
Dėl to susirgo plaučių vėžiu ir mirė“). Tiems žmonėms padėjo bet 
kuris atsakymas į šį klausimą. | 

Taigi, norint ilgam išsivaduoti iš besaikio analizavimo reikia at- 
rasti priežastis, kurios suteiks patenkinamą atsakymą į giliausius 
klausimus „kodėl“. „Bet, - galite sakyti, - aš visą laiką tą ir bandžiau 
daryti!“ Jeigu ieškodamos atsakymų į klausimus „kodėl“ pradėda- 
vote be saiko analizuoti, tuomet jau tikriausiai pats laikas ieškoti 
pagalbos. Tokiu atveju gali padėti psichoterapija. Psichoterapeutas 
Džeromas Frankas sako, kad visos psichoterapijos rūšys turi vieną 
bendrą savybę — jos mums pateikia priežastis, kurios padeda supras- 
ti savo jausmus ir gyvenimą, tai suvokti bei įsisąmoninti ir pajusti 
darną.“ Skirtingi psichoterapeutai tą pačią priežastį ir jos paaiškini- 


mą pateiks skirtingai. Dinaminė terapija padės išanalizuoti anksty- 

vojo gyvenimo periodo konfliktus ir patirtis, dėl kurių tapote tuo, 
kuo esate. Kognityvinė terapija padės nustatyti nesveikus mąstymo 
būdus, kurie valdo jūsų emocijas ir elgesį. Gali būti, kad vieno psi- 
choterapeuto pateiktos priežastys viską paaiškins geriau, negu kito, 
todėl gali tekti išmėginti daugiau nei vieną, kad atrastumėte tai, kas 
jums atrodo teisingiausia. Tačiau apskritai psichoterapija skirta tam, 
kad padėtų žmonėms suprasti, kodėl mes esame tokie, kokie esame. 
Be to, kiekviena psichoterapijos rūšis siūlo receptus, ką reikėtų keis- 
ti, kad jūsų gyvenimas būtų geresnis. 

Šiais laikais daugelis žmonių, norėdami atrasti priežastis ir pa- 
aiškinimus, atsakymų ieško biologijoje. Biologiniai psichologinių 
problemų aiškinimai išpopuliarėjo iš dalies dėl biologinės psichi- 
atrijos pažangos ieškant genetinių ir biocheminių veiksnių, kurie 
veikia mūsų nuotaiką ir asmenybę. Be to, man atrodo, kad mūsų 
aistra biologiniams visa ko paaiškinimams kartais kyla dėl to, kad 
mes labai norime viską išspręsti greituoju būdu. Jeigu mano sūnus 
per daug geria, tai tikriausiai dėl to, kad dėdė Sidas buvo alkoholi- 
kas ir sūnus paveldėjo jo genus. Jeigu jaučiuosi prislėgta ar prastai 
nusiteikusi, tai tikriausiai dėl to, kad išsibalansavo mano smegenų 
chemikalai. Kartais tai tiesa. Tačiau kitais atvejais, tokie paprasti 
biologiniai atsakymai padeda išvengti skausmingos realybės ir gy- 
venimo pasirinkimų, kurių mes nenorime matyti. Verčiau išgersime 
vaistų ir viskas bus gerai. 

Priežasčių galime ieškoti ir kitur. Kai kuriuos tenkina religiniai 
priežasčių paaiškinimai - tiek tradicinių religijų, tiek Naujojo am- 
žiaus (New Age) dvasingumas. Žmonės lanko akademinius kursus, 
skaito knygas ir atlieka tyrimus, kad atrastų visas įmanomas prie- 
žastis ir paaiškinimus apie tai, ką patyrė. Rasti atsakymą į klausi- 
mus „kodėl“ kartais padeda ir pokalbis su draugais ar šeimos na- 


riais. Gali būti, jog sužinosite, kad brolis jaučia tokį pat nerimą ir 

turi tokias pat silpnybes kaip ir jūs, tik niekada jums apie tai nepa- 
sakojo. Jis turi savo versiją, kaip tie rūpesčiai laikui bėgant atsirado 
ir galite pastebėti, kad jo istorija tinka ir jūsų gyvenimui. 

Prie kokios priežasčių ir paaiškinimų versijos beapsistotumėte, 
svarbu suprasti, kad viskas retai būna taip paprasta, kaip jūs to gal- 
būt norėtumėte. Gal ir pavyks nustatyti, kokios svarbiausios praei- 
ties patirtys turėjo įtakos mūsų asmenybei. Galbūt atrasime svarių 
įrodymų, kad turime genetinį polinkį į depresiją ar kitas psichologi- 
nes problemas. Tačiau mes, žmonės, esame sudėtingos biologinės ir 
psichologinės sistemos ir gyvename dar sudėtingesnėse socialinėse 
sistemose. Kaip kartą pasakė rašytojas E. B. Vaitas: „Turint omeny- 
je, kad vienas dalykas visada veda prie kito, viskas gali išsirutulioti 
labai sudėtingai ir tam nėra jokių ribų.“ Jeigu griežtai laikysimės 
vieno paprasto paaiškinimo, kas mes esame, tuomet atsiradus ki- 
tiems įrodymams, kurie prieštaraus pirmajam paaiškinimui, galime 
pradėti be saiko analizuoti. Turime pripažinti, kad žmogus yra be 
galo sudėtingas sutvėrimas ir žiūrėdami į tai kaip į galimybę keistis, 
mes galime tuo pasinaudoti. Pavyzdžiui, jei esate įsitikinusi, kad 
depresiją jums sukelia tik biologiniai veiksniai, bet vaistai tokiais 
atvejais nepadeda, jeigu neatmesite ir kitokių priežasčių, galbūt ap- 
svarstysite ir galimybę kreiptis į psichoterapeutą. Lygiai taip pat, 
jeigu tikite, kad jūsų depresijos šaknys glūdi vaikystėje, bet po dau- 
gelio metų psichoterapijos vis dar patiriate nuotaikos svyravimus, 
gali būti, kad, be psichoterapijos, jums reikia ir vaistų, kurie padėtų 


suvaldyti nuotaikas. 


Plėskite savęs suvokimą 


Labai tikėtina, kad besaikio analizavimo priepuoliai dažniau- 


siai susiję su svarbiausiomis gyvenimo sritimis, o tai itin priklauso 


nuo to, kaip save suvokiame mes. Jeigu save matome tik kaip vieno 
vaidmens atlikėją —- pavyzdžiui, kaip mamą arba kaip karjeros sie- 
kiantį žmogų, — tada labai greitai galime pradėti be saiko analizuo- 
ti. Tokiais atvejais labai svarbu, kad šis vaidmuo puikiai sektųsi, nes 
tai vienintelis dalykas, ką turime. Jeigu save matote tik kaip motiną, 
tuomet susidūrus su problemomis šioje srityje — jeigu vaikas turi 
elgesio problemų arba jeigu pastebite, kad itin dažnai supykstate ant 
savo vaikų — iškyla pavojus bendram savęs suvokimui. Dėl to pra- 
dedate labai akylai stebėti visas su šia sritimi susijusias problemas, 
iškilus sunkumams jaučiatės visiškai sugniuždyta, o jeigu prireikia 
palaikymo ar paguodos, daugiau neturite į ką atsiremti, kas galėtų 
padėti pajusti savigarbą ir suteiktų pasitenkinimą. 

Šeila galvojo, kad gyvenime pasiekė viską, ko norėjo. Būdama 
trisdešimt vienų ji buvo laimingai ištekėjusi už sėkmingo teisinin- 
ko, turėjo du nuostabius, sveikus vaikus ir puikius namus gražiau- 
siame pietinio miesto priemiestyje. Prieš ištekėdama už Deilo Šeila 
baigė koledžą ir kurį laiką dirbo rinkodaros vadybininke vienoje 
nedidelėje programinės įrangos kompanijoje, kur galėjo pritaikyti 
savo verslo vadybos išsilavinimą. Gimus pirmajam vaikui, dukrai 
Kristinai, Šeila metė darbą ir visą savo laiką paskyrė motinystei. 
Ji buvo visiškai atsidavusi dukrai ir jai labai patiko, kad gali skirti 
vaikui visą savo dėmesį. Kūdikis iš Šeilos paveldėjo žydras akis ir 
turėjo šviesius plaukus, kaip Šeila. Po aštuoniolikos mėnesių gimė 
Markas ir Šeila visiškai atsidavė dviejų išdykusių vaikų auginimui 
ir auklėjimui. 

Deilas labai daug dirbo ir Šeila su vaikais retai turėdavo galimy- 
bę pabūti kartu su juo. Išėjus iš darbo išsibarstė tas nedidelis būrelis 
draugų, su kuriais ji buvo susidraugavusi, o motinystė reikalavo tiek 
daug laiko, kad naujiems draugams jo tiesiog nebeliko. Todėl Šeila 


iš dalies jautėsi izoliuota ir vieniša. „Bet, - sakydavo ji sau, - aš turiu 


vaikus ir vos spėju aplink juos suktis, todėl, tiesą pasakius, nelabai 
turėčiau kada susitikinėti su draugais.“ 

Nors Šeila nuolat bėgiojo paskui vieną iš vaikų, arba skaity- 
davo pasakas, arba maitindavo, arba žaisdavo parke, jai pakako 
laiko galvoti. Kartais jos mintys išsirutuliodavo iki besaikio ana- 
lizavimo: 

Arašteisingai elgiuosi su savo vaikais? Gal reikėtų išleisti juos į parengia- 

mąją mokyklėlę? Kur nors vis perskaitau, kad labai svarbu ugdyti anksty- 

vą vaikų pažinimą, kad jiems gerai sektųsi mokykloje. Bet aš taip noriu, 
kad jie visą dieną būtų su manimi. Ką aš veiksiu, jeigu jie išeis į kokią 
nors mokyklą? Juk aš pati galiu jiems paskaityti. Bet kaip bus dėl jų ben- 
dravimo su kitais vaikais? Ar užtenka to, kad jie pažaidžia parke? Mano 
mama niekada neleido manęs į jokį darželį. Gal dėl to esu šiek tiek drovi. 


Gal jeigu nebūčiau tokia drovi, būtų lengviau surasti vaikams žaidimų 
draugų. 


Kai Kristinai suėjo treji, Šeila, kaip ir kasmet, nuvedė ją patikrinti 
pas pediatrą ir štai čia jos ramus, patenkintas gyvenimas su vaikais 
sugriuvo. Gydytoja pastebėjo, kad Kristina turi širdies ūžesį. Ji pa- 
tikrino vaiko kraujo spaudimą ir jis buvo labai aukštas. Pediatrė 
pasiūlė nuvesti mergaitę pas vaikų kardiologą. Važiuojant atgal iš 
gydytojos Šeilos galvoje net virė mintys: 

Kątai reiškia? Kas negerai mano kūdikiui? Kodėljie anksčiau to neatrado? 


Kodėlaš nepastebėjau, kad jai kažkas negerai? Kąjie turės daryti? O, ne, aš 
to neištversiu, man per daug. 


Deilas, kaip įprasta, tą vakarą negrįžo namo iki devintos valandos. 
Iki to laiko Šeilą visiškai užvaldė nerimas ir ji niršo ant vyro už tai, 
kad jo nėra šalia, kai jai jo reikia. Deilui nespėjus įžengti pro duris ji 
užsipuolė jį, nors jis ir buvo palikęs žinutę atsakiklyje, pranešdamas, 
kad vėluos. Tada supykusi ir persigandusi ji pranešė vyrui naujienas 
apie Kristinos širdies ūžesį ir jos kraujo spaudimą. Deilas mėgino ją 


nuraminti ir įtikinti, kad viskas bus gerai. Tačiau tai nepadėjo. Seila 


visą naktį negalėjo užmigti kamuojama nerimo ir be saiko mąsty- 
dama apie Kristiną, o paskui apie Marką: 
Kas, jeigu ir Markui kažkas yra, bet jie to dar neatrado? Negaliu patikėti, 
kad nežinojau, jog Kristinai kažkas negerai! Kokia aš motina, jeigu negaliu 
pasakyti, kad mano vaiko širdis dirba prastai? Galreikėtų ir Marką nuvesti 
pas kardiologą? Ar tai, kas yra Kristinai, susiję su genais? Kuris iš mūsų jai 
tą perdavė? Mano šeimoje niekas neturėjo problemų su širdimi. Kas, jeigu 


jie norės ją operuoti? Aš to neištversiu. Negaliu net įsivaizduoti, kad mano 
dukrą pjaustys ir jai skaudės. 


Nuo tokių minčių Šeila visą naktį negalėjo užmigti ir kitą dieną jau- 
tėsi siaubingai. Ji ištisas dienas ir naktis negalėjo liautis apie tai mąs- 
čiusi, kol galiausiai po dviejų savaičių atėjo susitikimui su kardiolo- 
gu skirtas laikas. Paklausęs Kristinos širdies kardiologas patvirtino, 
kad joje yra ūžesys. Šeila vos laikėsi, kad nepravirktų. Gydytojas 
bandė jai paaiškinti, kad ūžesius gali sukelti įvairūs veiksniai ir tai 
nėra priežastis pavojui. Tačiau ji negirdėjo, ką jis sako, o mintyse vis 
iškildavo siaubingas operuojamos Kristinos paveikslas. Tada kar- 
diologas išmatavo vaiko kraujospūdį ir jis buvo normalus. 

— Ką? - pratrūko Šeila. - Maniau, kad jis turi būti aukštas. 

Kardiologas atsakė, kad kraujo spaudimas dažnai kinta ir pri- 
klauso nuo įvairiausių veiksnių, tarp jų ir nuo streso, kurį vaikas pa- 
tiria atėjęs pas savo gydytoją - žmogų, kuris jam leidžia vaistus. Šiek 
tiek lukterėjęs jis dar kartą išmatavo Kristinos kraujospūdį, kuris ir 
vėl buvo normalus. Vizitas pas kardiologą baigėsi tuo, kad gydyto- 
jas paprašė atvesti vaiką po kelių mėnesių, kad jis vėl patikrintų jos 
širdies ūžesį ir kraujospūdį. 

Šeila grįžo namo išsekusi ir sutrikusi. Gal reikėtų išgirsti antrą 
nuomonę? Gal paskambinti kardiologui ir paprašyti, kad jis pakar- 
totų, ką sakė apie ūžesį, kad ji įsitikintų, jog viską suprato? Ką daryti? 

Ji paskambino savo mamai. Šeila dar nebuvo jai pasakojusi apie 


Kristinos problemą, nes nenorėjo jos jaudinti, kol nebuvo gautas 

kardiologo patvirtinimas. Motinai nespėjus pasisveikinti Šeila puo- 
lė berti detales apie apsilankymą pas pediatrę, po to pas kardiologą 
ir apie visas savo baimes ir nerimą dėl Kristinos. 

Mama galiausiai pasakė: 

— Šeila, brangioji, susiimk. Nusiramink. Tu nepaprastai susijau- 
dinusi. Dabar iš naujo ir iš lėto viską papasakok. 

Kai Šeila priėjo prie tos dalies, kur kardiologas pasakė, kad šir- 
dies ūžesiai nebūtinai reiškia kažką labai rimto, mama pastebėjo, 
kad tai geras ženklas. Dar ji pasakė, kad ligoninė, kur dirba tas 
kardiologas, yra viena geriausių šalies pediatrijos ligoninių, taigi tuo 
gydytoju galima pasitikėti. Netrukus Šeila jautėsi daug ramiau ir 
jos protas pagaliau buvo daug aiškesnis, negu per visą tą laiką nuo 
apsilankymo pas pediatrę. 

Tada mama paklausė: 

— Šeila, kodėl man anksčiau apie tai nepapasakojai? 

Šeila atsakė, kad nenorėjo jos jaudinti, ir mama pasakė: 

— Brangioji, tu taip pasislėpei savo gražiame name su savo gra- 
žiais vaikais; kad praradai bet kokią perspektyvą. Tave mylintys 
žmonės nori tave palaikyti. Ir tu turėtum susirasti daugiau žmonių, 
su kuriais galėtum pasikalbėti ir atrasti daugiau užsiėmimų, o ne 
visą dieną vien tik sėdėti namuose su vaikais. Jeigu jie galiausiai 
nustatys, kad Kristinai kažkas negerai, tu nesugebėsi to ištverti ir 
nepajėgsi palaikyti dukters, jeigu pati būsi užsidariusi, visiškai vie- 
na, tik su savo vaikais ir rūpesčiais, apie kuriuos nesiliauji galvojusi. 

Iš pradžių Šeila labai supyko ant motinos už tokius žodžius ir už 
tai, kad nesulaukia visiško jos palaikymo tada, kai jai to taip reikia. 
Tačiau netrukus suprato, kad mama teisi. Ji taip užsidarė, kad ne- 
turėjo nė vieno žmogaus, su kuriuo galėtų pasikalbėti, išskyrus savo 
vaikus ir Deilą, kai jis vėlai vakare grįždavo namo. Ji susikūrė savęs, 


kaip tobulos motinos su tobulais vaikais, viziją, o galima Kristinos 

liga visą tai sugriovė. Šeilai reikėjo susirasti naujų draugų ir naujos 
veiklos, kuri leistų ir jai, ir vaikams pabūti atskirai ir suteiktų jai 
galimybę susigrąžinti tą dalį savęs, kuri nesivadina „mamyte“. 
Jeigu jūs, taip pat, kaip ir Šeila, matote save tik viename ar dvie- 
juose vaidmenyse, laikas pažvelgti į save plačiau ir atrasti naujus 
vaidmenis, iš kurių galėtumėte pasisemti savigarbos. Tai nereiškia, 
kad turite griebtis šimto veiklų, pusė kurių neturi jokios prasmės. 
Tiesiog turite susirasti keletą dalykų, į kuriuos norite nukreipti 
dalį savo energijos ir išteklių, tarkime, ugdyti naujus sugebėjimus 
(pavyzdžiui, mokytis keramikos) arba kurti naujus santykius (pa- 
vyzdžiui, lankyti globos namų gyventojus), arba prisijungti prie 
kokiam nors tikslui tarnaujančios organizacijos (pavyzdžiui, prie 
„Humane Society“). Labai svarbu atrasti naujus vaidmenis, kurie 
sujungtų pagrindines jūsų vertybes ir poreikius, suteiktų galimybę 
susitikti su kitais žmonėmis ir užmegzti naujus santykius bei padė- 
tų teigiamai apie save galvoti. Tuomet, jeigu kažkas negero įvyktų 
vienoje gyvenimo srityje, turėsite kitą atramą bei galimybę sulaukti 


palaikymo iš kitų žmonių, o tai padės išsaugoti pusiausvyrą. 


Ieškokite naujų draugų 


Ką tik minėjau, kad nauji vaidmenys padeda susirasti drau- 
gų, iš kurių sulauksite palaikymo iškilus sunkumams, kurie gali 
parodyti kitokią perspektyvą ar patarti sudėtingoje situacijoje. Jeigu 
jums netrūksta naujų vaidmenų, tačiau senieji draugai nepadeda 
nugalėti, o tik skatina besaikius apmąstymus, vadinasi, jums reikia 
naujų draugų. Galbūt pavirtote į pamėgtą atramą, į kurią atsirėmus 
galima paverkti, tapote drauge, į kurią visi kreipiasi, kai reikalingas 
palaikymas ir reikia išsipasakoti savo bėdas. Čia galite susidurti su 


viena problema - jeigu jums staiga prireiks kam nors išsipasakoti, 

jie nepajėgs su tuo susitvarkyti. Tokie draugai nori, kad jūs būtumė- 
te stipri, toji, kuri visuomet su viskuo susitvarko. Jeigu jus užpuola 
bėdos arba apima sielvartas, jie išsigąsta, kad jūs galite netekti sti- 
prybės, ir paprasčiausiai neleis, kad taip nutiktų. Jie tiesiog nekreips 
dėmesio į jūsų rūpesčius: „Tu visada puikiai su viskuo susitvarkai.“ 
Arba apsisukę pradės dėstyti savo bėdas: „Manai, kad tau blogai. 
Vakar man buvo visiškai prastai. Tuoj papasakosiu.“ 

Gali būti, kad draugai bando jums padėti, bet jiems paprasčiau- 
siai nesiseka, nes juos pačius labai slegia jų problemos. Jie bando 
klausyti, bet netrukus užsikrečia jūsų sielvartu arba jų galva užim- 
ta tik jų pačių bėdomis. Nors posakis „bėda viena nevaikšto“ gan 
dažnai yra teisingas, tačiau jeigu draugai pradeda drauge kentėti, 
tai gali virsti besaikio analizavimo protrūkiu, kuris bus žalingas vi- 
siems dalyvaujantiems. 

Jeigu iš savo draugų negaunate tokio palaikymo, kuris padėtų 
nutraukti besaikį analizavimą, o atvirkščiai, jis tik paūmėja, gali 
būti, kad atėjo pats laikas susimąstyti apie naujus draugus. Tai ne- 
reiškia, kad-reikia mesti senuosius. Tačiau tokie draugai, kurie jus 
palaiko sunkiais gyvenimo periodais, gali padėti pereiti nuo besai- 
kio analizavimo prie problemų sprendimo ir parodyti gerą pavyzdį, 
kaip išgyventi stresą bei padėti pertvarkyti gyvenimą taip, kad jus 


bent kiek mažiau kankintų besaikis analizavimas. 


Pažvelkite į save iš naujo 


Besaikis analizavimas dažniausiai apninka tada, kai nesame 
dėl kažko užtikrinti. Juk jeigu savimi pasitikite, tuomet nelieka 
priežasčių nerimui ir savo praeities klaidas galima vertinti kaip ga- 
limybę augti bei tikėti, kad ateityje jų bus išvengta, o dabar nebū- 


tina apie tai be saiko mąstyti. Kita vertus, gali būti, kad tie, kurie 


jaučiasi visiškai nusivylę savimi ir pasauliu, taip pat neturi dėl ko be 
saiko analizuoti — juk jie įsitikinę, kad yra visiški nevykėliai ir kad 
gyvenimas yra bevertis, todėl jiems nėra apie ką daugiau galvoti. 

Tačiau jeigu kurioje nors gyvenimo srityje, pavyzdžiui, darbe, 
santykiuose su partneriu arba vadovo pozicijoje, nesijaučiate užtik- 
rinta, tuomet atsiranda labai daug vietos apmąstymams. Nerimau- 
jate dėl to, kas įvyko praeityje, kaltinate save dėl padarytų klaidų, 
jums kelia klausimų jūsų ir kitų žmonių motyvai. Tada apima neri- 
mas dėl ateities ir užplūsta mintys, ar sugebėsite tinkamai susidoroti 
su naujais iššūkiais. Analizuodami savo silpnąsias vietas labai daž- 
nai įsivaizduojame save nepatenkintą, menką, apimtą gėdos arba 
sugniuždytą ir vos tik pradedame nerimauti, ši vizija užvaldo mūsų 
sąmonę. Toks autoportretas tik dar labiau pažadina nerimą ir skati- 
na arba vengti situacijų, kuriose mums gali nepasisekti, arba verčia 
jaustis pralaimėjusiu vos tik pradedame svyruoti. 

Toks neigiamas autoportretas labai dažnai sužlugdo muzikan- 
tų koncertus, kaip nutiko Soniai, aštuoniolikmetei rusų kilmės 
pianistei tamsiai rudomis akimis ir banguotais rudos spalvos plau- 
kais, kuriuos ji prieš koncertą susisuka į kietą kuodą. Sonia nuo pat 
vaikystės, kai dar augo Maskvoje, svajojo tapti pianiste. Ji turėjo 
nepaprastą talentą ir vaikystėje mokėsi groti pas geriausius Rusijos 
mokytojus. Kai merginai suėjo šešiolika, jos šeima persikėlė gyventi 
į Jungtines Valstijas, kad duktė galėtų mokytis Niujorke, kur ir pra- 
dėtų savo muzikantės karjerą. Aštuoniolikmetė Sonia jau koncer- 
tuodavo didžiosiose koncertų salėse visoje Šiaurės Amerikoje. 

Tačiau ši mergina buvo nenuspėjama. Kai kurie jos pasirody- 
mai būdavo be priekaištų ir jų metu Sonia atrodydavo labai brandi 
ir susitvardžiusi. O kitąkart, grodama šimtą kartų prieš tai atliktą 
kūrinį, ji staiga užstrigdavo. Tada, vietoj to, kad susiimtų ir už- 


baigtų savo pasirodymą, Sonia arba toliau ir kitus kūrinius grodavo 

su klaidomis, arba verkdama išbėgdavo iš scenos ir tą vakarą į ją 
nebesugrįždavo. 

Prieš kiekvieną koncertą Sonią apimdavo toks jaudulys, kad jos 
motina tiesiogine to žodžio prasme turėdavo išstumti ją į sceną. Ir 
kiekvieną kartą Sonią užplūsdavo vizijos, kaip ji sėdi prie pianino 
priešais žiūrovų pilną salę, kurie stebi ją neatitraukdami akių, ir 
staiga pamiršta ir niekaip negali prisiminti, kaip toliau groti kū- 
rinį. Jos kūną suparalyžiuoja baimė, o galva visiškai ištuštėja. Bet 
ji mato, kad žiūrovai žiūrėdami į ją piktinasi, bjaurisi ir gailisi jos. 
Paprastai koncerto pradžioje, kuomet visas dėmesys būdavo sutelk- 
tas į muziką, jai pavykdavo išstumti tokį vaizdą iš savo galvos. Bet 
jeigu vienas ar kitas kūrinys sekdavosi nors kiek sunkiau, toji vizija 
staiga vėl išplaukdavo, užvaldydavo mintis ir sukaustydavo pirštus. 

Galiausiai Sonios agentas pradėjo nerimauti, kad nebegalės su- 
organizuoti naujų koncertų, ir pradėjo maldauti, kad Sonia apsi- 
lankytų pas vieną Niujorko psichologą, kuris padeda muzikantams 
nugalėti scenos baimę. Psichologas pirmiausia liepė Sonios mamai 
palikti ją vieną. Jis pajuto, jog motina jau nuo vaikystės daro didelį 
spaudimą, kad dukra sėkmingai koncertuotų, ir nuo to prasidėjo 
Sonios psichologinės problemos. Antra, jis padėjo Soniai liautis taip 
negatyviai save įsivaizduoti. Jie kartu ėmėsi analizuoti visas detales, 
kas įvyksta, kai ji ant scenos padaro klaidą ir sustingsta. Soniai tai 
buvo nepaprastai sunku, bet ji atkakliai stengėsi. 

Šalia tokios analizės psichologas dar parodė jai atsipalaidavimo 
pratimus, kurie padeda nugalėti negatyvių minčių sukeltą nerimą. 
Paskui jis padėjo jai susikurti naują, geresnę viziją, kaip ji sėdi prie 
pianino. Šioje vizijoje viskas ne visuomet būdavo sklandu ir tobula. 
Sonia jau turėjo susikūrusi idilišką savęs vaizdą ir jos protas šoki- 
nėdavo nuo jo prie negatyvaus, visiškos nevykėlės, įvaizdžio. Tačiau 


psichologas padėjo jai įsivaizduoti, kaip ji grodama suklysta, bet vėl 

susikaupia ir sėkmingai užbaigia kūrinį. Juodu aptarė, kaip Sonia 
net ir koncerto metu staiga padariusi klaidą gali atlikti trumpus 
atsipalaidavimo pratimus, kurie padėtų nugalėti jaudulį ir nerimą ir 
kuriuos atlikusi ir išsivadavusi iš negatyvių minčių ji sugebėtų prisi- 
minti teigiamą paveikslą ir vėl susitelkti į muziką. Po kelių mėnesių 
Sonios pasirodymai jau buvo nuoseklesni. Ji darydavo klaidų, bet 
jau retai verkdama išbėgdavo iš salės. Ir jos nebereikėdavo stumte 
išstumti į sceną. 

Mes, kaip ir Sonia, galime pakeisti tą negatyvią savęs viziją, kuri 
skatina be saiko analizuoti, teigiama. Kartais tą padaryti visai ne- 
sunku, kaip matome iš Sonios atvejo — norint nuraminti negatyvių 
minčių sukeltą nerimą, tereikia atlikti atsipalaidavimo pratimus, 
įsivaizduoti, kaip susirvarkome su savo nelaimėmis ir nesėkmėmis, 
o paskui pakeisti tą negatyvią viziją teigiama. Kartais, prieš įsivaiz- 
duojant save teigiamai, reikalingos ir kitos priemonės, apie kurias 
kalbėjau 4 ir $ skyriuose. Tarkime, iš pradžių gali tekti atleisti sau 
už praeities klaidas. Pavyzdžiui, Kristalė anksčiau labai daug ger- 
davo ir kartais, kai būdavo išgėrusi, fiziškai smurtaudavo prieš savo 
vaikus, - ji smarkiai suduodavo, jeigu jie elgdavosi netinkamai arba 
ją supykdydavo. Kristalė rado pagalbą ir jau šešis mėnesius nevar- 
toja alkoholio. Bet jai niekaip nesisekė pamiršti savęs, kaip blogos 
motinos, kol ji pagaliau sugebėjo atleisti sau už tai, kad būdama 
girta mušdavo savo vaikus. Tik po to, kai ji sau atleido ir pradėjo 
save matyti kaip motiną, kuri iš visų jėgų stengiasi nugalėti savo 
silpnybes, jos santykiai su vaikais pradėjo taisytis. 

Panašiai ir norint nepriklausyti tik nuo vieno vaidmens gyveni- 
me gali tekti užmegzti naujus santykius ir atrasti naujus interesus, 
idant atrastumėte daugiau vietų, kur galima pasisemti savigarbos. 
Jeigu pažvelgusi į save matote tik kažkokio žmogaus žmoną, kuri 


desperatiškai bando išsaugoti santuoką, nes tai yra viskas, ką ji turi, 

pažvelkite plačiau, kad pamatytumėte ir kitus savo tikslus bei sa- 
vigarbos šaltinius. Jeigu pažvelgusi į save matote tik karjerą, kurią 
privalote pasiekti, pamėginkite praplėsti savo akiratį, kad jame at- 
sirastų daugiau santykių, kurie jus palaikytų ir suteiktų gyvenimo 
perspektyvą. 

Kai išsivadavusi iš besaikio analizavimo pereisite į kitą lygmenį, 
išspręsite keletą aktualių problemų ir būsite pasiruošusi pertvarky- 
ti savo gyvenimą taip, kad vėl nepakliūtumėte į tą pačią duobę, 
įdėmiai ir kritiškai pažvelkite į savo autoportretą. Dirbkite su ne- 
gatyviais dalykais, stenkitės ištaisyti savo kaltes ir nugalėti silpny- 
bes, atleisti sau už praeities klaidas, atrasti įvairesnių savigarbos 
šaltinių ir pažvelgti į save iš naujo, ir tai padės išvengti besaikio 


analizavimo. 


Trumpos nuorodos 


r 1 


Šiame skyriuje aptarėme ilgalaikiam gyvenimui pertvarkyti 
skirtas priemones. Joms įdiegti prireiks daugiau laiko, negu 4 ir 5 
skyriuje aprašytoms priemonėms, taip pat gali tekti palaukti, kol 
pamatysite jų rezultatus. Tačiau jos skatina mus nuolat augti, kad 
gyvenimas teiktų daugiau džiaugsmo, ir padeda geriau kontroliuoti 


tai, ką galime kontroliuoti. 


Priemonė Apibūdinimas Pavyzdys 


Neikite ten. Stenkitės nepatekti į Jana žinojo, kad jeigu 
situacijas, kurios sukelia pernelyg ilgai pabus 
besaikį analizavimą. su savo mama, paskui 

ištisas savaites nesiliaus 
analizavus, todėl stengėsi, 
kad jos vizitai būtų kiek 
įmanoma trumpesni. 

Priemonė 


Atsisakykite 
savo nesveikų 
tikslų. 


Apibūdinimas 
Atsisakykite neįmanomų 


tikslų arba tokių, kurie 
verčia kenkti sau. 

Pavyzdys 


Briana nusprendė 
laikydamasi savo 
gydytojos paskirtos dietos 
atsikratyti 9 kg, o ne 


badaudama numesti 20 kg. 


Su savimi elkitės 
švelniai. 


Atraskite 


Sugalvokite, kas gali 
padėti patirti teigiamas 
emocijas ir sutvirtinti savo 
stipriąsias puses. 


Siekdami suprasti savo 


Sendė kiekvieną dieną 
skyrė po 30 minučių 
meditacijai, nors jos 
šeimai nepatiko, kad 

ji tuo metu yra jiems 
neprieinama. 


Tilė perskaitė daugybę 


priežastis. 


Plėskite savęs 
suvokimą. 


Susiraskite naujų 


bėdas pamėginkite atrasti 
jus tenkinančias priežastis 
ir paaiškinimus. 


Atraskite, iš kur dar 
galėtumėte pasisemti 
savigarbos ir kas dar 
galėtų jus palaikyti. 


skirtingų religijų knygų 
apie pomirtinį gyvenimą, 
kad suprastų, kaip ji 
jaučiasi dėl savo motinos 
mirties. 


Fernė suprato, kad 
advokatės darbas atima 
išjos visą gyvenimą, 

todėl įsidarbino savanore 
vietinėje smurtą patyrusių 
moterų prieglaudoje. 


Pasistenkite turėti draugų, 


draugų. 


Pažvelkite į save 
iš naujo. 


kurie ne skatintų be saiko 
analizuoti, o padėtų iš to 
išsikapstyti. 


Įsivaizduokite save ne tik 
negatyviai, bet ir teigiamai 
ar dar kaip nors kitaip. 


Visi Lilijos draugai buvo 
tokie pat studentai, kaip ir 
ji, ir būdami drauge jie visi 
nuolatos skųsdavosi, todėl 
ji savo bažnyčioje susirado 
draugų ne studentų, kurie 
parodė kitokią gyvenimo 
perspektyvą. 

Rita liovėsi galvoti, kad 

ji nesugeba vadovauti ir 
pradėjo matyti save kaip 
gerą vadovę, kuri įgyja 
naujų įgūdžių ir praktiškai 
išbando savo naująjį 
įvaizdį. 


III dalis 


Besaikio analizavimo 
priežastys 


Nors kiekvienas turi asmenines apmąstymų temas, tam 
tikros sritys visgi yra bendros visiems - artimi santykiai, 
darbas ir karjera, tėvai ir giminaičiai, sveikatos problemos ir 
netektys bei traumos. Trečioje dalyje bus kalbama apie tai, 
kaip panaudoti antroje dalyje aprašytas priemones, norint 


suvaldyti besaikį analizavimą tomis temomis. 


7 skyrius 


Santuokoje su rūpesčiais: 
besaikis santykių analizavimas 


Dažniausia mūsų tyrimuose dalyvavusių žmonių besaikio 
analizavimo tema - santykiai su sutuoktiniais, partneriais, širdies 
draugais ar draugėmis. Savaime aišku, šie santykiai labai dažnai 
yra pagrindinis mūsų rūpestis. Artimi santykiai yra pagrindinė 
mūsų „aš“ paveikslo dalis. Save mes bent jau iš dalies matome 
savo artimųjų akimis, o jie mumyse mato save. Todėl nenuostabu, 
kad nerimaujame dėl to, ką apie mus galvoja artimi žmonės, kaip 
mums sekasi santykiuose, kodėl artimi žmonės elgiasi vienaip ar 
kitaip, kaip padaryti juos laimingus ir ką kiti galvoja apie mūsų 
partnerius. 

Galvoti apie santykius nieko bloga, jeigu tai padeda pastebėti 
problemas ir pradėti jas spręsti arba jeigu mes paprasčiausiai džiau- 
giamės gerai besiklostančiais santykiais. Tačiau pradėjus be saiko 
analizuoti kiekviename žingsnyje atsiranda pavojus pakenkti savo 
santykiams — kuomet bandome pasirinkti partnerį, susitikinėjant, 
pirmą kartą kuriant rimtus santykius arba susilaukus vaikų. O žiū- 
rint į istorines tendencijas, kurios paskatino besaikį pastarųjų kartų 
analizavimą, nesibaigiantys apmąstymai apie artimus santykius gali 


būti ypač pavojingi. 

Jeigu nesame tikri, kas mes arba kuo iš esmės tikime, tuomet jau 
nuo pat pradžių sunku pasirinkti gerus gyvenimo partnerius. Nors 
posakis „priešybės traukia“ iš dalies teisingas, daugumos ilgalaikių 
porų įsitikinimai ir interesai vienodi. Tai yra pagrindas priimant 
svarbius sprendimus, pavyzdžiui, sprendžiant, kaip leisti pinigus 
arba kaip auginti vaikus. Ir dar tai padeda suprasti ir gerbti vienas 
kito padėtį bei interesus, o tai yra svarbus pasitikėjimo, draugystės 
ir bendros veiklos pagrindas. 

Tačiau neturint vertybių labai lengva pasiduoti kitų žmonių 
(bei žiniasklaidos) nuomonei apie tai, kas yra geras draugas. Jeigu 
įsivaizduojame, kad nusipelnėme gyventi geriau, - galvojame, kad 
esame verti daugiau pinigų, „parodomojo“ partnerio ir galime dary- 
ti tai, ką norime, — tuomet potencialius partnerius vertinsime pagal 
dirbtinius kriterijus, tokius kaip socialinė padėtis, pajamos, patrau- 
klumas ir galbūt pagal tai, kiek tas žmogus erzins mūsų tėvus. Ilgai- 
niui atitolstame nuo savo partnerio ir pradedame stebėtis, kas mūsų 
santykiams negerai. Pradedame be saiko analizuoti, ar tas žmogus 
atitinka mūsų kriterijus ir ar likę su juo kada nors sugebėsime gauti 
iš gyvenimo tai, ko norime. 

Gali būti, kad pasirinkę partnerį pastebėsime, jog dėl to, kad 
iš visuomenės perėmėme polinkį reikšti nepagrįstas pretenzijas ir 
vis greičiau spręsti gilias emocines problemas, mums sunku likti 
kartu su tuo žmogumi. Santykiams susvyravus pradedame vartoti 
antidepresantus, gerti alkoholį arba tuoj pat galvoti apie išsiskyri- 
mą ar skyrybas. Jeigu santuokoje iškyla problemų arba jeigu mūsų 
netenkina seksas, renkamės neištikimybę, kaip greičiausią būdą nu- 
malšinti emocinio ir fizinio pasitenkinimo ilgesį. Po daugybės nu- 
trūkusių artimų santykių, dažnų romanų arba nesibaigiančių ginčų 
su dabartiniu sutuoktiniu leidžiamės į besaikį analizavimą, kodėl 


mums nepavyksta išsaugoti artimų santykių. 

Net ir nekonfliktuojant su mylimais žmonėmis ar partneriais, 
egocentrizmą puoselėjanti kultūra verčia mus nuolat matuoti savo 
santykius, tikrinti juos, galvoti apie pokyčius ir nukrypimus nuo 
normos ir jaudintis dėl nusilpimo. Žurnaluose aptinkame galybę 
testų, kurie padeda nustatyti mūsų santykių būklę, bet juos atlie- 
kant beveik niekada nepavyksta surinkti vien tik A taškų. Viskam - 
nuo seksualinio suartėjimo kiekybės ir kokybės iki dvasinių ryšių 
stiprumo - suteikiami neįmanomi standartai. Neturėdami tvirto 
vertybių pagrindo, kuris padėtų suprasti ir vertinti savo santykius, 
mes labai lengvai pasiduodame išoriniam spaudimui, skatinančiam 


be saiko analizuoti. 


Negaliu pamiršti 


Moterys daug dažniau nei vyrai linkusios be saiko analizuoti 
savo santykius. Kituose skyriuose matysime, kad moterys turi po- 
linkį daug galvoti apie visus santykius, tarp jų ir apie santykius su 
tėvais, kitais šeimos nariais ir su vaikais. Santykiai su sutuoktiniais 
ir partneriais labai dažnai tampa nerimo priežastimi, nes moterys 
yra finansiškai ir psichologiškai priklausomos nuo savo partnerių. 

Apskritai šiais laikais moterys tikrai mažiau finansiškai priklau- 
somos nuo partnerių negu prieš keletą dešimtmečių, tačiau daugelis 
vis dar priklauso nuo partnerio pajamų, kad galėtų išlaikyti save ir 
vaikus. Tokia priklausomybė gali skatinti moterį taikstytis su dau- 
geliu dalykų — nuo emocinio atstumo santykiuose iki fizinio ar sek- 
sualinio smurto. Atsidūrusi tokioje padėtyje ir siekdama apsaugoti 
save bei vaikus moteris pradeda ypač akylai stebėti, ar nepamatys 
kokio nors ženklo, kad jos partneris ja nepatenkintas arba papras- 
čiausiai pyksta. Ji negali leisti, kad jis išeitų, ir nori išvengti smurto. 


Todėl matuoja kiekvieną savo žodį ir žingsnį, siekdama jį patenkinti 

ar bent jau nuraminti. Bendraujant jos mintys gali suktis apie tai, 
kaip jį nuraminti arba palikti. Tačiau jeigu ji neturi išsilavinimo, 
darbo įgūdžių ir jeigu niekas jos nepalaiko, o ypač jeigu moteris bijo 
to, kas jos laukia pamėginus išeiti, ji gali toliau tęsti santykius ir gy- 
venti baimėje, kai vyras šalia, arba be saiko analizuoti, kai jo nėra. 

Net jeigu moteris finansiškai ir nepriklauso nuo savo partnerio, 
ji gali būti priklausoma nuo jo psichologiškai. Norint gerai jaustis, 
jai gali nuolat reikėti jo patvirtinimo arba santuokos. Gali būti, kad 
be santykių su partneriu ji nežinos, kaip kitaip save apibūdinti. Dėl 
to moteris pradeda stebėti kiekvieną smulkmeną: kodėl jis šiandien 
ryte buvo toks suirzęs? Gal dėl to, kad aš ką nors padariau? Ar jis 
patenkintas mūsų santuoka? Ką padaryti, kad jis būtų laiminges- 
nis? Be abejo, kartais turime kritiškai įvertinti savo santykius. Ta- 
čiau perdėtas akylumas ir besaikis analizavimas gali kaip tik juos 
pabloginti, o ne pataisyti - vien jau dėl to, kad tai atstumia part- 
nerį. Psichologai Tomas Džoineris iš Floridos valstijos universite- 
to ir Džeimsas Koinas iš Pensilvanijos universiteto aprašė ydingus 
bendravimo: įpročius, kai vienas iš partnerių nuolat reikalauja savo 
vertės patvirtinimo iš kito.! Partnerė nuolatos meldžia patvirtini- 
mo, kad kita pusė ją myli ir supranta. Vyras bando ją įtikinėti, bet 
tokių įtikinėjimų beveik niekada nepakanka, todėl jis susierzina ir 
supyksta. Tai tik paskatina moterį dar labiau nerimauti ir ji toliau 
nepaliauja klausinėti, ar jis tikrai ją myli. Jis pradeda dvejoti, bet 
galbūt pasijunta kaltas ir tik patikina, kad ją myli. Ji mato, kad jis 
nepatenkintas ir jaučiasi kaltas, todėl dar labiau nerimauja ir sako 
nemananti, kad jis ją tikrai myli. Toks elgesys visiškai išmuša vyrą 
iš vėžių ir jis arba pasitraukia, arba pratrūkta. Toks bendravimas 
suteikia moteriai labai daug priežasčių be saiko analizuoti. 

Jeigu psichologinė priklausomybė ir neatveda prie tokio pra- 


gaištingo bendravimo, ji gali paskatinti moterį priimti blogus su 

santykiais susijusius sprendimus. Besaikio analizavimo įkarštyje ji 
pradeda matyti santykiuose tik problemas, o ne vertybes, ir gali ne- 
tekti vilties jų pataisyti. Tai paskatina nutraukti santykius, kuriuos 
galima ir verta išsaugoti. Be saiko analizuodama moteris save ir kal- 
tina, ir išjuokia bei patiki, kad ji nenusipelnė būti mylima ar kad 
nesugeba išsaugoti gerų santykių. Dėl to ji gali pradėti kenkti sau 
pačiais įvairiausiais būdais, pavyzdžiui, nuolat persivalgyti arba var- 
toti alkoholį, pradėti galvoti apie savižudybę arba nuspręsti išsau- 
goti prastus santykius, nes bus įsitikinusi, kad tik tokių nusipelnė. 
Toliau rasite istoriją apie Šerę, kuri labai dažnai be saiko anali- 
zuoja iš dalies dėl to, kad yra psichologiškai priklausoma nuo san- 
tykių su savo vyru Bilu. Be šių santykių, ji turi dar keletą šaltinių, 
iš kur semiasi savigarbos. Jai atrodo, kad ji privalo išsaugoti savo 
problemiškus santykius su vyru dėl gana dirbtinų priežasčių. Todėl 
negali aiškiai suformuluoti, ko nori iš Bilo, išskyrus tai, kad jis būtų 
jautresnis ir labiau ją mylėtų. Šerė uoliai skaito patarimų knygas ir 
straipsnius apie santuoką ir siekdama patenkinti Bilą pasinaudojo 
patarėjų rekomendacijomis ir kiek įmanoma save sutramdė. Tačiau 
jos neviltis tik dar labiau atstumia vyrą, o tai, kad jis emociškai nuo 


jos tolsta, suteikia dar daugiau priežasčių be saiko analizuoti. 


Besaikio Šerės analizavimo liūnas 


Artėjo ta svarbi diena, o Šerė vis dar nežinojo, ką nupirkti 
Bilui. Dešimtosios vestuvių metinės Šerei reiškė labai daug; svar- 
biausia buvo tai, jog ji įrodė savo tėvams, kad jie buvo neteisūs saky- 
dami, jog jų santuoka netruks ilgiau nei keletą metų. Šerę nukrėtė 
nežymus drebulys, kai ji pažvelgus į veidrodį savo veide pastebėjo 
baimės šešėlį. Ji papurtė galvą, kad išmestų iš galvos užplūdusius 


prisiminimus apie Bilo romaną, kurį jis prieš keletą metų užmezgė 

su jaunesne moterimi, ir apie įnirtingus jųdviejų ginčus. Susirišu- 
si savo juodus plaukus ji nuėjo rengtis darbo uniformos. „Kad jį 
kur galas, - pagalvojo. - Uniformos kelnės labai jau siauros“ Šerė 
buvo žemaūgė ir kresno kūno sudėjimo, kurį paveldėjo iš savo mo- 
tinos, todėl visus savo trisdešimt dvejus gyvenimo metus kovojo su 
antsvoriu. Ji visada norėjo atrodyti geriau — būti liekna, kad galėtų 
dėvėti aptemptus rūbus, - jos manymu, Bilas pastebėdavo tokius 
kitų moterų bruožus, - ir sportiška, kad slidinėdama nearsiliktų 
nuo vyro Taho slidinėjimo kurorte. Bilas irgi nepasižymėjo aukš- 
tu ūgiu, bet buvo puikios fizinės formos ir žaibo greičiu leisdavosi 
nuo kalnų. Nusileidus jo juodi plaukai šviesdavo nuo prakaito, kai 
jis išdidžiai vaikštinėdamas aplink namelį gyvai kalbėdavo apie tos 
dienos sniego kokybę. 

Pakeliui į ligoninę Šerė galvojo apie tai, ar metinių proga Bilas 
jai ką nors padovanos. Jis, kaip įprasta tipiškiems vyrams, pamirš- 
davo gimtadienius ir metines. Šį kartą ji pasistengė jam priminti — 
paklausė, į kurį restoraną juodu eis metinių vakarą. Užrašė „Mūsų 
IO-osios“ į kalendorių, kuris kabo ant šaldytuvo. Kalbantis telefonu 
su Bilo mama užsiminė apie metines, nes žinojo, kad ji ne kartą 
jam tai primins. Šerė pastatė automobilį ir kildama liftu į pediatri- 
jos skyriaus ligonių palatas penktame aukšre, kur jos laukė naktinė 
pamaina, buvo tikra, kad šiemet viskas bus kitaip ir kad jie savo 
vestuvių metines atšvęs linksmai ir romantiškai. 

Pasitaikė ramus vakaras — pacientai miegojo geriau nei įprasta 
ir nebuvo jokių skubių atvejų. Po įprastinio pacientų patikrinimo, 
užrašiusi ir į lenteles pažymėjusi pagrindinius organizmo būklės ro- 
diklius, ji turėjo pakankamai laiko vėl apie viską pagalveti. Sugrįžo 
anksčiau aplankę prisiminimai. Ypač apie tą smulkutę blondinę, 
kuri vos nesugriovė jų santuokos. Šerė iki šiol negalėjo suprasti, ko- 


dėl Bilas taip pasielgė. Ji maldavo, kad jis pasakytų, kas negerai, 

kaip jai pasikeisti ar kaip pakeisti santuoką, kad jis jaustųsi laimin- 
gas. Tačiau jis, regis, negalėjo išreikšti savo jausmų žodžiais. Bilas 
tepasakė: „Tai tebuvo šėliojimas. Pasidaviau hormonams ir tiek“ 
Šerė negalėjo susitaikyti su tokiu atsakymu iš dalies dėl to, jog tai 
reiškė, kad ji negali apsisaugoti nuo tokių dalykų ateityje. Todėl 
nesiliovė jo prašinėti, kad jis pasakytų, kas negerai ir ką ji turinti 
padaryti, kad jis daugiau jos nebeapgaudinėtų. Netrukus Bilui nu- 
sibodo Šerės klausinėjimai ir maldavimai ir galiausiai jis pratrūko: 

— Šere, dėl Dievo meilės, pamiršk tai. Aš su ja daugiau nebesusi- 
tiksiu. Tu tokia reikli — tiesiog viską pamiršk. 

Ji nustojo klausinėti apie jo romaną, bet niekada to nepamiršo. 

Nuo tada Šerė pradėjo labai akylai stebėti, ar nepamatys kokių 
nors išdavystės ženklų. Ji perskaitė nemažai knygų ir krūvą straips- 
nių apie neištikimybę ir apie tai, kaip sukurti gerą santuoką. Ji vi- 
sais būdais stengėsi sekti tų knygų ir straipsnių žinovų patarimais, 
pirko seksualius naktinius rūbus ir intymumo akimirkomis siūlė 
Bilui naujovių, stengėsi būti geresnė klausytoja ir rodė, kad jai rūpi 
jo darbas. Atrodė, kad per pastaruosius kelerius metus jų santuokos 
reikalai pagerėjo, nors Šerė vis dar jautė chronišką nerimą ir skirda- 
vo labai daug laiko Bilo žodžiams ir veiksmams analizuoti. Nerimą 
didino ir tai, kad jos sesuo Audrė buvo ištekėjusi už, regis, tobulo 
vyro Tomo, kuris nuolat pirkdavo žmonai brangius mažmožius ir 
stebindavo romantiškomis savaitgalio kelionėmis. 

— Šere, Šere, pabusk, - iš apmąstymų pažadino vyresnioji seselė 
Hilda. — Pacientas iš 11 palatos paspaudė iškvietimo skambutį. 

Susigėdusi, kad ją pagavo taip atsipalaidavusią, Šerė nuėjo pažiū- 
rėti, kas nutiko jos jaunajam pacientui. Likusi nakties dalis slinko 
labai iš lėto, veiklos buvo tik tiek, kad Šerė visiškai nepasiduotų 
nerimui, bet per mažai, kad visiškai užimtų protą, todėl ją vis ap- 


nikdavo nerimą keliančios mintys. 

Šerė grįžo namo kaip tik tuo metu, kai Bilas buvo pakeliui į dar- 
bą, — jis dirbo biochemiku didžiulėje farmacijos kompanijoje. Šerė 
žinojo, kad tai, kuo Bilas užsiima, yra svarbu, nes kasdien matyda- 
vo, kokius stebuklus su jos pacientais daro šiuolaikiniai vaistai. Ta- 
čiau jai sunkiai sekdavosi entuziastingai reaguoti į jo pasakojimus 
apie eksperimentus, kurie tą dieną pasisekė arba ne. O vyro, atrodo, 
visiškai nedomino jos darbas. Tiesą pasakius, juodu beveik visai ne- 
sikalbėdavo apie ką nors reikšmingo. Šerė paprastai dirbdavo nakti- 
mis, o Bilas - dažniausiai dešimt valandų per dieną šešias dienas per 
savaitę. Valgydami kartu, o tai nutikdavo ne per dažniausiai, juodu 
kalbėdavosi apie dalykinius reikalus — kas apipirks devyniasdešimt 
trejų metų amžiaus Bilo mamą, kuri neišeina iš namų, ar sąskaitoje 
yra pakankamai pinigų, kad padengtų šio mėnesio paskolą, ar sam- 
dyti ką nors pjauti žolę, ar jie ją nusipjaus patys. 

Beskubėdamas pro duris su bandele rankoje Bilas stabtelėjo pa- 
sakyti: į 

— Iškilo problemų su „BioIerm“ projektu. Viršininkai mano, kad 
jis pernelyg brangus, ir nori jį atšaukti. Džekas prašo, kad kitą savai- 
tę važiuočiau į Klivlandą ir juos perkalbėčiau. 

Šerės širdis ėmė plakti smarkiau. | 

— Kada kitą savaitę? — paklausė ji. 

— Greičiausiai ketvirtadienį, o grįžčiau sekmadienį, kad bilietas 
atsieitų pigiau. Turiu eiti, jau vėluoju, - pasakė Bilas, įšoko į auto- 
mobilį ir mostelėjęs ranka dingo iš akių. 

Šerė sugriebė durų rankeną, kad nepargriūtų. Kitą penktadienį 
bus jų vestuvių metinės. Bilas kaip tik tuo metu bus išvykęs. Ir, 
atrodo, kad jis širo net nepastebėjo ir jam tai nė kiek nerūpi. Ją už- 
plūdo pykčio, o paskui panikos banga. 


Žinojau, kad jis atras būdų, kaip sugadinti mūsų metines. Jam nerūpiu 
nei aš, nei mūsų santuoka. Nebegaliu ilgiau tverti, reikia nutraukti šiuos 


santykius. Jis varo mane iš proto. Aš iš visų jėgų stengiuosi, kad jis būtų 
laimingas, o jis daro ką nori ir nė kiek apie mane nepagalvoja. Viskas. Tie- 
siog viskas. 

Bet kur aš eisiu? Juk neuždirbu tiek, kad galėčiau pragyventi, bent jau 
ne taip, kaip norėčiau. Tektų nuomotis butą su kokia nors sesele prastame 
rajone. Jis ir vėl su manimi daro tą patį - žino, kad norėdama gerai gyventi 
esu priklausoma nuo jo atlyginimo, todėl mano, kad gali elgtis kaip pano- 
rėjęs. 

O kas, jeigu iš tikrųjų jis nevažiuoja į Klivlandą darbo reikalais? Kas, 
jeigu jis ir vėl mane apgaudinėja? Gal mūsų artėjančios metinės priminė, 
kadjis nebenori būti vedęs? O, Dieve, ką man daryti? 


Šerė pamėgino sugalvoti, kam paskambinti. Motina tepasakys: „Juk 
aš tau sakiau“, o tobulai ištekėjusi sesuo tik paslapčia džiaugsis. Bilo 
motina pernelyg silpna apie tai kalbėtis. Šerė kaip zombis perėjo 
per virtuvę ir klestelėjo ant sofos. Įsijungė televizorių ir atsisuko 
pokalbių laidą, kurios metu žmonės pasakoja apie savo problemas, 
o žiūrovai duoda jiems abejotinus patarimus. Šiandieniniai laidos 
svečiai, be abejo, buvo pora, kurių santuokai grėsė pavojus. Jie sakė, 
kad juos sieja ne meilė, o labai daug sekso. Kai kurie žiūrovai tvirti- 
no, kad tai ne taip jau ir blogai, o kiti siūlė melsti pagalbos, susitikti 
su santuokos psichologu arba viską paaukoti dėl vienas kito. Vidury 
laidos Šerė sušuko žiūrovams: 

— Kvailiai. Jūs nieko neišmanote. 

Ir liepė ant scenos sėdinčiai porai apie viską pamiršti ir skirtis. 
Laida tik dar labiau užaštrino jos apmąstymus ir dabar ji bastėsi 
po namus trankydama duris ir vardydama visas priežastis, dėl ko 
Bilas yra prastas vyras. Ji žinojo, kad reikia gultis miegoti, nes va- 
kare laukia kita naktinė pamaina. Tačiau niekaip nesugebėjo liau- 
tis analizavusi ir jautė palengvėjimą trankydama duris bei mintyse 
piktindamasi Bilu. 

Bilas padarė klaidą ir paskambino jai apie vidurdienį. Jis susipra- 


to, kad kelionė į Klivlandą sutampa su jų vestuvių metinėmis, todėl 

paskambino atsiprašyti ir pasiūlyti atšvęsti tą progą keliomis dieno- 
mis anksčiau. Kai telefonas suskambėjo, Šerė buvo pačiame įniršio 
įkarštyje, o išgirdusi Bilo balsą nesusivaldžiusi pratrūko. 

— Tu tikras kalės vaikas. Tau nė kiek nerūpi nei mūsų santuoka, 
nei tai, kaip aš jaučiuosi. Čia tik dar vienas pavyzdys, kad tu elgiesi 
kaip šauna į galvą ir nė nesusimąstai, kaip tai paveiks mane. Eik 
velniop! 

Ir padėjo ragelį. 

Išsirėkus ant Bilo labai palengvėjo ir Šerės nuotaika pasitaisė. 
Pagaliau ji jam išdėjo visą teisybę. Ji pamėgino atsigulti ir užmig- 
ti, bet ausyse skambėjo vyrui išsakyti žodžiai ir ji vis pagalvodavo: 
„Negaliu patikėti, kad jam tą pasakiau!“ Po kiek laiko pergalingi 
jausmai praėjo ir sugrįžo nerimas: 

Ką jis pasakys grįžęs namo? Ką aš galiu pasakyti? Negaliu jo atsiprašyti — 

ir to nedarysiu! Bet kaip mes viską išgyvensime? Ar noriu apie tai pamirš- 

ti? O, Dieve, nežinau. Man atrodo, kad vis dar jį myliu. Bet nežinau, ar jis 
myli mane. Kaip galiu gyventi su vyru, jeigu nesu tikra, kad jis mane myli? 

Iš kur man žinoti, kaip jis jaučiasi? Kas, jeigu jis išvis negrįš namo? Kas, 

jeigu jis dabar mane paliks? Po mūsų ginčų jis niekada manęs nepaliko. 

Bet jie būdavo kitokie. Niekada prieš tai nesu taip piktai su juo šnekėjusi. 

Kaip man reikėtų su kuo nors pasikalbėti. Ech, kad Audrė nebūtų to- 
kia nepriekaištingai tobula. Man reikia su kažkuo pasikalbėti, bet negaliu 
pakęsti jos pasakojimų apie tai, koks nuostabus jos Tomas. Gal paskam- 
binti į televizijos laidą ir paprašyti patarimo? Galėčiau paskambinti anoni- 
miškai ir niekas nesužinotų, kas aš. 


Šerė ištisą valandą galvojo apie tai, ką ji pasakytų paskambinusi į 
pokalbių laidą, ieškodama patarimo, kaip elgtis su Bilu. Ji įsivaizda- 
vo, kaip papasakotų apie tai, kaip nejautriai jis su ja elgdavosi, bet 
suprato, kad neužtektų laiko viską išvardyti. Tada pradėjo galvoti 
apie tai, koks jo poelgis buvo pats baisiausias; ji sugebėtų įtikinti 
visus klausytojus, kad dėl nepavykusios santuokos kaltas jos vyras. 


Jiems patinka nušvilpti į tokias laidas skambinančius žmones. Gal 

vedėjas pareikš, jog Šerė netinkamai elgėsi, kad ji nepakankamai 
patraukli Bilui, kad pateisinama, jog Bilas žvalgosi į kitas moteris 
norėdamas pasitenkinti. Ji susigėdo ir sutriko įsivaizduodama, kaip 
jaustųsi, jeigu ją taip apkaltintų. Tada užplūdo mintys apie tai, kad 
dėl santuokos problemų gal, bent iš dalies, kalta ji pati: 


Neabejoju, kad galėjau kažką daryti kitaip. Juk tuokdamiesi mes buvome 
įsimylėję, nepaisant to, ką apie tai galvojo mano motina. Kodėl Bilas nu- 
stojo manimi domėtis? Gal dėl to, kad jis tęsė mokslus, o aš ne? Gal aš jam 
atrodau nuobodi ir kvaila? Jo tikrai nedomina pokalbiai apie mano darbą. 
O gal dėlvisko kaltas mano svoris? Jis gali valgyti bet ką irlikti lieknas, o aš 


yv0- o 


klaidą pradėjusi dirbti naktimis. Man tai patinka, nes tuo metu mažiau su- 
maišties, bet gal tai ženklas, kad neturiu motyvacijos dirbti. Esu nuobodi. 
Neturiu jokių mėgstamų užsiėmimų. Jokių draugų. Nenuostabu, kad jis 
nori mane palikti. Aš irgi nenorėčiau būti ištekėjusi už tokios nuobodos. 


Kai vakare atėjo laikas eiti į darbą, Šerė buvo nemiegojusi ir jai iš 
nuovargio svaigo galva. Ji suprato, kad tokios būklės nederėtų rū- 
pintis sergančiais vaikais, todėl paskambino ir pranešė, kad serga. 
Kai Bilas galų gale parsirado namo apie dvyliktą valandą nakties, ji 
jautėsi tiek fiziškai, tiek psichologiškai sugniuždyta. Išgirdusi, kaip 
jis įeina pro duris, Šerė atsikėlė iš lovos, kur jau valandą gulėjo įsiste- 
beilijusi į lubas. Įėjusi į virtuvę pamatė, kaip jis atidaro butelį alaus, 
ir nedrąsiai pasakė: 

— Bilai, aš atsiprašau. Neturėjau taip su tavimi kalbėti. 

Nepakėlęs akių Bilas atsakė: 

— Pamiršk tai. Aš pavargęs. Einu miegoti. 

Praeidamas pro šalį jis atsainiai pabučiavo Šerę į galvą ir nuėjo 
į miegamąjį. Ji liko stovėti virtuvės tarpduryje iš lėto purtydama 
galvą, nes suprato, jog jis toks nekalbus dėl to, kad smarkiai pyksta. 
Ji neabejojo, kad jis nenori apie tai kalbėti, nes mano, kad apie jų 


santuoką kalbėtis neverta. 

Kelios ateinančios dienos praėjo lyg ledo rūmuose. Nei Bilas, nei 
Šerė neužsiminė apie vestuvių metines, kelionę į Klivlandą ar apie 
tai, ką Šerė telefonu pasakė Bilui. Jie prasilenkdavo namuose tarsi 
nuomininkai. Trečiadienio rytą grįžusi namo iš darbo Šerė ant Bilo 
tualetinio stalelio rado lėktuvo bilietus į Klivlandą ir suprato, kad jis 
vis dėlto išvažiuoja. Tą pačią dieną vėliau jis paskambino tada, kai 
žinojo, kad jos nebus namie, ir paliko žinutę atsakiklyje, pranešda- 
mas, kad išvyksta ketvirtadienį po pietų, o grįžta sekmadienį vėlai 
vakare ir kad automobilį paliks oro uoste. 

Ketvirtadienį, kai Bilas išvyko, Šerė jautėsi siaubingai. Nuo pat 
praeitos savaitės, po to, kai apšaukė Bilą, beveik nesudėjo nė bluos- 
to. Mintyse ji vis kartojo tą, ką pasakė Bilui, ir kartais ją vėl apim- 
davo pyktis, o kartais pasijusdavo kalta, kad išsakė tokias kvailystes. 
Ji jautėsi nusilpusi ir kamuojama nerimo, todėl per savaitę net tris 
naktis skambino į darbą pranešti, kad serga, o tai nutikdavo itin 


retai. Jos viršininkė Hilda susidomėjo, kas jai nutiko. 


Šerės išvadavimas 


Šerės istorija gali pasirodyti pažįstama — besaikis analizavi- 
mas, ar vyras ją myli, ar jis turi romaną su kita, ką daryti, kad 
ji jam būtų patrauklesnė... Tokios moterys kaip Šerė, kurios daro 
viską, kad patenkintų savo partnerius ir išsaugotų santykius, labai 
dažnai linkusios be saiko analizuoti. Net ir dėl menkiausio požy- 
mio, kad vyras nelaimingas, jos gali pradėti siaubingai nerimauti ir 
klausinėti savęs: „Ką tai reiškia? Ką jis jaučia? Ką man daryti, kad 
viskas būtų geriau?“ Giliai viduje jos gali piktintis dėlto, kad yra 
tokios priklausomos nuo savo partnerio. O jausmas, kad jų neįver- 
tina, suteikia tik dar daugiau priežasčių nuolatos leistis į besaikius 


apmąstymus. 

Moteris gali mėginti pasikalbėti su vyru apie savo jausmus, kaip 
ir Šerė vis bandė pasikalbėti su Bilu. Tačiau psichologai Džonas 
Gotmanas ir Robertas Levensonas iš Kalifornijos universiteto Berk- 
lyje pastebėjo, kad daugelis vyrų tokių „pokalbių“ metu elgiasi taip 
pat, kaip ir Bilas — jie neprisileidžia moters ir atsisako kalbėtis ta 
tema sakydami, kad čia nėra apie ką kalbėti arba kad ji turinti viską 
pamiršti.ž Tai tik paskatina moterį dar labiau nerimauti dėl santy- 
kių, o dažnai ir įsiutina. Todėl ji prašo dar daugiau ir galbūt kalti- 
nančiu arba priešišku tonu reikalauja, kad jis pasakytų, ką galvoja. 
Tikėtina, kad vyras tada iškels sceną arba supyks, o gal net ir ims 
smurtauti. Gotmano ir Levensono tyrimas rodo, kad tokie pokal- 
biai yra visiškai neproduktyvūs ir į tokias situacijas dažnai paten- 
kanti pora turi daugiau tikimybių išsiskirti. 

Tą vakarą, kai Bilas išvyko į Klivlandą, Šerė visa galva nėrė į 
negatyvių minčių ir nerimo bedugnę: 

Man reikia pagalbos. Daugiau taip nebegaliu. Nesugebu galvoti. Nesu- 

gebu veikti. Ką man daryti? Mamai skambinti negaliu. Sesei irgi. Gal pa- 

skambinti šeimos psichologui? Bet nė vieno nepažįstu. Nenoriu atsitikti- 
nai rinktis iš telefonų knygos. Ko būtų galima paklausti? Gal pastoriaus iš 
tos bažnyčios, kur keletą kartų buvome? Negaliu apie tai teirautis darbe, 
nes nenoriu, kad jie sužinotų. Gal mano gydytoja ką nors žinos. Neįsivaiz- 
duoju. Gal taip elgtis neteisinga? Niekada nesu pasakojusi savo bėdų nepa- 


žįstamam žmogui. Ar noriu, kad mano gydytoja žinotų, jog turiu santuo- 
kos problemų? Bet man reikia daryti ką nors, bet ką. 


Šerė pakėlė telefono ragelį kol dar neišgaravo drąsa ir paskambino 
į savo gydytojos kabinetą. Ji pasakė seselei, kad skambina gydytojai 
asmeniniu klausimu, ir seselė patikino, kad gydytoja po kiek laiko 
P gydytoja p 
jai perskambins. Atrodo, praėjo ištisa amžinybė, kol pagaliau sus- 
kambo telefonas. 
— Čia gydytoja Ohara. Šere, kuo galiu padėti? 


Kiek pasvyravus Serė galiausiai ištarė: 

— Turiu santuokos problemų. Gal žinote gerą psichologą? 

Gydytoja O'hara rekomendavo jai licencijuotą šeimos psichologę 
Karolę Vanfosen ir pasakė, kad jos telefono numerį galima rasti te- 
lefonų knygoje. Padėjusi ragelį Šerė pajuto šiokį tokį palengvėjimą, 
bet netrukus ją ir vėl užplūdo dvejonės: 

Ar aš tikrai noriu tuo užsiimti? Kas, jeigu man ta moteris nepatiks? Kas, 


jeigu ji man duos blogą patarimą? Kas, jeigu Bilas supyks, kad kažkam pa- 
sakojau apie mūsų problemas? 


Šerės nerimas tik augo ir netrukus ją užvaldė neviltis ir bejėgiškumas. 

— Nustok! — pasakė ji sau garsiai. - Nustok. Tiesiog imk ir pas- 
kambink jai! 

Telefonų knygoje susiradusi Karolės Vanfosen telefono numerį ji 
drebančia ranka surinko numerį. Ir labai nustebo, kai ragelį pakėlė 
pati Karolė. Šerė tesugebėjo pralementi: 

— Man jūsų vardą davė gydytoja O'hara. Norėčiau pasikalbėti 
apie savo santuoką. ž 

Karolė pasakė, kad ji geriau susitinka su abiem, o ne su viena 
puse, bet Šerė pasakė, kad jos padėtis beviltiška ir kad ji netiki, jog 
vyras sutiks konsultuotis. Jos sutarė susitikti kitą dieną. 

Šerė įėjo į šviežiai išdažytą pastatą nedidelėje, šalutinėje sena- 
miesčio gatvelėje, kuriame buvo Karolės biuras, ir pradėjo dairytis 
ženklų, kad nuspėtų, į ką bus panašus jų susitikimas. Čia buvo jau- 
kus laukiamasis su daugybe augalų ir standartiniais biuro baldais. 
Atsidarius biuro durims Šerė nustebo pamačiusi panašaus amžiaus 
aukštą, gana kasdieniškai apsirengusią moterį, kuri labiau panėšėjo 
į kokios nors madingos meno galerijos pagrindinėje gatvėje savinin- 
kę. Šerė įsivaizdavo, kad Karolė bus vyresnė ir apsirengusi konser- 
vatyviai. 

Karolė ramiai išklausė Šerės pasakojimus apie pastaruosius įvy- 


kius tarp jos ir Bilo bei jos požiūrį į santuoką paskutinius keletą 


MOTERYS, KURIOS GALVOJA PER DAUG I8I 


metų. Ji uždavė keletą klausimų apie Šerės darbą, šeimą, draugus ir 
praeitį. Tada švelniai paklausė: 

— Šere, kodėl tu nori išsaugoti šią santuoką? 

Šerė taip nustebo nuo šio klausimo, kad nežinojo, ką atsakyti. 

— Nežinau. Manau, kad aš jį myliu. Jeigu ši santuoka sugrius, 
negalėsiu pažiūrėti savo motinai ir sesei į akis. Nenoriu likti viena. 

Likusią valandos dalį Karolė mėgino paaiškinti Šerei du daly- 
kus. Pirmiausia tai, kad Šerė turi nuspręsti, ar ji tikrai nori būti 
Bilo žmona, ir jeigu taip, tuomet noras išvengti motinos ir sesers 
nepritarimo yra nepakankama priežastis, dėl ko reikia likti santuo- 
koje, ir ji turinti atrasti geresnę. Antra, nesvarbu, ar Šerė norės, ar 
nenorės išsaugoti šią santuoką, ji turi daugiau dėmesio skirti sau. 
Karolė nepasakė nieko naujo, Šerė ir pati puikiai tą žinojo — kad jos 
gyvenimas pernelyg sukasi aplink Bilą ir kad ji neturi nei draugų, 
nei veiklos, kuri teiktų džiaugsmo. Jos sutarė susitikti po dviejų sa- 
vaičių, kai Karolė grįš iš atostogų. 

Šerė su Bilu jau sparčiu žingsniu artėjo link skyrybų, kai toji 
kelionė buvo pertraukta. Skandalas dėl vestuvių metinių vakarie- 
nės buvo tik dar vienas ginčas šiame kelyje, bet, Šerės laimei, čia 
jos kantrybė trūko ir ji pradėjo ieškoti, su kuo būtų galima pasi- 
kalbėti. Ji neturėjo draugų ir įsivaizdavo, kad jos motina ir sesuo 
padėti negalės, todėl kreipėsi į santuokos psichologę Karolę. Žings- 
niai, kurių Šerė ėmėsi nusprendusi susirasti šeimos psichologę ir į 
ją kreiptis, yra geras pavyzdys, kaip nugalėti besaikį analizavimą, 
nors pati Šerė tą darydama to ir nesuprato. Vieną panikos akimirką 
ji paprasčiausiai pasakė savo mintims: „Nustokit!“, nes jos visiškai 
ją užvaldė ir tik vedė į neviltį. Tada pradėjo galvoti apie tai, kaip 
elgtis dėl to ginčo su Bilu, ir leido sau apsvarstyti visas galimybes. 
Nusprendusi susirasti šeimos psichologą ji pagalvojo apie tai, kad 


reikia susirasti gerą. Pradėjusi svyruoti ji vis dėlto žengė žingsnį, 


182 MOTERYS, KURIOS GALVOJA PER DAUG 


prisivertė paskambinti Karolei ir susitarti dėl susitikimo, idant im- 
tųsi bent kažkokių veiksmų, kurie gali padėti išgelbėti jų santuoką. 

Gal Šerė tikėjosi, kad Karolė pateiks jai sąrašą patarimų, ką da- 
ryti, kad pataisytų santuoką, panašiai kaip daro žurnalų straips- 
niai, kuriuos jai teko skaityti. Tačiau Karolė pasakė, kad Šerei reikia 
nuspręsti, ar ji nori išsaugoti santuoką, ir sugalvoti geras priežastis 
kodėl. Tai nutraukė jos bendravimo su Bilu detalių analizavimą ir 
nukreipė dėmesį į didesnius ir svarbesnius gyvenimo klausimus apie 
tai, kaip pakeisti savo dėmesio centrą. 

Tas kelias dienas, kol Bilas buvo Klivlande, Šerė ilgai galvojo 
apie Karolės žodžius. Ji pastebėjo, kad jeigu galvoja apie Karolės 
klausimus dėl santuokos išsaugojimo būdama viena namie ir labai 
pavargusi, viskas baigiasi tuo, kad pradeda vardinti eilę Bilo poel- 
gių, kurie ją įskaudino, arba skaičiuoti visus savo trūkumus, dėl 
kurių Bilas gali norėti ją palikti. O jeigu išeidavo iš namų ir kurį 
laiką užsiimdavo kokia nors malonia veikla, pavyzdžiui, nueidavo 
atsigerti kavos į savo mėgstamą kavinę, tada prisimindavo geras 
kartu praleistas akimirkas. Šerė jautėsi kalta, kad per pastarąsias 
kelias savaites tiek kartų atsiprašė iš darbo, todėl savo noru sutiko 
dirbti abi savaitgalio naktis. Bet kad dirbant jos proto netemdytų 
mintys apie santuoką, ji nesąmoningai paskyrė laiką galvoti apie 
tai ne darbo metu, o tada, kai turės galimybę nueiti į savo kavinę 
arba išeiti į parką. Per darbo pertraukas ji paprastai vartydavo kokį 
nors moterų žurnalą ir skaitydavo straipsnius apie tai, kaip išsaugoti 
santuoką ar pagerinti seksualinį gyvenimą. Kai penktadienio pa- 
mainos metu Šerė paėmė į rankas tokį skaitalą, ją apėmė nerimas ir 
užplūdo kankinančios mintys. Ji sau prisiekė daugiau nebeskaityti 
tokių žurnalų. 

Bilas grįžo iš Klivlando sekmadienio vakare, kai Šerė buvo dar- 


be, o kai ji grįžo namo kitą rytą, jis jau buvo išėjęs į darbą. Jai buvo 

skaudu, kad jis nepaliko jokio raštelio, jog jau yra namie. Ji ruošėsi 
vakare jam apie tai užsiminti. Bet po kiek laiko nusprendė, kad tai 
tik nedidelis dalykas ir dėl to pyktis neverta. Paprastai po ginčo su 
Bilu Šerė pusę dienos ruošdavo jam nuostabią vakarienę, tikėdama- 
si, kad jis nusiramins ir liks patenkintas. O jeigu jis to neįvertinda- 
vo arba, dar blogiau, paskambindavo paskutinę minutę pranešti, 
kad vėlai grįš iš darbo, tai išmušdavo Šerę iš vėžių ir ji pradėdavo 
šaukti, kad jis nejautrus. Šį kartą Šerė atsitraukė ir pasakė sau: „Ko 
man reikia šį vakarą?“ Kiek pagalvojusi suprato, kad pirmiausia ir 
svarbiausia, ko jai reikia, - tai pailsėti, kad galėtų blaiviai pagalvoti 
apie savo santykius su Bilu ir kad vakare galėtų eiti į darbą. An- 
tra, ji neturi kažko imtis iš nevilties. Tai reiškia, kad nereikia ruošti 
prašmatnios vakarienės ir tikėtis, kad Bilas argailaus ir atsiprašinės, 
nereikia galvoti, kad visi santuokos reikalai turi būti išspręsti per 
vieną vakarą. Verčiau Bilui grįžus namo ji užsakys kiniško maisto ir 
žiūrės, kurlink pasisuks jų pokalbis. 

Laimei, Bilas tą vakarą grįžo namo vakarienės ir maloniai nuste- 
bo pamatęs, kad Šerė atrodo labiau atsipalaidavusi ir pailsėjusi nei 
anksčiau. Juodu susėdo valgyti aštriai rūgščios sriubos ir vištienos, 
ir ji pradėjo jo klausinėti apie kelionę. Jis ir vėl nustebo, kad ji neuž- 
sipuola jo piktais kaltinimais ar neperveria šaltu žvilgsniu. Trumpai 
papasakojęs apie derybas dėl „BioTerm“ projekto, jis akimirkai nu- 
tilo ir pasakė: 

— Atsiprašau, kad praleidau mūsų metines. Mes jas dar atšvęsi- 
me, gerai? 

Šerė ir nustebo dėl jo atsiprašymo, ir kartu pajuto kylantį pyktį, 
kad jis galvoja, jog jie gali lyg niekur nieko perkelti savo metinių 
vakarienę ir kad viskas paskui bus gerai. Tačiau prieš ką nors saky- 
dama ji keletą kartų giliai įkvėpė ir pagalvojo: „Nesikabinėk prie 


smulkmenų“, o tada pasakė: 

— Norėčiau, kad kada nors išeitume pavakarieniauti metinių pro- 
ga. Bet manau, kad mums reikia pasikalbėti apie mūsų santuoką. 

Bilas burbtelėjo, kad jų santuokai viskas gerai, ir atsistojęs nuėjo 
plauti indų. Buvo akivaizdu, kad jis nenori leistis į rimtą pokalbį. 
Šerė nusprendė jo pernelyg nespausti dar ir dėl to, kad jos laukė 
darbas. Ji tik atsakė: 

— Man atrodo, mums yra apie ką pasikalbėti. Šiandien turbūt ne 
pats tinkamiausias metas. Bet kada nors reikės tą padaryti. 

— Žinoma, žinoma, - tesugebėjo atsakyti Bilas, visais būdais 
stengdamasis išvengti jos žvilgsnio. 

Kai jis baigė plauti indus, ji jau buvo susiruošusi eiti į darbą. Jie 
paskubom pasibučiavo atsisveikindami ir ji išėjo pro galines duris. 

Jie atšventė savo vestuvių metines penktadienio vakarą nuėję 
pavakarieniauti į naują prabangų „Chez Daniel“ restoraną. Po už- 
kandžių, taurės vyno ir pirmą kartą po daug mėnesių mielai pasi- 
šnekučiavus Šerė nenorėjo rizikuoti ir keisti vakaro nuotaikos. Bet 
žinojo, kad nesugebės ilgai ištverti nepasikalbėjusi apie tai, kas jai 
kelia nerimą; ir kad Bilas ilgai neišsėdi ramiai. Todėl ji žengė pirmą 
žingsnį: 

— Bilai, man labai neramu dėl mūsų. Taip neramu, kad kai buvai 
išvykęs, nuėjau pas šeimos psichologę. 

Bilas apstulbo ir pasakė, kad, jo manymu, nereikia apie savo san- 
tykius pasakoti nepažįstamiems žmonėms. Jis pradėjo sakyti, kad jų 
santuokai viskas gerai, bet Šerė jį pertraukė: 

— Ne, ne viskas gerai. Mes beveik nesimatome, o kai matomės, 
labai dažnai būname pikti. Man jau nebeatrodo, kad mes pora. 

Paskui vyko labai nuoširdus pokalbis apie santykius ir apie juos 
abu kaip asmenybes. Šerė prisipažino Bilui, jog jai atrodo, kad jis 
nuo jos tolsta, kad jam labiau rūpi darbas, o ne ji. Be to, jai neramu, 


kad jis ir vėl su kažkuo susitikinėja. Ji išliko rami ir atsargiai rin- 

ko žodžius, kad jie neskambėtų piktai ir kaltinamai. Bilas prisiekė, 
kad su niekuo nesusitikinėja, ir sutiko, kad daugiau laiko praleidžia 
darbe. Sekdamas jos pavyzdžiu, užuot grubiai atsikirtęs ar atsisakęs 
kalbėti, jis irgi išliko ramus. Bilas prisipažino pajutęs, kad ji darosi 
priekabesnė, pernelyg priklausoma nuo jo ir viena iš priežasčių, dėl 
ko jis tiek laiko praleidžia darbe, yra ta, kad kartais namuose jau- 
čiasi tarsi įspeistas į kampą. Juodu prisiminė tuos laikus, kai buvo 
jaunesni ir tik ką susituokę. Prisimindami savo santykių istoriją abu 
sutiko, jog iš dalies susituokė dėl to, kad pasipriešintų tėvams, ir dėl 
fizinės tarpusavio traukos. Po metų ar dvejų to nebepakako, kad 
abu išsaugotų santykius, ir Bilas pasinėrė į darbą, o Šerė baigė medi- 
cinos seserų mokyklą. Pastaruosius keletą metų jie gyveno atskirus 
gyvenimus, kartais susieidavo per atostogas, bet daugiausia laiko 
praleisdavo skirtingose vietose - Bilas buvo susitelkęs į darbą, o Šerė 
visais būdais mėgino išlaikyti vyro dėmesį. 

— Žinai, kokį klausimą man uždavė Karolė? — paklausė Šerė 
Bilo. — Ji paklausė, kodėl aš noriu išsaugoti santuoką. Ir aš ilgai 
galvojau, ką atsakyti. Manau, jog dėl to, kad tikrai tave myliu. Gal 
mudu susituokėme ir dėl kvailų priežasčių, bet aš tave myliu. Ir 
manau, kad galime rasti naujų būdų, kaip būti kartu. 

Bilas kelias ilgas akimirkas tylėdamas žiūrėjo į ją. Tada pasakė: 

— Ir aš tave myliu. 

Šerei labai padėjo tai, kad ji skyrė dėmesio sau. Tai padėjo su- 
prasti, kad kai ji pradeda galvoti apie savo ateitį su Bilu pavargusi 
arba susierzinusi, pasijunta dar blogiau, bet jeigu apie tai galvoja po 
kokio nors malonaus užsiėmimo, tada ir geriau jaučiasi, ir gali kon- 
troliuoti padėtį. Taip ji išmoko sąmoningai nustumti mintis apie 
santuoką kai imasi to, kas jai malonu. Dėmesys sau pakėlė pasitikė- 
jimą savimi ir savigarbą, dėl to Šerei pavyko ramiai, bet ryžtingai, o 


ne kaip visuomet beviltiškai, pasikalbėti su Bilu apie jų problemas. 

Jeigu kokia nors nejautri Bilo pastaba ją įskaudindavo, ji susitaiky- 
davo su tuo skausmu, bet kartu ir sugebėdavo išsaugoti savitvardą, 
kad galėtų toliau tęsti pokalbį apie tai, kas svarbu, o ne užsipultų 
Bilą dėl abejingumo. | 

Po šio pokalbio Šerė su Bilu pradėjo po truputį suprasti priežas- 
tis, kaip jie nuo užsisvajojusios poros prieš dešimt metų atėjo iki 
dabartinės painiavos. Supratę, kad jų santuoka jau nuo pat pradžių 
buvo silpnoka, jie galėjo nuspręsti, kad atėjo laikas ją nutraukti. Ta- 
čiau vis dėlto jie nutarė ją išsaugoti, jeigu pavyks pakeisti tarpusavio 
bendravimo būdą. 

Po kelių savaičių vėl susitikusi su Karole Šerė jau buvo padariusi 
keletą svarbių pokyčių savo gyvenime. Ji pradėjo dirbti dienomis, 
kad juodu su Bilu kas vakarą grįžtų namo kartu. Ir ėmė lankyti 
skulptūros kursus vienoje senamiesčio meno galerijoje. Lipdyti iš 
molio jai sekėsi ne itin gerai, tačiau jai labai patiko užsiėmimai, 
juose sutiko įdomių žmonių. | 

Šerė labai gyvai papasakojo Karolei apie savo gyvenimo poky- 
čius ir apie pagerėjusius santykius su vyru, pabrėždama, kad dabar 
jis daug jautresnis jai. Karolė išklausė ją šypsodama ir pasveikino, 
kad Šerė ėmėsi tokių teigiamų žingsnių. Tačiau perspėjo: 

— Atrodo, tu labai daug dėmesio skiri tam, kad pakeistum Bilą, 
o tai gana pavojinga. Iš tikrųjų mes negalime labai pakeisti kito 
žmogaus. Galime tik keistis patys. 

Šerę kiek atbaidė tokie Karolės žodžiai, kurie nuskambėjo kaip 
papeikimas. Bet važiuodama namo iš susitikimo ji suprato, kad tai 
tikra tiesa — ji taip džiūgavo dėl to, kaip pasikeitė Bilas, bet kartu ir 
šiek tiek nerimavo, ar tie pokyčiai bus ilgalaikiai. Todėb ji pasidarė 
visiškai naujai pažeidžiama ir nuo jo priklausoma. Grįžusi namo 
Šerė atsisėdo ir užrašė viską, dėl ko vis dar jaučiasi priklausoma nuo 


Bilo, o lapo viršuje išvingiavo Karolės pasakytus žodžius. Jos sąraše 


buvo štai kas: „Užuot pati ėmusis iniciatyvos, laukiu, kad pamary- 
čiau, ko nori Bilas“, „Elgiuosi ne pagal savo, o pagal Bilo nuotaiką“ 
ir „Per daug galvoju apie tai, kad noriu sulaukti Bilo pritarimo ar 
įvertinimo dėl to, ką darau“ Puslapio viduryje Šerė užrašė klausimą: 
„Kaip man būti artima, bet ne priklausoma nuo Bilo?“ Čia buvo 
sunkiau sugalvoti ką parašyti, bet ji užrašė: „Noriu dalytis bendrais 
interesais, o ne sekioti jam iš paskos“, „Noriu užsiimti tuo, kas įdo- 
mu man, o ne tik daryti tai, kas pamalonins Bilą.“ Keletą ateinančių 
dienų Šerė vis papildydavo šį sąrašą galvodama apie tai, kaip jai da- 
lytis savo įspūdžiais su Bilu, o ne jaustis nuo jo priklausoma. 

Priimdama Bilo elgesio pokyčius kaip santykių pagerėjimo po- 
žymį Šerė suprato, kad galima visiškai kitaip priklausyti nuo savo 
vyro. Karolė įtikino Šerę atsisakyti tikslo jį pakeisti ir užsibrėžti 
tikslą atrasti daugiau savigarbos ir palaikymo šaltinių, kad nebūtų 
taip stipriai nuo jo priklausoma. 

Šerė darė didelę pažangą, bet jos laukė ilgas kelias. Skulptūros 
pamokos buvo naujas būdas pasireikšti ir čia ji susirado naujų drau- 
gų. Tačiau jai būtų labai padėjęs didesnis šeimos palaikymas. Siena 
tarp Šerės ir jos sesers atsirado dėl to, kad Šerė buvo linkusi lyginti 
jųdviejų santuoką. Visko gali būti, jog galvodama, kad Audrės san- 
tuoka yra tobula, ji iš tikrųjų klydo — ko gero, vaikystėj jų šeimoje 
buvo tabu prisipažinti apie savo problemas, todėl visai tikėtina, kad 
ir Audrė turėjo bėdų, tik apie jas nepasakojo Šerei. Net jeigu Audrės 
santuoka ir buvo tobula, gal ji būtų mielai sutikusi palaikyti seserį 
tuo sunkiu laikotarpiu, kai jai reikėjo iš naujo save atrasti ir pakeisti 
savo santykius su vyru. 

Likę kartu Šerė ir Bilas turės rasti bendros veiklos ir interesų, 
o Šerė išmokti nesekioti paskui Bilą, kai jis užsiima tuo, kas jam 
įdomu. Daugeliui porų reikia susigalvoti bendrą veiklą, kuri padėtų 


atsipalaiduoti nuo kasdienės įtampos ir krūvio, kurie gali pakenkti 

ilgalaikiams santykiams, idant drauge galėtų susikurti aukštesnius 
tikslus ir įsitikinimus. Tomis trumpomis valandomis, kurias pra- 
leisdavo kartu, Šerė ir Bilas buvo linkę kalbėtis apie namų reika- 
lus. Svarbus receptas jiems - bent kartą per savaitę dviese nueiti 
pavakarieniauti, susitarus, kad tuo metu nebus kalbama apie namų 
reikalus. 

Partnerio neištikimybės atveju sužeistoji pusė gali neatleisti arba 
galvoti, kad atleisti yra neįmanoma. Pasitaiko partnerių, kurie vi- 
siškai neatgailauja dėl savo neištikimybės ir gali taip elgtis ir toliau. 
Tuomet sužeistoji pusė atsiradus galimybei būna priversta skirtis. 
Jeigu neištikimybė įvyko praeityje ir abu partneriai nori atkurti 
savo santykius, tuomet būtina atleisti. Jeigu vienas partneris gyve- 
na su nuolatiniu išdavystės jausmu, gali būti labai nelengva atkurti 
pasitikėjimą ir psichologinį artumą, kurie yra labai svarbūs norint 
išsaugoti gerus santykius. Šerė ir toliau gyveno negalėdama pamirš- 
ti Bilo neištikimybės, kartais prasiverždavo jos pyktis ir panika, o 
tai turėdavo įtakos jos bendravimui su vyru. Mažai tikėtina, kad jų 
santykiai bus brandūs ir tenkins abi puses, jeigu ji nesugebės atleisti 
vyrui neištikimybės ir eiti toliau, žvelgdama į bendrą jųdviejų ateitį. 

Ne visi santykiai turi ar gali būti išsaugoti. Besaikis santykių 
analizavimas tik drasko vidų, izoliuoja ir padidina tikimybę pri- 
imti prastus sprendimus. Išsivadavimas iš besaikio analizavimo ir 
perėjimas į kitą lygmenį suteikia aiškumo ir stiprybės realiau įver- 
tinti savo santykius, aiškiau suprasti vienas kitą ir priimti protingus 


sprendimus. 


8 skyrius 


Seimos reikalai: besaikis analizavimas 
apie savo tėvus ir brolius bei seseris 


Mūsų tėvai ir broliai bei seserys mums gali kelti stiprias emo- 
cijas. Jie yra mūsų susikurto „aš“ paveikslo dalis ir mus labai daug 
kas sieja. Jie žino mūsų, o mes jų silpnybes. Su amžiumi tenka vis iš 
naujo derėtis dėl tarpusavio santykių, dažnai prisiimti naujus, labai 
sudėtingus vaidmenis. Net ir paprastos derybos dėl to, kas nuveš 
mamą pas gydytoją, gali sukelti ilgalaikius šeimos narių konfliktus 
ir baigtis dideliais skandalais. Tokie konfliktai dažnai skatina be 
saiko analizuoti. 

Yra žmonių, kurie negali labai dažnai susitikti su saviškiais ir 
vis mąsto: gal reikėtų labiau pasistengti ir susitikti su tėvais? Gal 
aš nesuteikiu vaikams galimybės pažinti savo senelių, tetų, dėdžių 
ir pusbrolių? Kaip jausiuosi, kai šeimos nariai pradės mirti? Tokie 
apmąstymai kartais priverčia imtis kažko teigiamo — pavyzdžiui, 
skirti daugiau pinigų ir laiko, kad aplankytume šeimą ar jiems pa- 
skambintume. Bet tokios mintys gali išaugti ir į nesibaigiantį ana- 
lizavimą: kodėl šeimos nariai patys manęs dažniau neaplanko, o 
visada tikisi, kad aš juos aplankysiu? Mano broliai ir seserys tokie 
artimi tarpusavyje — aš niekada nebūsiu tikra jų šeimos dalis. Ar aš 


ir mano gyvenimas iš tikrųjų rūpi kam nors iš mano šeimos? 

Šiuolaikinėje visuomenėje, kur itin paplitusios nepagrįstos pre- 
tenzijos, dažnai galvojama, kad šeimos yra atsakingos už viską, kas 
negero įvyko mūsų vaikystėje, ir kad visi netobuli auklėjimo meto- 
dai (kad ir kaip tą apibūdintų šių laikų specialistai) prisideda prie 
emocinio išnaudojimo. Ir tikrai, yra žmonių, kuriems teko augti su 
smurtaujančiais tėvais ir išsivaduoti iš tokio smurto pasekmių gali 
būti labai sunku. Tačiau dauguma mūsų turėjo tėvus, kurie mus au- 
gino deramai. Panorėję visada surasime, ką jie galėjo daryti kitaip, — 
norėtume, kad jie būtų atviriau reiškę savo meilę, ne taip akylai 
mus saugoję, suteikę mums daugiau laisvės. Įsitikinimo savo teise 
vertybės skatina net ir į mažiausias tėvų klaidas žiūrėti kaip į didelių 
suaugusiojo bėdų šaltinį. Tai gali skatinti tokį besaikį analizavimą, 
kurio metu knaisiojamės po savo vaikystę, mėgindami atrasti savo 
dabartinių silpnybių priežastis. Jeigu tėvai iš tikrųjų su mumis el- 
gėsi blogai arba smurtavo prieš mus, galime pradėti be saiko ir su 
kartėliu analizuoti jų padarytą skriaudą ir vis iš naujo prisiminti, 
kaip su jais pykomės. 

Norint tapti brandžia ir pilnatviška asmenybe, labai svarbu pri- 
pažinti savo praeitį ir savo šeimos silpnybes bei nuspręsti, kuriuos 
šio palikimo aspektus norime pamiršti, o kuriuos - priimti. Praei- 
ties neigimas, pavyzdžiui, nepripažinimas, kad jus kaip nors paveikė 
motinos alkoholizmas, gali lemti tai, kad praeitis darys jums įtaką 
patiems net nepastebint. Įkyrus grįžimas į praeitį įkalina ir neleidžia 
jos nugalėti, nors mes gyvenime ir renkamės naujus dalykus. 

Dažnai apie savo vaikystę ar santykius su tėvais ar broliais ir 
seserimis negalvojame tol, kol tą daryti priverčia kokia nors kri- 
zė. Taip nutiko Feijai, keturiasdešimt šešerių metų pradinių klasių 
mokytojai. Ji gyveno tame pačiame mieste, kur ir užaugo su savo 
tėvais, Artu ir Nora, ir džiaugėsi savo puikiais santykiais su jais. Ji 


dažnai su saviškiais sekmadieniais važiuodavo pas tėvus pietauti, 

padėdavo tėvams, kai šie sulaukė aštuoniasdešimties ir buvo pri- 
versti dažniau lankytis pas gydytojus. Tačiau tėvo sveikatos krizė 
į paviršių iškėlė dešimtmečius slypėjusį apmaudą, kurį Feija jautė 


tėvams ir savo vyresniajam broliui Džimiui. 


Feija ir jos šeima 


Feija žinojo, kad tėvas darosi vis užmaršesnis. Jis palikdavo 
dokumentus arba daiktus kitame kambaryje, o paskui neturėdavo 
nė menkiausio supratimo, kaip jie ten atsirado. Artas visuomet buvo 
ūmaus būdo ir kritiškas, todėl paprastai kaltindavo savo žmoną 
Norą, kad ji juos ten padėjo specialiai, norėdama jį paerzinti. Nora 
tyliai atsakydavo: „Artai, aš to niekada nedaryčiau“, o jis išdidžiai 
praeidamas pro šalį leprelėdavo jai: „Kvailė.“ 

Vieną dieną Feija tvarkėsi po pamokų savo klasėje, kai jai pa- 
skambino labai sunerimusi mama. 

— "Tavo tėvas prieš dvi valandas išvažiavo į parduotuvę ir dar ne- 
grįžo. Aš taip jaudinuosi — gal įvyko avarija ir jį sužeidė? 

Tėvai turėjo tik vieną automobilį, todėl Feija su savuoju nuva- 
žiavo į parduotuvę pažiūrėti, gal ras ten tėtį. Stovėjimo aikštelėje 
pastebėjo seną mėlynos spalvos tėvo sedaną ir privažiavusi pamatė, 
kad jis sėdi vairuotojo sėdynėje ir stiklinėmis akimis žiūri pro prie- 
kinį stiklą. Išlipusi Feija pabeldė jam į langą: 

— Tėti, tėti, ar viskas gerai? 

Atrodė, kad Artas sutriko, tarsi nepažintų Feijos. Tada jo veidas 
staiga persimainė, jis ją atpažino ir pravirko. Feijai niekada neteko 
matyti verkiančio tėvo ir ji išsigando. 

— Tėti, atidaryk duris. Jos užrakintos. Atidaryk duris, tėti. 

Atrodo, praėjo ištisa amžinybė, kol Artas pagaliau atidarė auto- 


mobilio dureles ir Feija pridėjo ranką jam prie kaktos ir paėmė riešą 

pamatuoti pulsą. Kakta buvo šilta, bet neatrodė, kad jis karščiuotų 
ar kad pulsas būtų buvęs netolygus. 

— Tėti, kas nutiko? — paklausė ji. 

— Nežinau. Kaip aš čia atsidūriau? Kodėl tu čia? Kur mes esa- 
me? — atsakė Artas. 

Jis atrodė visiškai apdujęs. Ir staiga prasiveržė jo pyktis. 

— Kodėl mane čia atvežei? Ką tu su manimi darai? 

Feija giliai įkvėpė ir pasakė: 

— Tėti, aš tavęs neatvežiau, tu pats atvažiavai. Mes prie parduo- 
tuvės — štai, matai iškabą? Tu savo automobilyje. Mama susirūpino. 
Tu ilgai negrįžai namo. 

Dabar Artas rimtai supyko ir pradėjo burbėti: 

— Tavo motina yra sena kvailė. Aš nebuvau ilgai išvažiavęs. Aš 
tik ką čia atvažiavau ir sėdėjau bandydamas prisiminti, ką ji man 
liepė parvežti iš parduotuvės. Palik mane ramybėje. Dabar važiuo- 
siu namo. Man nesvarbu, ko tavo motinai reikia iš parduotuvės. 

Jis grįžo į savo automobilį, trenkė durelėmis ir užvedė variklį. 
Feija mėgino jį sustabdyti nerimaudama, kad tėvui nesaugu vairuo- 
ti, bet veltui. Todėl šoko į savo mašiną ir nusekė jam įkandin. 

Atvažiavęs į namus Artas išlipo iš automobilio, ryžtingai įėjo 
vidun, praėjo pro Norą, kuri žiūrėjo į jį nustebusiu žvilgsniu, ir nu- 
drožė į vonią. Užtrenkė paskui save duris ir pasigirdo bėgančio dušo 
garsas. 

Purtydama galvą pro duris įėjo Feija ir Nora iškart puolė klau- 
sinėti, kas nutiko. Kai Feija papasakojo, koks sutrikęs atrodė tėvas, 
kai sėdėjo automobilyje įbedęs akis į niekur, Noros skruostais pra- 
dėjo riedėti ašaros. Feija nujautė, kad panaši situacija nutinka nebe 
pirmą kartą. 

— Mama, prašau, pasakyk man, kas dedasi. Ar kas nors panašaus 


jau buvo nutikę? 


— Taip. Keletą kartų. Praeitą savaitę tėvas nuėjo pas gydytoją. 
Tas pasakė manantis, kad Artui prasidėjo Alzheimerio liga. Ak, Fei- 
ja, ką reikės daryti? Artas nepripažins, kad jam kažkas negerai. Bet 
jo būklė labai sparčiai prastėja. Praėjusią naktį jis stovėjo galiniame 
kieme ir nežinojo, kur esąs, — stovėdamas kieme, kur nugyveno tris- 
dešimt metų! 

Feija apstulbo. Nei vienas iš tėvų jai nė žodžiu nebuvo apie tai 
užsiminęs, nors ji su jais beveik kiekvieną dieną kalbėdavosi telefo- 
nu ir bent kartą per savaitę užsukdavo aplankyti. Toliau kalbantis 
Feija suprato, kad motina slėpė tuos įvykius dėl to, kad nenorėjo jos 
jaudinti, ir dėl to, kad tėvas primygtinai kartojo, jog jam nieko blo- 
ga ir kad Nora turi tylėti. Tai buvo įprasta Feijos motinai. Ji visada 
ieškodavo pateisinimų bjauriam Arto elgesiui ir visą savo santuoki- 
nį gyvenimą slėpė jo pykčio priepuolių sukeltas emocines žaizdas. 
Kadangi Nora niekada nenorėdavo jaudinti savo vaikų, ji visuomet 
stengėsi pati viskuo pasirūpinti. 

Tačiau šįkart buvo kas kita. Feija pakankamai žinojo apie Alzhei- 
merio ligą, kad suprastų, jog tėvas gali kelti rimtą pavojų sau ir mo- 
tinai, jeigu pasimes arba užsimirš vairuodamas. Dar ji žinojo, kad 
dėl atminties ir sąmonės praradimų tėvas tikriausiai kaltina mamą 
ir turbūt aiškina, kad ji kalta dėl visos tos įtampos. 

— Ar gydytojas patarė, ką daryti? — paklausė ji. 

Nora pažiūrėjo į ją paklaikusiomis akimis ir pasakė: 

— Jis sakė, kad jeigu liga progresuos sparčiai, netrukus gali tekti 
išvežti jį į slaugos namus. Bet aš to nedarysiu. Aš galiu juo pasirū- 
pinti. Neišleisiu jo į slaugos namus. 

Feija pažvelgė į savo aštuoniasdešimt trejų metų amžiaus liesutę 
neaukšto ūgio motiną, kuriai vos pakakdavo jėgų nuo grindų pakel- 
ti kelis kilogramus sveriantį maišą. Ji tikrai nesugebėtų sustabdyti 


Arto, jeigu jam kas nors šautų į galvą, nes jis buvo gerokai už ją 


I94 MOTERYS, KURIOS GALVOJA PER DAUG 


aukštesnis ir sunkesnis. Be to, Nora pastaruoju metu retai arba išvis 
nevairuodavo automobilio, nes atsisėdusi prie vairo susijaudindavo 
ir sutrikdavo. Ir visgi, matydama motinos veide tokį atkaklumą, 
Feija nieko neatsakė. Jos dar kiek pasikalbėjo ir Feija išvažiavo, pa- 
sakiusi, kad kasdien užsuks pažiūrėti, kaip jiems sekasi. 

Važiuojant namo Feijai į galvą pradėjo lįsti neramios ir piktos 
mintys: 

Kaip mes su tuo susitvarkysime? Mama neprašys pagalbos. Turėsiu nuola- 

tos ten būti, kad prižiūrėčiau, kas vyksta. Bet aš negaliu mokslo metų vidu- 

ryje mesti darbo. Esu įsipareigojusi vaikams. Be to, turiu įsipareigojimus 


ir savo šeimai. Ką reikės daryti? Tėvas yra tikras kiaulė. Jis neturi teisės 
kaltinti motinos, kai kas nors ne taip. Kodėl ji su tuo taikstosi? 


Visai natūraliai gimė viltis, kad tėvas galbūt gana greitai numirs. 
Tačiau apie tai pagalvojus Feiją apėmė kaltės jausmas, todėl ji iš- 
kart nubaidė tokias mintis. Vietoj jų užplūdo prisiminimai apie 
vaikystę, kai tėvas šaukdavo ir mušdavo ją, jeigu ji blogai elgdavosi, 
neišleisdavo iš namų, kai ji gaudavo blogus pažymius. Jos širdies 
ritmas pagreitėjo ir ji taip stipriai suspaudė vairą, kad net pabalo 
krumpliai. 

Gana įprasta, kad įvykus šeimos krizei, pavyzdžiui, sužinojus, 
kad vienas iš tėvų serga Alzheimerio liga, dabartiniai konfliktai 
staiga palengvėja, jeigu į paviršių iškeliami praeities prisiminimai. 
Tiriant žmones, kurie slaugė mirštančius šeimos narius, tyrimo da- 
lyviai dažnai prabildavo apie tai, kad dėl įtampos į paviršių išlenda 
pamirštos problemos tarp jų ir brolių ar seserų.! Kai kurie sakė, kad 
krizės privertė išspręsti tas problemas ir kad jie pirmą kartą gyveni- 
me jas nugalėjo. Kitiems atrodė, kad tos bėdos tik dar labiau padidi- 
no įtampą ir kad jų santykiai su kitais šeimos nariais tik pablogėjo. 
Nenuostabu, kad tie, kurių problemos buvo išspręstos, emociškai 


jautėsi geriau nei tie, kurių problemos tik ruseno. 

Grįžusi namo Feija paskambino savo broliui Džimiui, kuris gy- 
veno už poros valandų kelio nuo jų. Džimis buvo nuolat užsiėmęs ir 
labai svarbus sėkmingas teisininkas, kuris niekada nerasdavo laiko 
aplankyti tėvų. Ir visgi Feijai reikėjo su juo pasikalbėti ir papasakoti 
tai, kas vyksta. 

Galų gale, penkiolika minučių pralaukus, kol jį pakvies prie te- 
lefono, jai pavyko su juo pasikalbėti. 

— Feija, turiu tik minutę. Tikiuosi, tai svarbu. 

Feija tiesiai šviesiai pranešė jam naujienas, kurias sužinojo šią 
popietę. Akimirką patylėjęs brolis pasakė: 

— Negerai. Mamai bus sunku. Pasakyk, jei galėsiu kuo nors pa- 
dėti. 

Feija norėjo užrikti ant jo dėl tokio nejautrumo, bet tepasakė: 

— Gydytojai mano, kad netrukus reikės išvežti jį į slaugos na- 
mus, bet mama atsisako. Nemanau, kad ji pati sugebės su juo susi- 
tvarkyti. 

Džimis atsakė: 

— O tu negali jiems padėti? Juk dirbi tik dalį dienos, ar ne? 

Feija suprato, ką Džimis galvoja: jeigu mokyklos diena baigiasi 
Is valandą, vadinasi, ji dirba tik dalį dienos. 

Ji susitvardė, kad nepratrūktų iš pykčio, ir pasakė broliui: 

— Aš įstengsiu kažkiek padėti, bet negaliu ten būti visą laiką. Be 
darbo, man dar reikia rūpintis ir savo šeima. 

— Žinau, kad ką nors sugalvosi. Tau visada geriau nei man sek- 
davosi su tėčiu. Turiu eiti. - Ir Feijai nespėjus nieko atsakyti padėjo 
ragelį. 

Feija beveik visą naktį negalėjo užmigti, nes galvojo apie savo 
pokalbį su Džimiu ir apie tai, kas tą dieną nutiko tėvams. Didžiąją 
dalį laiko pyko, bet kartu mąstė ir apie tai, kaip tuo pat metu pasi- 


rūpinti ir tėvais, ir darbu, ir šeima. 


Kaip ir daugelis moterų, Feija matė savo motinos polinkį auko- 
tis dėl kitų ir ją tai piktino, tačiau ji pati savo gyvenime elgėsi taip 
pat. Įsivaizduodama, kaip veža tėvą į slaugos namus, ji jau mintyse 
matė, kaip mama verkia ir maldauja to nedaryti, o tėvas apkaltina 
ją išdavyste. Pagalvojus apie tai, kaip ji prašytų savo vyro ir vaikų 
prisiimti daugiau atsakomybės namie, kad ji turėtų daugiau laiko, 
Feiją užplūdo kaltės jausmas — juk ji apkrautų juos dėl to, kad rei- 
kia pasirūpinti tėvais. Taigi Feiją, kaip ir daugelį moterų, kurioms 
paprastai terūpi patenkinti kitus, bemąstant apie tai, kaip visiems 
padėti, apniko nerimas. 

Ateinančius kelis mėnesius Feija stengėsi spėti viską — dirbti visą 
darbo dieną, ruošti šeimai valgyti ir rūpintis namais bei praleisti 
kiek įmanoma daugiau laiko su tėvais. Mama labai vertino, kad ji 
su jais, o tėvas kaltino, kad jinai jį šnipinėja ir maitina pasenusiu 
maistu. Arto klejojimai darėsi dažnesni, o kalba grubesnė. Kartais 
būdamas vienas kambaryje jis pradėdavo kiek įmanydamas šaukti 
ir keiktis. Toks žongliravimas tarp visų savo įsipareigojimų labai 
sekino Feiją. . 

Įrampai augant padažnėjo ir besaikio Feijos analizavimo prie- 
puoliai. Čia vyravo tos pačios temos: pyktis ant Arto už patirtą 
emocinį smurtą, kurį jis naudojo prieš šeimą tiek dabar, tiek anks- 
čiau, nepasitenkinimas motina, kad ji jam nesipriešina, pasipikti- 
nimas brolio susireikšminimu ir pagalbos stoka bei siaubinga kaltė 
savo pačios šeimai dėl to, kad ji taip jaučiasi. Feija pateko į tokius 
pat spąstus, į kokius patenka daugelis moterų, - ji ir toliau aukojosi 
dėl šeimos laimės, piktinosi, kad taip aukojasi, bet nesugebėjo pa- 
keisti savo įpročių, nes kitų lūkesčiai virto jos pačios lūkesčiais. Feija 
laukė, kad jos šeimoje kas nors pasikeistų, —- kad tėvas labiau ateitų 
į protą, kad motina pasipriešintų ir nuvežtų jį į slaugos namus, kad 


jos brolis būtų jautresnis ir daugiau padėtų. 


Vieną vakarą Artas svetainėje ant peleninės krašto paliko smilks- 
tančią cigaretę ir nuėjo miegoti. Nora to nepastebėjo ir nusekė pas- 
kui jį į lovą. Cigaretė iškrito iš peleninės ant servetėlės, kuria buvo 
užklotas kavos staliukas. Įsiplieskus ugniai įsijungė priešgaisrinė 
signalizacija. Nora pabudo nuo to garso ir supratusi, kad įsijungė 
priešgaisrinė signalizacija, bandė pažadinti Artą. Pabudęs jis visiš- 
kai nesuprato, kas dedasi, ir stumtelėjo taip, kad ji iškrito iš lovos. Į 
miegamąjį pradėjo skverbtis dūmai ir pabandžiusi atsistoti Nora pa- 
juto veriantį skausmą kojoje. Ji pašaukė Artą, bet jis atrodė lyg būtų 
praradęs sąmonę. Nora pradėjo šliaužti link durų. Laimei, kaip tik 
tuo metu į kambarį įsiveržė ugniagesiai, pagriebė Norą su Artu ir 
išnešė į lauką. 

Feija susitiko su tėvais ligoninėje, kur Nora gulėjo dėl lūžusio 
klubo ir apsinuodijimo dūmais. Artas sėdėjo tame pačiame kamba- 
ryje, bet atrodė taip, tarsi būtų kitoje planetoje. Jis žiūrėjo priešais 
save ir, regis, net nepastebėjo, kad į kambarį įėjo Feija. Laimei, ligo- 
ninės personalas norėjo stebėti jį per naktį, todėl Feija turėjo laiko 
iki kitos dienos, kad nuspręstų, ką su juo daryti. Paryčiais išėjus iš 
ligoninės jos mintys lakstė kaip pašėlusios: 

Šįkart jis jos vos per plauką nenužudė. Reikia kažką daryti. Man nesvar- 

bu, kąji sako. Bet jis tik senas vyras, sergantis Alzheimeriu. Neturėčiau jo 


kaltinti. Jis negali sau padėti. Ką man daryti? Gal jiems persikelti pas mus? 
Bet tai neteisinga mano šeimos atžvilgiu! 


Žinodama, kad užmigti nebepavyks, Feija nuvažiavo į tėvų na- 
mus. Įėjusi pradėjo viską tikrinti. Feijai buvo neramu dėl vagių, 
todėl ji nusprendė pasiimti motinos papuošalus ir seifą su finan- 
siniais dokumentais, o dieną suorganizuoti apsaugą. Atrakinusi 
seifą išėmė draudimo dokumentus ir sužinojo, kur kreiptis, kad 
draudimo kompanija apmokėtų nuostolius. Vartant dėžutėje gu- 


linčius dokumentus jai išdžiūvo burna ir sustojo skrandis. Nors 

Feija nebuvo buhalterė, suprato, kad finansiniai tėvų reikalai yra 
visiškai žlugę. Ten gulėjo senos obligacijos ir pažymos apie depo- 
zitus, kuriuos reikėjo išgryninti jau prieš mėnesius ar metus. Tėvo 
testamentas, surašytas prieš daug metų, keliose vietose buvo per- 
brauktas rašikliu, o pastraipose buvo matyti neįskaitomi įrašai. Ko 
gero, jis norėjo pakeisti testamentą, bet niekaip negalėjai nuspėti 
jo ketinimų. 

Kitą dieną paskambinusi tėvų draudimo agentei Feija su siau- 
bu išgirdo, kad jau porą mėnesių nesumokėtos draudimo įmokos. 
Agentė sakė kelis kartus skambinusi Artui, bet jis, palaikęs ją parda- 
vimo agente, vis numesdavo ragelį. Neįtikėtina, bet tą pačią dieną 
buvo ruošiamasi išsiųsti paskutinį pranešimą apie sutarties nutrau- 
kimą. Feija nuskubėjo į agentės biurą ir sumokėjo visus mokesčius, 
tada išsiaiškino, kokius dokumentus reikia užpildyti dėl namo 
nuostolių. Tai buvo paskutinis Feijos kantrybės lašas: 


Taip tęstis nebegali. Jo būklė tik blogės. Akivaizdu, kad mama-nebepajė- 
gia su tuo susitvarkyti. O aš negaliu aukoti savo šeimos ar darbo. 


Tada, be abejo, ją užplūdo kaltės jausmas. Feija atpažino ir savo tėvo 
balsą, kuris pradėjo ją kaltinti, kad jinai jį išdavė ir kad yra nepa- 


kankamai stipri. Tačiau šį kartą ji atsikirto: 


Užsičiaupk, kaltės jausme. Neleisiu, kad mano gyvenimą valdytų kaltė. Ir 
tu, tėti, užsičiaupk. Tu esi liūdnas senas žmogus, bet toks buvai visą mano 
gyvenimą. Net ir prieš mirtį nepasikeisi. Man jau nusibodo. Tu nebekon- 
troliuosi mano gyvenimo. 


Po tokių savo pareiškimų Feija nusprendė nustoti klausytis tėvo bal- 
so ir neleisti, kad kaltės jausmo pagimdytos mintys verstų ją taiks- 
tytis su dabartine tėvų situacija. Tą akimirką ji priėmė dar vieną 
sprendimą — nustoti laukti, kad brolis staiga taptų jautresnis, ir pri- 


vesti jį prisiimti dalį atsakomybės už tėvus. 

Ji paskambino jam į darbą ir šįkart pasakė nelauksianti. Džimis 
pakėlė ragelį akivaizdžiai nepatenkintas, bet jinai jį nutraukė saky- 
dama: 

— Praėjusią naktį tėvai vos nežuvo gaisre, kurį netyčia sukėlė tė- 
tis. Tėtis pastūmė mamą, kai ji bandė jį prikelti, tad ji parkrito ir 
susilaužė klubą. Atradau, kad jų draudimo mokesčiai neapmokėti 
jau ištisus mėnesius ir kad visi kiti finansiniai reikalai visiškai žlugę. 
Noriu, kad šiandien pat atvažiuotum ir padėtum viską sutvarkyti. 

Džimis puolė prieštarauti sakydamas, kad jis niekaip negali pa- 
likti darbo iš anksto nepranešęs, bet Feija jo nesiklausė. 

— Tu šitiek metų ignoravai šeimą ir palikai mane vieną rūpintis 
mama ir tėčiu. Pakaks. Tu daug geriau už mane gali sutvarkyti jų 
dokumentus ir finansus. Noriu, kad grįžtum namo, ir nepriimu jo- 
kio atsisakymo. 

Džimis apstulbo nuo tokio negirdėto Feijos atkaklumo ir šiaip 
ne taip išstenėjo atvažiuosiąs per pietus. 

Atsisakiusi savo didelių lūkesčių dėl Džimio Feija perėjo nuo be- 
saikio analizavimo apie tai, koks jis nejautrus, prie situacijos kontro- 
liavimo ir pareikalavo to, ko jai iš jo reikėjo. Dabar jai reikėjo viską 
pasakyti tėvams. Svarstydama, kaip reikės su jais apie tai kalbėtis, 
negalėjo išsiginti piktų minčių apie tėvą. Užuot galvojusi, kaip pra- 
nešti, kad jam reikės persikelti į slaugos namus, ji negalėjo liautis 
galvojusi apie tai, ką norėtų jam išsakyti apie šitiek metų besitęsiantį 
smurtą. 

Bet tada Feija suprato, kad taip niekur nenueis. Tėvas niekada 
nepasikeis. O jeigu ant jo šauksi dabar, kai protas aptemęs, nieko 
nepasieksi, tik įskaudinsi motiną. Ji pasakė sau: 

Turiu teisę pykti ir netgi jo nekęsti. Bet turiu priimti jį tokį, koks jis yra, ir 


eiti toliau. Kitaip jis ir pats nesuprasdamas, kad dar kovoja, ir toliau laimės 
mūšius. 

Feija iki galo neatleido tėvui, bet nusprendė priimti jį tokį, koks jis 
yra, ir susitaikyti su savo jausmais, o tada eiti toliau. Tai išlaisvino 
ją iš piktų minčių gniaužtų ir suteikė erdvės pagalvoti apie ateitį. 

Prieš eidama aplankyti motinos į ligoninę Feija užsuko pas so- 
cialinę darbuotoją, su kuria praeitą naktį susipažino. Jos ilgai kal- 
bėjosi apie įvairias miesto slaugos įstaigas, kurios galėtų pasirūpinti 
motina, kol ji gydysis savo lūžusį klubą, ir kur nuolatos galėtų gy- 
venti tėvas. Socialinė darbuotoja nurodė įstaigą, kuri priimtų abu 
tėvus, — jie galėtų gyventi butą primenančioje patalpoje su visą parą 
veikiančia priežiūros tarnyba ir maitintųsi kartu su kitais gyvento- 
jais įstaigos valgykloje. Ši priežiūra atsieitų brangiai, bet siųsdama 
tėvus į tokius slaugos namus Feija bent jau jaustųsi rami. 

Tėvams tą pasakyti buvo nelengva, bet Feiją palaikė mintis, kad 
ji elgiasi taip, kaip geriausia jiems ir jai bei jos pačios šeimai. Nora 
susigraudino, bet susitaikė su tuo, kad negali grįžti į savo sudegu- 
sius namus, ir galiausiai sutiko, kad viskas bus gerai. Tėvas išvis 
nesureagavo. Feija nesuprato, ar dėl apsinuodijimo dūmais, ar dėl 
gaisro patirtos traumos, ar dėl Alzheimerio, ar dėl to, kad suvokė, 
ką padarė Norai, bet Artas atrodė dar labiau sutrikęs nei anksčiau. 

Išėjusi iš tėvų Feija vėl pradėjo savęs klausinėti: 

Ar tai tikrai geriausia, ką galiu dėl jų padaryti? Kodėl jiems nepersikėlus 

pas mus? Galėtume dalį apatinio aukšto paversti butu. Nenoriu, kad jiems 


prisieitų mirti kokioje nors įstaigoje. Net jeigu ir turėčiau mesti darbą, pas 
mus persikelti būtų pigiau, negu mokėti už tuos slaugos namus. 


Šįkart į Feijos mintis veržėsi ne tėvo, o motinos balsas — tas, kuris 
visą gyvenimą stengėsi įtikinti ją niekam nesukelti jokių nepatogu- 
mų, viską atlikti pačiai, daryti viską, kad tik tėvas būtų-laimingas. 
Pati Feija jo neatpažino, bet tą pastebėjo jos vyras Džonas: 
— Feija, tu ir vėl darai tą patį. Gal tavo tėvams ir labiau patiktų 


gyventi su mumis, — nors dėl tėvo nesu tikras, — bet tau patinka 

tavo darbas ir jį mesti būtų negerai. O, tiesą pasakius, aš nenoriu 
gyventi kartu su tavo tėvais, ypač su tavo tėvu. 

Feija pirmiausia pasijuto kalta dėl to, ką pasakė Džonas, nes su- 
prato, kad buvo pasiruošusi užkrauti savo tėvus ant jo ir ant savo 
vaikų. O tada suvokė ir vėl patekusi į padėtį be išeities. Apgyvendi- 
nusi tėvus slaugos namuose ji jaustųsi kalta. Bet jeigu, nepaisydama 
Džono prieštaravimų, ji reikalautų, kad tėvai įsikeltų gyventi pas ją, 
tuomet irgi jaustųsi kalta. Jos motina visuomet atsidurdavo tokiame 
uždarame rate ir Feija perėmė šį blogą įprotį. 

Taigi ji pasakė sau: mama, šįkart aš negaliu to padaryti. Negaliu 
elgtis taip, kaip tu nori. Slaugos įstaiga yra geresnė vieta ir tau, ir 
tėčiui, ir mano šeimai. 

Ironiška, bet Feijos motina tikriausiai net ir nebūtų sutikusi 
gyventi su Feijos šeima, nes tai juos apsunkintų, todėl pati būtų 
prašiusi, kad juos su Artu perkeltų į slaugos namus. Bet mintyse 
skambantis motinos balsas, kuris kartojo, kad reikia aukotis dėl 
kitų laimės, beveik įtikino Feiją, kad jos tėvai norėtų gyventi su 
jais. Dažnai nutinka, kad mūsų įsivaizduojami balsai yra daug ar- 
šesni ir ne tokie protingi, kaip tikrieji žmonės, kurių vardu jie kalba. 
Dėl to jie taip ir skatina besaikį analizavimą. Tačiau, Feijos laimei, 


pokalbis su Džonu padėjo atsekti motinos balsą ir jam pasipriešinti. 


Besaikis analizavimas 


Plėtojantis šeimos santykiams, su jais susijusių apmąstymų 
temos keičiasi. Paauglystėje galbūt labai gėdijomės ir galvojome, 
kaip pabėgti nuo saviškių ar nuo problemų su tėvais ar broliais ir 
seserimis. Sulaukę tokio amžiaus kaip Feija galime nesiliauti anali- 
zavę, kaip laviruoti tarp įsipareigojimų savo tėvams ir artimiesiems 


bei savo partneriams, vaikams ir karjerai. Senstant tėvams galbūt 


202 MOTERYS, KURIOS GALVOJA PER DAUG 


imsime nerimauti dėl jų sveikatos ir dėl to, kaip jausimės jų netekę. 
Esame linkę vis iš naujo prisiminti tėvų ar brolių ir seserų mums 
padarytas skriaudas ir norime, kad jie pasikeistų, bei nerimaujame 
dėl to, ar pateisiname tėvų lūkesčius. | 

Konkrečios problemos parodys geriausią vaistą nuo tokių šeimi- 
nių rūpesčių. Bent keturios prieš tai šioje knygoje aprašytos prie- 
monės labai padeda norint nutraukti besaikius apmąstymus apie 
šeimines problemas. Pirmiausia nereikia neigti savo jausmų šeimai. 
Pyktis ir nepasitenkinimas yra įprastas dalykas santykiuose su tėvais 
ir broliais ar seserimis, nes šie žmonės geriau nei kas kitas žino visas 
mūsų silpnąsias vietas. Tačiau mus apima siaubingas kaltės jausmas 
dėl to, kad supykome arba jaučiamės nepatenkinti, nes esame tiesio- 
giai ar netiesiogiai įsitikinę, kad privalome mylėti savo artimuosius. 
Prieš suvaldant savo mintis ir jausmus būtina susitaikyti su tuo, kad 
jūsų šeima jus erzina ir kad tai visiškai suprantama reakcija. 

Antras žingsnis yra atleidimas. Tai nereiškia, kad reikia pradėti 
galvoti, kad tai, ką negero padarė jūsų šeima, yra priimtina. Jeigu 
kažkas jums labai stipriai pakenkė — ypač jeigu kitas šeimos narys 
jus išnaudojo, - gali būti, kad geriausiu atveju sugebėsite išsivaduoti 
iš noro keršyti ir eisite toliau. Bet norint susigrąžinti gyvenimą yra 
būtina paleisti. 

Trečia - gali tekti sumažinti savo lūkesčius šeimai, ypač norą, 
kad jie keistųsi taip, kaip jūs norite. Pavyzdžiui, jeigu ir toliau tikė- 
sitės, kad jūsų stojiška ir santūri motina staiga pradės atvirai reikšti 
savo meilę, teks nusivilti kaskart, kai ji nepasitiks jūsų trykšdama 
jausmais, ir galbūt imsite dvejoti, ar ji tikrai jus myli. Jūs negalite 
pakeisti jos būdo, bet susitaikiusi su tuo, kad ji tokia gimė ar buvo 
taip išauginta, užkirsite kelią besaikiam analizavimui. Pradėjus ki- 
taip elgtis su tėvais ar broliais ir seserimis, dažnai sugriūva nusi- 


stovėję šeimos dinamikos įpročiai, kurie padėjo kiekvienam šeimos 

nariui elgtis taip, kaip jis ar ji elgėsi. Kitaip sakant, jeigu kitaip 
pradėsite reaguoti į savo motiną, - galbūt mažiau tikėsitės sulaukti 
jos meilės ženklų, — ji gali atsipalaiduoti ir irgi pradėti elgtis kitaip. 

Ir galiausiai visiems tenka susidurti su tokiomis šeiminėmis pro- 
blemomis, kurios iškeltos į paviršių būtinai baigiasi konfliktu. Gali 
būti, kad tai tėvo politinės pažiūros. O galbūt brolio požiūris į mo- 
teris. O gal sesers sprendimas dirbti visą darbo dieną užuot likus 
namie su vaikas (arba atvirkščiai). Dažnai geriausias būdas išvengti 
konfliktų ir besaikio jų analizavimo - į tai nesivelti. Mažai tikėtina, 
kad išsakius savo nuomonę tėvui arba broliui ir sesei jie patikės, kad 
jūs viską žinote geriausiai. Laikas susitaikyti su tuo, kad mūsų šei- 
mos nariai pasaulį mato labai skirtingai. Dažnai geriausias vaistas 
nuo besaikio analizavimo - nesileisti į diskusijas apie tuos klausi- 
mus, ypač jeigu tai tiesiogiai su mumis nesusiję, ir susitaikyti, kad 
kitų nuomonė turi teisę nesutapti su mūsiške. 

Feija sugebėjo pasinaudoti šiomis priemonėmis, siekdama nu- 
stoti be saiko analizuoti savo problemas su tėvais ir broliu, ir dėl to 
galėjo blaiviau apsvarstyti, kaip būtų geriausia elgtis su savo tėvais. 
Ne visi jos situacijoje būtų priėmę tokius sprendimus, kokius priė- 
mė ji. Bet Feijos istorija padeda suprasti, kaip svarbu liautis be saiko 


analizuoti šeimines problemas. 


9 skyrius 


Tėvų spąstai: 
besaikis analizavimas ir mūsų vaikai 


Vaikai ir suteikia daug džiaugsmo, ir sukelia daug didelių 
rūpesčių. Tokios prieštaringos emocijos gali būti penas besaikiam 
analizavimui. Mes šitiek investuojame į savo vaikus ir dažnai tą 
darome norėdami patys sau atrodyti geresni ir daugiau verti. Jei- 
gu vaiką ištinka bėda, tai iškart kelia grėsmę mūsų, kaip tėvų, sa- 
vivertei ir pasijuntame kalti dėl to, kad buvome blogi tėvai. Deja, 
mes ne visada galime kontroliuoti ar keisti savo vaikų elgesį ar po- 
žiūrį, todėl neišvengiama, kad jie kartais nepateisins mūsų lūkes- 
čių. Tiek kontrolės stoka, tiek tai, kad leidžiame, jog vaikų elgesys 
darytų įtaką mūsų savivertei, sukuria puikias sąlygas be saiko ana- 
lizuoti. 

Šiuolaikinėje kultūroje gausu priežasčių, dėl ko žmonės priversti 
daug galvoti apie savo vaikus. Dėl sudėtingo šiuolaikinio gyvenimo 
sąlygų mums sunku suprasti, ką reiškia būti gerais tėvais. Kiek tu- 
rime saugoti vaikus nuo bjauriosios populiariosios kultūros pusės? 
Kaip juos apsaugoti nuo interneto, televizijos, ginklų ir blogos kitų 
vaikų įtakos keliamų pavojų? Ar pavojinga pernelyg saugoti savo 
vaikus? Kaip juos paruošti suaugusiojo gyvenimui, kai pasaulis taip 


sparčiai keičiasi? 


Šiandien žiniasklaidos specialistai mums pateikia trikdančių, 
prieštaringų ir nuolat kintančių patarimų, kaip būti tėvais. Nesvar- 
bu, kaip tėvai besielgtų, vis tiek atsiras koks žiniasklaidos specialis- 
tas, kuris pasakys, kad jie elgiasi neteisingai. Vienas tvirtina, jog no- 
rint, kad vaikai greičiau ir geriau vystytųsi, kūdikystėje juos būtinai 
turi prižiūrėti motinos, o kitas teigia, kad dažnai geras vaikų lopšelis 
vaikui yra geriau, negu tai, kad motina nenoromis mestų savo dar- 
bą. Vienas specialistas sako: kad vaiko smegenys deramai vystytųsi, 
tėvai privalo žiūrėti, kad jis tinkamai maitintųsi, o kitas teigia, kad 
vaikų organizmas labai greitai atsigauna, todėl vaikai užaugs stiprūs 
ir valgydami tik picą su dešrainiais. Populiarioji žiniasklaida pažeria 
krūvą trikdančios, o dažnai ir nesveikos informacijos, — jie kalba 
vaikams apie tai, kokie jie turėtų būti: jeigu Žmogus tave erzina, 
nieko bloga jam suduoti; kad būtum kietas, privalai turėti daugiau 
žaislų negu kiti vaikai. Vaikai, neturintys jokių vertybių, labai grei- 
tai įsisavina tokius žiniasklaidos pranešimus. O jeigu ir patys tėvai 
neturi savo vertybių, tada labai sunku rodyti kelią savo vaikams ir 
žinoti, kaip juos geriausia auklėti. 

Dėl to mes pradedame be saiko analizuoti: ar aš pernelyg atlaidi, 
o gal per daug griežta? Ar tikrai klausausi savo vaiko? Ar teisingi 
su vaiku susiję mano pasirinkimai? Bijome, kad mūsų vaikai mus 
kaltins panašiai, kaip ir mes kaltiname savo tėvus dėl to, kokie ta- 
pome. Viena mano draugė dažnai sako: „Kasdien padarau kažką 
tokio, apie ką mano sūnus po dešimties metų kalbėsis su savo psi- 
choterapeutu.“ 

Dar viena šiuolaikinės visuomenės savybė, kuri ypač trukdo auk- 
lėti vaikus, - tai įprotis viską sutvarkyti greitai. Jeigu vaikas mokyk- 
loje turi problemų, reikia keisti mokyklą. Jeigu vaikas turi elgesio 
problemų, reikia nustatyti diagnozę ir surasti vaistų, kurie padės 


tą išspręsti. Jeigu imi nerimauti, kad vaikas gali pradėti vartoti 

narkotikus, užrašai jį į daugybę užklasinių užsiėmimų, kad nelik- 
tų laiko narkotikams. Jeigu duktė atrodo nelaiminga ar priešiškai 
nusiteikusi, nuperki jai kokį nors gerą ir brangų daiktą. Jeigu nori 
sužinoti, apie ką galvoja tavo vaikas, paklausi jo apie tai pakeliui į 
smuiko pamoką. Savo užimtame gyvenime mums pernelyg sunku 
imtis ilgo, lėto, o kartais ir sunkaus darbo, idant geriau pažintume 
savo vaikus, bendrautume su jais ir įdiegtume jiems svarbias verty- 
bes. Todėl mes verčiau renkamės viską spręsti kuo greičiau, o paskui 
negalime liautis analizavę, kaip čia įvyko, kad mūsų vaikas tapo ne 
toks, kokio norėjome. 

Kadangi paprastai už vaikus pirmiausia atsakingos moterys, o 
kartais, jeigu tai vienišos mamos, jos vienos jais ir rūpinasi, todėl 
įprasta, kad ši tema verčia be saiko analizuoti. Net jeigu atsakomybę 
už vaiko auklėjimą prisiima ir vyras ar partneris, moteris vis tiek 
bus laikoma labiau atsakinga už vaiko elgesį ir gerovę negu vyras. 
Taigi, jeigu vaikai susiduria su sunkumais, daugelis moterų pradeda 
išgyventi, kad jos kažką daro ne taip. Tai gali paskatinti teigiamai 
keisti savo elgesį, bet kartu gresia ir pavojus leistis į besaikį analiza- 
vimą, kai pradedi kaltinti save už tai, kad esi nevykusi motina. 

Be to, moterys labai stipriai emociškai susijusios su vaikais, todėl 
jų santykiai gali būti labai gilūs ir turtingi. Tačiau tai gali sukelti ir 
daug skausmo bei rūpesčių, nes motinos kartu su vaikais iš naujo 
patiria augimo skausmus ir kančias. 

Labai dažnai moterys pastebi, kad, užuot be saiko analizavusios 
savo vaikų problemas, jos be saiko analizuoja konfliktus su savo 
vyrais ar partneriais dėl vaikų auklėjimo. Tyrimo metu klausėme 
moterų su vaikais, kiek jų vyrai ar partneriai (jei tokie yra) kasdien 
padeda auginti ir auklėti vaikus bei dalijasi kita su tuo susijusia veik- 
la. Moterys, kurios atsakė, kad jos pačios atlieka viską ar beveik 


viską, buvo labiau linkusios be saiko analizuoti.! Jas kankino nesi- 

baigiančios mintys ne apie tai, koks sunkus jų darbas ar kaip sunku 
auginti vaikus, — maitinti, prausti ir aprengti, vežioti po miestą ar 
juos drausminti. Jos pradėdavo be saiko analizuoti apie nevienodą 
su vaikais susijusių darbų pasidalijimą su savo vyru ar partneriu. 
Jeigu konfiktuojate su sutuoktiniu ar partneriu dėl esminių vaiko 
auklėjimo klausimų, pavyzdžiui, pagal kokią religiją auginti vaiką 
ar kaip tinkamai jį drausminti, tai gali smarkiai paskatinti besaikį 
analizavimą. 

Dabar moterys turi daugiau laisvės rinktis, ar joms dirbti, ar 
ne, tačiau kad ir ką jos pasirinktų, vis tiek atsiras visuomenės dalis, 
kuri jas kritikuos. Tai verčia save kaltinti ir savimi abejoti. Dirbda- 
ma moteris dažnai jaučiasi kalta, kad negali būti su savo vaikais, 
kai jie to nori ar kai jiems jos reikia. Nedirbant ją gali žeminti tie, 
kurie nevertina, kad ji visą savo laiką skiria tik motinystei. Tyrimo 
metu pastebėjome, kad motinos namų šeimininkės prisipažino be 
saiko analizuojančios tiek pat dažnai, kiek ir dirbančios motinos. 
Nė viena grupė šito neišvengė. Kuo labiau moterys jausdavosi nepa- 
tenkintos ir kuo labiau jų netenkindavo su savo vaikais arba darbe 
praleistas laikas, tuo labiau jos buvo linkusios į besaikį analizavimą. 

Šiame skyriuje nagrinėsime Marsijos istoriją. Jai daug metų buvo 
labai sunku liautis analizuoti savo sūnaus elgesio problemas ir šei- 
mos egzistavimą. Kaip dažniausiai ir nutinka, besaikis analizavimas 
nepadėjo Marsijai pastebėti gilesnių šeimos problemų ir pamatyti, 
kad ji gali teigiamai paveikti sūnaus elgesio pokyčius ir šeimos ben- 


dravimo įpročius. 


Besaikis analizavimas apie motinystę 


Marsija ir jos vyras Peteris nusprendė, kad jų vaikams rei- 


kalinga tokia mama, kuri bus namie, ir ji su džiaugsmu metė 

mokytojos darbą, kai prieš dvylika metų gimė pirmasis jų vaikas 
Adriana. Duktė išpildė visas Marsijos svajones apie tai, ką reiškia 
turėti vaiką. Ji buvo apskritaveidė ir šviesiaplaukė, kaip Marsija, ir 
turėjo ilgus plonus pirštus. Kūdikystėje Adriana buvo beveik tobu- 
la: gerai miegojo ir valgė, buvo labai smalsi ir su visais būdavo labai 
meili, o vaikščioti pradėjo labai anksti. Adriana buvo beveik tobulas 
vaikas ir pradinėje mokykloje. Ji iš visų dalykų gaudavo tik pačius 
geriausius įvertinimus ir nė karto nepateko į jokią bėdą. Kai dukrai 
suėjo šešeri, Marsija nuvedė ją į pirmąją smuiko pamoką, o sulauku- 
si devynerių ji jau grojo solo rečitalius. Smuiko mokytoja netgi siūlė 
pervesti Adrianą į specialiai muzikaliems vaikams skirtą mokyklą. 
Ji buvo iš tų vaikų, apie kuriuos kiti tėvai sakydavo: „Marsija, tau 
taip pasisekė.“ 

Tačiau Marsijai nepasisekė su savo antruoju vaiku Timočiu. 
Kaip dažnai nutinka, Timotis buvo visiška Adrianos priešybė. Kū- 
dikystėje jis buvo labai neramus, o dabar, būdamas septynerių metų 
amžiaus, jis vis dar negalėjo visą naktį išmiegoti vienas. Timočiui 
patiko žaisti su kitais vaikais, bet jie dažnai skųsdavosi, jog jis visada 
nori, kad viskas vyktų pagal jo norus, ir labai lengvai supyksta. Dar- 
želyje, o dabar pirmoje klasėje, Timotis labai dažnai susilaukdavo 
priekaištų, kad klasėje trukdo, o skaitymas ir aritmetika jam sekėsi 
prastai. Marsija mėgino sudominti jį muzika, bet jis tam neturėjo 
kantrybės. Jam patiko sportas, bet buvo nerangus ir nekoordinuo- 
tas, todėl jokia sporto šaka jam nesisekė. Į sporto komandą Timotį 
dažnai rinkdavosi patį paskutinį, nes jis buvo nesportiškas ir prasto 
būdo, dėl to jis kartais supykdavo ir išsiliedavo ant kitų vaikų. 

Mokytojai, Peteris ir Marsijos motina dažnai užsimindavo Mar- 
sijai apie Timotį, priešingai nei apie Adrianą. „Adriana tokia ypa- 
tinga, tokia tobula — nesuprantu, kas nutiko Timočiui?“ Kaip į tai 


turėjo reaguoti Marsija? Atsakyti, jog jie teisūs, kad Timotis yra 


netikėlis ir tėvų nusivylimas? Nepaisydama visų sūnaus trūkumų, 
Marsija labai jį mylėjo ir tikėjo, kad vieną dieną jis „sužydės“. Bet 
kitų žmonių pastabos paprastai skatindavo Marsiją be saiko anali- 
zuoti: 
Atrodo, lyg jie prašytų kažkokio paaiškinimo. Aš nežinau, kodėl Timotis 
taip skiriasi nuo Adrianos. Atrodo, kad jie galvoja, jog tai mano kaltė. Ypač 
Peteris ir mano motina. Aš stengiausi jam duoti tą patį, ką daviau ir Adria- 
nai - kodėl jie taip skiriasi? Man taip nusibodo vaikščioti į tuos tėvų ir 
mokytojų susirinkimus mokykloje. Mokytojai nuolat kartoja, ką Timotis 
padarė ne taip, tarsi aš niekada to nebūčiau girdėjusi. O paskui spokso į 
mane, laukdami, kad aš ką nors pasakyčiau ar padaryčiau. Gal tai mano 
kaltė? Gal namuose turėčiau su juo elgtis griežčiau? Peteris nuolatos tą 
kartoja. Jis sako, kad jeigu nustatyčiau Timočiui taisykles, jis elgtųsi kaip 
pridera. 


Marsija bandė su sūnumi elgtis griežčiau, bet tokie bandymai pa- 
prastai baigdavosi varžybomis, kas moka garsiau ant kito šaukti. 
Jeigu tuo metu pasirodydavo Peteris, jis pradėdavo šaukti ant Timo- 
čio ir išsiųsdavo jį į savo kambarį. Tada Peteris su Marsija likusią va- 
karo dalį nesikalbėdavo, nes Peteris pykdavo, kad Marsija nesugeba 
susitvarkyti su Timočiu, o Marsija pykdavo, kad Peteris įsikišo, bet 
kartu ir išgyvendavo, kad jai nepavyksta susitvarkyti su Timočiu. 
Naktį ji keletą valandų negalėdavo užmigti ir liautis analizavusi to 
įvykio, jausdavosi kalta ir bejėgė. 

Yra daug tokių moterų, kaip Marsija, kurios daug metų leidžia, 
kad namie būtų taip nesveikai bendraujama, ir paskui nesiliauja be 
saiko analizuoti to, kas įvyko. Kartais, konAiktuojant su vaikais, 
sutuoktiniais, vaikų mokytojais ar kitais žmonėmis, jas taip užvaldo 
ta situacija, kad moterys nepajėgia atsitraukti ir įvertinti, ką reikėtų 
daryti. Kai viskas pagaliau nurimsta, jas apima begalinis dėkingu- 
mas ir palengvėjimas, ir norisi tikėti, kad situacija pagerėjo. Dėl to 


moterys taip ir nebando išspręsti didesnių problemų, dėl kurių ir 

kyla didelių konfliktų. Jos labai daug analizuoja, kas yra negerai, 
bet nuo to tik pradeda pykti ant kitų, nerimauti dėl savo vaikų ir 
jaustis kaltos, kad nesugeba būti geros motinos. 

Moterys gali mėginti griebtis už šiaudo, kad išspręstų problemą. 
Kartą mokytoja pasakė Marsijai, kad Timotis akivaizdžiai turi dė- 
mesio trūkumo ir hiperaktyvumo sutrikimą, o tai paaiškina, kodėl 
jis taip elgiasi ir dėl ko jam taip prastai sekasi. Marsijai palengvėjo 
išgirdus, kad Timočio problema gali turėti pavadinimą ir kad nuo 
to yra vaistų, ir nuvedė jį pas pediatrą, prašydama, kad jam išrašytų 
„Ritalin“. Pediatrė pareikalavo, kad prieš skiriant „Ritalin“ Timotį 
įvertintų psichologas, kuris nustato ir gydo aktyvumo ir dėmesio 
sutrikimus. Marsija buvo nepatenkinta, kad prieš skiriant vaistus jai 
reikės Timotį ištirti, bet sutiko. Psichologė dr. Glas užrašė detalią 
Timočio vystymosi ir elgesio istoriją, uždavė daug klausimų apie 
šeimą ir atliko su Timočiu keletą pažintinių testų. 

Atėję išgirsti psichologės rekomendacijų Marsija su Peteriu ti- 
kėjosi, kad ji pasakys, jog vaikas turi pradėti vartoti „Ritalin“ ar 
panašų vaisą.. Tačiau vietoj to ji pasakė: 

— Gal Timotis ir turi aktyvumo ir dėmesio sutrikimą, bet man tai 
nėra akivaizdu. Jam reikia padėti kontroliuoti savo elgesį ir pasivyti 
klasę skaitymo bei aritmetikos pamokose. O dar manyčiau, kad jums 
abiem reikia išmokti naujų vaiko skatinimo ir drausminimo būdų. 

Marsija liko apstulbusi, o Peteris užsiplieskė: 

— Kaip jūs galite mus dėl to kaltinti? Mes jau turime vieną tobu- 
lai gerą vaiką — mes geri tėvai. Tai Timočiui kažkas negerai. Kodėl 
jūs šito nematote? Mūsų šeima normali! 

Jis stumtelėjo kėdę ir išlėkė iš biuro. ž 

Nors Marsija sutiko su Peterio išsakytais žodžiais, jai vis tiek 
buvo labai gėda dėl tokio vyro elgesio ir ji puolė atsiprašinėti. Kaip 


ir dauguma moterų, kurios jaučiasi atsakingos už visų laimę ir ge- 


rovę, ji negalėjo susitaikyti su tuo, kad pyksta ant psichologės, ir 
nerimavo, ką ji po tokio Peterio elgesio apie ją pagalvojo. Psichologė 
Glas ramiai nusišypsojo, tarsi tokie dalykai nutiktų ne pirmą kartą, 
ir pasakė: 

— Marsija, tu nesi atsakinga už Peterio elgesį. Ir Timočio elgesys 
yra ne tavo kaltė. Bet esu tikra, kad gali pakeisti Timočio elgesį, jei- 
gu pati pradėsi kitaip su juo elgtis. Galbūt nepakaks vien tik to, bet 
jam tai labai padėtų. Norėčiau, kad padarytum vieną dalyką. Kai 
namie nebus vaikų ir Peterio, ramiai atsisėsk ir užrašyk visus savo 
lūkesčius dėl Timočio — savo viltis ir svajones apie jį. Paskui šalia 
kiekvieno dalyko sąraše parašyk iš kur, tavo manymu, tas lūkestis at- 
eina. Jeigu norėsi, aš mielai vėl su jumis abiem susitiksiu po savaitės. 

Kai Marsija atėjo pas Peterį į stovėjimo aikštelę, jis burbtelėjo: 

— Kur taip ilgai buvai? 

Ji kažką sumurmėjo, tada atsisėdo į automobilį ir prisisegė sau- 
gos diržą. Visą kelią namo Peteris niršo ant psichologės Glas ir aiš- 
kino Marsijai, ką ji turinti daryti: 

— Kaip ji drįsta sakyti, kad mes turime keistis? Ji greičiausiai 
nekompetentinga. Jeigu pediatras be jos rekomendacijos neskirs Ti- 
močiui vaistų, tada turėsi surasti kitą pediatrą. 

Tą vakarą, kai vaikai nuėjo miegoti, o Peteris apačioje žiūrėjo 
televizorių, Marsija atsisėdo su popieriaus lapu ir rašikliu. Ji galvo- 
jo, kad užrašius savo lūkesčius dėl Timočio jai pavyks įrodyti, jog 
psichologė Glas yra neteisi. Ir ji tikėjosi, kad ji pati nuo to pasijus 
geriau. Jai visą dieną neišėjo iš galvos ir tai, ką psichologė pasakė dėl 
Peterio reakcijos: 

Kaip ji gali sakyti, kad mums reikia pradėti kitaip elgtis? Argi ji mano, kad 

mes kažkokiu būdu kalti dėl mokyklinių Timočio problemų? Kažkodėl 


visi mane laiko atsakinga už Timotį. Peteris pasielgė it koks kvailys, man 
buvo taip dėl jo gėda. O paskui dar pradėjo su manimi kalbėtis kaip su 

vaiku ar su savo darbuotoja, aiškindamas, kaip turėčiau elgtis su Timočiu. 
Jis niekada nesiklauso, tik nurodinėja. 


Marsija nusipurtė, kad prasiblaškytų nuo tokių minčių, ir atsisėdo 
rašyti savo lūkesčių Timočiui. Po kelių minučių ant lapo buvo už- 
rašyta: 

1. Kadjam gerai sektųsi mokykloje. 

2. Kadjis nepatektų į bėdą. 


3. Kadjam gėrai sektųsi kokia nors užklasinė veikla. 
4. Kadjis sutartų su kitais vaikais. 


Perskaičius užrašytus punktus jie visi atrodė visai protingi. Tada ji 
pagalvojo apie antrąją užduoties dalį — pagalvoti, iš kur ateina tie 
lūkesčiai. Iš pradžių tai atrodė absurdas. Juk visi tėvai turi tokius 
lūkesčius savo vaikams, tai tikslai, kuriuos dauguma vaikų visai ne- 
sunkiai pasiekia. Juk, galų gale, tą darė Adriana... 

Čia Marsija susigriebė. Ji suprato, kad rašydama tą sąrašą ji įsi- 
vaizdavo Timotį iš mokyklos parsinešantį geriausius įvertinimus, 
kaip būdavo su Adriana, ir grojantį smuiku, kaip Adriana, ir tokį 
pat populiarų, kaip Adriana. Ji naudojo Adrianą kaip standartą 
tam, ką Timotis turėtų sugebėti. 

Atlikdami šį pratimą tėvai dažnai pastebi, kad jų lūkesčiai vai- 
kams remiasi netinkamais standartais. Kartais tą standartą sukuria 
kiti vaikai, o kartais tai dar kažkieno kito primesti standartai. Mar- 
sija lygino Timotį su Adriana, nes tą patį darė Peteris, jos motina, 
mokytojai ir daugelis kitų. Ji turėjo nustoti lyginti Timorį su seseri- 
mi. Be to, jai reikėjo nustoti klausytis Peterio, motinos ir mokytojų, 
kurie reikalavo, kad Timotis būtų toks, kaip Adriana. Tai suvokusi 


A 


Marsija puolė save kaltinti: 


Kaip galėjau taip elgtis su Timočiu? Jis tikriausiai jaučiasi siaubingai dėl 
to, kad yra nuolatos lyginamas su Adriana. Kaip galėjau leisti, kad kiti 
žmonės su juo taip elgtųsi? 

Laimei, Marsija susiprato, kad toks nesibaigiantis analizavimas 
neduos nieko gero, kad tai nepadės nei jai, nei Timočiui. Todėl į 
pagalbą pasitelkė „minčių policiją“ — stipriai užsimerkė ir liepė sau 
nustoti savęs gailėtis, nes tai Timočiui nepadės. Ji norėjo viską ap- 
galvoti, kad jos įžvalgos padėtų geriau suprasti savo sūnų. 

Tada uždavė sau įvairių klausimų tam, kad pakeistų savo dėme- 
sio centrą: „Ko aš noriu Timočiui, pagal tai, koks jis yra?“ Marsija 
mylėjo Timotį ir norėjo, kad jis būtų laimingas, užsiimtų tuo, kas 
jam patinka, ir siektų to, kas jam, o ne Adrianai, sekasi geriausiai. 
Bet kuo daugiau Marsija galvojo, tuo labiau suprato, kad nežino, ką 
Timotis nori daryti ir ką jis sugeba. Ji, kaip ir visi aplinkiniai, visą 
dėmesį buvo sutelkusi į tai, kodėl Timotis ne toks, kaip Adriana, 
todėl nežinojo, koks yra tikrasis Timotis. 

Ją užplūdo siaubingas kaltės jausmas. Kaip ji gali taip nieko ne- 
žinoti apie savo vaiką? Kaip ji galėjo taip jo nemylėti, kad šitiek 
metų ignoravo jo individualumą? Paprastai, kai Marsiją užplūsdavo 
panašios mintys, ji guldavosi į lovą ir ištisas valandas mintimis save 
kaltindavo. Tačiau dabar ji vėl stipriai užsimerkė ir pasakė sau, kad 
liausis taip apie save galvojusi. Ji pažvelgs plačiau ir žiūrės į tai, kas 
svarbu: stengsis suprasti, ko Timotis nori ir ko jam gyvenime reikia. 
Jos meilė sūnui nugalėjo pasibjaurėjimą savimi. 

Tada Marsija uždavė sau dar vieną klausimą, kuris pakeitė jos 
dėmesio centrą: „Kaip sužinoti, ko nori Timotis ir ką jis sugeba?“ 
Ant kitos popieriaus lapo pusės ji pradėjo generuoti mintis: 

1. Reikia daugiau sužinoti apie Timočio testų įvertinimus, - kas, kaip 
sakė psichologė Glas, jam gerai sekasi ir ką daryti, kad jam geriau sek- 
tųsi skaitymas ir matematika? 

2. Reikia daugiau laiko praleisti su Timočiu, bet pernelyg jo nespausti. 
Išklausyti jį ir daugiau stebėti. 


3. Reikia pasikalbėti su Timočiu apie tai, kas jam patinka (o ne nuolatos 
kartoti, ką jis daro ne taip). 

Marsija jau seniai nebuvo taip džiaugusis ir jautusi tiek vilties. Prieš 
eidama miegoti ji stabtelėjo prie sūnaus kambario ir nusišypsojo 
pamačiusi, kaip jis pusiau apsiklojęs miega gulėdamas skersai savo 
lovos. Ji netgi laukė, kada galės praleisti su sūnumi daugiau laiko, 
nes nebejautė spaudimo, kad jį reikia pakeisti. 

Marsija vis dar pyko ant savęs ir jautėsi kalta, kad tiek laiko iš- 
švaistė elgdamasi taip, kaip kiti norėjo, kad ji elgtųsi, - šaukė ant 
sūnaus, drausmino, vertė jį būti tokiu, kaip Adriana. Bet ji suprato, 
kad reikia nustoti taip apie save galvoti, reikia atleisti sau ir savo 
energiją skirti tam, kad sužinotų, ko reikia Timočiui. 

Norint tinkamai auklėti vaikus, iš pradžių reikia atleisti sau. Jei- 
gu būnant su vaiku jus lydi kaltės jausmas, kyla pavojus, kad imsite 
sau nuolaidžiauti, o tai neduos nieko gero. Labai dažnai vietoj to, 
kad žiūrėtume kas geriausia ir ko labiausiai reikia mūsų vaikams, 
mes elgiamės taip, kad patys pasijustume geriau ir kad galėtume 
pamiršti, ką anksčiau auklėdami vaikus padarėme ne taip. Po at- 
leidimo sau turi sekti atgaila. Jeigu atleidę sau už tai, kad blogai 
elgėmės su savo vaikais, ir toliau elgsimės taip pat, tai neduos nieko 
gero. Pavyzdžiui, jeigu dažnai ant vaikų supykstate ir teisinatės, jog 
taip yra dėl to, kad prieš jus smurtaudavo jūsų tėvai arba dėl to, kad 
esate nepatenkinta darbe, o po to ir toliau netenkate savitvardos, tai 
ne atleidimas — tai tik racionalus paaiškinimas. 

Keletą dienų po to, pasiėmusi Timotį iš mokyklos Marsija nebe- 
klausdavo, ar jis buvo geras berniukas ir neprisivirė košės. Dabar ji 
pasiteiraudavo, koks tos dienos nutikimas mokykloje jam labiausiai 
patiko. Iš pradžių Timotis, išgirdęs tokį klausimą nustebo ir nežino- 
jo, ką atsakyti. Tačiau ilgainiui Marsija pastebėjo, kad vaikas dažnai 
užsimena apie kokį nors įvykį, susijusį su sportiniais žaidimais: 

— Džimis Petersonas išmušė kamuoliuką į užribį ir mūsų ko- 


manda laimėjo! 

Ji nustebo, jog, nepaisant to, kad Timotis toks nesportiškas, jam 
ir toliau taip patinka sportas. Bet įdėmiau pasiklausiusi pastebėjo, 
kad jis dažniausiai kalba ne apie tai, kaip jam puikiai sekėsi žaisti, 
o apie tai, kaip žaidė kuris nors kitas vaikas. Dar jis dažnai už- 
simindavo apie profesionalių komandų žaidėjų rezultatus. Marsi- 
ja neturėjo nė menkiausio supratimo, kad jis tiek daug žino apie 
profesionalų sportą. Šeimoje niekas tuo nesidomėjo, todėl apie tai 
būdavo kalbama labai retai. O Timotis puikiai žinojo apie profesio- 
nalių beisbolo, futbolo ir ledo ritulio žaidėjų pasiekimus. Jis apie tai 
niekam nepasakojo, nes jo interesai nieko daugiau nedomino. 

Marsijos atradimai apie Timotį yra tipiškos įžvalgos, kurias tė- 
vai pamato, kai nustoja kontroliuoti vaikus ir pradeda stengtis juos 
suprasti. Tiek daug laiko ir energijos iššvaistoma tam, kad laimėtų 
ginčus su vaikais ar priverstų juos daryti tą, kas „teisinga“, kad pa- 
prastai tėvai negirdi, kai vaikai bando pasidalyti savo rūpesčiais ar 
pasakyti, kas ir kodėl juos iš tiesų domina. Jeigu tėvai savo savivertę 
pernelyg sieja su vaiko pasiekimais, tai trukdo matyti patį vaiką, 
koks jis yra iš tikrųjų. Tada rūpi tik tai, kaip vaikų elgesys veikia 
pačius tėvus. Jaučiamės gerai, jeigu mūsų vaikas talentingas, popu- 
liarus ir elgiasi kaip pridera. O jeigu jam kažkur kažko trūksta, mus 
apninka gėda ir kaltės jausmas. 

Vaikai perima mūsų lūkesčius ir į juos atsako. Jie verčiasi per 
galvą užsiimdami veikla, kuri jiems iš tikrųjų nepatinka, mėgina 
pasiekti tikslus, kurių pasiekti negali arba kurie jiems nerūpi, ir iš- 
gyvena dėl to, kad nuvils mamą ar tėtį. Kiti vaikai, gal ir Timotis, 
maištauja, nesutinka su tuo, ko iš jų tikisi mama ir tėtis, o kartais 
netgi pradeda elgtis pragaištingai. 

Supratus, kaip Timočiui patinka sportas, Marsijai kilo mintis: 
kodėl nepasinaudojus sportu, kad jis padėtų pataisyti jo elgesį? Ji 


suprato, kad norėdamas sužinoti visas tas smulkmenas apie sportą 

sūnus turi labai daug skaityti. Gal jo skaitymo įgūdžiai pagerėtų, 
jeigu jis pradėtų skaityti knygas apie sportą. O juk sporto rezultatai, 
kuriuos jis žino atmintinai, susiję su matematika, — gal sporto pa- 
vyzdžiai padėtų jam geriau išmokti skaičiuoti? Kitą dieną Marsija 
paskambino Timočio mokytojai apie tai pasikalbėti. 

Marsija nuėjo susitikti su psichologe Glas, kaip ir buvo sutarusi 
prieš savaitę. Peteriui apie tai nieko nesakė. Ji žinojo, kad vyras su 
ja neis ir nenorėjo, kad jis ją sustabdytų. Marsija prisipažino psicho- 
logei supratusi, kad vertė Timotį siekti „Adrianos standarto“ ir kad 
tai sūnui nedavė nieko gera. Psichologė atsakė: 

— Kitiems tėvams reikia ištisos amžinybės tą suprasti. Tau tai 
pavyko per vieną dieną. 

Norėdama sužinoti, ką psichologė Glas galvoja apie stipriąsias ir 
silpnąsias akademines sūnaus puses, Marsija išsiaiškino smulkme- 
nas apie Timočio pažinimo įgūdžių testus. Ji pasidalijo savo minti- 
mis apie tai, kaip sporto istorijų pavyzdžiai galėtų paskatinti jį dau- 
giau skaityti ir mokytis matematikos. Marsija liko labai patenkinta 
šiuo susitikimu ir labai džiaugėsi sulaukusi psichologės palaikymo, 
kol toji pasakė: 

— Žinai, Marsija, ilgainiui reikės pakeisti ir Peterio požiūrį į Ti- 
motį bei tai, kaip jis bendrauja su sūnumi. 

Marsija, kaip ir daugelis moterų, nenorėjo kištis į vyro elgesį 
su vaikais — ji norėjo pati sutvarkyti visas problemas. Kai kurioms 
moterims šeimoje tenka susidurti su daug didesnėmis problemomis, 
kai vyrai ar partneriai fiziškai arba seksualiai išnaudoja jų vaikus. 
To tikrai nebuvo Peterio atveju, bet jo audringi protrūkiai ant Ti- 
močio griovė vaiko savigarbą ir skatino jį trauktis į save, suteikė 
priežasčių maištauti ir rodė siaubingą pavyzdį, kaip reikia elgtis su- 
pykus. Marsija bijojo dėl to aiškintis su Peteriu arba jį kritikuoti, nes 


nenorėjo tapti jo pykčio taikiniu. Šalia to, kad be saiko analizuoda- 

vo tą problemą mintyse, ji paprastai dar ir stengdavosi visais būdais 
vengti problemiškų situacijų. 

Psichologė pajuto, kad Marsija nenori spręsti problemų su Pe- 
teriu. Ji paklausė, ar Peteris kada nors yra pakėlęs ranką prieš ją ar 
vaikus ir ar Marsija bijo, kad jis gali pradėti smurtauti ir Marsija pa- 
tikino, jog ne. Psichologė Glas paprašė prisiminti kokį nors neseną 
įvykį, kai Peteris supyko ant Timočio ir papasakoti, kaip Marsija re- 
agavo į tą situaciją. Marsija papasakojo, kaip Peteris užsipuolė sūnų 
maždaug prieš savaitę ir šaukė ant jo, klausdamas, kas jam yra. Ti- 
motis tada nutilo ir nuėjo į savo kambarį. Marsija prisipažino, kad ji 
tik stovėjo ir nieko nesakė, nors siaubingai niršo ant Peterio už tai, 
kad jis toks griežtas su Timočiu. Paskui juodu su Peteriu nesikalbėjo 
visą likusią vakaro dalį. 

Tada psichologė paklausė Marsijos, ar jos abi negalėtų pakartoti 
tos situacijos, kur psichologė vaidintų Peterį, o Marsija pamėgintų 
sureaguoti kitaip. Marsija žinojo, kad tai vadinama inscenizavimu, 
ir nenorėjo to daryti. Ji neįsivaizdavo, kaip galima kitaip elgtis su 
Peteriu. Bet galiausiai sutiko pamėginti. Ji žinojo, kad su vyru turi 
elgtis ryžtingiau ir užstoti Timotį. Todėl pirmą kartą vaidinant tą 
situaciją, kai psichologė pradėjo kartoti Peterio žodžius, Marsija ją 
pertraukė ir pasakė: 

— Nustok ant jo šaukti! Jis tik mažas berniukas! Palik jį ramybė- 
je! Tu taip piktai su juo elgiesi! 

Psichologė Glas paaiškino Marsijai, kad Peteriui bus labai sunku 
išgirsti tokius žodžius ir ramiai į juos reaguoti. Jis pyks, norės gintis 
nuo tokių kaltinimų ir jie greičiausiai pradės vienas ant kito rėkti. 
Ji pasiūlė daug veiksmingesnį ir geresnį būdą, kaip paveikti Pete- 
rį, - palaukti ir pasikalbėti su juo po to, kai jis nurims. Tada psi- 
chologė papasakojo, kuo skiriasi agresyvi atsakomoji reakcija, kuria 


pasinaudojo Marsija vaidindama situaciją, ir ryžtinga atsakomoji 

reakcija, kai Marsija ramiai ir nekaltindama pasako Peteriui, kaip 
jaučiasi, kai jis taip elgiasi. 

Jos dar kartą pamėgino inscenizuoti tą situaciją. Marsija pasakė, 
kad palauktų kelias minutes po to, kai Timotis išbėgs iš kambario 
ir tada pasakytų vyrui: 

— Peteri, kai tu taip šauki ant Timočio, jis pasijunta blogai ir 
nesupranta, o aš irgi jaučiuosi blogai. Man atrodo, kad mums reikia 
sugalvoti, kaip kitaip bendrauti su sūnumi. 

Psichologė nustebo, kad Marsija taip greitai perprato, kas yra 
ryžtinga atsakomoji reakcija, ir jos pasikalbėjo apie problemas, su 
kuriomis Marsija gali susidurti ryžtingai elgdamasi su Peteriu. 

Keletą dienų Marsija daugiausia analizavo ir mąstė apie tai, kaip 
jai ryžtingai elgtis su Peteriu. Jis visada šeimoje buvo dominuojanti 
pusė. Tik susituokus juodu siejo vienodi interesai muzikai ir teatrui, 
ir jie leisdavosi į gyvas diskusijas apie viską, o Marsija labai lais- 
vai išsakydavo savo pažiūras. Peteris pradėjo kilti karjeros laiptais 
ir tapo projektų vadovu dideliame plastiko fabrike, todėl pradėjo 
ilgiau dirbti ir jiedu vis rečiau pasikalbėdavo. Paskui jis tapo dide- 
lio kompanijos padalinio vadovu, o ilgainiui net ir namie pradėjo 
elgtis kaip vadovas - nurodinėdavo ir išsakydavo savo nuomonę, su 
kuria Marsija turėdavo sutikti be jokių klausimų. Gimus Adrianai 
Marsija metė darbą ir jos veikla apsiribojo kūdikiu ir namais. Ji 
šiek tiek dirbo Adrianos ir Timočio mokykloje, tačiau didžiąją laiko 
dalį praleisdavo vežiodama vaikus į užsiėmimus ir atlikdama namų 
ruošos darbus. Peteris stengėsi parodyti, kad jį domina Marsijos is- 
torijos apie vaikus, bet retai į jas reaguodavo, nebent žmona praneš- 
davo, kad Timotis vėl pateko į bėdą, - tada jis susierzindavo arba 
supykdavo. Poros pokalbiai dažniausiai sukosi tik apie namų rei- 
kalus, paskutinius Adrianos apdovanojimus ir pasiekimus bei pas- 


kutinius Timočio nusižengimus. 

Be saiko analizuojant situaciją Marsijai buvo sunku pamatyti 
platesnį savo santykių su Peteriu paveikslą. Ji matė tik labai siaurą 
perspektyvą — pastaruosius ginčus su vyru, savo pyktį ant jo ir savo 
kaltės jausmą bei nekompetentingumą: 

Jis elgiasi su manimi taip, lyg būčiau viena iš jo darbuotojų. Galvoja, kad 

gali man įsakinėti ir aš privalau vykdyti jo nurodymus. Kaip galėjau tiek 

metų su tuo taikstytis? Ogi todėl, kad įklimpau. Negaliu jam viso to pa- 
sakyti, nes negaliu rizikuoti jį prarasti. Vaikams reikia tėvo. Bet jis toks 
prastas tėvas! Timočiui tikrai būtų geriau be jo. O gal ne? Juk visi kartoja, 
kad berniukui reikia tėvo. Kodėl aš tokia silpna bendraudama su Peteriu? 

Leidžiu, kad jis mane mindytų. Nemanau, kad galiu pakeisti mūsų santuo- 

ką. Jaučiuosi taip įklimpusi. 


Štai taip ūžė Marsijos galva vieną popietę, kai Timotis plekštelėjo 
jai per petį ir pasakė: 

— Mama! Mama! Pažiūrėk, aš užbaigiau savo namų darbų pus- 
lapį, kurį man uždavė mokytoja. Sudėjau visus beisbolo žaidėjus 
iš skirtingų komandų. Gali patikrinti, ar gavau teisingą atsakymą? 

Marsiją užplūdo pasididžiavimas sūnumi — tai buvo pirmas kar- 
tas, kai jis pats savo noru atliko namų darbus. Pažvelgusi į lapą ji 
pamatė, kad jis gavo teisingą atsakymą. Pats atliko matematikos 
namų darbus ir gavo teisingą atsakymą! Marsiją apėmė ryžtas. Dėl 
sūnaus ji pasipriešins Peteriui ir pamėgins pakeisti tai, kaip jis su 
juo elgiasi, nesvarbu, kad nesijautė visiškai dėl to tikra. Galų gale, 
juk psichologė Glas sakė, kad Peteris niekada nesmurtavo, todėl 
blogiausia, kas gali nutikti, - jis gali supykti ir pradėti ant jos šauk- 
ti. Bet Marsija tą jau buvo patyrusi daugybę kartų, todėl ištvertų 
ir dar kartą. 

Daugelis porų atitolsta vienas nuo kito, kai jų gyvenime at- 
siranda daug atskiros veiklos ir skirtingi interesai, kaip nutiko 
Marsijai ir Peteriui. Peteris pasinėrė į darbą ir tapo viską kontro- 


liuojančiu vadovu, užsimiršo ir parsinešė tokį bendravimo stilių į 

savo šeimą, o šitaip daryti nedera. Marsijos pasaulis susitraukė iki 
vaikų ir namų. Tai pavojinga padėtis, kurioje, deja, atsiduria daug 
moterų. Moteris tampa labai pažeidžiama, jeigu jos savigarba ir 
socialinis palaikymas priklauso tik nuo šeimos. Jeigu staiga šei- 
moje kas nors įvyksta, kaip nutiko Marsijos atveju, pradeda griūti 
visas pasaulis. 

Vaikai gali būti pati geriausia motyvacija keisti savo elgesį. Gali- 
me susitaikyti ir priprasti prie savo santykių rutinos arba nuspręsti 
juos nutraukti, jeigu paaiškės, kad norint juos pataisyti reikia įdėti 
pernelyg daug darbo. Tačiau tėvų meilė vaikams ir noras apsaugoti 
jų gerovę gali būti puiki motyvacija kritiškai įvertinti savo santykius 
ir imtis reikalingų pokyčių. 

Tą vakarą, kai vaikai atsigulė miegoti, įėjusi į svetainę Marsija 
pamatė, kad Peteris skaito laikraštį. Ji pagalvojo, kad dabar tinka- 
mas laikas pasikalbėti apie jo santykius su Timočiu. 

— Peteri, - pasakė ji, - gal galime pasikalbėti? Dėl Timočio. 

— Ką jis šįkart padarė? — iškart paklausė Peteris. 

— Kai ką nuostabaus. Jis pats užbaigė savo matematikos namų 
darbus ir gavo teisingą atsakymą. Jis labai savimi didžiavosi ir aš juo 
labai didžiuojuosi. ) 

— Jau pats laikas imtis tų matematikos namų darbų, - sarkastiš- 
kai atsakė Peteris. 

— Peteri, - nedrąsiai pradėjo Marsija, - man skaudu, kad tu taip 
kritiškai žiūri į Timotį ir aš žinau, kad jį tai skaudina. Man atrodo, 
kad jeigu mes labiau jį drąsintume, mums sektųsi daug geriau. 

— Aš nesu jam kritiškas, - puolė gintis Peteris. - Aš tik stengiuo- 
si, kad jis eitų teisingu keliu. Nepradėjęs daugiau dirbti ir geriau 
elgtis jis taip ir negaus gerų pažymių. 

— Aš manau, kad tu labai kritiškas. Ir dažniausiai bendrauji su 


juo blogai nusiteikęs — tu nuolat dėl ko nors ant jo šauki. Peteri, aš 

sužinojau, kad Timotis turi daug interesų, apie kuriuos mes neži- 
nome. Jis labai daug žino apie sportininkus ir jų pasiekimus. Kai 
pradedu su juo apie tai kalbėtis, jis tiesiog atgyja. Kaip galėjome ne- 
žinoti, kad jam tai taip įdomu? Mes daug daugiau dėmesio skyrėme 
jo problemoms nei jo laimėjimams. Ir abu esame kalti, kad nuolatos 
lygindavome jį su Adriana. 

Marsija nutilo tikėdamasi, kad Peteris tuoj pratrūks. 

— Jį domina sportas? Bet kaip taip gali būti? Juk sportas nerūpi 
nei man, nei tau, nei Adrianai. Kodėl jis juo susidomėjo? 

— Kas žino, kodėl, - atsakė Marsija. - Tai nesvarbu. Ir nesvar- 
bu, kad nė vienas iš mūsų nesidomi sportu. Svarbu, kad jis dėl 
to jaučiasi laimingas. Ir kai jis skaito apie sportą arba sprendžia 
matematinius uždavinius apie sportą, jam sekasi geriau, negu įsi- 
vaizdavau. 

Marsija stebėjo Peterio veidą tikėdamasi pamatyti nepasitenki- 
nimą ir atmetimo reakciją. Bet vietoj to pastebėjo, kad jo akys su- 
minkštėjo, o kūnas atsipalaidavo. 

— Tai tu manai, kad mes jį pernelyg lyginame su Adriana? - pra- 
dėjo jis. — Gal tai ir tiesa. Jai prilygti ne taip paprasta. 

Marsija taip nustebo, kad Peteris jai pritaria, jog nebežinojo, ką 
jam pasakyti. Kilo noras apkaltinti Peterį, kad jis kalčiausias dėl 
„auksinių Adrianos standartų“, bet prisiminė, kaip psichologė Glas 
sakė, jog kaltinimai tik atstumia žmones. Todėl ji prisiėmė atsako- 
mybę už tai, kad pati nederamai elgėsi su Timočiu ir papasakojo 
vyrui, kaip pasikeitė jos bendravimas su sūnumi po to, kai ji pra- 
dėjo jo klausytis ir sužinojo apie jo interesus. Sekdamas Marsijos 
pavyzdžiu Peteris pripažino, kad jo santykiai su Timočiu pablogėjo 
ir kad jis retai kada skiria jam laiko ir užsiima tuo, ko nori Timotis. 
Jis pasisiūlė kitą šeštadienį nuvesti sūnų į mažosios lygos beisbolo 


rungtynes. 

Naujos šeimos kūrimas 


Ateinančius keletą mėnesių, kol Peteris su Marsija mėgino 
atrasti bendrus sąlyčio taškus su Timočiu, šeimoje vyko lėta, bet 
stabili transformacija. Problemų mokykloje nesumažėjo, bet jo mo- 
kytoja kur kas rečiau skambindavo į namus ir rašydavo pastabas dėl 
muštynių su kitais vaikais ar dėl to, kad Timotis atsisakė klasėje 
atlikti užduotį. Pasitarusi su psichologe Glas Marsija rado Timočiui 
skaitymo ir matematikos repetitorių. Tas jaunas vyras žinojo apie 
sportą beveik tiek pat, kiek ir Timotis. Marsijai buvo akivaizdu, 
kad, norėdama padėti Timočiui ir pakeisti nusistovėjusius šeimos 
įpročius, ji neapsieis be kitų žmonių pagalbos ir patarimų — ypač be 
psichologės Glas. 

Marsiją rečiau užplūsdavo besaikio analizavimo priepuoliai, nors 
toks polinkis iki galo nepraėjo. Vienas labai stiprus priepuolis užėjo 
po to, kai vieną dieną Peteris ir Timotis pratrūko šaukti vienas ant 
kito. Pastarosiomis savaitėmis Peteris daug rečiau kritikuadavo Ti- 
motį, bet kai sūnų išsiuntė namo iš mokyklos už tai, kad jis trenkė 
kitam berniukui į pilvą, Peteris neišlaikė ir pradėjo ant jo šaukti. Ti- 
motis puolė kaltinti tėvą, kad jis nenori išklausyti jo istorijos pusės 
ir nubėgo į savo kambarį. 

Ginčo metu Marsijos širdis liejosi krauju, o audrai nurimus ją 
apniko mintys: 

Kaip galėjau galvoti, kad kažkas pasikeitė? Peteris niekada nepasikeis. Ne- 

begaliu daugiau šito kęsti. Bet ir nepajėgiu pati susitvarkyti su Timočiu. 

Kaip jis galėjo suduoti kitam vaikui? Gal aš jam pernelyg atlaidi? Kas jam 


atsitiko? Gal jis iš Peterio paveldėjo savo karštą būdą? Viskas atrodo taip 
beviltiška! Tiesiog nebežinau, ką daryti. Nebegaliu taip ilgiau! 


Taip analizuodama Marsija negalėjo sutramdyti ašarų ir Peteris nu- 
stebo, kai įėjęs į miegamąjį pamatė, kad ji verkia. Jis iškart suprato, 


kad tai dėl jo ginčo su Timočiu. 

— Atsiprašau, bet šį vakarą tikriausiai viską sugadinau, - pradėjo 
jis. — Aš taip didžiavausi, kad Timotis daro pažangą, bet išgirdęs, 
kad jis trenkė kitam vaikui, paprasčiausiai nesusivaldžiau. Eisiu su 
juo pasikalbėti ir atsiprašysiu. Ber Marsija, kaip manai, gal mums 
reikia pagalbos, gal vertėtų kreiptis į tą psichologę Glas, su kuria 
buvome susitikę prieš kelis mėnesius? 

Matrsija vis dar nebuvo sakiusi Peteriui, kad jau keletą kartų su- 
sitiko su psichologe Glas, ir išgirdus, kad jis pripažįsta, jog jiems 
reikia pagalbos ir pats siūlosi atsiprašyti Timočio, jos širdis iškart 
suminkštėjo. Ji pralemeno, kad pritaria jam ir stipriai jį apkabino. 
Jis nuėjo pasikalbėti su sūnumi. 

Sėdėdama ant lovos ir šluostydamasi ašaras Marsija pagalvojo: 
„Mes surasime pagalbą. Mūsų šeimai viskas bus gerai.“ Pažvelgusi 
į veidrodį pamatė savo raudoną užtinusį veidą ir pasakė sau: „At- 
rodau apgailėtina. Negaliu nuolatos gyventi lyg ant „amerikietiškų 
kalnelių“. Visas mano dėmesys nukreiptas tik į šeimą. Reikia susi- 
rasti veiklos ir už jos ribų, kad atgaučiau emocinę pusiausvyrą.“ 

Jeigu užsiimdama įvairiomis veiklomis ir plėsdama savo interesų 
ratą moteris turės daugiau galimybių pasisemti savigarbos ir gauti 
socialinį palaikymą, tai bus naudinga ne tik jai pačiai, bet ir jos 
vaikams. Jeigu visas mamos dėmesys bus nukreiptas tik į vaikus, 
jie gali jaustis užslopinti. Jiems gali būti sunku elgtis nepriklauso- 
mai, o tai būtina norint tapti brandžia asmenybe. Bet jeigu mama 
turi vienodai svarbių užsiėmimų ir už šeimos ribų, tuomet vaikai 
išmoksta gerbti jos interesus ir laisvę. Kuomet moteris turi daugiau 
vaidmenų, ji turi į ką atsiremti šeimoje iškilus sunkumams. Dirbant 
savanore arba paprastame darbe atsiranda draugų, kurie gali patarti 
ir palaikyti, jeigu šeimą užklups problemos. Darbas arba savanoriš- 
ka veikla, kurioje galima išreikšti savo talentą, suteikia stiprybės ir 


pasitikėjimo, o šito ir reikia sprendžiant šeimines problemas. 

Masrsijai reikėjo susirasti dar bent vieną veiklą, kad ateityje nebe- 
patektų į besaikio analizavimo pinkles. Jai reikėjo atrasti naują savo 
įvaizdį ir nustoti galvojus, kad ji vienintelė atsakinga už savo šeimos 
gerovę ir už Timočio elgesį, bei pradėti žiūrėti į save kaip į vieną 
iš šeimos narių, kuriam rūpi kitų narių gerovė, bet kuris ne vie- 
nintelis už ją atsako. Dar jai reikėjo iš naujo pažvelgti į savo šeimą 
ir į kiekvieną šeimos narį. Ji buvo įpratusi savo šeimą matyti arba 
kaip gerą, kur visi laimingi ir viskas klostosi gerai, arba kaip blogą, 
kur viskas vyksta ne taip ir kurią pakeisti beviltiška. Atrodo, kad ji 
taip pat žiūrėjo ir į Peterį bei vaikus — Peteris yra arba puikus, arba 
siaubingas tėvas, Timotis daro puikią pažangą arba yra niekam ti- 
kęs. Toks „arba-arba“ požiūris skatina be saiko analizuoti, nes jeigu 
kažkas klostosi ne taip, tada labai nesunku pasiduoti negatyvioms 
mintims, o jeigu viskas einasi gerai, nesinori „judinti valties“ ir imtis 
svarbių pokyčių. 

Marsijai reikia pradėti į savo šeimą ir jos narius žiūrėti plačiau, 
matyti ir stipriąsias, ir silpnąsias jų savybes. Nors Peteris kartais 
elgiasi kaip tikras stuobrys, jis tikrai myli savo vaikus ir nori su jais 
bendrauti kitaip. Timotis turi begalę elgesio problemų, kurias rei- 
kia spręsti, bet jis yra mylintis berniukas turintis daug potencialo. 
Plačiau pažvelgusi į savo šeimą Marsija turės galimybę viską pa- 
matyti iš šalies ir kiekvieną ginčą ar konfliktą įvertinti platesniame 
kontekste, o toks požiūris apsaugos ją nuo beviltiško analizavimo. 
Tai suteiks motyvaciją ir kryptį, kaip sutvirtinti stipriąsias šeimos 
savybes ir kaip nugalėti silpnybes. 

Marsijos ir jos šeimos dar laukia ilgas kelias. Bet Marsijai vos per 
kelis mėnesius pavyko smarkiai pakeisti savo šeimą, nes ji nustojo 
be saiko analizuoti, pakeitė savo požiūrį į Timotį ir nepaisydama 
dvejonių ėmėsi pokyčių šeimoje. Psichologė Glas davė jai naudingų 


patarimų, bet ji ir pati suprato, kad, nustojusi nepaliaujamai vis- 

ką analizuoti, gali kūrybingai padėti Timočiui nugalėti elgesio ir 
mokslo sunkumus. Be to, Marsija išdrįso pasakyti Peteriui apie tai, 
kaip jis bendrauja su Timočiu, ir padėjo jam pasikeisti. 

Niekada nebus taip, kad neliktų jokių rūpesčių dėl vaikų, — jau- 
dintis dėl jų gerovės yra natūrali vaikų auginimo dalis. Tačiau tokie 
rūpesčiai neturi peraugti į sekinantį ir nepaliaujamą analizavimą. 
Pasinaudoję šioje knygoje aprašytomis priemonėmis galite išmokti 
spręsti savo tėviškus rūpesčius sutelkdami gilias žinias apie savo vai- 
kus ir priimti sudėtingus gyvenimo sprendimus remdamiesi patiki- 


mais santykiais su savo vaikais. 


10 skyrius 


Visą laiką darbe: besaikis darbo ir 
karjeros analizavimas 


Darbas yra dažna mūsų besaikio analizavimo tema. Ten pra- 
leidžiame labai daug laiko — daug žmonių dirba daugiau nei aš- 
tuonias valandas per parą ir darbinė veikla atima iš mūsų didžiąją 
dalį būdravimo laiko. Jeigu visą dieną užsiimate tik darbu, tuomet 
konfliktas su bendradarbiu, kandi viršininko pastaba, o gal papras- 
čiausias nuobodulys ar nepasitenkinimas darbinėmis užduotimis 
mintyse gali.smarkiai padidėti. Darbas gyvenime gali turėti labai 
įvairią prasmę, todėl jis puikiai kursto besaikius apmąstymus ir 
analizavimą. Labai dažnai save suvokiame pagal tai, kuo užsiima- 
me kad pragyventume. Jeigu darbe nereikalingi tokie geri įgūdžiai 
ir sugebėjimai, kokius turite jūs, tai gali erzinti arba versti jaustis 
pažemintam. Jeigu darbas neišpildo svarbių gyvenimo tikslų arba 
jeigu jis verčia išduoti savo vertybes, mums gali pasidaryti gėda. Dėl 
įvykių darbe gali pradėti klibėti mūsų gyvenimo kokybė ir šeimos 
gerovė. Dėl sumažinto arba atidėto atlyginimo tenka vėluoti grą- 
žinti paskolą, trūksta pinigų sumokėti už vaikų mokslą.arba galime 
būti priversti drastiškai keisti savo gyvenimo kokybę. 

Per pastaruosius keletą dešimtmečių darbo pasaulis smarkiai 


pasikeitė ir šiais laikais atsirado dar svaresnių priežasčių be saiko 

analizuoti. Anksčiau kompetentingai savo darbą dirbantys žmonės 
neturėjo priežasčių dvejoti, kad jų darbo vieta yra stabili ir saugi. 
Dabar, kai korporacijos nuolat jungiasi viena su kita, akcijų rinka 
kinta, ypatingas dėmesys skiriamas ketvirčio pelnui ir sparčiai au- 
gančioms technologijoms, darbo vietos yra itin nestabilios. Ištiki- 
mai tame pačiame darbe trisdešimt metų išdirbę žmonės netenka 
darbo likus vos keliems metams iki pensijos. Visko gali būti, kad po 
penkerių metų dėl sparčiai tobulėjančių technologijų geras išsilavi- 
nimas bus nebereikalingas. Dramatiškas tūkstančių interneto kom- 
panijų augimas ir žlugimas pereinant į naująjį tūkstantmetį buvo 
puikus pavyzdys, kaip žmonės iš hierarchijos viršūnių gali per kelias 
savaites atsidurti pačioje apačioje. 

Istoriniai mūsų socialinės dvasios pokyčiai, kurie paprastai ska- 
tina besaikį analizavimą, pradėjo labai stipriai veikti darbo pasaulį. 
Pasauliniu mastu išplitusios nepagrįstos pretenzijos skatina tikėtis, 
kad susirasime tokį darbą, kuris mums teiks didelį pasitenkinimą, 
už kurį labai daug mokės ir kuriame sparčiai kilsime karjeros laip- 
tais. Mes nenorime taip sunkiai dirbti tik dėl pragyvenimo ir karje- 
ros, kaip tą daryti teko mūsų tėvams, ypač jeigu mokėmės gerame 
koledže ir gaudavome gerus pažymius. 

„Tikrosios sėkmės“ standartą mums sukuria nepaprasta jaunųjų 
verslininkų sėkmė, — tų, kurie išmesti iš koledžo savo tėvų garaže 
įkūrė vienas iš didžiausių JAV kompanijų, - tik pasiekti tokį stan- 
dartą yra beveik tas pats, kas laimėti geriausio krepšininko titulą. 
Tačiau kažkodėl galvojame, kad mūsų greitos sėkmės istorija taps 
realybe, jei tik pasitaikys gera galimybė arba jei susitiksime su tin- 
kamais žmonėmis. Dėl to realiame gyvenime vis sunkiau rasti pa- 
sitenkinimą. Atrodo, kad mes niekada neuždirbame pakankamai 
pinigų. Niekada nesulaukiame tokio pripažinimo, kokio nusipel- 


nome. 

Taigi įsitikinę, kad viską galima sutvarkyti greitai, puolame keis- 
ti darbus tikėdamiesi, kad dirbdami kitur būsime labiau patenkinti. 
Kartais pasiseka ir kitas darbas tikrai yra mūsų svajonių darbas. 
Tačiau daug dažniau mūsų nepaliauja persekioti nerimas, kuris ska- 
tina be saiko analizuoti,.nes mes taip niekada ir nepanaikinome pa- 
grindinės jo priežasties — kompetencijos ar tarpasmeninių įgūdžių 
trūkumo, neatitikimo tarp tikrųjų mūsų interesų ir profesijos, aiš- 
kios krypties ar karjeros tikslo neturėjimo. Todėl jaučiame spaudi- 
mą keltis iš vienos vietos į kitą, jaučiame nuolatinį nepasitenkinimą 
savo darbu, vis daugiau galvojame apie tai, kas su mumis ir mūsų 
pasauliu yra ne taip. 

Neturint vertybių gali būti labai sunku atpažinti savo darbo trū- 
kumus ar suprasti, koks darbas mums patiktų labiausiai. Ar įmano- 
ma rasti tokį darbą, kuris atitinka gyvenimo tikslus, jeigu nežinote, 
kokie tie tikslai? Mūsų darbo tikslai, jeigu tokius turime, paprastai 
yra uždirbti daugiau pinigų ir pasiekti aukštesnę padėtį. Tačiau šie 
dalykai retai kada patenkina patį giliausią žmogaus poreikį gyventi 
prasmingai. Koledžo dėstytoja Džanisė septynerius ilgus ir sunkius 
metus turėjo vienintelį tikslą — gauti etatą labai konkurencingame 
prestižiniame universitete, ir dėl to paaukojo savo santuoką ir as- 
meninį gyvenimą. Kai pagaliau pasiekė savo tikslą, ją apėmė baisi 
depresija: ką daryti dabar? Nesijaučiu taip gerai, kaip tikėjausi. Su- 
grioviau visas kitas savo gyvenimo sritis tik tam, kad likčiau šiame 
darbe, kuris net nežinau, ar man iš tikrųjų patinka. 

Arba galime siekti ne savo, o tėvų, sutuoktinio ar kitų gyvenime 
svarbių žmonių mums primestų darbo tikslų. Pavyzdžiui, Rendė, — 
aukšta, raumeninga aštuoniolikmetė blondinė, apdovanota ypatin- 
gais sportiniais sugebėjimais, - visą gyvenimą labai mėgo tenisą ir 
jai puikiai sekėsi, ji laimėjo kelis regioninius ir vieną nacionalinį 


apdovanojimą. Ji labai norėjo tapti profesionalia tenisininke ir gavo 

teniso stipendijų pasiūlymus keliuose dideliuose koledžuose. Jos tė- 
vai, religiniai fundamentalistai, norėjo, kad Rendė storų mokytis į 
mažą koledžą, kuriam vadovavo jų bažnyčia ir, taip pat kaip ir jie 
jaunystėje, gautų misionierės išsilavinimą. Jie niekada atvirai ne- 
pasakė dukrai, kad jai nereikia priimti teniso stipendijos ar kad ji 
negali stoti į pasaulietinį koledžą. Tačiau aiškiai leido jai suprasti, 
kad tiki, jog Viešpats nori, kad Rendė užsiimtų misionieriška veik- 
la, o ne tenisu. 

Rendė paklausė tėvų, o ne savo svajonės, ir įstojo į bažnyčios 
koledžą. Ji bandė patenkinti savo ilgesį tenisui žaisdama koledžo 
komandoje, bet kiti studentai nebuvo jos lygio ir ji dažniausiai tik 
susierzindavo. Ji pareigingai baigė mokslus ir gavo pradinio išsila- 
vinimo laipsnį, kad galėtų dirbti mokytoja misionierių mokykloje. 
Tačiau ji niekaip negalėjo liautis galvojusi apie savo apleistą svajonę 


ir kaltinusi save dėl to, kad nevertina to kelio, kurį pasirinko. 


Moterims darbas suteikia ypatingų temų besaikiam analizavimui. 
Šiais laikais lyčių diskriminavimas ir išnaudojimas darbo vietoje 
dažniau yra ne atviras, o užslėptas. Vietoj to, kad viršininkas atsisa- 
kytų paaukštinti jus dėl to, kad esate moteris, dažniau susidursite su 
tuo, kad jūsų indėlis nebus pastebėtas tiek, kiek jūsų kolegų vyrų. Ir 
nors viršininkas nebūtinai tiesiogiai prašys sekso už paaukštinimą, 
jis gali pradėti priekabiauti, neigdamas, kad tarp jūsų ir jo egzistuo- 
ja akivaizdus galios skirtumas. Nelengva iššifruoti šių laikų darbo- 
vietėms būdingas labiau užslėptas ir subtilesnes diskriminacijos bei 
išnaudojimo formas. Ar viršininkas prisiėmė sau nuopelnus už tavo 
darbą dėl to, kad jis nevertina tavęs kaip moters, ar dėl to, kad jis 
kvailys ir taip elgiasi su visais darbuotojais? Ar jam tiesiog nederėjo 


kviestis tavęs pas save į namus vakarienės, kad aptartumėte skyriaus 

biudžetą, ar toks elgesys reiškia, kad esi „sava“, kaip kiti tavo kole- 
gos vyrai? Tai puiki dirva nesibaigiančiam analizavimui. 

Moterys tiek daug analizuoja savo darbą, nes ši tema labai glau- 
džiai susijusi su tarpasmeniniais santykiais, o moterims visada rūpi 
tarpasmeniniai santykiai. Šioje srityje kyla neišvengiamų konfliktų 
ir nesutarimų, apie kuriuos galima galvoti labai daug. Galbūt teks 
artimai dirbti su žmogumi, kurio negerbiate ar kuriuo nepasitikite, 
arba kuris jums paprasčiausiai nepatinka, ir tai vers nuolatos neri- 
mauti, kodėl tas žmogus taip blogai elgiasi, arba baimintis, ką jis ar 
ji gali padaryti. O dar prisideda vertinimai. Gyvenime mus kiekvie- 
ną dieną ir visi vertina, o darbe tai daroma atvirai. Tie vertinimai 
turėtų būti objektyvūs ir mums padėti, bet beveik visada yra visiš- 
kai subjektyvūs ir gana grėsmingi. O šalia viso to, moterys dargi 
priima juos asmeniškai. Kartu su psichologe Tomi Ana Roberts iš 
Kolorado koledžo atlikome tyrimą, kuriame lyginome moterų ir 
vyrų reakciją į darbinius įvertinimus.' Žmones vertinome pagal re- 
aliame gyvenime nesvarbią užduotį — jie turėjo spręsti abstrakčius 
geometrinius galvosūkius. Pabaigus užduotį vertintoja atsitiktinai 
įvertindavo juos pasakydama ką nors teigiamo („Tau pasisekė geriau 
nei daugumai žmonių“) arba negatyvaus („Tu pasirodei ne taip ge- 
rai, kaip dauguma žmonių“). Gali būti, kad atspėjote, kaip į tokius 
įvertinimus reaguodavo vyrai, — teigiamą įvertinimą jie priimdavo 
kaip labai svarų, o negatyvų atmesdavo kaip nepagrįstą. Todėl, ne- 
paisant to, ką sakė vertintoja, vyrai ir patys jautėsi gerai, ir gerai gal- 
vojo apie savo darbą. Moterys tiek teigiamus, tiek neigiamus įverti- 
nimus priimdavo giliai į širdį. Ypač sulaukus negatyvaus įvertinimo 
jų savigarba smukdavo ir jos nusimindavo. Ir visa tai tik dėl svetimo 
žmogaus įvertinimo apie tai, kaip jos išsprendė kažkokius kvailus 
galvosūkius! Pagal tai nesunku įsivaizduoti, kiek stipriau moteris 


reaguoja, kai jos darbą vertina viršininkas. 

Besaikis analizavimas gali turėti sunkių pasekmių. Dirbant rei- 
kia spręsti problemas, o be saiko analizuojant sunku jas išspręsti 
gerai, nes apie problemą galvojame blogiau ir nepasitikime savo su- 
galvotu sprendimu. Besaikis analizavimas gali trukdyti atlikti net 
ir pačią paprasčiausią darbo užduotį. Pavyzdžiui, keliems didelės 
apskaitos įmonės darbuotojams išėjus iš darbo buvo pasamdyti 
nauji žmonės, ir skyriaus vadovas liepė penkiasdešimtmetei rašti- 
ninkei Verai pertvarkyti visas pašto dėžutes. Iš pradžių tai pasirodė 
paprasta užduotis, bet kai, pažvelgusi į tas dėžutes, Vera pradėjo 
galvoti, kaip jas pertvarkyti, iškart ėmė nerimauti dėl to, kaip dar- 
buotojai sureaguos į naująją tvarką. Jeigu ji išrikiuos dėžutes pagal 
darbuotojo poziciją kompanijoje, tada tas, kuris galvoja, kad jis ar ji 
pagal hierarchiją atsirado nepakankamai aukštai, gali įsižeisti. Jeigu 
išrikiuos dėžutes pagal abėcėlę, aukštesnes pareigas užimantys dar- 
buotojai gali pasijusti nuvertinti, nes nebuvo atsižvelgta į jų poziciją. 
Vera įsivaizdavo aršią kai kurių darbuotojų reakciją į tokius per- 
tvarkymus — ji labai vaizdžiai mintyse pamatė tas scenas ir ėmė dar 
labiau nerimauti. Ji daugiau nei valandą stovėjo sustingusi, spoksojo 
į dėžutes ir svarstė. Įėjo viršininkas ir užriko: 

— "Tu dar nepabaigei? Dėl Dievo meilės, juk tai paprasčiausia 
užduotis, kokią jie tik galėjo sugalvoti! 

Žvelgiant plačiau nesunku įsivaizduoti, kaip chroniškas besaikis 
darbo klausimų analizavimas gali kelti grėsmę darbo vietos saugu- 
mui, nes tai trukdys gerai dirbti. Vera gali netekti darbo, jeigu jos 
viršininkas dažnai ras ją stovinčią ir spoksančią, o ne atliekančią 
savo darbą. Jeigu besaikis analizavimas tiek užvaldo jūsų protą, 
kad darbe jaučiatės lyg paralyžiuota arba nesugebate priimti tinka- 
mo sprendimo, tai gali pakenkti jūsų karjerai. Prieš keletą metų at- 
likto didelio tyrimo metu pastebėjome, jog nuolatos be saiko ana- 


lizuojantys žmonės sako, kad savo darbo vietoje nesijaučia saugūs, 

karjeroje nepasiekė tiek, kiek norėjo, ir yra mažiau patenkinti savo 
darbu lyginant su tais, kurie nelinkę be saiko analizuoti." 

Taigi, ką daryti, jeigu pastebite, kad labai dažnai nesiliaujate 
analizavusios savo darbą? Ebės istorija pateikia keletą minčių. Kaip 
pamatysime, ji jau daug. metų buvo linkusi be saiko analizuoti ir 
dėl to smarkiai kentėjo jos darbas. Tačiau ilgainiui Ebei pavyko iš- 
lipti iš tos duobės ir ištaisyti kai kuriuos neigiamus padarinius savo 


karjerai. 


Ebės besaikio analizavimo karjera 


Vos pamačius Ebę nekyla abejonių, kad ji turi stilių ir su- 
pranta apie madą. Jos drabužiai visada truputį skirtingi, truputį 
naujoviški, bet visą laiką tobuli. Ji 1,80 metro ūgio ir ant jos visi 
rūbai atrodo gerai; jai keturiasdešimt dveji, bet ji nebijo vilkėti labai 
atvirų drabužių, kad išgautų reikiamą efektą. Ebės stilius padeda 
darbe, nes ji dirba didelio aprangos parduotuvių tinklo pirkimo va- 
dove. Vos tik parduotuvėse atsiranda nauja siunta, ji jau žino, kokios 
drabužių linijos bus populiariausios artimiausią pusmetį. Daugiau 
nei kartą jos pirkiniai, nors iš pradžių atrodė keistoki, uždirbo kom- 
panijai daug pinigų, nes vos tik pasirodžiusius parduotuvėse juos 
iškart išpirko jaunos moterys. 

Tačiau Ebės drabužių pirkimo vadovės karjera ne visada ėjosi 
sklandžiai. Tiesą pasakius, koledže gavusi istorijos ir menų, kaip 
neprofilinės disciplinos, išsilavinimą ji net neįsivaizdavo, kad dirbs 
tokį darbą. Ji nenorėjo toliau mokytis istorijos, todėl pasielgė taip, 
kaip išėję iš koledžo elgiasi dauguma istorijos specialybės absolven- 
tų, — įsidarbino kasininke banke. Čia ji visą dieną stovėdavo prie 
kasos langelio grynindama čekius ir išdavinėdama depozitus, ir tai 


buvo siaubingai nuobodus darbas. Ji neuždirbdavo tiek, kad pati 

galėtų išsinuomoti butą, todėl vis dar gyveno su tėvais. Jos tėtis, 
kuris niekada jos nepalaikė, nuolat primindavo, kad išleido daugiau 
nei 70 000 JAV dolerių už jos mokslus koledže, - ir kodėl ji dabar 
tvarko kitų žmonių pinigus, o ne pati juos uždirba? Ebė mėgino ne- 
kreipti į tai dėmesio, bet kai pavargusi vakare atsiguldavo miegoti, 
negalėdavo liautis mąsčiusi: 
Tėtis teisus. Jis išleido tiek pinigų, o man būtinai reikėjo gauti istorijos 
magistro laipsnį. Ką aš galvojau veiksianti su istorijos specialybe? Atsaky- 
mas - nieko negalvojau. Aš tiesiog praslydau per koledžą per daug nesusi- 
mąstydama, ką iš tikrųjų ten veikiu. Ir štai dabar dirbu šį nuobodų darbą 


ir neturiu nė menkiausio supratimo, kuo norėčiau užsiimti. Daugiau taip 
nebegaliu. Ką man daryti? 


Apie pusmetį pradirbus banke Ebę apėmė tokia neviltis ir liūdesys, 
kad ne darbo metu ji ištisai sėdėdavo namuose ir visą laiką žiūrėda- 
vo televizorių. Vieną popietę namo grįžo tėtis ir rado ją gulinčią ant 
sofos ir žiūrinčią muilo operas. Jis neištvėrė: 

— Kodėl nedirbi? Mano duktė nesėdės ištisomis dienomis prie te- 
levizoriaus. Kelkis ir eik kuo nors užsiimti! Jeigu turi tiek daug laisvo 
laiko, tai susirask antrą darbą ir bent kiek finansiškai padėk šeimai! 

Ebė net nebandė aiškinti, kad tai jos įprasta popietė po darbo 
banke. Ji užbėgo laiptais į savo kambarį, trenkė durimis ir atsigulusi 


ant lovos pradėjo verkti, o paskui galvoti: 


Viskas! Nebegaliu gyventi su tuo vyru! Nesvarbu, ar galiu sau tą leisti, ar 
ne, aš vis tiek išsikelsiu. Ir mesiu tą kvailą darbą banke. Aš jam parodysiu! 
Susirasiu kitą, geriau apmokamą darbą. Ir nekalbėsiu su juo tol, kol jis ma- 
nęs neatsiprašys. 


Ebė paskambino savo draugei Ginai ir paklausė, ar negalėtų ke- 
lioms naktims pas ją apsistoti, tada susikrovė krepšį ir tą patį vakarą 
išėjo. Mama stovėjo tarpduryje ir verkė, o tėvas įlindo į svetainę ir 


įsijungęs televizorių ignoravo išeinančią dukrą. 

Kitą rytą Ebė paskambino į banką pranešti, kad neateis į pamai- 
ną, nes meta darbą. Taip pasielgusi ji pajuto nepaprastą palengvėji- 
mą ir džiaugsmą, nors ir kilo mintis, kad taip staiga išėjus iš darbo 
gali būti nelengva gauti gerą rekomendaciją iš savo vadovo. Kai Gina 
išėjo į darbą, Ebė pradėjo vartyti darbo pasiūlymų skelbimus laik- 
raštyje. Daugeliui darbų, tokių kaip kompiuterių taisymas ar auklės 
darbas, reikėjo ypatingų įgūdžių. Čia buvo ir administracinio darbo 
pasiūlymų, bet po darbo patirties banke Ebė buvo tikra, kad tai ne 
jai. Ji net nežiūrėjo į tokius pasiūlymus kaip mėsainių kepėjo darbas. 
Praleidusi valandą ar dvi prie skelbimų Ebė kiek sunerimo: 

Kas bus, jeigu man nepavyks susirasti darbo? O, Viešpatie, blogiausia, kas 

gali nutikti, tai jeigu teks paršliaužti namo pas tėvus be darbo. Šito tikrai 

neištversiu. Neturiu jokios kvalifikacijos, bent jau ne tam, kuo norėčiau 
užsiimti. O kuo aš noriu užsiimti? Nežinau, noriu tik užsidirbti pakanka- 
mai pinigų, kad užsičiauptų tėvas. Esu tikra, kad tas koledžo išsilavinimas 
tikrai kur nors pravers - jis bent jau pakankamai kainavo. Reikia tuo pasi- 


naudoti. Jeigu žmonės žinos, ką aš baigiau, man bus lengviau gauti neblogą 


darbą. Ė 


Ebė toliau žiūrinėjo siūlomų darbų skelbimus ir jos akys užkliuvo 
už pasiūlymo dirbti vietinės drabužių parduotuvės vadovo padėjėja. 
Pagalvojusi, kad ten dirbant ji galbūt gautų nuolaidą drabužiams, 
Ebė paskambino duotu numeriu ir susitarė dėl susitikimo. 

Eidama į susitikimą Ebė pasipuošė drabužiais, kuriuos nusipirko 
už savo mokslų baigimo pinigus. Jie nebuvo itin konservatyvūs — 
kaklo iškirptė buvo gana gili, o sijonas labai apremptas, — bet jais 
vilkėdama ji atrodė įspūdinga. Atėjusią į parduotuvių tinklo biurą, 
ją pasitiko sekretorė, kurios žvilgsnyje buvo matyti ir dvejonė, ir 
pavydas. Ebė turėjo beveik valandą laukti ir visą tą laiką jos galvoje 
sukosi piktos ir prieštaringos mintys: 


Toks laukimas erzina. Jie žino, kad gali taip elgtis, nes jų rankose visos kor- 
tos. Kai gausiu šį darbą, pasiskųsiu personalo vadybininkui! O kas, jeigu 

jo negausiu? Tai vienintelis pasiūlymas, kuris pasirodė bent kiek įdomus. 
Negaliu grįžti į banką ar dirbti kažko panašaus. Pokalbio metu reikia kal- 
bėti maloniai. Ir nepamiršti pasakyti, kokius mokslus baigiau. Kas, jeigu 
tai bus nesvarbu? Kaip aš patekau į tokią nesąmonę? 


Ebės mintis nutraukė darbuotoja, kuri pašaukė ją vardu ir palydėjo 
į biurą. Ten sėdėjo stambi, maždaug penkiasdešimties metų mo- 
teris, ponia Vyks. Kai ji nužvelgė Ebės aprangą, pasigirdo garsus 
„hmmm“. Kelias akimirkas Ebė nesugebėjo pratarti nė žodžio, nes 
jos protą užvaldė neramios mintys. 

Ponia Vyks pradėjo pokalbį klausimu: „Kokia tavo kvalifikacija 
šiam darbui?“ Ebė pabrėžė turinti koledžo išsilavinimą ir pasakė, 
kad ją visuomet domino mada. Poniai Vyks tai nepadarė didelio 
įspūdžio ir ji paklausė, kokia Ebės specialybė pagal išsilavinimą ir 
ar ji turi pardavimo patirties. Ebės veidas nutįso ir ji prisipažino, 
kad turi istorijos mokslų magistro laipsnį ir visiškai neturi parda- 
vimo patirties. Interviu slinko labai iš lėto, Ebė jautėsi vis labiau 
sugniuždyta, nes suprato, kad greičiausiai apsikvailino. Galiausiai 
ponia Vyks maloningai užbaigė pokalbį ir kai Ebė atsistojo eiti, gal- 
vodama, kad niekada negalės net ir užeiti apsipirkti į šią parduotu- 
vę, ponia Vyks pasakė: 

— Žinai, mums visuomet reikia pardavėjų. Jeigu norėtum įgyti 
pardavimo patirties, galėtum įsidarbinti pardavėja parduotuvėje. 

Ebė pasijuto tokia dėkinga už šį pasiūlymą, kad iškart sutiko ir 
išėjo pildyti dokumentų į personalo skyrių. 

Ebė pradėjo dirbti po savaitės ir netrukus pamatė, kad jai patin- 
ka darbas, ypač tada, kai ji gali padėti pirkėjams pasirinkti drabu- 
žius, kurie pabrėžia geriausius jų bruožus. Tačiau ji dažnai pykdavo, 
kad parduotuvė nesilaiko tam tikro stiliaus, kuris, jos manymu, 
patiktų daugeliui pirkėjų: ji nemėgo skatinti pirkti drabužių, jeigu 


žinojo, kad tai yra ne tai, ko pirkėjas ieško ar ko jam reikia. 


Tačiau pati Ebė visada atrodydavo puikiai. Ji turėjo puikų sti- 
liaus pojūtį ir labai greitai perprato parduotuvės kultūrą, kad reikia 
rinktis tokius drabužius, kurie būtų panašiai konservatyvūs kaip 
vadovų, bet visada stilingesni ir originalesni nei daugumos parduo- 
tuvės darbuotojų. Deja, ji labai daug savo uždirbtų pinigų išleisdavo 
rūbams, nes vis susiviliodavo didele darbuotojams taikoma nuolai- 
da parduotuvės prekėms. Dėl to ji vos ne vos susimokėdavo savo 
nuomos dalį už butą, kurį dabar nuomojosi kartu su Gina. 

Po kelių savaičių nuo darbo pradžios skyriaus vadybininkas liepė 
Ebei pertvarkyti keletą drabužių vitrinų. Naująsias vitrinas pamatė 
pagrindinis parduotuvės vadovas ir jos jam labai patiko. Jos buvo 
daug gražesnės ir daug labiau traukė dėmesį nei ankstesnės. Vie- 
ną dieną parduotuvės pirkimo vadovė žemaūgė liesa moteris vardu 
Helena, užsuko į parduotuvę patikrinti, kaip išdėstytos prekės, ir 
nugirdo, kaip Ebė sako kitai pardavėjai, kad ji ir vėl aptarnavo vi- 
dutinio amžiaus moterį, kuri buvo pasiruošusi išleisti daug pinigų 
naujiems drabužiams, bet parduotuvėje siūlomos drabužių linijos 
neatitiko jos-poreikių. Ebė papasakojo apie stilių, koks, jos many- 
mu, patiktų daugumai moterų ir ką jos pirktų. Heleną labai sudo- 
mino šis pokalbis, nes ji vos prieš keletą dienų nusprendė pirkti nau- 
ją drabužių liniją, kuri kaip tik atitiko Ebės aprašymą. Ji užkalbino 
Ebę ir be galo nustebo išgirdusi jos mintis apie tai, ką būtų galima 
parduoti skirtingo stiliaus pirkėjams. Helena čia pat parduotuvėje 
paklausė, ar Ebė nesutiktų tapti jos padėjėja. Apstulbusi nuo tokio 
pasiūlymo Ebė išlemeno sutinkanti. Taip prasidėjo Ebės pirkimo 
vadybininkės karjera. 

Keletą ateinančių mėnesių Ebė lydėdavo Heleną į Niujorką pirk- 
ti drabužių, mokėsi detalių apie parduotuvės pirkimą, susipažino 
su visomis parduotuvėje esančiomis drabužių linijomis ir darė vis- 


ką, ką liepdavo Helena. Helena ją mokė labai entuziastingai ir Ebė 

suprato, kad čia ji gauna pagreitintą kursą apie mados industriją. 
Tačiau kartais atrodydavo, jog Helena neįvertina, kad ji tiek laiko 
skiria savo pasiūlymams, ką Helena turėtų nupirkti parduotuvei. 
Dar jai atrodė, kad ji per mažai uždirba. 

Toks nepasitenkinimas ją užplūsdavo kiekvienos savaitės pra- 
džioje. Per Giną Ebė susirado naujų draugų, kuriems patikdavo sa- 
vaitgaliais eiti šokti, iki paryčių leisti laiką klubuose ir daug gerti. 
Pirmadieniais Ebė jausdavosi labai pavargusi ir vis dar pagiringa. 
Pakeliui į darbą ji paprastai pradėdavo be saiko analizuoti: 

Šiandien taip bijau eiti į darbą. Turėsiu krūvą susitikimų su skyrių vado- 

vais ir reikės sėdėti kaip statulai ir vaidinti Helenos sekretorę. Niekam 

nerūpi, ką aš per tuos susitikimus pasakau. Jiems terūpi šviežia kava ir 


spurgos. Šis darbas neturi jokios ateities. Reikia jį mesti ir užsiimti kuo 
nors kitu. 


Rytinių susitikimų metu Ebė ir toliau nesiliaudavo mąstyti apie savo 

nusivylimą darbu ir apie tai, ką ji galvoja apie kitų skyrių vadovus: 
Kai kurie yra tokie kvailiai! Galėčiau dirbti daug geriau negu jie. Jie ne- 
turi jokio supratimo, ko nori pirkėjas. Jiems terūpi, kada pardavėjai eina 


pietauti. Nenuostabu, kad parduotuvė negauna didelio pelno! Nebegaliu 
šito pakęsti. 


Ebė buvo taip paskendusi savo mintyse, kad neišgirdo, kaip Helena 
prašo nueiti į jos biurą ir atnešti ataskaitas apie ketvirčio pardavimą, 
kurias ji pamiršo pasiimti į susitikimą. Kai Helena pakėlė balsą, 
kad atkreiptų Ebės dėmesį, Ebė pabudo iš savo svajų susigėdusi, 
kad viršininkė pagavo ją išsiblaškiusią ir kad jos vėl prašo būti pa- 
siuntinuke. 

Pakeliui į biurą Ebės mintys dar labiau įsiplieskė ir ji sugalvojo 
impulsyvų sprendimą: 


Viskas, metu šitą darbą. Nebeleisiu, kad su manimi taip elgtųsi. Po pietų 
pasakysiu, kad išeinu! 

Per pietus Ebė paskambino konkurentų parduotuvės pirkimo va- 
dovei, kuri kažkada buvo užsiminusi, kad Ebė skambintų jai, jeigu 
kada nors sugalvotų pakeisti kompaniją. Ebė gerai nepažinojo tos 
moters, vardu Brigita, bet pagalvojo, kad geriau jau dirbti su bet 
kuo kitu, nei su Helena. Jos sutarė susitikti tą patį vakarą ir Ebė pa- 
dėjo ragelį padrąsinta ir pergalingai nusiteikusi. Ji iškart nuėjo pas 
Heleną ir pranešė išeinanti iš darbo. Helena apstulbo ir paklausė, 
kodėl. Ebė prisiminė savo piktas, visą dieną ramybės neduodan- 
čias mintis, bet žinojo, kad negalės visko pasakyti garsiai. Ji kažką 
sumurmėjo apie tai, kad nori daugiau uždirbti ir turėti daugiau 
laisvės. Helena paklausė, ką ji mąsto daryti toliau, ir Ebė pranešė, 
kad Brigita ją jau pasamdė savo padėjėja. Helena pašaipiai šyptelėjo 
ir pasakė: 

— Ak, tau tikrai patiks dirbti su Brigita. Girdėjau, kad ji tiesiog 
nuostabi viršininkė. 

Tada Helena pamėgino perkalbėti Ebę likti, sakydama, kad jos 
ateitis teikia daug vilčių ir kad ji turi daug galimybių užimti aukš“ 
tesnę poziciją-kompanijoje. Ebė laikėsi savo ir prieš jai išeinant iš 
biuro Helena pasakė: 

— Man atrodo, tu tikrai pasigailėsi dėl tokio sprendimo. 

Einant namo Ebės ausyse skambėjo Helenos žodžiai, ypač ta 
kandi pastaba, kad Brigita yra „tiesiog nuostabi viršininkė“: 

Kąji norėjo pasakyti? Ar ji taip pasakė dėl to, kad pralaimėjo mūšį? O kas, 

jeigu ji teisi? Kaip galėjau mesti darbą dar tiksliai nežinodama, kad Brigita 

tikrai mane pasamdys? Ką aš padariau? Negaliu dabar šliaužti atgal pas 

Heleną. Esu tokia kvailė. Aš taip pavargau! Per pietus jaučiausi taip gerai, 

o dabar jaučiuosi taip siaubingai. 


e 


Tą vakarą Ebė susitiko su Brigita nedideliame restoranėlyje ir nebe- 
sijautė tokia linksma ir savimi pasitikinti, kaip prieš tai kalbėdama 


telefonu. Laimei, Brigita pasiūlė jai padėjėjos darbą ir mažesnį at- 

lyginimą, negu Ebė uždirbdavo su Helena. Tačiau Ebė buvo tokia 
dėkinga už pasiūlytą darbą, kad net neužsiminė apie pinigus. 

Po savaitės su Brigita Ebė suprato, iš kur kilo ta kandi pasta- 
ba. Brigita buvo bjauri ir nuolat ką nors kritikuodavo. Ebė sužino- 
jo, jog per pastaruosius metus ji turėjo tris padėjėjus ir nenustebo, 
kad žmonės šiame darbe ilgai neištverdavo. Brigita norėjo, kad Ebė 
dirbtų nuo šešiasdešimt iki septyniasdešimt valandų per savaitę, o 
visą likusį laiką būtų pasiekiama telefonu. Pirkimo kelionės būdavo 
planuojamos paskutinę minutę ir Brigita visada likdavo kuo nors 
nepatenkinta, — skrydžių planavimu, viešbučiu, kurį užsakė Ebė, 
tuo, kad Ebė nesugebėjo paskutinę minutę rezervuoti staliuko ge- 
riausiuose Niujorko restoranuose. 

Skrendant namo iš vienos pirkimo kelionės Ebė sėdėjo įsisprau- 
dusi į savo sėdynę ekonominėje klasėje, kai Brigita skrido pirmąja 
lėktuvo klase, ir negalėjo liautis be saiko analizuoti dabartinės savo 
situacijos: 

Tai neįmanoma! Kodėl aš palikau Heleną? Geriau jau būčiau likusi ten! 

Ką man daryti? Negaliu nieko padaryti! Aš įklimpau! Aš niekada nesuge- 

bu elgtis teisingai! Tėtis buvo teisus - aš niekada nepadarysiu karjeros ir 


nesusikursiu gero gyvenimo! Negaliu to pakęsti! Neištversiu daugiau nė 
savaitės! 


Pasiekusi oro uostą Ebė taip pyko ant Brigitos, kad negalėjo pra- 
tarti nė žodžio. Tik paniurusi vilkosi šalia. Ji tikėjosi, kad Brigita iš 
oro uosto važiuos su taksi, bet Brigita norėjo, kad Ebė parvežtų ją 
namo, nors jos butas buvo kitame miesto gale. Vairuodama auto- 
mobilį Ebė ir toliau mintyse piktinosi, nekreipdama dėmesio į tai, 
kaip Brigita šaiposi iš nekompetentingų ir nepatrauklių kai kurių 
parduotuvės skyrių vadovų. Bet kai Brigita pradėjo kritikuoti Hele- 
ną ir pavadino ją „buvusia“ bei „senamadiška mergaite, kuri neturi 


jokio supratimo apie madą, Ebė neištvėrė ir pratrūko: 


— Kaip tu drįsti taip kalbėti apie Heleną? Ji buvo puiki viršinin- 
kė ir išmokė mane visko, ką aš žinau. Ji tikrai buvo geresnė viršinin- 
kė, nei tu! Tu tokia kalė! 

Brigita nutilo, o su ja ir Ebė, susipratusi, kad tikriausiai padarė 
didžiulę klaidą, nors viduje vis dar taip virė, kad vos galėjo vairuoti 
tiesiai. Kai jos sustojo priešais Brigitos namus, lipdama iš automo- 
bilio Brigita tyliai pasakė: 

— Rytoj gali nebeiti į darbą. Tu atleista. Tavo asmeninius daiktus 
išsiųs paštu. — Ir trinktelėjo automobilio durelėmis. 

Ebė nuleido galvą ant vairo ir vos nepradėjo verkti. Bet susitvar- 
dė, grįžo namo, o kai su pižama atsigulė į lovą, pradėjo panikuoti: 

Viskas baigta. Mieste yra tik dvi didelės drabužių parduotuvės, o aš su- 

deginau visus tiltus grįžti atgal. Visą savo gyvenimą teks dirbti banko 

kasininke. Dabar su tokiomis prastomis rekomendacijomis tikriausiai 
negaučiau darbo net ir banke. Neišgaliu susimokėti nuomos. Nesugebu 


net prasimaitinti. Tėvai lieps keltis gyventi su jais, bet aš šito neištversiu. 


Geriau jau numirsiu. - 


Didžiąją nakties dalį Ebė nesiliovė analizuoti savo pokalbių su Bri- 
gita, su Helena, su savo tėvais, ir koneveikė save už tai, kad yra tokia 
užsispyrusi ir išpuikusi, po to koneveikė kitus už tai, kad jie jos ne- 
vertina ar kad nesuteikė jai kitos galimybės. Galiausiai užsnūdo, ap- 
imta nevilties, kad vėl neturi darbo ir jokio kito gero pasirinkimo. 

Pabudus ryte apėmė visiška neviltis. Ji nesugebėjo išlipti iš lovos 
ir negalėjo net pagalvoti apie maistą. Po pietų grįžo Gina ir rado 
Ebę su pižama sėdinčią ant sofos ir žiūrinčią televizorių. Ji paklausė, 
ar Ebė serga, o ta atsakė: 

— Ne, tik esu kvaila. - 

Gina ją iškamantinėjo ir sužinojo, kad Ebę atleido. Ji iškart su- 
nerimo, kad draugė neturės iš ko susimokėti savo nuomos dalies, 


bet kai Ebė papasakojo, kas nutiko, Gina ją užjautė ir palaikė. Tada 

pasiūlė kreiptis į vietinę įdarbinimo agentūrą arba paieškoti darbo 
kokioje nors mažesnėje miesto drabužių parduotuvėje. Po to, kai 
ilgai kamuoja piktos mintys ir pasibjaurėjimas savimi, paprastai er- 
zina viskas, todėl Ebė atšovė: 

— Tu nesupranti. Aš dar nepasiruošusi nieko daryti. Man reikia 
apie viską pagalvoti. 

Ji keletą dienų galvojo ir kiekvieną kartą be saiko analizuodama 
vis giliau skendo į depresiją, o jos motyvacija vis labiau seko. Ebė 
visą savaitę neiškėlė kojos iš namų ir Gina nebeištvėrė: 

— Tau reikia judintis ir kažką daryti! Taip sėdėdama niekada 
nesusirasi darbo! Aš negalėsiu ilgai dengti tavo nuomos dalies. Arba 
susirask darbą, arba kraustykis iš čia. 

Giliai širdyje Ebė žinojo, kad Gina teisi, bet tą akimirką pasijuto 
išduota ir apleista. Ji nuslinko į savo kambarį ir atsigulė į lovą. Gina 
pasijuto siaubingai, kad taip nesusivaldė ir nuėjo pas Ebę pasikal- 
bėti. Bet Ebė tik užsitraukė antklodę ant galvos ir atsisakė leistis 
į kalbas. Ebės laimei, Gina lengvai nepasidavė. Nuėjusi į virtuvę 
ji surado įdarbinimo paslaugų biuro telefono numerį ir sutarė dėl 
Ebės susitikimo kitą dieną. Kai ji vakare apie tai pasakė Ebei, toji 
tiesiog pasiuto. Tačiau Gina nenusileido ir pasakė: 

— Arba eini į susitikimą, arba kraustaisi. Taškas. 

Ebė šiaip ne taip prisivertė apsirengti ir nueiti į susitikimą, o 
pakeliui netgi pagalvojo, kad būtų visai malonu pasikalbėti apie 
savo darbo vargus su atjaučiančiu klausytoju. Tačiau jai skirta dar- 
bo klausimų patarėja ir psichologė Marilina toli gražu nebuvo tokia 
šilta ir miela moteriškė. Ji iškart perprato Ebės nusiskundimus savo 
vadovais ir uždavė Ebei konkrečius klausimus apie tai, ko ji nori iš 
savo gyvenimo. Vienintelis Ebės atsakymas buvo toks: „Noriu už- 
dirbti daug pinigų“, o Marilina į tai atsakė: 


— Tai ne karjeros planas, brangioji. Tau teks padirbėti. 

Ebė atsigauna 


Polinkis be saiko piktai analizuoti vos nesugriovė Ebės karje- 
ros. Dėl to ji keletą kartų pasielgė neapgalvotai. Nors tą akimirką taip 
elgtis atrodė teisinga, bet iš tikrųjų tai buvo potencialiai pražūtinga, 
pavyzdžiui, kai ji nuspręsdavo staiga mesti darbą. Tik po to, kai pra- 
dėjo pastebėti savo įprotį pasiduoti negatyvioms mintims ir griebtis 
impulsyvių veiksmų, Ebė ėmė labiau kontroliuoti savo karjerą. 

Per pirmuosius kelis susitikimus Marilina atkreipė dėmesį, kad 
Ebė kiekvieną kartą susirasdavo naują darbą ir jį prarasdavo arba 
mesdavo dėl to, kad buvo supykusi. Ilgiau pasikalbėjusi ir pamačiu- 
si psichologinio testo atsakymus Marilina patvirtino, kad Ebei labai 
tinka darbas mados srityje. Bėda buvo tai, kad Ebė užkirto visus 
savo kelius atgal į du pagrindinius miesto parduotuvių tinklus. Be 
gerų rekomendacijų ji negalės gauti gero darbo drabužių pramonėje. 
Reikėjo sugrįžti pas Heleną ir pripažinti, kad taip be perspėjimo 
mesti darbą buvo klaida. Ebė tam priešinosi, bet Marilina mokėjo 
įtikinti. Jos suvaidino, ką Ebė sakytų Helenai ir kokios gali būti 
skirtingos Helenos reakcijos. Marilina padėjo jai sugalvoti, kaip at- 
sakyti, jeigu Helenos reakcija bus neigiama, ir paaiškino, kaip nu- 
stoti jaudintis dėl to, kad ji ruošiasi kreiptis į Heleną. 

Ebė paskambino Helenai paprašyti susitikti, ir nustebusi Helena 
sutiko. Ebė pradėjo pokalbį taip pat, kaip ir vaidindama situaciją su 
Marilina, - prisiėmė atsakomybę už savo veiksmus ir atsiprašė už 
tai, kad buvo tokia storžievė ir be išankstinio perspėjimo metė dar- 
bą. Ji turėjo vienintelį tikslą — norėjo ištaisyti sugadintus santykius 
su Helena, kad vėliau galėtų paprašyti jos rekomendacijos. Ir neteko 
žado, kai Helena pasiūlė jai sugrįžti. - 

— Po to, kai išėjai, turėjau kitą padėjėją, bet ji buvo tik sekretorė. 
Ebe, tu turi tikrą potencialą ir talentą. Norėčiau, kad dirbtum su 


manimi. 

Iš pradžių Ebė pagalvojo, kad jai vaidenasi. Ji sutiko su Hele- 
nos pasiūlymu ir apsvaigusi išėjo namo. Pakeliui priėmė du svarbius 
sprendimus. Pirmiausia ji nusprendė lankyti vakarinius rinkodaros 
ir dizaino kursus vietiniame koledže, kad įgytų geresnę kvalifikaciją 
ir būtų paaukštinta parduotuvių tinkle. Antra, ji nusprendė ir to- 
liau susitikinėti su Marilina, net jeigu tektų ją samdytis privačioms 
konsultacijoms. Ebė pagaliau suprato, kad turi blogą įprotį supykti 
dėl savo nepasitenkinimo darbu, o paskui, norėdama nuslopinti tą 
pyktį, imasi impulsyvių veiksmų. 

Grįžus dirbti su Helena, praėjus vos kelioms savaitėms ji ir vėl 
pasijuto nepatenkinta. Po to, kai Helena nesutiko su Ebės pasiūly- 
mu, kad parduotuvei reikėtų pradėti pardavinėti naują, jaunos rūbų 
dizainerės kurtą drabužių liniją, apie kurią ji buvo skaičiusi, Ebę ir 
vėl užplūdo karčios mintys: 

Ji žiūri į mane tik kaip į savo tarnaitę. Sakė, kad vertina mano idėjas, bet 


to nematyti - ji daro tik tai, kas jai atrodo geriausia, ignoruoja mane ir tik 
siuntinėja tvarkyti visokių reikalų! 


Tačiau šį kartą, kai Ebė išgirdo savo mintis ir pajuto, kad vėl pradeda 
analizuoti, užuot ėmusis impulsyvių veiksmų, ji apie tai papasakojo 
Marilinai. Ši paklausė, ar Ebė turi įrodymų, kad Helena negerbia 
jos nuomonės. Savaitės pradžioje, kai Ebė pyko ant Helenos, atrodė, 
jog egzistuoja gausybė įrodymų, kad Helena su ja elgiasi neteisingai. 
Dabar, kai protas buvo aiškesnis ir kai į ją buvo įsmeigtas Marilinos 
žvilgsnis, toji gausybė atrodė labai maža. Tiesą pasakius, Ebė prisi- 
minė daug pavyzdžių, kai Helena sutiko su jos pasiūlymais ir netgi 
pagyrė jos idėją prieš kitus darbuotojus. 

Marilina paaiškino, kad pykdama Ebė viską mato tik pro pyk- 
čio prizmę ir nesugeba pamatyti to, kas prieštarauja jos nuotaikai. 
Ebę taip užvaldydavo piktos mintys, kad ji būdavo beveik visiškai 


tikra, jog su ja elgiamasi neteisingai, ir kad ji privalo atkeršyti tiems, 

kas ją išnaudoja. Marilina paklausė, kada Ebę dažniausiai apninka 
tokios piktos mintys, ir sužinojo, kad tai paprastai nutinka savaitės 
pradžioje, kai ji jaučiasi išsekusi po savaitgalio. 

— Ebe, alkoholis sukelia depresiją ir jeigu jo dar likę smegenyse, 
tada gali galvoti tik apie tai, kas slegia. 

Ebė susitarė su Marilina, kad ji sumažins savo savaitgalinius šė- 
liojimus, o ypač alkoholio vartojimą bei linksminimąsi iki paryčių, 
ir pamėgins susirasti naujų draugų, kurių gyvenime svarbiausia ne 
tik savaitgalio linksmybės. 

Norint nugalėti pragaištingus minčių ir elgesio įpročius dauge- 
liui žmonių labai padeda, o kartais yra absoliučiai būtina, padirbėti 
su profesionaliais psichologais. Marilina parodė Ebei, kad kuomet 
tos akimirkos nuotaika skatina ją be saiko analizuoti, tada ji ne- 
mato išsamaus ir tikro savo gyvenimo vaizdo. Pykčio apimta Ebė 
tematydavo priežastis, dėl ko reikia pykti, o kai jausdavosi liūdna 
ir būdavo savimi nepatenkinta, matydavo tik blogus savo poelgius. 
Ebė išmoko netikėti tuo paveikslu, kurį jai nupiešia besaikis anali- 
zavimas, ir paklausti savęs, ko jai trūksta. Gal galima į tą pačią situ- 
aciją pažvelgti kitaip? Tai sustabdydavo jos nesibaigiančias mintis, 
nuramindavo Ebę ir tada ji galėdavo galvoti blaiviau. 

Kursuose Ebė susirado naujų draugų. Jai patiko dvi moterys, ku- 
rios, kaip ir ji, buvo jaunos, vienišos ir labai rimtai galvojo apie tai, 
kokią karjeros kryptį pasirinkti. Be to, Ebė pastebėjo, kad koledže 
jai niekada tiek nepatikdavo istorijos paskaitos, kaip šie vakariniai 
užsiėmimai. Ji matė ryšį tarp to, ką kalba dėstytojai, ir tarp savo 
darbo patirties parduotuvėje, — kartais atrodydavo, kad dėstytojų 
pateikiama teorija ar praktika yra neteisinga, bet tai, ką,jie kalbėjo, 
padėjo Ebei suprasti, kaip Helena ir parduotuvių vadovai sprendžia 
ką pirkti ar kokias prekes išdėlioti priekinėse eilėse. Ebė vis daugiau 


klausinėjo Heleną apie mados pramonę ir apie parduotuvių tinklo 

rinkodarą. Kiekvieną mėnesį ji pateikdavo Helenai vis informaty- 
vesnių įspūdingų pasiūlymų ir Helena pradėjo patikėti Ebei naujas 
ir įdomesnes užduotis. 

Žinoma, tai, kad Ebė jautė didesnį pasitenkinimą darbu, iki 
galo neišvadavo jos iš besaikio analizavimo. Vieną penktadienį, kai 
ji jautėsi išsekusi ir pavargusi nuo galybės tą savaitę nepasisekusių 


smulkmenų, ją užplūdo nekontroliuojamos mintys: 


Man čia per mažai moka. Grafikas visai nelankstus. O dar tas skandalas 
praeitą savaitę su Julija dėl jos vitrinos. Ji buvo tiesiog baisi, siaubinga! 
Nesuprantu, kaip ji galėjo galvoti, kad aš tokią patvirtinsiu. Man atrodo, 
kad manęs niekada nepaaukštins. Liksiu tvarkytis su kasdienėmis nuobo- 
dybėmis, o Juliją tikriausiai paaukštins anksčiau nei mane. Mano darbas 
apgailėtinas ir aš pati darausi apgailėtina. 


Ebė labai norėjo dingti iš parduotuvės ir nueiti išgerti kartu su savo 
senaisiais draugais. Ji įkišo ranką į stalo stalčių išsiimti savo rankinės 
ir pamatė kortelę, ant kurios pati buvo užrašiusi: KĄ MARILINA PA- 
SIULYTŲ DARYT!I? Tas užrašas sustabdė Ebę, nes ji žinojo, kad Ma- 
rilinos atsakymas būtų tikrai ne „prisigerti su savo senais draugais“. 

Gali būti labai nelengva atsisakyti įsitikinimų, kad esi teisi, ku- 
riuos tik dar labiau sustiprina piktos mintys, - atsisakyti įsitikinimo 
dėl nepagrįstų savo pretenzijų, įsitikinimo, kad su tavimi elgiamasi 
kaip su auka, kad privalai atkeršyti arba kad kiti žmonės turi išgel- 
bėti tave iš keblios padėties. Nors taip galvodami kurį laiką gal ir 
jaučiamės puikiai, Ebės atveju tokios mintys gali paskatinti priimti 
labai blogus sprendimus - nesusivaldžius pratrūkti ant kitų ir am- 
žiams sugadinti santykius arba neatpažinti ir nenugalėti savo kaltės 
bei trūkumų. Darbo srityje tai gali baigtis neišsipildžiusia karjeros 
galimybe, nuolatiniu nepasitenkinimu ir netgi nedarbu. 

Ebė nusprendė atsisėsti prie kompiuterio ir negalvodama užra- 


šyti savo mintis. Prirašiusi du lapus, ji nuėjo į darbuotojų poilsio 

kambarį atsinešti gėrimo. Grįžusi atgal perskaitė, ką užrašiusi, ir 
uždavė sau klausimą, kurį dažnai sakydavo Marilina: „Kokia kita 
medalio pusė?“ Tai reiškė - kaip galima kitaip pamatyti šią situaciją 
arba ką apie tai pasakytų kitas žmogus? Prisivertus atsakyti į šiuos 
klausimus, Ebei praėjo noras taip griežtai kritikuoti kitus. 
Skaitydama savo užrašytas mintis Ebė išsigando, nes išgirdo dar 
vieną — labai kritišką savo tėvo balsą, kuris klausia, kodėl ji neuždirba 
pakankamai pinigų. Ji ir anksčiau, kai pradėdavo be saiko analizuo- 
ti, užsirašinėdavo savo mintis, o dabar perskaičiusi ankstesnius už- 
rašus ir ten išgirdo tėvo balsą. Anksčiau Ebė nesuprato, kaip stipriai 
yra perėmusi tėvo polinkį kritikuoti ir įkyriai galvoti apie pinigus. Ji 
pagalvojo: „Nenoriu tokia būti. Nenoriu taip kritikuoti kitų, ir tikrai 
nenoriu taip kritikuoti savęs. Nenoriu, kad man rūpėtų tik pinigai.“ 
Nuo tada, vos tik išgirdusi, kad ir vėl pradeda burbėti dėl to, ką kaž- 
kas padarė, arba niršti ant savęs už tai, kad nėra tobula ar neuždirba 
pakankamai pinigų, Ebė tyliai sau sušnibždėdavo: „Tėti, nustok.“ 
Užrašiusi savo mintis į kompiuterį Ebė galėjo pažvelgti į jas iš ki- 
tos perspektyvos. Suvokimas, kad negatyviose mintyse vyrauja tėvo 
balsas, buvo lūžio taškas ir tai padėjo liautis kritikavus bei nustoti 
nerimauti dėl pinigų, nes tai yra ne jos pačios, o įkyrios tėvo min- 
tys. Klausydama savo tėvo balso ji ne tik pasijusdavo blogai, bet ir 
siekė dviejų nesveikų tikslų. Pirmasis tikslas buvo užsidirbti daug 
pinigų. Žinoma, tai nėra nesvarbu, bet jeigu visą laiką galvosi tik 
apie tai, kaip užsidirbti daugiau pinigų, negalėsi susitelkti į kitus su 
darbu susijusius svarbius tikslus, pavyzdžiui, kaip atrasti nišą savo 
ypatingam talentui. Kitas tikslas, kurio Ebė siekė paveikta kritiš- 
ko tėvo balso, - tai noras, kad jos viršininkas visada ją įvertintų ir 
ja pasirūpintų. Siekdama pripažinimo, kad ji yra geras ir vertingas 
žmogus, Ebė, nesulaukus įvertinimo iš savo tėvo, atsisuko į tokius 


žmones kaip Helena. Jeigu Helena jos iki galo neįvertindavo, Ebė 

jausdavosi išduota, o mintyse pasigirsdavo tėvo kritika. Laimei, Ebė 
išmoko atpažinti tą negatyvų tėvo balsą ir sustabdyti tokias mintis 
pašnibždėdama sau: „Tėti, nustok.“ 

Vieną antradienį, prieš pat susitikimą, kurio metu Ebė turėjo 
padėti Helenai pateikti vasaros sezono mados pirkimo pasiūlymą 
pagrindiniam parduotuvės vadovui, ant savo naujojo švarkelio ji 
netyčia užsipylė kavos. Atsistojusi priešais veidrodį ji bandė išplauti 
dėmę ir ją apniko mintys: 

Idiote, tu nieko nesugebi padaryti gerai. Vaikystėje buvai nevėkšla, tokia ir 


likai. Esi tik kvaila maža nevėkšla, kuri apsimeta, kad yra kažkokia didelė 
ir svarbi skyriaus pirkimo vadovė. 


Pakėlusi akis į veidrodį Ebė pamatė mažą, susijaudinusią mergaitę, 
kurią tėvas dažnai vadindavo „stuobre“. Ji pasijuto menka, susigė- 
dusi ir užsinorėjo bėgti. To daryti neleido įsipareigojimas Helenai, 
o ilgiau galvojant apie Heleną vaizdas veidrodyje pradėjo po truputį 
keistis. Ji išsitiesė ir, užuot ant savo švarko pamačiusi tik dėmę, išvy- 
do drabužius, kurie jai stulbinamai tinka. Ji pamatė sveiką, subren- 
dusią jauną moterį, kuri sugeba pakovoti už savo idėjas. Ji pamatė 
energingą žmogų karjeros pakilime. Ebė pagalvojo: „Štai čia esu tik- 
roji aš, o ne ta maža mergaitė, kurią matė tėvas.“ Ji nustojo plauti 
dėmę nuo švarko ir paprasčiausiai jį nusivilko. Sijonas ir šilkinė pa- 
laidinė atrodė puikiai ir be jo, bet ji nusprendė užbėgti į savo mėgs- 
tamą parduotuvės skyrių ir išsirinkti kitą švarką. Tada greitai nuplė- 
šė naujojo drabužio etiketes, paprašė, kad pardavėja įtrauktų išlaidas 
į jos sąskaitą ir nuėjo į susitikimą parduotuvės posėdžių salėje. 
Nusprendusi į save žiūrėti kaip į kompetentingą, brandų, tikslų 
siekiantį žmogų, Ebė atmetė senąjį, tėvo kritikos suformuotą savo 
įvaizdį. Anksčiau, kai ji mėgindavo priešintis tam kvailos, nevėkš- 
los mergaitės įvaizdžiui, Ebė trumpam įsivaizduodavo save kaip 


išpuikusią moterį, su kuria kiti elgiasi neteisingai ir kuri turi teisę 

atsikeršyti. O dabartinė, naujoji Ebė neturėjo skaudinti kitų tam, 
kad pakeltų savo savigarbą. Dabar ji buvo pasiruošusi sunkiai dirbti, 
kad įgytų įgūdžių, žinių ir brandumo pasiekti užsibrėžtus tikslus. 
Dabar ji galėjo ištverti savo nepasitenkinimą darbu, nes pažvelgė 
plačiau ir pradėjo matyti tai, kas svarbu, —- ėmė rodyti kompeten- 
ciją ir mokytis dirbti ir nebekreipdavo dėmesio į tai, kas gražiai ar 
negražiai tą dieną su ja pasielgė. Pajutusi kylantį pyktį ar nepasiten- 
kinimą, užuot leidusi mintims dar labiau įsiaudrinti, nebebėgdavo 
nuo skausmo. Dabar ji arba stengdavosi nugalėti nepasitenkinimo 
priežastis, arba pamiršdavo apie tai ir sutelkdavo savo dėmesį į tos 
akimirkos užduotis. 

Pačioje pradžioje, kai tik pradėjo vaikščioti pas Mariliną, Ebė pri- 
sipažino, kad jos besaikis analizavimas dažniausiai prasideda pirma- 
dieniais arba antradieniais, kai ji pervargusi po visą naktį trukusių 
savaitgalio linksmybių ir vis dar jaučia slegiantį alkoholio poveikį. 
Tokie negalavimai tik dar labiau padidindavo nepasitenkinimą dar- 
bu ir ji matydavo tik tai, kas darbe nepatinka. Tačiau kol Marilina 
jai to nepaaiškino, Ebė buvo įsitikinusi, kad mato darbą tokį, koks 
jis yra, - nuobodų, nedėkingą, pilną nekompetentingų, ją erzinančių 
žmonių. Jeigu nesupranti, kas sukelia negatyvius jausmus, tuomet 
labai nesunku priimti prastus sprendimus. Vieną tokią dieną Ebė 
metė darbą, nes buvo įsitikinusi, jog atsidūrė aklagatvyje, kad jos 
darbas yra beviltiškas ir kad vienintelis sprendimas yra jį mesti, kai 
tuo tarpu tikroji jos nepasitenkinimo priežastis buvo pagirios. Tai 
klasikinis pavyzdys, kaip ieškant negatyvių jausmų priežasčių reikė- 
tų į viską pažiūrėti paprasčiau. Gali būti, kad tikrai yra kokių nors 
gilių ir tamsių priežasčių, dėl ko jaučiatės prastai, — pasirodo, Ebei 
tai buvo santykiai su tėvu, kurie dažniausiai ir vertė ją taip savikritiš- 
kai galvoti. Tačiau kai jaučiatės pervargusi arba jeigu jus veikia alko- 


holis, tuomet labai sunku suprasti, ką iš tikrųjų reiškia jūsų jausmai. 

Ebės, kaip profesionalios darbuotojos, įvaizdžio atkūrimas ir įgū- 
džiai, kuriuos ji išsiugdė tam, kad nugalėtų polinkį be saiko ana- 
lizuoti, neatsirado per vieną naktį. Reikėjo daug mėnesių dirbti 
su Marilina, kad ji po truputį įgytų stiprybės nugalėti tėvo balsą 
ir įprotį elgtis impulsyviai, kuris atsirado pačioje jos karjeros pra- 
džioje. Pasitaiko žmonių, kurių karjera dėl besaikio analizavimo ir 
analizuojant priimtų neišmintingų sprendimų daugybę metų nepa- 
juda iš vietos. Jie niekada iki galo neįvertina, kokios karjeros nori, 
ir tiesiog ieško, kaip greičiau susitvarkyti su savo emocijomis, — be 
jokio reikalo keičia darbus arba gyvena tik dėl savaitgalių. Darbe jie 
jaučiasi nelaimingi ir ne tokie produktyvūs, kokie galėtų būti. Po 
darbo jie vengia apie tai galvoti, bet viduje slypi gili ir maudžianti 
baimė pirmadienio rytą vėl eiti į darbą. 

Ebė parodė, kad įmanoma liautis be saiko analizuoti darbo pro- 
blemas ir išvengti žalingo besaikio analizavimo poveikio karjerai. 
Pasinaudoję 4, 5 ir 6 šios knygos skyriuose aprašytomis priemo- 
nėmis, kurias pasitelkė Ebė ir kiti, galite išsivaduoti iš tų minčių 
šablonų, kurie stabdo jūsų karjerą, ir atrasti naują karjeros kryptį, 
kuri pagerins jūsų gyvenimą ir suteiks daugiau galimybių pasiekti 
aukštų tikslų pasirinktoje srityje. 


11 skyrius 


Nuodingos mintys: besaikis 
sveikatos problemų analizavimas 


Daugelis šią knygą skaitančių žmonių yra jauni ir gana sveiki, 
todėl jums dar tikriausiai neteko susidurti su rimtomis sveikatos 
problemomis. Tačiau ateina toks gyvenimo laikas, kai šios bėdos 
tampa neišvengiamos. Sveikatos problemos gali būti puikus penas 
besaikiams apmąstymams dėl daugelio priežasčių. Gali būti, kad 
liga kelia pavojų mūsų gyvybei. Jeigu gyvybei pavojaus negresia, 
dėl ligos gali atsirasti neįgalumas, fiziniai trūkumai, skausmas, ga- 
lime netekti darbo arba būti priversti kentėti nemalonias medicini- 
nes procedūras. Galbūt neturime pakankamai pinigų susimokėti 
už sveikatos apsaugą. Gali būti sunku suprasti, kas mums negerai. 
Gydytojai kartais nemoka bendrauti su pacientais, o galbūt iš skir- 
tingų gydytojų išgirsime prieštaraujančias nuomones. Galime būti 
priversti patys apsispręsti dėl savo sveikatos apsaugos, nors ir jausi- 
mės neturintys kompetencijos arba nenorėsime to daryti. Gali kilti 
abejonių dėl to, ar gydytojai priima teisingus sprendimus. Kartais 
atrodo, kad sveikatos apsaugos sistemoje pilna grubių, persidirbu- 
sių žmonių, kuriems visiškai nerūpi mūsų orumas ir gerovė. O ga- 
liausiai, labai dažnai liga, atvirkščiai nei dauguma kitų gyvenimo 


problemų, „nepraeina“ vien tik dėl to, kad mes stengiamės išgyti. 

Galbūt pavyksta sumažinti ligos įraką gyvenimui, tačiau net geriau- 
si vaistai jos neįveikia. Todėl ištisas savaites, mėnesius ir netgi metus 


turime diena iš dienos gyventi su ja ir su jos pasekmėmis. 


Besaikis analizavimas apie gyvenimą ir mirtį 


Ilgus mėnesius kovodama su krūties vėžiu Mišelė negalėjo 
liautis be saiko analizuoti. Ji visus savo trisdešimt trejus gyvenimo 
metus labai giliai slėpė baimę susirgti krūties vėžiu. Jos motina ir 
dvi tetos, — aukštos, tvirtai sudėtos Vidurio Vakarų moterys, kurios 
iš savo protėvių paveldėjo šiaurietišką išvaizdą, — susirgo krūties vė- 
žiu. Abi tetos mirė nuo ligos, o motina vis dar buvo gyva ir dabar, 
praėjus ketveriems metams po pirminės diagnozės, jau sveika. Mi- 
šelė iš motinos paveldėjo tiesius šviesius plaukus ir mėlynas akis, 
tačiau, skirtingai nei mama, ji vengdavo riebaus maisto, kokį valgy- 
davo vaikystėje, ir kasdien bėgiodavo, todėl buvo liekna ir puikios 
fizinės formos. Ji visais būdais stengėsi, kad jos galimai paveldėti 
krūties vėžio genai neturėtų galimybės „sudygti“. 

Tačiau netrukus po trisdešimt trečiojo gimtadienio, nuėjus pas 
ginekologę įprastai apžiūrai, įvyko tai, ko ji tikrai nesitikėjo. Gydy- 
toja apčiuopė gumbą. Mišelę apėmė siaubas, kūnas apsunko ir ją 


užplūdo nekontroliuojamų minčių srautas: 


Visada žinojau, kad taip gali nutikti. Bet niekada netikėjau, kad tai įvyks. 
Aš tokia jauna. Tai tikrai blogai. Aš to neištversiu. Kai pranešiu apie tai 
mamai, ją ištiks širdies smūgis. Kaip ji tą ištvers? O tėtis - su juo bus dar 
blogiau. Kodėl aš pati nepastebėjau to gumbo? Gal paprasčiausiai nenorė- 
jau jo matyti? Aš neištversiu. Čia pat dabar palūšiu. 


Mišelės gydytoja jai kartojo, kad nereikia pulti į paniką ir kad būti- 
na tuoj pat atlikti mamografiją. Mišelė beveik nieko negirdėjo, nes 


mintys lakstė kaip pašėlusios. 

Ji turėjo apie ką pagalvoti. Jai grėsė liga, kuri pražudė dvi jos te- 
tas, kuria sirgo jos motina ir kuriai ji turėjo didelį genetinį polinkį. 
Net ir moteriai, kurios šeimos istorijoje nebuvo krūties vėžio atvejų, 
išlįstų daugybė baimių, kurios po diagnozės skatintų be saiko ana- 
lizuoti, o jeigu krūties vėžys diagnozuojamas jaunai moteriai, kurios 
šeimos istorijoje yra šios ligos atvejų, - tai priverčia labai sunerimti. 

Tačiau Mišelė suprato, kad ji privalo išgirsti, ką sako gydytoja, 
todėl ėmė tiesiogine to žodžio prasme purtyti galvą, kad nutrauktų 
užplūdusių minčių laviną. Gydytoja išsigando, bet Mišelė paaiški- 
no, kad taip ji stengiasi išblaškyti savo mintis, kad galėtų klausytis. 

Važiuodama namo ji negalėjo susivaldyti ir mintyse kartojo sau 
gydytojos žodžius: 

Ji pasakė, kad gumbas nedidelis ir tai yra gerai. Bet, Viešpatie, mano šei- 

mos istorijoje tiek krūties vėžio atvejų, o man tik trisdešimt treji! Ji tik 

norėjo, kad aš pralinksmėčiau. Ką ji iš tikrųjų galvojo? Kaip sužinoti, ko- 


kia tikra vėžio tikimybė? Ar noriu tą žinoti? Kaip reikės apie tai pranešti 
tėvams? - 


Mišelė vairavo taip nedėmesingai, kad nuvažiavo nuo kelio. Laimei, 
ji sugebėjo suvaldyti automobilį. Jos besaikis analizavimas kelioms 
akimirkoms nutrūko ir ji turėjo galimybę sau pasakyti: 

Nesiruošiu dėl to žūti autoavarijoje! Mišele, nustok! Žinai tik tiek, kad yra 


gumbas. Normalu, kad dėlto neramu, bet nereikia visiškai pamesti galvos. 
Kol nesužinosiu daugiau, tėvams nieko nesakysiu. 


Mišelė pradėjo galvoti apie tai, kad jos gyvybei kilo pavojus. Da- 
bartiniai tyrimai rodo, kad besaikis analizavimas gali trukdyti mo- 
teriai savimi pasirūpinti. Sonja Liubomirsky iš Kalifornijos univer- 
siteto Riversaide tyrė moteris, kurios savo krūtyse aptiko auglius ir 
pastebėjo, kad tos moterys, kurios buvo ypač linkusios viską be sai- 
ko analizuoti, gydytojams apie tai pranešdavo mėnesiu vėliau negu 


moterys, kurios tokio polinkio neturėjo.! Tai daug ką paaiškina, kai 


MOTERYS, KURIOS GALVOJA PER DAUG 253 


kalbame apie besaikio analizavimo poveikį mintims ir problemų 
sprendimui. Moteris gali pasiduoti pesimizmui, pasijusti bejėgė ir 
netekti vilties išsigydyti krūties auglį. Besaikis analizavimas truk- 
do imtis pozityvių veiksmų, kurių paprastai imtumės siekdamos 
išspręsti šią problemą. Be to, be saiko analizuojant pradedi abejoti 
dėl bet kokio veiksmo tokioje situacijoje. 

Mišelė sutelkė savo dėmesį į kelią ir grįžusi namo nusprendė ne- 
prarasti vilties, kad jai nieko bloga. Tą vakarą, kai jos septynerių 
metų sūnus Toris nuėjo miegoti, Mišelė pranešė naujieną savo vyrui 
Džeisonui. Ir pravirko. Džeisonas apsikabino ją ir glostydamas jos 
ilgus plaukus leido žmonai išsiverkti. 

Po kelių dienų Mišelei buvo atliktas mamografjos tyrimas, ku- 
ris patvirtino, kad kairiojoje krūtyje yra įtartinas darinys. "Tą pačią 
dieną buvo atlikta audinių biopsija ir paaiškėjo, kad tai smarkiai 
pakitusios ląstelės. Mišelė drebėdama sėdėjo su ligoninės chalatu, 
kai gydytoja pranešė jai biopsijos rezultatus. Jos galvoje taip gar- 
siai gaudė sirenos, kad ji tik vos ne vos girdėjo, ką sako gydytoja. 
Kažką apie operaciją. Po savaitės. Aštuonioliktą dieną. Ar Mišelė 
nesutinka šalinti krūties? Jai atrodė, jog ji pasakė, kad nėra tikra. 
Dar daugiau minčių: 

Dieve, kodėl Džeisonas neatėjo kartu? Jis gi siūlėsi. Pasakiau, kad pati su- 


sitvarkysiu. Nepajėgiu klausytis. Nesugebu galvoti. Operacija. Turiu susi- 
imti, kad galėčiau užduoti klausimų. 


Mišelė pertraukė gydytoją sakinio viduryje ir pasakė: 
— Man reikia atgauti kvapą ir pradėti blaiviai mąstyti. Dabar 
nepajėgiu nieko išgirsti. Gal galite man duoti kelias minutes? 
Gydytoja atrodė kiek nepatenkinta, bet sutiko su Mišelės prašy- 
mu ir išėjo iš kambario. Mišelė pajuto, kad tuoj pravirks. Ji neno- 


rėjo, kad grįžusi gydytoja rastų ją kūkčiojančią, todėl pradėjo giliai 

kvėpuoti. Giliai įkvėpė pro nosį, sutelkė savo dėmesį į įeinančio oro 
vėsą, tyliai kartodama „įkvėpti“. Tada lėtai iškvėpė, tyliai sakydama 
„iškvėpti“, ir pajuto, kaip jos kūnas atsipalaiduoja. Po minutės ji 
pasijuto daug ramesnė. Tada pasakė sau: 
Palūžti ir išsiverkti galiu ir viena namie. Dabar grįžus gydytojai turėsiu 
tik kelias minutes ir privalau viską suprasti. Reikia daug ko paklausti. Ką 


turiu sužinoti prieš išeidama? Jeigu tokioje situacijoje būtų mano draugė, 
kojai liepčiau paklausti? 


Mišelė išsitraukė iš rankinės bloknotą ir rašiklį ir užsirašė klausi- 
mus, kuriuos ji norėtų užduoti. Kokią konkrečiai operaciją reko- 
menduoja gydytoja? Ar operacija yra absoliučiai būtina? Kokios al- 
ternatyvos? Ar jai vis tiek reikės chemoterapijos? Kokia operacijos 
rizika? Ar labai rizikinga laukti ir dabar nedaryti operacijos? 

Gydytojai grįžus Mišelė uždavė jai visus tuos klausimus ir kiek 
įmanoma atidžiau išklausė atsakymus. Jos iki galo neįtikino gydy- 
tojos argumentai, kad operacija yra geriausias pasirinkimas. Todėl 
ji paprašė, kad jai rekomenduotų antrąją nuomonę. Gydytoja labai 
susierzino ir Mišelė pasijuto kalta ir susigėdusi. Bet mintyse pažvel- 
gė į visą tai iš šalies ir papriekaištavo sau, kad jaučiasi kalta dėl to, 
jog savimi rūpinasi. Ji nenusileido ir gydytoja rekomendavo jai krū- 
ties vėžio specialistą universiteto ligoninėje. 

Besaikis analizavimas vos nesutrukdė Mišelei užduoti klausi- 
mų, kuriuos ji turėjo užduoti, o svarbiausia - pareikalauti antros 
nuomonės. Jausdama, kad gydytoja nepatenkinta, Mišelė pasijuto 
kalta, jog verčia ją jaustis nepatogiai. Deja, toks kaltės jausmas yra 
įprastas moterims — mes nieku gyvu nenorime, kad mūsų dvejonės 
ir nerimas ką nors trukdytų, o ypač jeigu tai svarbus gydytojas. To- 
dėl dažnai taip nieko ir nepasakome. Bet pradėję analizuoti tuos rū- 
pesčius kaskart vis labiau ir labiau juos išpučiame ir pradedame sau 


priekaištauti, kad neišklausinėjome visko apie savo pačių sveikatą. 

Tos trys savaitės iki susitikimo su kitu specialistu buvo tikra 
kankynė. Gal nieko nedarydama dėl to gumbo ir reikalaudama ant- 
ros nuomonės ji pasielgė kvailai? Kas, jeigu vėžys agresyviai plinta? 
Kiek jis išplis per tris savaites? Mišelė prasitarė apie tai Džeisonui. 
Jis pasakė, jog didžiuojasi ja dėl to, kad ji pareikalavo antros nuo- 
monės. Tai kiek numaldė jos laukimo nerimą. Bet tuojau atsirado 
daugybė kitų nerimą keliančių dalykų. Audringiausi apmąstymai 
kildavo naktimis. Ji išsekusi užmigdavo, bet apie 2 valandą nakties 
pabusdavo ir pradėdavo analizuoti: 

Kas bus su Toriu, jeigu aš numirsiu? Džeisonas geras tėvas, bet Toriui 

reikia manęs. Džeisonas kartais su juo pernelyg griežtas. Džeisonui irgi 

manęs reikia. Mes nenusipelnėme, kad su mumis tai nutiktų. Toris per 
mažas netekti motinos. Džeisonas nenusipelno likti vienišas tėvas. Ar jam 
pakaks pinigų užauginti Džeisoną be mano atlyginimo? Nenoriu, kad apie 
taisužinotų kolegos darbe. Nenoriu atsakinėti į klausimus ir kad jie į mane 
keistai žiūrėtų. Žmonės su vėžiu sergančiais žmonėmis elgiasi kitaip. Tai 
neteisinga, bet taip yra. Net jeigu ir išgyvensiu, jie vis tiek visą likusį gy- 
venimą su manimi elgsis kitaip. Negaliu niekam apie tai pasakoti. Tėvai. 

O kaip tėvai? Jie jau tiek prisikentėjo. Neteisinga, kad jiems reikės ištvert 

dar ir tai. Neturėčiau taip galvoti. Kas sako, kad gyvenimas teisingas? Ar 


mano tikėjimas pakankamai stiprus? Kas bus po mirties? Ar aš pakanka- 
mai tikiu Dievą? 


Kelias naktis besaikio analizavimo priepuoliai ištisas valandas ne- 
davė Mišelei miegoti. O po tokių naktų darbe ji dirbdavo labai su- 
lėtintai (ji dirbo rašytoja moterų žurnale). Nuovargis tik dar labiau 
gilino depresiją dėl sveikatos. 

Vieną dieną Mišelė spoksojo į savo kompiuterio ekraną ir jos 
galvoje sukosi liguistos mintys apie tai, ar po krūties operacijos ji 
vis dar bus patraukli Džeisonui. Tokių minčių įkarštyje ji taip gar- 
siai šūktelėjo „Stop!“, jog tame pačiame kabinete sėdinti kita mo- 
teris net krūptelėjo išsigandus. Mišelė keletą kartų giliai įkvėpė ir 


pasakė sau: „Tokios mintys mane žlugdo. Nenoriu gyventi kančioje. 

Neleisiu, kad liga užvaldytų mano gyvenimą.“ Ji pakilo nuo savo 
darbo stalo, nužygiavo koridoriumi link lifto ir išėjo trumpam pa- 
sivaikščioti. Atėjusi į netoliese esantį nedidelį parką atsisėdo ant 
suoliuko ir pradėjo melstis Dievui, kad Jis padėtų jai susitvarkyti 
su savo nerimu. Ji tiesiog sudėjo rankas maldai ir simboliškai iškėlė 
visas savo baimes, kad Dievas jas iš jos paimtų. Pro šalį su vėžimėliu 
ėjusi moteris keistai žvilgtelėjo į ją, bet Mišelė nekreipė dėmesio ir 
pajuto, kaip ją užlieja palengvėjimo banga. 

Natūralu, kad susidūrus su rimta liga kyla daug minčių apie 
mirties galimybę. Mišelė buvo religinga moteris ir jos tikėjimas 
Dievą padėjo ištverti šią slegiančią patirtį, bet tuo pat metu tai buvo 
ir jos religinių įsitikinimų išbandymas. Sužinoję, kad gali staiga 
mirti, kai kurie žmonės tą priima kaip Dievo plano dalį. Tačiau 
daugeliui religingų žmonių, kaip ir Mišelei, kyla klausimų dėl šios 
patirties prasmės ir dėl savo tikėjimo tvirtumo. Mišelė klausinėjo, 
kodėl Dievas užkrovė jai ir jos šeimai šią sunkią krūties vėžio našrą. 
Kaip jai žinoti, kad jos tikėjimas pakankamai stiprus? Ir, apskritai, 
ar nieko, kad ji uždavinėja tokius klausimus — gal tai reiškia, kad jos 
tikėjimas nepakankamai stiprus? 

Ilgainiui Mišelė rado atsakymus į šavo klausimus. Tačiau su ko- 
legomis atlikdami tyrimus su žmonėmis, kurie susirgo rimta liga 
arba išgyveno sunkią artimųjų ligą, pastebėjome, kad klausimai apie 
tikėjimą ir prasmę gali sukelti pačius aršiausius besaikius apmąsty- 
mus ir versti be galo analizuoti.? Linkusiems be saiko analizuoti gali 
būti labai sunku ištverti klausimus apie prasmę ir tikėjimą. Gali 
apimti gilus kaltės jausmas dėl to, kad abejojame, kad mums kyla 
klausimai dėl Dievo ar dėl religinių įsitikinimų. Daugųma žmonių 
nesusimąsto apie mirtį tol, kol ji pažvelgia tiesiai į akis, todėl staiga 
nustembame pamatę, kaip silpnai tikime tuo, kas nutiks po mirties, 


arba tuo, kokią prasmę turi sunkumai mūsų gyvenime. Kalbant apie 

savo mirtį ir savo sunkumus, atsakymai, kuriuos anksčiau turėda- 
vome paruošę, —- kad mirtis yra gyvenimo dalis arba kad sunkumai 
padeda mums augti, —- gali skambėti tuščiai ir paviršutiniškai. Be 
saiko analizuodami jaučiamės dar labiau neužtikrinti dėl bet kokio 
atrasto atsakymo, todėl patyrus didelį stresą būna dar sunkiau pa- 
matyti kokią nors prasmę ar sutvirtinti savo tikėjimą. Atrodo, kad 
jau atradai atsakymus į krizės metu iškilusius sudėtingus religinius 
ar egzistencinius klausimus, bet, žiūrėk, viską analizuojantis protas 
čia pat pertraukia sakydamas: „Taip, bet...“ 

Mišelė susidūrė ir su moterims būdingomis analizavimo formo- 
mis. Ji ėmė nerimauti dėl to, kas nutiks su visais jos artimaisiais, — 
su jos sūnumi Toriu, vyru Džeisonu ir tėvais. Ji labai daug galvojo 
apie tai, kaip į naujienas apie ligą sureaguos jos tėvai, ypač motina. 
Ji išgyveno dėl to, kas bus su Toriu, jeigu ji mirs. Ji galvojo apie tai, 
ar po operacijos vis dar bus patraukli Džeisonui. Moterys jaudinasi 
dėl kitų ir net tamsiausiomis baimės bei skausmo akimirkomis mus 
labai dažnai apninka nerimas dėl mylimų žmonių. 

Mišelė pakilo nuo suoliuko ir iš mobiliojo telefono paskambino 
į darbą pranešti, kad pasiima laisvą likusią dienos dalį ir į darbą 
šiandien nebegrįš. Kaip tik tuo metu Toriui turėjo baigtis pamo- 
kos, todėl ji nuskubėjo į automobilių stovėjimo aikštelę, įšoko į savo 
tamsiai mėlynos spalvos „Volvo“ ir išvažiavo jo pasiimti, kol jis dar 
neįsėdo į autobusą, kuriuo paprastai grįždavo namo. Iš pradžių ji su 
sūnumi užsuko į jųdviejų pamėgtą ledų parduotuvėlę paskanauti 
ledų, tada nuėjo į parką prie namų trumpam pažaisti futbolą. Liesas 
ir mažas Toris varinėjo kamuolį bėgiodamas į vieną ir kitą pusę, o 
Mišelė bandė jį perimti. Sūnus reikalavo viso Mišelės dėmesio ir 
energijos, o kartu tai buvo ir puiki mankšta. Baigiantis popietei 
Mišelė jautė tiek fizinį, tiek psichinį palengvėjimą, kokio nebuvo 


jautusi nuo tada, kai gydytoja pirmąkart rado jos krūtyje gumbą. 

Keletą iki susitikimo su gydytoju likusių dienų Mišelė stengėsi, 
kad jos gyvenimas būtų kiek įmanoma įprastesnis ir optimistiškes- 
nis. Darbe ji pasinėrė į tyrimus naujam žurnalo straipsniui. Pajutu- 
si, kad vėl pradeda analizuoti, ji išklausydavo savo mintis, užrašy- 
davo jas į kompiuterį ir kuriam laikui atidėdavo. Vėliau sugrįžusi 
prie savo užrašų paklausdavo savęs, dėl ko reikia užduoti klausimus 
antrajam gydytojui, kur ji pati gali kažko imtis, o kas tėra tušti išgy- 
venimai, kuriuos pagimdė nerimas. Mišelė mėgino internete ieškoti 
informacijos apie krūties vėžį, bet pamatė, kad didžioji jos dalis yra 
pernelyg paviršutiniška arba labai techniška. Čia ką nors perskai- 
čiusi ji dažniausiai dar labiau sutrikdavo ir išsigąsdavo, nes nežinojo, 
ar tai tikrai tinka jos atvejui. 

Kai pagaliau atėjo laikas susitikti su krūtų specialistu, Mišelė 
buvo apsiginklavusi ilgu sąrašu klausimų. Mintyse ji susikūrė savo, 
kaip stiprios, kompetentingos ir susivaldžiusios moters, įvaizdį. Ji 
paprašė, kad Džeisonas eitų su ja, nes norėjo, kad šalia būtų kitas 
žmogus, galintis išklausyti, ką sako gydytojas, ir palaikyti ją emo- 
ciškai. Jie susėdo steriliame baltame tyrimų kabinete ir netrukus 
durys atsidarė. Į kabinetą pasitikinčiu žingsniu įėjo aukštas, plik- 
telėjęs vyras, plačiai nusišypsojo ir prisistatė esąs gydytojas Filipsas. 

— Peržiūrėjau jūsų tyrimų rezultatus ir istoriją. Sutinku su jūsų 
ginekologe, kad šiuo atveju reikalinga operacinė biopsija, kurios 
metu bus pašalinti visi vėžio apimti audiniai. 

Nors Mišelei atrodė, kad ji jautėsi pasiruošusi tokiam praneši- 
mui, ji vis tiek suakmenėjo. Giliai įkvėpusi pasakė: 

— Turiu jums keletą klausimų. 

Ji pusvalandį klausinėjo gydytojo Filipso apie alternatyvas, apie 
tai, ko galima tikėtis po operacijos, kokia rizika ir taip toliau. Džei- 
sonas irgi uždavė porą klausimų. Kai gydytojas Filipsas išėjo iš tyri- 


mų kambario, Mišelė pažvelgė į Džeisoną ir tyliai pratarė: 

— Tikriausiai reikės tą padaryti. 

Ir apsipylė ašaromis. Ji verkė, o Džeisonas laikė ją stipriai apsi- 
kabinęs. Po kelių minučių Mišelė atlėgo ir pradėjo giliai kvėpuoti. 
Nuėjusi prie kriauklės ėmė šaltu vandeniu praustis veidą, o Džeiso- 
nas tuo tarpu švelniai masažavo jai nugarą. Pajutusi, kad jau pakan- 
kamai susitvardė, ji atsisuko į Džeisoną ir pasakė: 

— Noriu pasivaikščioti. Gal nueikime prie upės? 

Jie nuėjo į parką, kur buvo galima ištisas mylias vaikščioti palei 
upę. Becinant Mišelė išpasakojo visas labiausiai nerimą keliančias 
ir bjauriausias savo mintis, kurios ją kamavo dėl ligos ir operacijos, 
— apie savo mirties baimę, apie tai, kad ji bijo, jog bus nepatraukli 
Džeisonui, apie savo išgyvenimus dėl Torio, apie nerimą dėl to, kaip 
apie ligą pranešti tėvams. Džeisonas išklausė ją ir, nesumenkinda- 
mas nė vieno jos nerimo, švelniai paminėjo keletą dalykų, kuriuos 
sakė gydytojas ir kurie prieštaravo kai kuriems Mišelės išsakytiems 
išgyvenimams. Kai ji prisipažino bijanti, kad po operacijos atrodys 
siaubingai, Džeisonas atsakė: 

— Filipsas sakė, kad gali būti, jog krūties šalinti nereikės ir kad 
tai bus tik labai mažas pjūvis. Tu tokia graži ir vienas nedidelis ran- 
das tikrai nepakeis tavo išvaizdos. 

Džeisonas padėjo žmonai iš naujo pergalvoti tai, kas jai kelia 
nerimą. Jie nusprendė ateinantį savaitgalį nuvažiuoti pas jos tėvus, 
kartu pranešti šias naujienas ir keletą valandų su jais pabūti, kad tė- 
vams būtų lengviau susitaikyti su pirminiu šoku. Po keleto valandų 
pasivaikščiojimo ir pokalbių jie galiausiai atsisėdo parko kavinėje ir 
suvalgė po permirkusį dešrainį su aitriosiomis paprikomis. 

Savaitgalį, palikę Torį pas draugus, Mišelė su Džeisonu nuvažia- 
vo pas jos tėvus. Mišelės tėvai suprato, jog tikriausiai kažkas atsiti- 
ko, kad vaikai atvyksta tokio neįprasto vizito. Mišelė pranešė tai, ką 


repetavo jau keletą pastarųjų dienų: 

— Gydytojai mano, kad man krūties vėžys. Kitą savaitę mane 
operuos. 

Ir tie žodžiai, ir visa ši situacija jai atrodė kažkokie nerealūs. 

Mišelės motina nepravirko, tik giliai įkvėpė ir pasakė: 

— Mieloji, aš tą išvėriau ir tu tą išversi. Mes padarysime tą kartu. 

Tėtis su mama ištiesė rankas apsikabinti dukrą ir iš Mišelės akių 
pasipylė ašaros. Ta popietė su tėvais buvo kupina meilės ir palaiky- 
mo jausmo. Mišelė papasakojo, ką sakė gydytojai, ko ji gali tikėtis. 
Mama pasidalijo mintimis apie tai, kaip ištvėrė savo operaciją ir 
kiek baimių teko išgyventi per tuos metus. Džeisonas su Mišelės 
tėvu dviese sėdėjo sode, retkarčiais užsimindavo apie Mišelę ir jos 
motiną, bet daugiausia kalbėjosi apie kitus dalykus, vienas kitą pa- 
laikydami netiesiogiai, kaip tą dažnai daro vyrai. 

Mišelei labai pasisekė, kad jos vyras taip ją palaikė. Džeisonas 
klausėsi jos ir guodė ją. Jis nuramino jos baimę dėl to, kad po ope- 
racijos ji nebebus jam patraukli. Mišelei pasisekė ir dėl to, kad ji 
turėjo tokius tėvus, ypač tokią mamą, kuri suprato, ką dabar tenka 
išgyventi dukrai, ir buvo pasiruošusi padėti ištverti ligą nepraran- 
dant pozityvumo. 

Pranešusi tėvams apie ligą Mišelė pajuto neįtikėtiną palengvėji- 
mą ir tai ją padrąsino pranešti apie operaciją savo viršininkui ir ben- 
dradarbiams. Jai vis tiek būtų tekę tą padaryti, nes ji ruošėsi kurį 
laiką nebūti darbe. Bet pranešusi apie tai tėvams ji pasijuto kiek 
psichologiškai atitolusi nuo savo ligos, todėl pagalvojo, kad sugebės 
be ašarų pasakyti apie tai ir savo bendradarbiams. 

Reakcijos buvo skirtingos. Iš daugumos bendradarbių moterų ji 
sulaukė visiško palaikymo, jos siūlėsi prireikus prižiūrėti Torį, pa- 
dėti jai darbe ir sakė, kad ji gali bet kada prireikus į jas kreiptis. Po 
to, kai Mišelė pranešė apie operaciją kitiems žmonėms, jai pasirodė, 


kad labiau valdo situaciją negu tada, kai mintys ir vaizdiniai sukosi 


tik jos galvoje. Pamačiusi, kad moterys reiškia nuoširdų susirūpini- 
mą ir ją palaiko, ji pasijuto labai pakylėta. Kai kurie bendradarbiai 
vyrai taip pat siūlė pagalbą, nors buvo ir tokių, kurie, kai Mišelė 
pranešė šią naujieną, tik stovėjo ir nesugebėjo pratarti nė žodžio. 

Viena bendradarbė vardu Ronda vėl privertė Mišelę leistis į be- 
saikį analizavimą. Mišelė jai tiesiogiai nepranešė apie operaciją, nes 
Ronda nebuvo artima draugė ar žmogus, kuris turėtų apie tai ži- 
noti. Ronda išgirdo apie tai iš kolegų ir atėjo į Mišelės darbo kabi- 
netą pasikalbėti. Ji ėmė pasakoti istoriją apie tai, kaip jos brolienei 
nepasisekė krūties vėžio operacija. Ronda nežinojo dėl ko, - ar dėl 
nekompetentingo chirurgo, ar dėl ko kito, - bet jos brolienei reikėjo 
daug mėnesių, kad ji vėl pasijustų geriau. Paskui ji gyveno nuolat 
bijodama, kad vėžys vėl atsinaujins. Žinoma, Ronda nenorėjo gąs- 
dinti, bet pagalvojo, kad Mišelė turėtų realiai žiūrėti į visas savo 
galimybes. 

Keletą valandų po to pokalbio Mišelė bandė dirbti, bet jai į gal- 
vą nenustojo lįsti liūdna Rondos istorija ir ji pradėjo matyti save 
subjaurotą, skausme, prislėgtą ir apimtą nerimo. Laimei, ji buvo su- 
sitarusi pietauti su savo drauge Hetera ir kai perpasakojo jai Rondos 
istoriją, Hetera atsakė paprastai: 

— Ta kalė. Jai nebuvo jokio reikalo pasakoti tau tos istorijos. Vie- 
nas Dievas težino, ar tai išvis tiesa. Tu turi pačius geriausius gy- 
dytojus ir tikrai nieko gero nebus, jeigu dabar imsi tikėtis paties 
blogiausio. Esi dvigubai stipresnė ir sugebi daug greičiau atsigauti 
negu bet kuris su Ronda susijęs žmogus. Tu susitvarkysi. 

Po pietų Mišelė užrašė padrąsinančius Heteros žodžius ant kor- 
telės ir pasistatė ją ant savo darbo stalo. Tada nusprendė žurnalui 
parašyti straipsnį apie savo patirtį. Jeigu kitoms moterims padėtų 
jos papasakota istorija apie krūties vėžio gydymo patirtį, tada ji jaus- 


tųsi daug geriau. Viską užrašiusi ji pasijuto geriau. Berašant jai iš 

akių liejosi ašaros. Nepaisant to, Mišelė pajuto, kad pavertusi savo 
patirtas detales ir mintis į žodžius ji išliejo didžiulę įtampą. 

Mišelė patyrė tą patį, kas nutinka daugeliui, kai pasidalijame 
savo rūpesčiais su kitais. Išsakius savo mintis jos ima atrodyti kon- 
kretesnės ir labiau kontroliuojamos negu tada, kai tik sklandė aplink 
ir užvaldydavo visą mūsų protą. Kiti žmonės kartais gali atsakyti į 
mūsų klausimus arba padėti atsikratyti tam tikrų rūpesčių. Tačiau 
labai dažnai išsakius savo mintis jos susitraukia, sumažėja ir ne jos 
mus, o mes jas pradedame kontroliuoti. 

Žinoma, išsipasakojus kitiems žmonėms atsiranda ir galimybė, 
kad tie žmonės tik dar labiau padidins mūsų nerimą, kaip Ronda 
pažadino pačias baisiausias Mišelės operacijos vizijas. Tokiais atve- 
jais prislėgtam žmogui ramybės neduoda ne tik pirminė nerimo 
priežastis, bet dar ir nerimas, kurį sukelia reakcija į kvailą kitų žmo- 
nių elgesį. Norint išvengti neigiamų tokio bendravimo padarinių, 
labai svarbu pasidalyti tomis nemaloniomis patirtimis su draugais, 
iš kurių galime tikėtis palaikymo ir aiškumo, kaip Mišelė padarė su 
savo drauge -Hetera. 

Operacijos dieną, kai Mišelę priėmė į ligoninę, ji taip jaudinosi, 
kad jai net svaigo galva. Džeisonas laikė ją už rankos, kiek galėjo už 
ją užpildė dokumentus, tada perskaitė Mišelei sutikimo dokumen- 
tus ir parodė, kur ji turi pasirašyti. Važiuojant į operacinę ant lovos 
su ratukais, Džeisonas ėjo šalimais ir šnibždėjo Mišelei: 

— Viskas bus gerai. Aš būsiu čia, kai viskas baigsis. Viskas bus gerai. 

Pati operacija buvo keista patirtis. Mišelei buvo padaryta dalinė 
nejautra, todėl ji girdėjo, kaip su ja kalbasi chirurgas ir kitus žmo- 
nes operacinėje, muziką bei chirurginių instrumentų skambėjimą. 
Atrodė, kad laikas slenka labai iš lėto, ir jai vaidenosi, kad tai pra- 
randa, tai vėl atgauna sąmonę. Galiausiai išgirdo, kaip gydytojas 


Filipsas garsiai bando ją pažadinti: 


— Mišele, Mišele, ar girdi mane? Auglys tikrai vėžinis. Bet gera 
naujiena ta, kad jis neišplitęs ir nepateko į limfmazgius. Mes jį anks- 
ti aptikome. 

Mišelė užsimerkė, padėkojo Dievui ir sumurmėjo gydytojui Fi- 
lipsui kažką panašaus į „gerai“. 

Palatoje, kai po truputį nustojo veikti skausmą malšinantys vais- 
tai, Mišelei į galvą pradėjo lįsti įvairiausi klausimai. „Ką reiškia, 
kad trisdešimt trejų metų turėjau auglį? Ar tai reiškia, kad man 
greičiausiai vėl bus vėžys?“ „Ar gydytojas Filipsas pasakė, kad jis 
viską pašalino?“ „Ar man reikės chemoterapijos?“ „Kas, jeigu jis vis- 
ko nepašalino? Iš kur jis gali žinoti?“ Kai gydytojas Filipsas atėjo jos 
apžiūrėti, ji apipylė jį klausimais. Taip, jai reikės chemoterapijos, 
kad užtikrintų, jog visos vėžio ląstelės pašalintos. Taip, tai reiškia, 
jog yra didelė rizika, kad krūties vėžys ateityje atsinaujins, todėl jie 
turės įdėmiai ją stebėti. Bet tai nereiškia, kad ji pasmerkta mirti 
nuo vėžio. Mišelė jautėsi dėkinga, kad, kai gydytojas Filipsas atsa- 
kinėjo į jos klausimus, šalia stovėjo ir Džeisonas su jos mama, nes 
nuskausminamieji dar nebuvo nustoję veikti ir ji nebuvo tikra, kad 


prisimins visus gydytojo atsakymus. 


Ilgos kovos kelias 


Keletą ateinančių mėnesių, per kuriuos Mišelei teko ištverti 
šalutinį chemoterapijos ir švitinimo poveikį, ji mėgino sugalvoti, 
kaip suvaldyti savo nerimą, kuris kyla dėl žinojimo, kad jai gresia 
didelė rizika vėl susirgti krūties vėžiu. Kartais ji pradėdavo vis iš 
naujo be sako analizuoti: 

Kodėl turiu visą laiką gyventi su tuo debesiu virš savo galvos? Negaliu ši- 


to pakęsti. Noriu, kad gyvenimas būtų toks pats, koks buvo prieš atran- 
dant tą auglį. Nenoriu jaustis kaip vaikščiojanti laiko bomba. Iš kur man 

žinoti, jeigu atsiras kitas auglys? Pirmojo nepajutau tol, kol jį atrado gydy- 

toja. Kas, jeigu jie per vėlai pastebės kitą? 

Vieną dieną, kai Mišelė skendėjo tokiuose apmąstymuose, prie jos 
priėjo Toris ir pasakė: 

— Mamyrte, tu atrodai liūdna. Apie ką galvoji? Nenoriu, kad liū- 
dėtum. 

Mišelė pažvelgė į sūnų ir tramdydama ašaras atsakė: 

— Mielasis, aš tik dėl kai ko nerimauju. Tu teisus, aš irgi nenoriu 
liūdėti. Eime į lauką pažaisti. 

Valandą pasimėčiusi sniego gniūžtėmis su Toriu Mišelė grįžo 
namo ir ėmė tyliai melstis: 

— Dieve, aš darysiu viską, ką galiu, kad visą tai ištverčiau. Pra- 
šau, padėk man. 

Tada ji nusprendė daryti, ką gali, kad vėl suimtų save į rankas ir 
kiek įmanoma grįžtų į normalų gyvenimą. Miegamajame susirado 
iš ginekologės parsineštas reklamines brošiūras, kuriuose aprašoma, 
kaip pačiai pasitikrinti krūtis, ir jas perskaitė. Mišelė nusprendė, 
kad per kitą vizitą pas ginekologę paprašys, kad gydytoja parodytų, 
kaip teisingai pačiai pasitikrinti. Ji susirašė daugybę klausimų, ku- 
riuos reikia užduoti ginekologei kito apsilankymo metu. 

Dar Mišelė užsirašė, ką ji veikia dienos metu ir kurie užsiėmimai 
jai suteikia džiaugsmo, - tarp jų ir straipsnio rašymas, ir žaidimas 
su Toriu, ir skanios vakarienės ruošimas šeimai. Ji nusprendė pasi- 
kalbėti su keliais vėžio specialistais ir kitomis moterimis, kurioms 
buvo atlikta operacija, ir tada baigti savo straipsnį apie krūties vėžio 
patirtis. Straipsnio rašymas padės sudėti prisiminimus ir operaci- 
jos vaizdus ant popieriaus ir atsikratyti nepaliaujamų minčių apie 
tai. Straipsnyje bus jos pačios, jos mamos ir kitų apklaustų moterų 
mintys apie tai, kaip išgyventi krūties vėžį. Ji tikėjosi, kad straipsnis 


padės kitoms moterims, o tos mintys padės ir jai pačiai pastebėjus, 


kad vėl po truputį grimzta į nerimo, liūdesio ir besaikio analizavi- 
mo liūną. 

Mišelė nusprendė nuo šiol valanda anksčiau baigti darbą, kad 
prieš vakarienę galėtų daugiau laiko praleisti su Toriu namie. Ji nu- 
sprendė bent kartą per savaitę po pietų eiti su juo mankštintis, — 
žaisti su kamuoliu parke arba maudytis. Ji vėl pradėjo šeimai ga- 
minti sveiką maistą, kokį ruošdavo prieš operaciją. Prie kiekvienos 
vakarienės patiekalų pridėdavo papildomų daržovių, kad šeima var- 
totų daugiau nuo vėžio apsaugančių maisto produktų. 

Mišelei nepavyko iki galo išsivaduoti iš savo jausmų ir išgyveni- 
mų. Jeigu ją apimdavo nerimas arba užliedavo apmąstymų banga, ji 
sau pasakydavo: „Tai natūralu. Turiu teisę taip jaustis“ Tada, kelias 
minutes leidusi mintims ir jausmams lietis, pasakydavo sau: „Ne- 
noriu, kad šie jausmai mane užvaldytų. Dėl ko aš jaudinuosi? Ko 
galiu iš to išmokti?“ Ji stengdavosi išklausyti savo mintis kartais jas 
užrašydama. Jeigu buvo galima bent kiek sumažinti kurį nors savo 
rūpestį, — jeigu jai reikėdavo informacijos arba, pavyzdžiui, pasi- 
kalbėti su savo gydytoja ar vyru, — ji užsirašydavo ir nuspręsdavo 
tą atlikti. 

Ji susikūrė nemažai atsakymų į vis iškylančius egzistencinius klau- 
simus „Kodėl tai su manimi nutiko?“ arba „Kokią prasmę tai turi 
mano gyvenime?“, kurie jai padėdavo: „Vienas Dievas težino, kodėl 
aš turiu tą patirti; aš tik norėčiau išmokti išsaugoti teigiamą požiūrį; 
dėl šios patirties labai užaugau kaip asmenybė.“ Siekdama šviesti 
ir palaikyti vėžiu sergančias moteris Mišelė per keletą ateinančių 
metų parašė savo žurnalui dar keletą straipsnių apie krūties vėžį ir 
perskaitė kelias viešas paskaitas. Tai padėjo įgyvendinti jos naująjį 
tikslą - savo vėžio patirtį paversti įrankiu, kuris gali padėti kitiems. 

Trumpalaikės strategijos padėjo Mišelei sukontroliuoti savo 


mintis ir nustoti be saiko analizuoti, nors tas polinkis ir neišnyko 

iki galo. Ji suprato, kad tai natūrali reakcija į dabartinę krizę. Tačiau 
kartu ir neleido, kad tai ją valdytų. Kuriam laikui išsivadavusi iš ne- 
sibaigiančių minčių gniaužtų ji aiškiau pamatė, į kuriuos rūpesčius 
reikia atkreipti dėmesį ir ko nors imtis, kad juos išspręstų, o kuriuos 
reikia ignoruoti. 

Mišelė ėmėsi ir ilgalaikių strategijų, kad nustotų be saiko anali- 
zuoti ir pereitų prie problemų sprendimo ar bent jau pradėtų veiks- 
mingai valdyti dabartinę situaciją. Norint priimti gerus sprendimus 
dėl savo sveikatos jai reikėjo daug informacijos. Jos gydytojai buvo 
geriausi informacijos šaltiniai. Pasinaudojusi trumpalaikėmis stra- 
tegijomis, kad išsivaduotų iš savo aršaus besaikio analizavimo, Mi- 
šelė surašė nemažai klausimų. Norėdama sustabdyti nesibaigiančias 
mintis ji dažnai užduodavo sau tokį klausimą: „Ką turiu sužinoti iš 
savo gydytojos, kad tą suprasčiau?“ Tada primygtinai klausinėdavo 
gydytoją tol, kol pajusdavo, kad supranta savo situaciją ir pasirinki- 
mus. Kartais ji paprašydavo, kad Džeisonas arba mama eitų kartu ir 
padėtų išklausyti atsakymus bei juos išsiaiškinti. Tačiau svarbiausia 
Mišelės užduotis buvo užsirašinėti savo klausimus ir susitikus su gy- 
dytojais atsižvelgti į tuos užrašus, o ne pasikliauti savo atmintimi ir 
sugebėjimu formuluoti klausimus vizito metu, kai ji ir taip jaudinasi 
ir jaučiasi sutrikusi. 

Dar Mišelė bandė apie savo diagnozę sužinoti iš interneto. Tai ne 
itin padėjo, nes čia ji rado prieštaringų nuomonių ir labai dažnai tai 
buvo pernelyg techniška medžiaga. Tačiau daugeliui žmonių inter- 
netas yra geras informacijos apie ligas šaltinis. Norint sėkmingai juo 
naudotis prieš tai būtų pravartu išsiaiškinti šaltinių patikimumą ir 
skaityti tik rimtų bei patikimų organizacijų ar asmenų informaciją, 
taip pat ir žiūrėti, kad tų šaltinių rekomendacijos tarpusavyje atitiktų. 

Mišelė užsirašydavo ir savo besaikio analizavimo temas, po to 


kuriam laikui palikdavo tą sąrašą, o vėliau sugrįždavo prie jo, kad 


įvertintų. Ji klausdavo savęs, ką ji gali padaryti pati, kam reikia dau- 
giau informacijos, o kas atskleidžia jos nekontroliuojamas baimes. 
Užrašiusi savo rūpesčius Mišelė turėjo galimybę pažvelgti į juos per 
atstumą, o juos įvertinusi galėjo atsirinkti, ką norėtų ignoruoti ir ką 
gali nors kiek kontroliuoti. 

Be straipsnių apie savo ir kitų vėžiu sergančių moterų patirtis, 
Mišelė skaitė ir viešas paskaitas apie tai, kaip nugalėti vėžio gėdą, 
ir švietė moteris apie tai, kaip svarbu pačioms tikrintis krūtis ir re- 
guliariai lankytis pas ginekologą. Kai kurie žmonės ją kaltino, kad 
kalbėdama apie tai, ko išmoko ir kaip užaugo kovodama su vėžiu, ji 
primena Polianą. Iš pradžių tai išmušė Mišelę iš vėžių, bet netrukus 
ji suprato, kad jai būtinas optimizmas, kad ji turi žiūrėti į teigiamus 
dalykus ir negali leisti, kad kiti iš jos tokį požiūrį pavogtų. Tyrimai, 
kuriuos atliko tokie psichologai kaip Šelė Teilor iš Kalifornijos uni- 
versiteto Los Andžele, patvirtina, kad Mišelės optimizmas padės 
jai ne tik geriau jaustis, bet greičiausiai ir veiksmingiau kovoti su 
vėžiu.? Teilor su kitais psichologais atliko daugybę tyrimų, kurie pa- 
tvirtino, kad viltis ir optimizmas yra galingas vaistas nuo daugybės 
ligų, tarp jų ir nuo vėžio. Pavyzdžiui, optimistų imuninė sistema 
veikia geriau nei pesimistų, o kadangi vėžys yra imuninės sistemos 
liga, optimistų organizmui geriau sekasi kovoti su vėžiu. Optimis- 
tai greičiau nei pesimistai atsigauna po širdies persodinimo ope- 
racijos ir kovodami su AIDS ligos sukėlėju ŽIV. Trumpai tariant, 
tie žmonės, kurie net ir susidūrę su gyvybei gresiančia liga išlieka 
optimistiški, gyja greičiau ir netgi gyvena ilgiau nei tie, kurie virsta 
fatalistais ir pasiduoda pesimizmui. 

Mišelės optimizmas buvo niekuo nepagrįstas realybės neigimas, 
kad „viskas bus gerai“, kaip kartais pradeda galvoti su ligomis ir 
sunkumais susidūrę žmonės. Mišelė žinojo, kad jos bėda yra rimta 


ir kad jos šeimos krūties vėžio atvejai bei jaunas amžius nesuteikia 


268 MOTERYS, KURIOS GALVOJA PER DAUG 


rožinių prognozių. Ji nutarė kiek įmanoma kontroliuoti savo sveika- 
tą ir gyvenimą, nepasiduoti bejėgiškumo jausmui ir negalvoti, kad 
ji serga ir yra neįgali. 

Sveikata yra toks dalykas, kurį jaunystėje dauguma žmonių 
priima kaip savaime suprantamą. Rimtai susirgę mes dažnai labai 
nustembame, kad tai galėjo nutikti mums. Net jei iki vyresnio am- 
žiaus ir nesusergame, liga vis tiek būna netikėta, nes mes vis dar 
galvojame apie save kaip apie dvidešimties, trisdešimties ar ketu- 
riasdešimties metų žmogų. Užplūsta daugybė klausimų: „Kodėl tai 
nutiko man?“ „Ką aš dariau ne taip?“ „Ar mano diagnozė teisinga?“ 
„Kaip tą sužinoti?“ „Kaip apsispręsti dėl skirtingų gydymo būdų?“ 
Todėl natūralu, kad rimta liga verčia mus labai daug mąstyti ir ana- 
lizuoti. Jeigu jaučiame nuolatinį skausmą ar nepatogumą, išvengti 
nerimo gali būti dar sunkiau. 

Tačiau net jeigu besaikis analizavimas ir yra natūrali reakcija 
į krizę, jis vis tiek gali būti nuodingas. Tokie apmąstymai trukdo 
teisingai apsispręsti dėl savo sveikatos. Jie gali taip sugadinti nuotai- 
ką, kad šalia ligos dar apims rimta depresija ar nerimas. Dėl to gali 
susilpnėti organizmo sugebėjimas išgyti. 

Todėl be galo svarbu liautis be saiko analizuoti ir pereiti į kitą lyg- 
menį, iš kur bus galima veiksmingiau valdyti su liga susijusią situ- 
aciją. Mišelės istorija pateikia kelias idėjas, kaip tą padaryti. Tačiau 
kiekviena moteris turėtų atrasti savų strategijų ir priemonių, kaip 
liautis be saiko analizuoti savo ligą, kaip iš to pasimokyti ir nugalėti 


nuodijančias mintis, kurios mus traukia žemyn. 


12 skyrius 


Negaliu atsigauti: besaikis netekties ir 
traumų analizavimas 


Protu suvokiame, kad vieną dieną neišvengiamai neteksime 
artimo žmogaus, — tėvų, brolio ar sesers, partnerio, artimo draugo, 
o gal net ir vaiko. Tačiau dauguma apie tai daug negalvoja, ypač 
jeigu mums niekada neteko išgyventi svarbaus žmogaus netekties. 
Dar mažiau susimąstome apie galimybę tapti sunkios traumos 
auka, pavyzdžiui, patirti seksualinį išnaudojimą, prarasti namus dėl 
gaisro arba likti paralyžiuoti po automobilio avarijos. 

Skaudu įsivaizduoti, kad galime netekti artimo mylimo žmo- 
gaus ar patirti traumą ir tai dar viena gera priežastis, dėl ko mes 
stengiamės vengti tokių minčių. Taip pat esame linkę neigti, kad 
tokie siaubingi dalykai gali nutikti su mumis. Šelė Teilor iš Kalifor- 
nijos universiteto Los Andžele ir Džonatonas Braunas iš Vašingto- 
no universiteto apibendrino šimtus tyrimų, rodančių, kad dauguma 
žmonių galvoja, jog daug mažiau tikėtina, kad kas nors blogo nu- 
tiks jiems, o ne kitiems žmonėms: mažiau tikėtina, kad jie susirgs 
sunkia liga, jų santuoka bus nesėkminga, jų karjera bus nevykusi 
arba jie turi daugiau tikimybių prarasti pinigus lošdami negu kiti 
žmonės.! Kai mūsų gyvenime įvyksta tragedija, ypač jeigu ji visiškai 


netikėta, tai sugriauna pagrindinį žmogaus įsitikinimą, kad viską 

kontroliuojame mes patys. Pasijuntame bejėgiai ir suparalyžiuoti. 
Dar blogiau - įvykus tragedijai galime suabejoti, kad esame geri 
žmonės, nes tas įvykis prieštarauja įsitikinimui, kurį psichologas 
Melas Lerneris vadina „teisingu pasauliu“ — kad geri dalykai nutin- 
ka geriems žmonėms, o blogi — blogiems.* Jeigu patiriame traumą, 
ką tai sako apie mus - kad esame blogi? Kad pasaulyje nėra teisybės? 
Kad gavome tai, ko nusipelnėme? 

Nenuostabu, kad netekus mylimo žmogaus arba tapus traumuo- 
jančio įvykio auka gali užplūsti pavojingos mintys apie gyvenimo 
prasmę, apie mūsų religinius ar filosofinius įsitikinimus ir apie tai, 
kaip mes gyvename savo gyvenimą. Viena vertus, tokie apmąstymai 
yra visiškai natūralūs ir sveiki. Taip mąstant gali paaiškėti mūsų 
vertybės ir įsitikinimai. Galbūt būsime priversti iš naujo peržvelgti 
savo gyvenimo prioritetus. Ir gal tai paskatins labiau vertinti kiek- 
vieną dieną. 

Kita vertus, netektis ir trauma gali ištisus mėnesius ar netgi me- 
tus skatinti be saiko analizuoti. Kai kurie žmonės taip ir nesuranda 
atsakymų į svarbius klausimus, kuriuos iškėlė jų tragedija. Kiti ir 
toliau jaučiasi bejėgėmis aukomis ir dėl to nebesugeba atkurti savo 
gyvenimo. Dar kiti pradeda linkti į alkoholį ar narkotikus, kad at- 
bukintų savo jausmus ir taip paskandintų savo besaikį analizavimą. 

Susidūrę su netektimi ar trauma mes tikriausiai daug dažniau 
puolame viską analizuoti negu ankstesnių kartų žmonės. Prieš de- 
šimtis metų tokius dalykus patyrę žmonės dažniausiai turėdavo du 
tvirtus užuojautos ir palaikymo šaltinius, kurie padėdavo išgyventi 
šias patirtis. Pirmiausia tai būdavo šeima ir draugai, vietinė my- 
limų žmonių bendruomenė, kuri jiems padėdavo tiek finansiškai, 
tiek praktiškai, tiek emociškai. Dauguma šeimų narių ir draugų 
patys jau buvo patyrę netektį ar traumą, todėl žinojo kaip arjausti 


ir palaikyti kitą. Antra, mūsų protėviai turėjo tikėjimą, kuris daž- 

niausiai rėmėsi religija, o tai padėdavo susitaikyti su tais įvykiais. Į 
mirtį, neįgalumą ir netektį buvo žiūrima kaip į natūralius, savaime 
suprantamus reiškinius, ir žmonės žinojo, kaip su tuo gyventi. 
Šiandien, patyrę netektį ar traumą mes dažnai neturime nė vie- 
no tokio palaikymo šaltinio. Šiais laikais žmonės linkę gyventi toli 
nuo savo šeimos, o ten, kur mes gyvename, galbūt yra tik dirbtinai 
sukurtas socialinis pažįstamųjų ratas. Netekties ar traumos atveju 
tie pažįstami gali kažkiek palaikyti, bet jie mūsų taip gerai nepa- 
žįsta, kad ir be prašymo žinotų, ko mums reikia. Dabar visi labai 
užsiėmę, todėl vos tik baigiasi laidotuvės arba vos tik tave paleidžia 
iš ligoninės, arba vos tik išreiškiama derama užuojauta, šeima ir 
draugai grįžta į darbą ir į savo gyvenimus, ir tikisi, kad tu elgsiesi 
taip pat. Netekčių išgyvenimo projekto tyrimuose pastebėjau, kad 
daugelis žmonių nepaliaujamai be saiko analizavo ne dėl to, kad 
neteko labai mylimo žmogaus, o dėl to, kad kiti nejautriai sureaga- 
vo į jų netektį.? Mardžorija, penkiasdešimtmetė namų šeimininkė, 
kurios mama mirė po metų kovos su plaučių vėžiu, pasakojo: 
Kai iš pat pradžių pranešiau, kad mama serga vėžiu, visi labai susirūpino 
ir sakė: „Ar galime kuo nors padėti? Padėsime viskuo, kuo tik galėsime.“ 
Bet jie taip niekada ir nepaskambino. Ir daugiau nė karto nepasiteiravo, 
kuo galėtų padėti. Jeigu susitikdavau juos parduotuvėje, buvo akivaizdu, 
jog dauguma pamiršo, kad mano mama miršta. Jeigu prisimindavo, pa- 
klausdavo, kaip man sekasi, ir viskas. Kai ji mirė, į laidotuves atėjo daug 


žmonių. Bet atrodė, kad tuo viskas ir baigėsi. Paskui niekas nė karto apie 
tai neužsiminė, visi galvojo, kad po jos mirties mano išbandymai baigėsi. 


Šiais laikais daugelis žmonių neturi gilesnio religinio ar dvasinio ry- 
šio. Gal retsykiais patyliukais ir sukartojame maldą prašydami pa- 
galbos, bet aktyviai nesistengiame rasti santykio su aukštesne jėga 
ar su gilesnėmis dvasinėmis vertybėmis, kurios galėtų atsakyti į esmi- 
nius klausimus apie gyvenimo prasmę, iškylančius netekties ir trau- 


mos akivaizdoje. Todėl ir toliau be atvangos analizuojame ir klau- 

sinėjame. Nenustojame pykti ant tų, kurie mus paliko ar traumavo. 
Galvojame tik apie savo vienatvę ir tuštumą. Išgyvename, kad mums 
nepavyksta „atsigauti“. Klausinėjame, kodėl tai sa mumis nutiko. 

Norint susitaikyti su netektimi ar asmenine tragedija reikia lai- 
ko. Reikia pertvarkyti savo gyvenimą. Ir atsakyti į daugelį klausimų 
širdyje. Tačiau tokiems procesams kaip sielvartas ar susitaikymas su 
trauma mes, kaip visuomenė, skiriame per mažai laiko ir kantrybės. 
Jeigu žmogus neatsigauna per tam tikrą laiką (paprastai per keletą 
savaičių), mes tiesiogiai ar netiesiogiai pasakome, kad jis turi tai pa- 
miršti arba ieškoti pagalbos. Jeigu žmonės kreipiasi pagalbos, jiems 
vis dažniau pasiūloma piliulių — net ir nedidelis kiekis vaistų veikia 
greitai ir veiksmingai. Prie dabartinio gyvenimo tempo pernelyg 
sudėtinga ir ne itin veiksminga leistis į dvasinę, filosofinę ar psicho- 
loginę kelionę, kurios mums galbūt reikia. Net jeigu ir leidžiamės į 
tokius ieškojimus, dėl vertybių stokos puolame be saiko analizuoti 
tuos svarbius klausimus, kuriuos iškelia netektis ir trauma. 

Tačiau taip neprivalo būti. Tirdama netekčių atvejus sutikau 
šimtus žmonių, senų ir jaunų, kuriems jų išgyventa netektis vir- 
to transtormuojančia augimo patirtimi.* Nuo 70 iki 80 procentų 
artimųjų netekusių žmonių sakė, kad tas patyrimas jiems suteikė 
kažką teigiamo. Jie kalbėjo ne apie paveldėtą didelę pinigų sumą. 
Jie kalbėjo apie tvirtesnį charakterį ir brandumą. Jie savyje atrado 
anksčiau nematytą stiprybę ir sugebėjimus. Jie pamatė naują gy- 
venimo perspektyvą. Iš naujo susidėliojo savo tikslus. Ir pagilino 
santykius su kitais. 

Alicija, kurios partneris mirė nuo vėžio, yra vienas iš tokių žmo- 
nių. Ši nedidukė, trisdešimt vienų metų amžiaus sekretorė daug 
mėnesių slaugė vėžiu sergantį savo partnerį, kurio kūnas po truputį 
silpo nuo ligos ir nuo gydymo procedūrų. Tačiau ši patirtis jai toli 


gražu neatrodo negatyvi: 

Niekada niekam nelinkėčiau to patirti. Tačiau pati kažkodėl jaučiuosi lai- 
minga, kad su manimi tai nutiko. Mano išgyvenimai ir galimybė tiek daug 
sužinoti apie save ir apie meilę buvo tikra dovana. Aš labai užaugau. Dabar 
jaučiuosi daug gyvesnė. Niekada daugiau nepriimsiu gyvenimo kaip dova- 
nos ir dėl to esu be galo dėkinga. 


Tirdami žmones, kurie patyrė daug asmeninių traumų, tapo išnau- 
dojimo aukomis, buvo suparalyžiuoti po avarijos arba po stichinės 
nelaimės neteko viso savo turto, pastebėjome, kad ilgainiui žmonės 
pamato, kad ta traumuojanti patirtis pavertė juos geresniais ir kad 
jie ėmė labiau vertinti savo gyvenimą? 

Šiame skyriuje nagrinėju tai, kaip didžiulę netektį arba asmeninę 
traumą patyrę Žmonės pereina nuo neišvengiamų klausimų ir po 
tokių patirčių natūraliai kylančių apmąstymų prie asmenybės augi- 
mo ir gebėjimo vėl pajusti džiaugsmą. Aš siūlau ne pamiršti tai, o 
išspręsti po netekties ar traumos iškilusias problemas. Tokia kelionė 
gali būti sunki. Čia rašau apie tai, kaip žmonės pasinaudojo knygoje 
aprašytomis priemonėmis, idant išsivaduotų iš juos nuodijančio be- 


saikio analizavimo ir tobulintų savo suvokimą ir asmenybę. 


Įsitikinimų tvirtumas: Alicijos istorija 


Sužinojus, kad Deividas turi galvos auglį, Alicijai pasirodė, 
kad visas jos pasaulis sugriuvo. Ji sutiko Deividą prieš dvejus metus 
vakarėlyje ir ją iškart patraukė jo sąmojingumas, įdėmus žvilgsnis ir 
tobulas kūnas. Deividas buvo daugiau nei 1,80 metro ūgio ir daug 
aukštesnis už Aliciją, kuri savo 1,50 metro ūgiu ir 45 kg svoriu būtų 
puikiai tikusi fėjos Auksarankės vaidmeniui „Piterio Peno“ spek- 
taklyje. Deividas taip pat stipriai įsimylėjo Aliciją ir jau po kelių 
mėnesių jiedu įsikėlė gyventi kartu į nedidelį butą San Francisko 


Nort Byčo rajone. 

Jų bendras gyvenimas buvo nuolatinė palaima — aistringas sek- 
sas, savaitgalio pasiplaukiojimai įlankoje ir nuostabūs pokalbiai 
dviese gurkšnojant vyną prie lėtai degančios žvakės. Tą palaimą 
nutraukė rimta automobilio avarija, į kurią pateko Deividas. 101 
greitkelyje sunkvežimio vairuotojas užmigo prie vairo ir išvažiavo 
į Deivido kelio juostą. Deivido automobilis trenkėsi į kelio turėk- 
lus, persivertė per juos ir nusileido ant stogo. Deividą iš mašinos 
ištraukė ugniagesiai ir be sąmonės išvežė į ligoninę su daugybiniais 
kaulų lūžiais. Ten, siekiant patikrinti, ar nepažeistos smegenys, jam 
buvo atliktas kompiuterinės tomografijos tyrimas. Nebuvo matyti 
jokių avarijos metu patirtų sužeidimų, bet giliai smegenyse pasima- 
tė grėsminga masė. Vyriausiasis gydytojas Armstrongas liepė atlikti 
magnetinio rezonanso tyrimą, kad ištirtų, kas tai yra. 

Kiek vėliau tą patį vakarą, kai į Deivido palatą atėjo gydytojas 
Armstrongas, jis atrodė prislėgtas. Alicija sėdėjo šalia Deivido lovos 
ir jiedu tyliai aptarinėjo planus, kaip Deividas grįš namo. Pamačius 
gydytojo veido išraišką Alicijai per nugarą perbėgo šiurpas. Žilste- 
lėjęs gydytojas-pasakė: 

— Bijau, kad radiologas ir neurologas, kurie atliko tomografijos ir 
magnetinio rezonanso tyrimus, galvoja, kad jums gali būti smegenų 
auglys. Jie nori atlikti dar keletą tyrimų, bet tam reikėtų operacinės 
intervencijos. 

— Negali būti, kad aš turiu smegenų auglį, - apimtas siaubo at- 
sakė Deividas. — Iki avarijos jaučiausi puikiai. Ar jūs tikras, kad tai 
ne avarijos pasekmė? 

— Ne, nepanašu, kad tą galėjo sukelti avarija, — jis pernelyg giliai, 
o arčiau išorės nebuvo jokių sužeidimų, kurie būtų galėję pažeisti 
smegenis. 

Tada gydytojas Armstrongas pradėjo klausinėti, ar Deividas ne- 


pastebėjo kokių nors simptomų ar pokyčių iki avarijos. Deividui 

kartais skaudėdavo galvą, bet jis galvojo, kad tai dėl įtampos darbe. 
O dar prieš kelias savaites stovint laiptų viršuje jam staiga apsvaigo 
galva ir jis nuriedėjo žemyn. Tačiau naktį prieš tą nutikimą jis ma- 
žai miegojo ir pagalvojo, kad paprasčiausiai prarado orientaciją dėl 
miego trūkumo. 

Gydytojui išėjus ligoninės darbuotojai netrukus pranešė Alicijai, 
kad lankymo valandos baigėsi ir kad jai reikia išeiti. Ji prieštaravo, 
bet Deividas primygtinai prašė, kad ji eitų namo ir išsimiegotų. Ei- 
nant ligoninės koridoriumi Aliciją užplūdo baimingos mintys: 

Kas, jeigu jie teisūs? Jie negali būti teisūs. Tai neteisinga. Aš negaliu pra- 

rasti Deivido. Jis nenusipelno mirti. Aš to neištversiu! Negaliu net pagal- 


voti apie tai, kad galiu jo netekti! 


Leidžiantis liftu į automobilių stovėjimo garažą jos kūną sukaustė 
baimė. Jai užėmė kvapą, o širdis ėmė plakti kaip pašėlusi. „O, Vieš- 
patie, mane čia pat, ligoninėje ištiks širdies smūgis!“ Jos kvėpavimas 
pagreitėjo ir ji sugriebė lifto turėklą, nes pagalvojo, kad tuoj nualps. 
Lifto durys atsidarė ir į liftą įlipusi seselė pamatė, kad Alicijai ne- 
gera. Ji išvedė ją iš lifto, pasodino ant kėdės ir ėmė tikrinti pulsą. 
Alicijos širdis plakė greitai, bet stabiliai. Seselė liepė keletą kartų 
giliai įkvėpti. Alicija šiaip ne taip sugebėjo pratarti: 

— Mano partneris... (žioptelėjimas)... smegenų auglys... (žiopte- 
lėjimas)... bijau (žioptelėjimas)... jis mirs. 

Seselė suprato, kad tai tikriausiai panikos priepuolis — staigus 
nerimastingų jausmų ir psichologinio susijaudinimo antplūdis, dėl 
kurio gali pasirodyti, kad dūstate, kad jus ištiko širdies smūgis ir 
kad tuoj mirsite. Aliciją nuvedė į ligoninės priimamąjį, kur tyrimai 
patvirtino, kad tai ne širdies smūgis ar koks kitas kritinis atvejis. 
Budinti psichiatrė nuramino ją padėjusi sureguliuoti kvėpavimą ir 


išrašiusi vaistų nuo nerimo paleido Aliciją namo. 

Gal ir suprantama, kad patekus į tokią situaciją Aliciją užplūdo 
klausimai ir ji pradėjo viską analizuoti, tačiau tai bet kokiu atve- 
ju ją veikė blogai. Panikos priepuolis greičiausiai buvo tiesioginė 
psichologinio susijaudinimo pasekmė, kurį sukelia nekontroliuoja- 
mas besaikis analizavimas. Panikos priepuoliai nebūtų jos pražu- 
dę, bet jie rimtai išgąsdina, ir jeigu pasireiškia dažnai, gali smarkiai 
sekinti. 

Namo Alicija parvažiavo su taksi, nes bijojo pati vairuoti. Tak- 
si automobilis važiavo per San Francisko kalvas aukštyn ir žemyn, 
o ji jautėsi apmirusi ir tuščia. Alicija nepamena, kaip susimokėjo 
taksi vairuotojui ir kaip užlipo aukštyn į butą, kurį nuomojo kartu 
su Deividu. Tačiau vos tik įėjus pro duris ją vėl užplūdo baimė ir 
nekontroliuojamos mintys, kurias lydėjo gilus pyktis ir neteisybės 
jausmas dėl to, ką jai su Deividu tenka patirti: 

Kaip jis gali turėti smegenų auglį! Juk jam tik trisdešimt keleri metai. To- 

kie dalykai neturi nutikti iki vyresnio amžiaus. Mes tik metus esame kar- 

tu. Tai negali taip greitai baigtis. Tai neteisinga. Pagaliau sutikau žmogų, 
kurį galiu mylėti, o dabar jį prarasiu. Visi, ką pažįstu, jau daug kartų mylė- 


jo. O man tai pirmas kartas, aš pirmą kartą kažką nuoširdžiai myliu ir jį iš 
manęs atims. Tai neteisinga. i 


Alicija visą naktį nesiliovė taip analizuoti, todėl ryte jautėsi tokia 
pavargusi ir pikta, kad net svaigo galva. Ji nusiprausė ir apsirengė, 
bet negalėjo nė pagalvoti apie pusryčius, nors jau nuo praeitos die- 
nos pietų nieko nebuvo valgiusi. Pakeliui į ligoninę tą neįprastai 
giedrą San Franciskui dieną Alicija sėdėjo ant galinės taksi sėdynės 
ir stebėjo gatve į darbą einančius žmones. 

Jie tiesiog gyvena savo kasdienį gyvenimą. Jie laimingi, žiaumoja savo 

spurgas, kalbasi su kitais žmonėmis. Kodėl mes su Deividu negalime grįž- 


ti į savo gyvenimą? Mes patyrėme tiek daug džiaugsmo. Mes nieko bloga 
nedarėme. Kodėl viskas negali vėl sugrįžti į įprastas vėžes? 

Taip mąstydama Alicija išgirdo tėvų bažnyčios kunigo balsą, ba- 
rantį ją už tokias mintis: „Dievas negarantuoja mums laimės. Visi 
turi gyvenime patirti skausmą. Atsisuk į Dievą ir Jis padės tau jį 
ištverti.“ Tie žodžiai toli gražu nenumaldė jos pykčio, o atvirkščiai, 


tik dar labiau jį pakurstė: 


Ką gero duoda tikėjimas, jeigu jis nesuteikia geresnio gyvenimo? Ko- 
dėl Dievas negali užtikrinti, kad Jo sekėjai būtų laimingi? Aš nenoriu 
jokių išbandymų. Noriu gyventi normalų gyvenimą, kaip ir visi tie ne- 
tikintys. 


Alicija yra paprasta moteris, kuri iš gyvenimo tikisi paprastų daly- 
kų. Tačiau susirgus Deividui ji išgyveno nepaprastą įtampą. Galima 
suprasti jos pyktį ir neteisybės jausmą. Jeigu iš mūsų apgaulės būdu 
atimtų svarbiausius dalykus gyvenime, daugelis supyktų ir pradė- 
tų klausinėti kodėl. Tie žmonės, kurie netenka mylimo žmogaus 
ankstyvame amžiuje, anksčiau nei to jau galima tikėtis, labai dažnai 
pasijunta apgauti. Žinant, ką Alicijai teko patirti, taip pat supran- 
tama, kad jai kilo abejonių dėl savo religinių įsitikinimų. Netekčių 
išgyvenimo tyrimuose pastebėjome, kad nors religiniai įsitikinimai 
kartais padeda, kai žmonės patiria netikėtą netektį ar traumą, ta- 
čiau tokios traumos gali ir smarkiai paveikti tuos įsitikinimus, dėl 
to Žmonės netgi nustoja tikėti. 

Kai Alicija įėjo į Deivido palarą, jis iškart pastebėjo jos paklai- 
kusias akis. 

— Kas atsitiko? — paklausė jis. 

Alicija pasijuto lyg pagauta ir nenorėjo pasakoti Deividui, ką iš- 
gyveno per pastarąsias dvylika valandų. 

— Nieko, - atsakė ji. — Tiesiog pavargau ir tiek. 

Juos pertraukė ligoninės pagalbininkas, atėjęs išsivežti Deividą 


dar vienam tyrimui. Alicija vestibiulyje laukė jo sugrįžtant ir stebėjo 

pro šalį einančius sunerimusius ir beviltiškai atrodančius žmones. 
Matydama sergančius pagyvenusius žmones Alicija dar labiau pyko: 


Žmogus neturi susirgti, kol nėra senas. Tada jis gali to tikėtis. Tai neturi 
nutikti jaunystėje. Juk dar tiek daug turi ką duoti, tiek išgyventi. 


Tokias piktas Alicijos mintis nutraukė vežimėlyje sėdintis maždaug 
šešerių metų amžiaus berniukas su storais juodais plaukais, kurį ko- 
ridoriumi stūmė tėvai. Jis atrodė liesas ir išbalęs, o jam prie rankos 
buvo prijungta keletas intraveninių vamzdelių. Ir jis šypsojosi. Jis 
pasakojo tėvams juoką ir jie juokėsi kartu su juo. Kai jis šypsojo- 
si, mėlynos jo akys žibėjo, o skruostai šiek tiek paraudo. Tačiau jo 
tėvų veiduose buvo matyti gilus, už šypsenų besislepiantis, pavargęs 
liūdesys. Tai buvo ir begalinis emocinis skausmas, ir liūdesys, ir 
baimė. Ir visgi jie juokėsi kartu su savo sūnumi, o tėvas jam papasa- 
kojo savo juoką, nuo kurio vaikas užvertė akis ir ėmė purtyti galvą, 
netikėdamas, kas tėtis gali taip kvailioti. 

„Tai tikrai neteisinga, - pagalvojo Alicija. - Maži vaikai'nenusi- 
pelno sirgti ar mirti. O tėvai nenusipelno netekti savo vaikų.“ Aliciją 
apėmė kaltės jausmas, kad dėl Deivido ligos ji pasijuto auka. „Kaip 
galiu tikėti, kad man nenutiks nieko blogo, jeigu blogi dalykai nu- 
tinka mažiems vaikams ir jų tėvams?“ Ji jautėsi visiškai sutrikusi ir 
sugniuždyta. Ji nenorėjo užgniaužti savo jausmų ir jų neigti. Bet 
kartu ir nenorėjo jaustis kalta ar pikta. Ji norėjo suprasti, kas vyksta, 
ir pasirinkti kaip į tai reaguoti, o ne jaustis tokia bejėgė. 

Kaip tik tuo metu jai per petį paplekšnojo seselė ir pasakė, kad 
Deividas sugrįžo į palatą ir ji gali pas jį nueiti. Tyrimų metu jam 
suleido raminamųjų vaistų ir gali būti, kad jis apie valandą miegos. 
Alicija tyliai įėjo į palatą ir atsisėdo prie lango, stebėdama, kaip ilsisi 


Deividas. 

Jis toks gražus. Atrodo toks ramus. Ko aš noriu jam ir sau? Savaime aišku, 
jog noriu, kad jis gyventų. Dar noriu, kad jis žinotų, jog jį myliu ir liksiu 
su juo nepaisant nieko. Noriu, kad jis būtų kiek įmanoma laimingesnis. 
Noriu, kad juo būtų kiek galima geriau pasirūpinta. Noriu, kad jis turėtų 
geriausias įmanomas galimybes. 


Kai Deividas sujudėjo ir pažvelgė į Aliciją, jos veide nebebuvo maty- 
ti to paklaikusio žvilgsnio, kaip prieš tai. Dabar ji žvelgė į jį su gilia 
gilia meile ir susirūpinimu. 

— Labas, Ali, - ištarė jis prikimusiu balsu. — Ką čia darai? 

— Tiesiog tave myliu, - atsakė ji ir nuoširdžiai nusišypsojo. 

Jie patyliukais pasikalbėjo apie tyrimus, kuriuos gydytojai liepė 
atlikti, ir apie tai, kaip Deividas jaučiasi. Tą dieną kartu pavalgė 
pietus, pažiūrėjo televizorių, bet daugiausia kalbėjosi apie įvairius 
dalykus, — apie tai, ar Alicijai dabar paskambinti Deivido mamai, 
ar palaukti, kol jie sužinos daugiau, kaip jai laistyti augalus, kuriais 
paprastai rūpinosi Deividas, ar Ouklando „A“ komanda pateks į 
lemiamas varžybas šiais metais. 

Kas padėjo Alicijai liautis analizuoti ir pereiti į kitą lygmenį? Pir- 
miausia tai netikėtas susitikimas su tuo berniuku vežimėlyje, kuris 
juokavo su tėvais. Kai ji pamatė mažą berniuką su skausmo akivaiz- 
doje per jėgą besišypsančiais ir vienas kitą palaikyti mėginančiais jo 
tėvais, neteisybės jausmas įgijo visai naują prasmę. Taip pasikeitęs 
požiūris nutraukė besaikį Alicijos analizavimą pakankamai ilgam, 
kad ji galėtų stabtelėti ir suprasti, jog nenori toliau skęsti savo pyk- 
tyje. Iš pradžių ji nežinojo, kaip nori reaguoti į Dievido ligą, bet po 
kelių akimirkų pamačiusi jį ramiai miegantį, suprato. Ji nusprendė 
visą savo dėmesį skirti meilei ir palaikyti Deividą visais įmanomais 
būdais, o nesiliaujančios piktos mintys tikrai nepadės to padary- 
ti. Toks sąmoningas pasirinkimas buvo vienintelė veiksmingiausia 


priemonė tokioje situacijoje ir Alicija ja pasinaudojo. 

Apie 18.30 valandą vakaro, kai Deividas bandė praryti savo va- 
karienę, į palatą atėjo gydytojas Armstrongas. 

Jo veide ir vėl buvo matyti liūdesys, todėl jį išvydę Deividas su 
Alicija susikibo už rankų. Gydytojas netuščiažodžiavo ir iškart pra- 
kalbo apie esmę: 

— Tai tikrai auglys ir gydytojas nori jį poryt operuoti. Jis pamė- 
gins jį pašalinti. Viskas priklausys nuo to, kokios tai ląstelės ir kaip 
greitai jos dauginasi. 

Deividas su Alicija apstulbę negalėjo pratarti nė žodžio. Jie abu 
žinojo, kad tai gali būti auglys, bet kartu ir tikėjosi, jog visa tai pasi- 
rodys klaida, - kad nauji tyrimai parodys, jog Deividui nieko rimta. 
Tiesa atrodė sunkiai tikėtina. 

Kai gydytojas Armstrongas išėjo, pirmasis prabilo Deividas. 

— Velnias. 

Alicija tramdė ašaras, o jis tęsė: 

— Tikriausiai reikės tą padaryti. 

Aliciją vėl apėmė pyktis ir ji nesusivaldė: 

— Ne, tau nereikia to daryti! Tu neturėtum! Tai beprotystė! To 
negali būti! Tai neteisinga! 

Deividas nesitikėjo tokio protrūkio ir nustebo. 

— Mieloji, ne esmė, ar tai teisinga. Mano galvoje auglys ir aš turiu 
ką nors daryti. 

Iš pradžių Alicija supyko dėl tokio Deivido racionalumo. Tada 
ji pamatė, kad jo akyse kaupiasi ašaros. Įsiūtis išgaravo ir ją ap- 
ėmė nenumaldomas noras jį užjausti ir apkabinti. Ji pasilenkė ir 
atsargiai, kad nenutrauktų lašelinių vamzdelių, apsivijo jį rankomis. 
Abu kurį laiką apsikabinę patyliukais verkė. Atėjus laikui išsiskirti, 
Alicija pasakė: 

— Mes viską išgyvensime kartu. Deividai, aš visada būsiu su ta- 


vimi. Aš tave labai myliu. 

Deivido stiprybė ir ramybė tam tikra prasme privertė besispar- 
dančią ir bešaukiančią Aliciją pažvelgti į šią traumą teigiamai. Bet ji 
ir pati turėjo vidinės stiprybės, kurią pastiprino gili meilė Deividui, 
ir dėl to galėjo pasirinkti, kaip ji nori galvoti ir elgtis tokioje kritinė- 
je situacijoje. Didelio streso akivaizdoje daugelis žmonių savyje at- 
randa stiprybės, kurios iki tol nežinojo turintys. Jie tampa ryžtingi, 
nors paprastai būna pasyvūs; jie eina toliau, nors visi kiti tikisi, kad 
jie nusilps ir sustos. 

Vėliau, grįžusi namo Alicija ir vėl pradėjo analizuoti, bet šįkart 
sau pasakė: „Ne, aš nenoriu to daryti. Noriu sutelkti savo dėmesį į 
Deividą ir į tai, ką reikia daryti, kad jį palaikyčiau. Pykdama nesu- 
gebėsiu visko suprasti ir ištverti. Gal niekada ir nesuprasiu. Bet aš 
noriu būti su Deividu, o jeigu mane valdys piktos mintys, to daryti 
negalėsiu.“ 

Tą vakarą Alicija susirašė žmones, kuriems reikia paskambinti: 
Deivido mamai ir darbdaviui, savo viršininkei, kad praneštų, jog 
kurį laiką jos nebus darbe, ir draugams, su kuriais jie buvo susita- 
rę ateinantį savaitgalį vakarieniauti. Dar ji nusprendė paskambinti 
savo mamai. Ne dėl to, kad būtinai turėjo tą padaryti, o dėl to, kad 
instinktyviai pajuto, jog to nori. Tą naktį Alicija miegojo nelabai 
gerai, bet bent jau nesikankino negalėdama užmigti dėl savo piktų 
apmąstymų. 

Kitą rytą buvo sunku prisiversti paskambinti kai kuriems žmo- 
nėms. Alicijai niekada nepatiko Deivido mama ir ji labai bijojo jai 
skambinti. Kai telefono ragelyje pasigirdo rėksmingas ponios Dže- 
ner balsas, Alicijos oda net pašiurpo prisiminus, kaip per tą laiką, 
kol jie gyveno kartu, ponia Džener milijoną kartų kritikavo Deivi- 
dą arba Aliciją. 

— A, tai tu, - pasakė ponia Džener, kai Alicija prisistatė. — Kur 


Deividas? 

Alicija kalbėjo kiek įmanoma dalykiškiau, kad praneštų, kas 
vyksta. Kiek jai teko pažinoti Deivido mamą, ji pirmą kartą matė, 
kad pagyvenusi moteris negali pratarti nė žodžio, o baigiantis po- 
kalbiui ji pravirko. Alicijai buvo nuoširdžiai jos gaila ir ji pažadėjo 
kitą dieną paimti ją iš oro uosto. 

Kitas žmogus pagal sąrašą buvo Deivido darbdavys Bilas, apie 
kurį Deividas visada sakydavo, kad jam rūpi tik pinigai. Bilas pa- 
sakė apgailestaujantis, kad Deividas serga, bet Alicija pajuto, kad jis 
tik kartoja banalias frazes. Netrukus paaiškėjo, kas jam rūpi iš tik- 
rųjų, — Bilas paklausė, kiek ilgai Deivido nebus darbe ir ar tai bus 
brangi operacija (tai yra kiek gali padidėti jo darbuotojų draudimo 
įmokos). Savaime suprantama, kad Alicija neturėjo atsakymų į šiuos 
klausimus ir taip jam ir atsakė. 

Tada ji paskambino savo viršininkei ir šis pokalbis buvo daug 
geresnis. Madelina įkūrė savo nedidelį prekybos verslą po to, kai 
ją su dviem ikimokyklinio amžiaus vaikais paliko vyras, ir ji buvo 
tikrai padori moteris. Jos su Alicija nebuvo itin artimos, bet Alicija 
ja pasitikėjo, o-Madelina pateisino tą pasitikėjimą. 

— Žinoma, gali pasiimti laisvų dienų. Pranešk man, kaip seksis. 
Kai jį išleis iš ligoninės, aš atvešiu pavalgyti. 

Alicija tikėjosi išgirsti kažką panašaus ir iš savo draugų, kai jiems 
paskambino atšaukti vakarienę. Bet vietoj to sulaukė vos ne tylos. 
Išgirdęs, kad Deividui smegenų auglys, jų draugas Denis tepasakė: 

— Man labai gaila. Šrai — pasikalbėk su Barbe. 

Barbė perėmė telefono ragelį nežinodama, kokias naujienas nori 
pranešti Alicija, ir pradėjo plepėti apie tai, į kokį restoraną jie eis 
šeštadienį. . 

— Barbe, mes negalėsime. Deividas ligoninėje. Gydytojai mano, 
kad jam smegenų auglys, ir rytoj darys operaciją. 


Barbė pralemeno: 

— Ką? 

Alicija pakartojo naujienas, o Barbė atsakė: 

— Nėsuprantu. Kaip taip gali būti? Maniau, kad jis tik pateko 
į avariją. Juk sakei, kad jis rimtai nesusižeidė. Ar tu tikra, kad tais 
gydytojais galima pasitikėti? 

Alicija tikrai nenorėjo leistis į detales apie faktų tikslumą, todėl 
sugalvojo kaip greičiau baigti pokalbį su Barbe. 

Alicija pajuto norinti pasikalbėti su mama ir surinko jos numerį. 
Kai mama pakėlė ragelį, Alicija nedelsdama pranešė jai naujienas ir 
prapliupo raudoti. 

— Mieloji, paverk kelias minutes ir nepamiršk kvėpuoti. Aš tavęs 
palauksiu, - tiesiog tobulai atsakė mama. 

Alicija kiek paverkė, o mama tuo tarpu laukė jos kitame telefono 
gale ir laikas nuo laiko pasakydavo: 

— Viskas gerai, mieloji, aš vis dar čia. 

Kai Alicija pajuto vėl galinti kalbėti, ji pasakė: 

— Mama, kaip aš visą tai ištversiu? Nežinau, ką man daryti. 

Mama atsakė: 

— Alicija, tu ištversi taip pat, kaip aš ištvėriau tavo tėčio mirtį. 
Bus sunku, labai sunku. Bet tu stipri ir tavo meilė Deividui stipri. 
Laikykis tos meilės ir klausyk jos. Žinosi, ką daryti. 

Alicija papasakojo mamai apie tai, kaip nejautriai sureagavo 
Deivido viršininkas ir jos draugai. 

— Alicija, kai kurie žmonės yra kvailiai. Tą supratau, kai tavo 
tėtis gulėjo mirties patale. Žmonės nežino, kaip į tai reaguoti. Jie 
turi savo reikalų. Jie nenori, kad kas nors trukdytų jų tvarkingą 
gyvenimą. Todėl jie ir pasako ką nors bjauraus, nejautraus ar 
nenaudingo. Alicija, susirask gerų žmonių ir leisk, kad jie tau 
padėtų ir tave palaikytų. Pamiršk apie kitus. Apie juos galvoti 


neverta. 

Susidūrę su liga ar artimojo netektimi daugelis žmonių kreipia- 
si į kitus. Alicijai pasisekė, kad ji turėjo motiną, kuri suprato, ką 
dukrai tenka išgyventi, ir davė labai svarbų patarimą, kaip visą tai 
ištverti. Pirmiausia mama leido jai išsiverkti, išsišaukti ir kurį laiką 
tiesiog reikšti savo emocijas, o tada liepė Alicijai kvėpuoti ir taip 
padėjo jai nusiraminti. Dar mama patarė neturėti tokių didelių lū- 
kesčių kitiems žmonėms ir atleisti bei pamiršti tuos nejautrius žmo- 
nes, kurie nemoka palaikyti. Tai padėjo Alicijai nustoti pykus ant 
Deivido viršininko ir ant kelių draugų dėl jų reakcijos į naujienas 
apie Deivido ligą. Ir dar Alicijos mama paskatino ją pasikliauti savo 
instinktais ir supratimu, kuris kyla iš meilės Deividui, patikindama 
ją, kad kas benutiktų, ji žinos kaip elgtis. Jeigu Aliciją apimdavo 
liūdesys, baimė, pyktis ar sumaištis, ji prisimindavo mamos žodžius 
ir pagalvodavo apie tai, kad myli Deividą. 

Padėjusi ragelį Alicija ir vėl apsiverkė, tačiau dabar tai buvo pa- 
lengvėjimo rauda, su kuria išsiliejo jos liūdesys ir baimė, o kūnas 
atsipalaidavo. Ji ilgai stovėjo po šiltu dušu, jausdama nugara tekantį 
vandenį ir žiūrėdama, kaip aplink pėdas renkasi muilo putos. Tada 
apsirengė drabužiais, kurie patinka Deividui, ir išvažiavo į ligoni- 
nę. Tą dieną buvo atliekama dar daugiau tyrimų ir jie pirmą kartą 
susitiko su gydytoju chirurgu Skanlonu - aukštu lieknu vyru, kuris 
sveikindamasis tvirtai spaudė ranką. Jis pasirodė labai pasitikintis 
bei atviras žmogus ir papasakojo, ką darys per operaciją ir kaip Dei- 
vidas gali po jos jaustis. Dar jis pasakė, jog gali būti, kad tai pikty- 
binis auglys ir kad operacijos metu gali nepavykti jo viso pašalinti. 
Tokiu atveju Deividui reikės atlikti chemoterapijos kursą, tikintis 
taip sunaikinti visas likusias vėžio ląsteles. - 

Tą vakarą, kai Alicija vežė Deivido mamą į viešbutį, jos didžiąją 
kelio dalį važiavo tylėdamos. Sustojus priešais viešbutį ponia Dže- 


ner pasisuko į ją ir pasakė: 

— "Tu tikrai jį myli, ar ne? Žinau, kad jis myli tave. Aš jį myliu 
taip, kaip tik motina gali mylėti. Jam reikės tavo meilės. Meilė pa- 
dės jam ištverti. 

Tą pasakiusi ponia Džener paskubom atidarė dureles, išlipo ir 
nuėjo į viešbutį. 

Alicija ne visai suprato, ką ponia Džener norėjo pasakyti. Jeigu 
Deivido mama būtų kažką tokio dviprasmiško pasakiusi jai prieš 
dvi savaites, Alicija būtų ištisas valandas nesiliovusi analizuoti, ką 
ji norėjo pasakyti ir kokie jos ketinimai. Dabar tai atrodė taip ne- 
reikšminga. Alicija žinojo, kad mamai labai skauda. Dar ji žinojo, 
kad visą savo dėmesį turi skirti Deividui, o norėdama jį palaikyti 
turi pasirūpinti ir savimi. 

Operacijos diena buvo tikras pragaras. Ji truko vienuolika valan- 
dų ir per tą laiką tik kelis kartus trumpai pranešė, kaip jiems einasi. 
Alicija vaikščiojo pirmyn atgal, gėrė dietinę pepsikolą ir pašokdavo 
kaskart, kai pro duris įeidavo žmogus su žaliu chirurgo chalatu. 
Ponia Džener sėdėjo laukiamojo kampe nejudėdama, įsmeigusi akis 
į televizoriaus ekraną ir nepratarė nė žodžio. Galiausiai pasirodė pa- 
vargęs gydytojas Skanlonas. 

Alicijai pasirodė, kad jo veide matyti nusivylimas. Jis neturėjo 
gerų naujienų — tiesą pasakius, tai buvo blogiausia, ko galima ti- 
kėtis. Deivido auglys buvo piktybinis. Jis buvo pažeidęs smegenų 
kamieną, - tą smegenų dalį, kuri kontroliuoja pagrindines kūno 
funkcijas. Jie pašalino viską, ką galėjo, bet tai buvo greitai plintanti 
vėžio rūšis. Reikės atlikti chemoterapiją. Nėra jokių garantijų. Jie 
darys viską, ką gali. 


Alicijos galvoje sukosi tik viena: 


O, ne. Tai netiesa. Dieve, prašau, padaryk, kad tai būtų netiesa. Prašau, 
prašau, prašau, padaryk, kad tai būtų netiesa. 

Visi kartu nuėjo į reanimacijos palatą, kur gulėjo mirtinai išblyš- 
kęs Deividas su sutvarstyta galva ir iš kelių vietų kyšančiais vamz- 
deliais. Ponia Džener stabtelėjo tarpduryje ir ištiesė ranką Alicijai. 
Abi moterys stovėjo, žiūrėjo į vyrą, kurį abi mylėjo, ir jautėsi dėkin- 
gos už tai, kad jis ištvėrė operaciją. Abi nesąmoningai jautė, kad jis 
mirs. Nei viena nepasakė to garsiai. Bet ir viena, ir kita suprato, kad 
abi tą žino. 

To, ko Deivido organizmui nepadarė auglys ir operacija, per at- 
einančias savaites padarė chemoterapija. Jį nuolat pykino, jis negalė- 
jo valgyti ir neteko daug svorio. Vos tik pasijusdavo šiek tiek geriau, 
iškart prasidėdavo naujas chemoterapijos kursas ir jis vėl jausdavosi 
siaubingai. Bet blogiausia, kad neatrodė, jog tai nors kiek veiktų 
likusias vėžio ląsteles. Tyrimai ir toliau rodė, kad jos dauginasi. Ga- 
liausiai onkologas pasakė, kad chemoterapija padarė viską, ką galė- 
jo, ir nutraukė tas kančias. 

Kai Deividas šiek tiek atgavo jėgas, Alicija pradėjo galvoti apie 
tai, ką jiems daryti, kad gyvenimas nors truputį grįžtų į įprastas 
vėžes. Šiaurinėje Kalifornijoje buvo daugybė nuostabių vietų, kur 
prieš Deivido ligą juodu labai mėgdavo nuvažiuoti, - vynuogynai į 
šiaurę nuo San Francisko, Santa Kruzo kyšulys, ruonių rezervatas 
keletą valandų kelio į pietus. Ji nusprendė, kad jeigu Deividas norės, 
jie galės važiuoti iš naujo aplankyti savo pamėgtas vietas. Tų vie- 
nadienių išvykų metu neskambėjo nerūpestingas juokas ir kalbos, 
kurios buvo būdingos jų ankstesnėms iškyloms, tačiau jos vis tiek 
ramino ir pataisydavo nuotaiką. Kartais Deividas su Alicija kalbė- 
davosi apie jo ligą, apie savo baimes ir ateitį. Didžiąją laiko dalį jie 
paprasčiausiai džiaugėsi vienas kito kompanija ir aplinka.- 

Kai Deividas fiziškai nebepajėgė pakelti tokių kelionių, jie ap- 
siribojo vietomis aplink savo butą. Jie ištisas valandas prasėdėdavo 


savo mėgstamoje kavinukėje ką nors gurkšnodami, kalbėdamiesi 

ir stebėdami pro šalį praeinančius vietinius gyventojus. Nuvažiavo 
prie San Erancisko kyšulio ir stebėjo pirmyn ir atgal iš Alkatrazo 
plaukiančius keltus. Kai Deividas pasijuto išalkęs, jie nuėjo į vieną 
italų restoraną savo rajone. 

Alicija ir Deividas instinktyviai jautė, kad tos trumpos išvykos 
suteiks jų gyvenimui nors truputį džiaugsmo ir padės tiek fiziškai, 
tiek dvasiškai. Net ir trumpalaikės teigiamos emocijos padeda nu- 
traukti besaikį analizavimą, atveria akis ir leidžia pasijusti stipres- 
niu, kad galėtum ištverti tai, kas tavęs laukia. Ir priešingai - užsi- 
darymas didelio streso metu ir nuolatinis galvojimas apie patiriamą 
neteisybę ir situacijos beviltiškumą tik dar labiau žlugdo. Tai gali 
netgi paspartinti ligos progresavimą. 

Alicijai atrodė, kad gydytojai daro ne viską, ką gali. Atrodė, kad 
jiems terūpi išmėginti naujausius vaistus, kurie galbūt sulėtins vėžio 
progresavimą. Tačiau nei vieni vaistai to nepadarė, o nuo daugumos 
Deividas tik smarkiai susirgdavo arba nusilpdavo. Alicija pradėjo 
bibliotekoje ir internete ieškoti informacijos apie tai, kaip sumažinti 
skausmą ir vis susidurdavo su nuorodomis į slaugos ligonines ir pa- 
liatyviąją slaugą. 

Kai apie tai paklausė gydytojo Armstrongo, jis atsakė, kad dar 
ne laikas slaugos ligoninei ir kad jie nori išmėginti daugiau ekspe- 
rimentinių vaistų, tikėdamiesi, kad jie sulėtins vėžio progresavimą. 
Tačiau Alicija žinojo, jog dažnai gydytojai nenori atiduoti ligonio į 
slaugos ligonines dėl to, kad negali pripažinti, jog nepajėgia išgel- 
bėti paciento. Deividas tikėjosi, kad slaugos ligoninė palengvins jo 
skausmus ir norėjo su jais susisiekti. Alicija niekaip negalėjo apsi- 
spręsti, — ar tai reiškia, kad jie pasiduoda? Ar jiems ir toliau tęsti 
eksperimentinius vaistus ir neprarasti vilties? O kas, jeigu jiems ne- 
patiks slaugos ligoninės darbuotojai? Šios naujos krizės akivaizdoje 


Alicija ir vėl puolė analizuoti: 


Galutinį sprendimą priima Deividas, bet ar man mėginti jį perkalbėti? Ką 
reiškia, kad kreipiesi į slaugos ligoninę? Ar tai reiškia, kad aš jį paleidžiu? 
Kas, jeigu naujieji vaistai jam gali padėti? Argi mums nevertėtų išmėginti 
visko? 


Pirmą kartą nuo auglio aptikimo tarp Alicijos ir Deivido atsirado 
įtampa. Deividas žinojo, ko jis nori, bet taip pat suprato, kad Alicijai 
teks didžiąją laiko dalį bendrauti su slaugos ligoninės darbuotojais 
ir nenorėjo ant jos užkrauti to, ko ji nenori. Alicija niekaip negalėjo 
apsispręsti, nes ją trikdė ir erzino besaikis analizavimas. 

Vieną rytą po rimto kivirčo Alicija verkdama ir šiek tiek iste- 
riškos būsenos paskambino savo mamai. Ji išsakė viską, kas ją visą 
savaitę kankino ir nedavė ramybės, ir trukdė jiems su Deividu apsi- 
spręsti, ką rinktis — ar eksperimentinius vaistus, ar slaugos ligoninę. 

— Alicija, - tvirtai pasakė mama, - tu niekada tikrai nežinosi, 
koks sprendimas geriausias. Prisimink, ką tau sakiau: klausykis, ką 
sako meilė, ir ji padės suprasti, kaip geriausia elgtis. 

Alicijos mamos patarimas atitinka mūsų tyrimus, kurie rodo, 
kad besaikis analizavimas tik padidina neapsisprendimą ir trukdo 
imtis kokio nors veiksmo. Tačiau norint nustoti be saiko analizuo- 
ti, net jeigu jus ir kamuoja neapsisprendimas, labai svarbu judėti į 
priekį.“ 

Alicija supyko ant mamos už tokį filosofinį atsakymą, - ji norėjo 
išgirsti konkrečią nuomonę apie tai, ką jiems su Deividu rinktis. Ji 
vėl pradėjo analizuoti ir dvejoti dėl to, ar „teisingai“ elgiasi su Deivi- 
do liga. Gal reikėtų būti labiau stojiškai, tokiai, kaip ponia Džener? 
Atrodė, jog kai kurie draugai galvoja, kad ji ir taip pernelyg linksma 
ir susitvardžiusi, nes žinant Deivido būklės rimtumą ji tusėtų jaustis 
ir atrodyti labiau sugniuždyta. Žinoma, jeigu Alicijai būtų geriau 
sekęsi esamoje situacijoje, jai nebūtų buvę taip sunku apsispręsti dėl 


tolesnių veiksmų. 

Taip beanalizuojant jai pradėjo svaigti galva. Ji pajuto, kad jos 
kvėpavimas pradeda trukčioti, o širdis ima plakti vis smarkiau. 

O, ne, tik ne dar vienas panikos priepuolis! Ką man liepė daryti? Kvėpuoti. 

Giliai įkvėpti per nosį ir lėtai iškvėpti. Skaičiuoti kiekvieną įkvėpimą. Gi- 

liai įkvėpti, lėtai iškvėpti. Tai tik įtampa, man viskas gerai. Giliai įkvėpti, 

lėtai iškvėpti. 

Pajutusi, kad nerimas sklaidosi, Alicija suprato, kad laikas liautis 
analizavus ir pats laikas nuraminti protą. Pasigriebusi švarką ji išėjo 
pasivaikščioti po San Francisko rūką. Ji patraukė į paplūdimį, kur 
tikėjosi nusiraminti prie vandens. Alicija stengėsi eiti lėtai ir giliai 
kvėpuoti vėsų, drėgną orą. „Visą pusvalandį neleisiu sau galvoti apie 
rūpesčius. Apžiūrinėsiu parduotuvių vitrinas, mėgausiuosi mankšta 
ir žiūrėsiu, kas vyksta prie vandens. Aš to nusipelniau.“ Aliciją už- 
plūdo saldus ir gilus palengvėjimo jausmas. Ji atsipalaidavo ir nuri- 
mo. Jeigu ateidavo kokia nors nerami mintis, ji kuriam laikui nu- 
stumdavo ją į šalį ir nukreipdavo savo dėmesį į tai, pro ką tuo metu 
eidavo. Greitai, maloniai ir energingai prablaškiusi dėmesį Alicija 
sustabdė savo nesibaigiančias mintis. 

Maždaug po valandos grįžusi namo Alicija suprato, kad turi 
sprendimą. Pasivaikščiojimo metu ji negalvojo apie tai, ką jiems su 
Deividu rinktis. Tačiau kuriam laikui atidėjus tas mintis jos galvoje 
atsirado vietos, ir tai leido jai pamatyti ir išgirsti, ką reikia daryti. 
Ji neprieštaraus Deividui, jeigu jis nori kreiptis į slaugos ligoninę. 

Praėjus porai dienų po skambučio į slaugos ligoninę, pas Deividą 
ir Aliciją apsilankė socialinė darbuotoja ir slaugė, kurios jiems iškart 
patiko. Atrodė, kad abi specialistės, skirtingai nei nuolatos skuban- 
čios seselės ir gydytojai, su kuriais jie buvo įpratę bendrauti, Deivi- 
dui ir Alicijai skiria visą savo dėmesį. Jos paaiškino, ką siūlo slaugos 
ligoninė: slaugą namuose, kuri palengvina skausmą, informaciją 


apie tai, ko Deividas gali tikėtis vėžiui progresuojant, patarimus 

dėl teisinių ir finansinių klausimų, apie kuriuos juodu turi pagal- 
voti, kol jis dar pajėgus priimti sprendimus bei atokvėpio slaugą, 
kuri leistų laikas nuo laiko išleisti Aliciją, kad ji galėtų pabūti viena. 
Alicijai su Deividu buvo labai sunku ir skausminga klausytis, kai jos 
taip tiesmukai kalbėjo apie Deivido ligą ir faktą, kad jis greičiausiai 
mirs poros mėnesių laikotarpiu. Bet kartu jiems ir be galo palengvė- 
jo išgirdus atvirus ir tiesioginius atsakymus į savo klausimus. 

Deividas sutiko išmėginti dar vienus naujus eksperimentinius 
vaistus, tačiau jo būklė ateinantį mėnesį labai sparčiai blogėjo. Jis 
taip nusilpo, kad nebepajėgė išeiti iš buto, o skausmas taip sustiprė- 
jo, kad jam nuolatos reikėjo leisti nuskausminamuosius, nuo kurių 
jis jautėsi apdujęs. Alicija būdavo su juo rytais ir naktimis, ir jų 
pokalbiai dažniausiai apsiribodavo tik jos monologu. Praėjus trims 
tokioms savaitėms slaugė vieną dieną jai pasakė: 

— Alicija, tau reikia pasirūpinti ir savimi. Jeigu skirsi kelias va- 
landas sau, tai tikrai nereiškia, kad mažiau myli Deividą. 

Slaugė labai išmintingai paskatino Aliciją skirti laiko sau vien 
jau dėl to, kad ji pajėgtų ir toliau palaikyti Deividą. Slaugydami 
artimuosius žmonės paprastai taip fiziškai ir emociškai išsenka, kad 
patys suserga. Alicija dar dieną ar dvi priešinosi, bet pajutusi, kad ją 
kas porą valandų vis apima panikos priepuoliai, suprato, jog jai rei- 
kia atsijungti. Kai atėjo slaugė, ji nuvažiavo prie Auksinių vartų tilto 
ir pasistatė automobilį ten, kur galėjo pasivaikščioti prie vandenyno. 

Jos veidas sudrėko nuo jūros dulksnos ir ji pravirko. Verksmas 
stiprėjo ir ją užplūdo senasis pyktis. „Kodėl tai vyksta? Kodėl Dei- 
vidas turi mirti? Kodėl mes negalime ir toliau gyventi kartu?“ Sė- 
dėdama ant smėlio Alicija šaukė tuos klausimus bangoms.ir Dievui. 
Ilgainiui riksmas ir verksmas nuslopo ir ji liko sėdėti sustingusi, į 
bangas įsmeigtomis akimis. Mintyse iškilo pokalbiai su daugybe 


žmonių. Daugiausia tai buvo beprasmiai pokalbiai su draugais, ku- 

rie nesuprato, ką jai tenka išgyventi. Tada ji prisiminė vieną vakarą 
pasakytus slaugės žodžius: 

— Alicija, Deividui labai pasisekė, kad jis turi tave. Matau, kad 
net ir veikiant skausmą malšinantiems vaistams jo kūnas atsipalai- 
duoja ir veidas nušvinta, kai jis išgirsta tavo balsą. 

Alicija pradėjo prisiminti viską, ką jiedu su Deividu veikė per 
tą laiką, kai jam buvo diagnozuotas vėžys, ir tai, kaip ji stengėsi jį 
palaikyti ir išreikšti savo meilę. Ji ir vėl pasijuto stipri ir reikalinga. 
Ji viską ištvers, nes Deividui jos reikia. Alicija nežinojo, kodėl jis 
turi mirti, - tikriausiai nėra atsakymo į klausimą „kodėl?“. Bet jai 
pavyko suteikti jam laimės ir paskutiniais mėnesiais kiek įmano- 
ma pradžiuginti. Ji pažino daug gilesnę meilę, nei apie kokią kada 
nors teko svajoti. Alicija pajuto, kad per pastaruosius mėnesius labai 
daug sužinojo apie save ir apie savo gyvenimą. Ji dar negalėjo tiksliai 
suformuluoti, kas tai yra, bet suprato, kad tapo daug išmintingesnė 
ir daug labiau vertina gyvenimą negu vos prieš metus. Alicija ir vėl 
pravirko, bet šįkart švelniai, o ne iš pykčio ir baimės. Dabar ji verkė 
iš džiaugsmo dėl to, ką per pastaruosius kelis mėnesius sužinojo ir 
sugebėjo padaryti dėl Deivido. 

Deividas mirė po poros savaičių, ramiai, jų bute, ant lovos. Alici- 
ja jau kelis mėnesius žinojo, kad jis mirs, o paskutines kelias dienas 
jautė, kad mirtis visai netoli. Ji buvo šalimais ir kalbėjosi su juo, kai 
jis kelioms akimirkoms sugrįždavo į save. Pasididžiavimas ir stip- 
rybė, kuriuos ji tada paplūdimyje savyje atrado, liko su ja ir augo 
tomis paskutinėmis jo gyvenimo dienomis. 

Iš netekčių išgyvenimo ir kitų traumų tyrimų matyti, kad visiš- 
kai nesvarbu, kokią prasmę žmonės pamato savo patirtyje — svarbu, 
kad jie ją atrastų, suvoktų, kas jiems darosi, ir kad tai padėtų susi- 
taikyti su esama situacija. Nematantys tos prasmės ar neturintys 


suvokimo linkę be saiko analizuoti, kodėl jie patyrė tokią traumą, 

kodėl negali po jos atsigauti ir kodėl, atrodo, nebegali bendrauti su 
kitais žmonėmis. Svetimas žmogus nepadės atrasti prasmės už tave. 
Iš netektį patyrusių žmonių išgirdome karčių pastebėjimų apie tai, 
kaip kiti žmonės bandydavo jiems pasakyti, kaip jie turi jaustis dėl 
netekties: „Turi džiaugtis, kad ji dabar su Dievu.“ „Visa tai buvo di- 
delio plano dalis.“ „Jis nugyveno gerą gyvenimą, turėtum džiaugtis, 
kad jis taip ramiai išėjo.“ Išgyvenant netektį ar traumą bei ieškant 
savo atsakymų apie ypatingą viso to prasmę mums iš kitų reikia 
paprasčiausio palaikymo. 
Praėjus maždaug mėnesiui po Deivido mirties Alicija atsakinėjo 
į klausimus Netekčių išgyvenimo projekto tyrėjai ir pasakė: 
Jeigu manęs prieš porą metų būtumėte paklausę, ar galėčiau išgyventi ir 
ištverti Deivido mirtį, būčiau atsakiusi, kad ne. Negalvojau, kad esu tokia 
stipri. Bet sužinojau, kad esu. Sužinojau, kad meilė suteikia nežmoniškos 
stiprybės. Nėra taip, kad jausčiausi nenugalima. Bet jaučiu, kad esu pajėgi 
priimti tai, ką man suteikia gyvenimas, nes atidėjau į šalį savo lūkesčius. 
Galvodavau: „Esu jauna, man dar visas gyvenimas prieš akis. Dabar ži- 
nau, kad galiu numirti kiekvieną dieną, kaip kad Deividas mirė jaunas. To- 
dėl vertinu gyvenimą daug labiau nei anksčiau ir daug labiau nei daugelis 
mano draugų. Supratę, kad Deividas miršta, mes nusprendėme kiekvieną 
dieną išgyventi kiek galime pilniau. Aš ir toliau taip gyvensiu. Dabar gy- 
venimas man reiškia daug daugiau, negu prieš tai. Aš didžiuojuosi savimi. 
Didžiuojuosi tuo, į ką išaugau. 


Išnaudojimo trauma 


Kiekviena netektis ir trauma suteikia specifinius iššūkius ją 
išgyvenantiems žmonėms. Kai kuriems įvykiams labai sunku rasti 
tinkamą paaiškinimą. Ypač sunku suprasti, jeigu tai žmogaus sukel- 
tos traumos ar katastrofos, pavyzdžiui, jeigu tai seksualinis išnau- 
dojimas, jeigu mylimas žmogus buvo nužudytas arba tapo teroristų 


išpuolio auka. Tokie įvykiai itin skatina be saiko analizuoti, nes po 

jų prarandamas pasitikėjimas kitais ir kyla abejonių dėl aplinkinių 
gerumo. 

Pavyzdžiui, daugelis seksualinį išnaudojimą patyrusių moterų 
negali liautis be saiko analizuoti ir joms neduoda ramybės ne tik to 
įvykio detalės, bet ir kiti klausimai, kylantys po jo: kodėl tai nutiko 
su manimi? Ar aš kažką padariau, kad išprovokavau tą įvykį? Kaip 
jis galėjo taip su manimi pasielgti? Jeigu užpuolikas yra šeimos na- 
rys arba artimas draugas, kyla dar daugiau klausimų dėl to, kaip tai 
galėjo nutikti, ir moteris pradeda nerimauti, kaip apsisaugoti, kad 
tai neįvyktų dar kartą. Tokie klausimai ir nerimas užvaldo mūsų 
dėmesį ir nepakanka vien noro, kad juos sutramdytume. Tačiau 
jeigu nesiliaujame apie tai galvoti, nuotaika tik dar labiau genda, 
o savigarba senka. Seksualinį išnaudojimą patyrusios moterys yra 
labiau linkusios į depresiją, dažniau patiria nerimo priepuolius, 
kurie vadinami potrauminiu streso sutrikimu, ir turi polinkį pikt- 
naudžiauti svaigalais. Besaikis analizavimas gali neleisti moteriai 
pasijudinti, jeigu reikia imtis veiksmų, idant apsisaugotų. 

Taigi, kaip elgtis tokiose situacijose? Daugeliui moterų nepa- 
vyksta to padaryti pačioms — jas pernelyg užvaldo prisiminimai 
ir baimės, o nerimas dėl saugumo atrodo itin tikroviškas. Todėl 
gali tekti ieškoti profesionalų pagalbos. Tačiau patekus į besaikio 
analizavimo spąstus sudėtinga imtis net ir to. Toliau rasite sąrašą 
pasiūlymų, kaip, norint išsivaduoti iš besaikių apmąstymų ir sugrįž- 
ti į normalų gyvenimą po seksualinio išnaudojimo, pritaikyti šioje 
knygoje siūlomas priemones. Atsižvelgiant į kiekvienos situacijos 
specifiką, vieni pasiūlymai gali pasirodyti priimtinesni negu kiti. 
Tikiuosi, kad šis sąrašas padės jums atrasti savas priemones. 

- Jeigu negalite nustoti galvoti apie seksualinio išnaudojimo patirtį 


(arba patirtis), pasistenkite prisiminti, kad besaikis analizavimas ne- 
padės jums suvokti ir rasti įžvalgų, o tik aptemdys protą ir trukdys 

aiškiai pamatyti, kokia turėtų būti atsakomoji reakcija į tą įvykį. Be to, 
pasakykite sau, jog neleisite, kad kaltininkas laimėtų, priversdamas jus 
be saiko analizuoti ir panardindamas į nesibaigiančius apmąstymus. 
Pamėginkite kuriam laikui liautis klausinėję, kodėl taip nutiko, - su- 
praskite, kad galbūt niekada ir nerasite atsakymų į tokius klausimus, o 
jeigu ir rasite, tam gali prireikti laiko. 

Išnaudojimą patyrusiems žmonėms labai dažnai atrodo, kad jie dau- 
giau niekada nesijaus laimingi ir dėl to jie nutraukia savo įprastą veiką 
arba atsiskiria nuo kitų. Norint atgauti pusiausvyrą labai svarbu užsi- 
imti tuo, kas jus ramina ir guodžia, ir gali nors truputį pakelti nuotaiką. 
Jeigu atrodo, kad atrasti laimę yra neįmanoma, pamėginkite ieškoti 
nors mažos prošvaistės, galbūt daugiau laiko praleiskite lauke, iš naujo 
imkitės savo mėgstamo užsiėmimo arba labiau pasikliaukite savo ge- 
riausiais draugais. 

Kartais pavyksta bent truputį apriboti besaikį analizavimą, jeigu už- 
rašote savo piktas, baimės kupinas ir save kaltinančias mintis, kurios jį 
skatina. Kai pradedate be saiko analizuoti situaciją ar aplinkybes, pa- 
mėginkite negalvodama užrašyti savo mintis ant popieriaus, į kompiu- 
terį arba įrašyti į diktofoną, išsakydama tai, kas tuo metu šauna į galvą. 
Jeigu lankotės pas psichologą, galite paskui parodyti tuos įrašus jam, 
kad jis galėtų lengviau suprasti, kas jums labiausiai kelia nerimą. 
Jeigu išnaudojimo patirtis įvyko praeityje, supraskite, kad visiškai 
normalu ilgą laiką jausti emocinį skausmą. Jeigu pradėsite savęs klau- 
sinėti: „Kodėl negaliu to pamiršti?“, atsakykite: „Nes tai buvo didelė, 
žeidžianti patirtis, po kurios atsigauti labai sunku.“ Supraskite, kad, 
norint sugrįžti į savo gyvenimą, nereikia pamiršti tos patirties. Gali 
būti, kad visą savo likusį gyvenimą jausite emocines to įvykio pasek- 
mes. Bet tos emocijos neturi jūsų apimti ar valdyti. 

Jeigu vis dar esate santykiuose, kur jus išnaudoja, nelaukite, kol jus 
išgelbės koks nors pasakų princas arba kad jūsų partneris staiga pasi- 
keis. Tik jūs galite nuspręsti nutraukti tokius santykius. Ieškokite pro- 
fesionalų pagalbos smurtą patyrusių moterų prieglaudoje, kreipkitės į 
vietinės ligoninės psichiatrijos priimamąjį, skambinkite į savižudybių 
liniją ar į kitas ypatingų atvejų linijas, ypač jeigu baiminatės dėl savo 
ar savo vaikų saugumo. 

Pamirškite savo nesveiką tikslą, kad praeityje jus išnaudojęs Žmogus 
atsiprašytų jūsų arba kad dabartinis partneris, kuris jus išnaudoja, pa- 
sikeistų ir nustotų taip elgtis. Jūs pati turite apsaugoti save nuo toles- 
nio išnaudojimo ir pradėti iš naujo kurti savo gyvenimą. 

Analizuodama atpažinkite kitų žmonių balsus ir atmeskite nesveikus, 
ypač kaltininko, tvirtinimus, kad išnaudojimas įvyko dėl jūsų kaltės. 
Dirbkite su psichologais, draugais, dvasininkais, nukentėjusiųjų gru- 
pėmis ir bet kuo kitu, kas jums gali padėti. Ilgainiui sugebėsite pama- 
tyti save kaip išgyvenusią, o ne kaip auką. 


13 skyrius 


Visuomenės perėjimas į kitą lygmenį 


Šioje knygoje aprašytos priemonės skirtos nugalėti besaikio 
analizavimo priepuolius. Tačiau mes, kaip visuomenė, galime kovo- 
ti prieš tas jėgas, kurios skatina daugelį moterų užsiimti tokiu ana- 
lizavimu. Negalime išleisti įstatymų, kurie panaikintų visus nerimo 
šaltinius, bet tiek kaip individai, tiek kaip kolektyvas galime rinktis 


tai, kas sumažina jų įtaką. 


Istorinės krypties pokytis 


Mes galime daug ko pasimokyti iš tų vyresniųjų, kurie nėra 
linkę tiek be saiko analizuoti kaip mes. 

Jie pasižymi išmintimi, kurią žmogus įgyja išgyvenęs daug gy- 
venimiškų krizių. Jų išmintis gali padėti atsakyti į nerimą kelian- 
čius klausimus. Įrodymai, kad vyresni žmonės neturi itin didelio 
polinkio be saiko analizuoti, tik patvirtina, kad jie žino, kaip išgy- 
venti nelaimes, nugalėti kliūtis, kurti santykius ir ištverti netektį. 
Iš jų mokydamiesi galime pamatyti, ko mums trūksta norint geriau 
tvarkytis įvairiose situacijose ir atrasti idėjų, kas dar mums gali pa- 


dėti. 


Tačiau mūsų kultūra labiau linkusi garbinti jaunimą nei gerbti 
vyresniuosius. Dėl to mes ne tik ignoruojame vyresniųjų pamokas, 
bet ir pradedame sekti pernelyg jaunų žmonių pavyzdžiu, kurie dar 
nepakankamai subrendę, kad būtų išmintingi. Gali būti, kad tai 
viena iš priežasčių, dėl ko mums trūksta vertybių. Jeigu mūsų garbi- 
namų kino ar sporto žvaigždžių vertybių sistema primena išlepusio 
paauglio vertybes, tuomet tai, ką iš jų pasiimsime, nepadės pastatyti 
tvirto filosofinio ar dvasinio gyvenimo pagrindo. 

Be to, jaunimo šlovinimas suteikia tam tikrus standartus fizinei 
išvaizdai ir pajėgumui, kurių mums pasiekti paprasčiausiai nebeį- 
manoma. Todėl prasideda besaikis analizavimas apie tai, kokie mes 
seni, silpni ir apie neišvengiamas sveikatos problemas, kurios ateina 
su amžiumi. 

Tačiau jeigu kasdien darysime sąmoningus pasirinkimus, taip 
sugebėsime pakeisti savo sektinus pavyzdžius. Kaip pirkėjai galime 
tiek pat arba dažniau įsijungti tas televizijos laidas ir pirkti tas kny- 
gas, kurios kalba apie vyresnio amžiaus Žmones, o ne rinktis jauni- 
mą šlovinančią literatūrą. Galime siekti tokio sportinio pajėgumo 
lygio, kuris dera mūsų amžiui, ir reikalauti, kad sporto pramonė 
mums padėtų, o ne kankintis stengiantis vėl tapti dvidešimtmečiais. 

Galima kreiptis į vyresniuosius asmeniškai ir pasiklausyti, ko 
jie gali mus išmokyti. Kartais sunku pamatyti ir išgirsti jų išmin- 
tį. Žiūrėdami į senelį ar pagyvenusius žmones galbūt matome tik 
negalią ir silpnumą. Ir arba bandome išspręsti jų problemas, arba 
nusukame akis, nes nenorime ilgai į juos žiūrėti. Dėl to nieko 
nesužinome apie tuos turtingus, nuostabius gyvenimus, kokius 
dauguma iš jų nugyveno ir apie kuriuos labai norėtų mums papa- 
sakoti. Bet jeigu pakankamai ilgai pasiklausytume ką jie kalba, iš- 
girstume apie drąsą ir ryžtą, apie principingą gyvenimą, apie meilę 


ir netektį. 

Žinoma, būtų klaidinga teigti, kad visi pagyvenę žmonės yra 
išmintingi. Kai kurie be saiko analizuoja ir gyvenimą piešia tik 
tamsiomis spalvomis. Tačiau savo bendruomenėje, biografijose, as- 
meninėse istorijose bei istoriniuose raštuose tikrai galima rasti iš- 
mintingų vyresnių žmonių. Pavyzdžiui, nedideliame laisvųjų menų 
koledže dirbančiai keturiasdešimt penkerių metų amžiaus biologijos 
dėstytojai Danielei kartais atrodydavo, kad ji niekada netaps šalies 
mastu pripažinta savo srities tyrinėtoja, - juk šito tikėjosi baigusi 
vidurinę mokyklą. Jos darbo krūvis buvo labai didelis, todėl ji ne- 
galėjo taip produktyviai atlikti tyrimų, kaip norėtų. Atrodė, kad jos 
eksperimentai niekada nėra tiek geri, kad apie juos rašytų garsiausi 
žurnalai. Danielės tėvai buvo darbininkai ir negalėjo suprasti, kodėl 
jų duktė nepatenkinta savo karjera, — jiems atrodė ir taip nuostabu, 
kad Danielė turi aukštą mokslinį laipsnį ir dirba dėstytoja koledže, 
nepaisant to, ar ji žymi, ar ne. Besaikis Danielės karjeros analiza- 
vimas pagaliau liovėsi, kai vyras padovanojo jai mokslininko, No- 
belio premijos laureato Ričardo Feinmano knygą. Feinmanas visą 
savo gyvenimą didžiausią dėmesį skyrė atradimo malonumui, o ne 
siekė, kad jį už jo atradimus pripažintų kiti. Feinmanas įkvėpė Da- 
nielę atkreipti dėmesį į tą nepaprastą džiaugsmą, kuris apimdavo, 
kai ji suprasdavo kažką naujo arba kai jai pasisekdavo tyrimai, ir į 
pasitenkinimą, kurį ji jaučia dėstydama biologiją studentams. Taigi, 
nors Danielės tėvai nepadėjo jai sutramdyti savo besaikio analizavi- 


mo, ji atrado naują požiūrį kito vyresnio žmogaus raštuose. 


Užpildykite vertybių vakuumą 


Daugelis iš mūsų, kurie gyvena be savo vertybių, kaip pa- 
klaikę ieško principų, idėjų, patarimų, kurie padėtų pajusti didesnę 


pilnatvę. Leidžiame, kad mus nuolat atakuotų informacija iš pačių 

įvairiausių šaltinių — populiarioji žiniasklaida, internetas, spauda, 
politikai, draugai, šeima, bendradarbiai. Tie šaltiniai pateikia tiek 
subtilių, tiek ne itin subtilių patarimų apie tai, kaip turėtume elgtis, 
ką galvoti, kuo žavėtis, kokių objektyvų siekti. Tokiame triukšme 
sunku išgirsti tylų ir ramų savo gilesnių įsitikinimų balsą. Tačiau 
jeigu nepradėsime jo klausyti, nepajėgsime atmesti tos žalingos in- 
formacijos, kurią mums primeta kiti. 

Taigi, kaip sumažinti tą triukšmą? Reikėtų daugiau laiko pra- 
leisti ramybėje ir vienumoje. Bet jeigu tenka dirbti visą darbo die- 
ną, galbūt dešimt ar dvylika valandų per dieną, rūpintis šeima ir 
dalyvauti socialiniame gyvenime, stengtis neatsilikti savo išsilavi- 
nimu ir techniniais įgūdžiais, mankštintis ir taip toliau, visko gali 
būti, kad nebelieka laiko ramiai pabūti su savimi. Be to, mūsų 
kultūra labai sveikina ir daugiaprogramį režimą — kai mankštin- 
damiesi ant bėgimo takelio tuo pat metu skaitome Volstrito žur- 
nalą, vairuodami greitkeliu atsakinėjame į elektroninius laiškus, 
o gamindami vakarienę kartu ir padedame vaikams atlikti namų 
darbus. Todėl net jeigu ir bandome ramiai pabūti vienumoje, vis 
tiek esame linkę užpildyti tą laiką kokia nors kita veikla, kad jis 
būtų dar produktyvesnis. Kažkada pažinojau pastorių, kuris pasa- 
kojo nusprendęs kiekvieną rytą skirti pusę valandos meditacijai ir 
maldai, bet po to pagalvojo, kad tuo pat metu galėtų ryte pabėgio- 
ti. Maždaug po savaitės jis suprato, kad jam nesiseka nei bėgioti, 
nei melstis. 

Norint išgirsti savo balsą reikia tam atsidėti, skirti sau laiko ir 
apsaugoti tą laiką nuo dėmesį blaškančių dalykų. Dauguma žmonių 
jau nebemoka nutilti, todėl gali tekti gerokai paplušėti ir discipli- 
nuoti save, kad tą sugebėjimą vėl prisimintume. Daugelis pripažįs- 
ta, kad reguliari meditacija, ramybė, malda ar paprasčiausias klau- 


symasis duoda labai daug naudos. Tada žmogus pasijunta ramesnis 

ir taikesnis bei sutvirtina savo įsitikinimus, kuriuos po to norisi 
įgyvendinti veiksmais. 

Žinoma, yra žmonių, kurie vos tik atsisėda pabūti ramybėje, iš- 
kart puola be saiko analizuoti. Tokiais atvejais šioje knygoje apra- 
šytos priemonės padės save sukontroliuoti. Pavyzdžiui, pajutę, kad 
užpuola nevaldomos mintys, galite sušukti „Stop!“ Kai kuriems pa- 
deda, kai jie perleidžia savo rūpesčius maldai ir taip pereina į kitą 
lygmenį. Jeigu nepavyksta taip lengvai sutramdyti savo negatyvių 
minčių, gali tekti trumpam pasiduoti ir užsiimti kokia nors aktyvia 
veikla, kad išsivaduotum iš besaikio analizavimo gniaužtų. 

Kaip šeimoms mums taip pat reikia rasti daugiau laiko ramy- 
bei ir vienatvei. Kartu su savo vaikais nuolat skubame nuo vienos 
veiklos prie kitos — rungtynės, užsiėmimai, rečitaliai, šventės. Dau- 
gelis šeimų retai kada kartu vakarieniauja namuose ar savaitgalio 
dieną būna visi drauge neužsiimdami kokia nors organizuota veik- 
la. Tačiau norint, kad vaikai sėkmingai vystytųsi emociškai, labai 
svarbu reguliariai ramiai pabūti kartu su savo šeima vakarienės ar 
kitų bendrų ritualų metu, kai skiriama daugiau nei akimirka lai- 
ko tarpusavio ryšiui atrasti. Tėvams tai reikalinga tam, kad jie iki 
galo išklausytų savo vaikus ir suprastų, kas dedasi jų gyvenime. O 
vaikams tai reikalinga tam, kad jie pabendrautų su savo tėvais ir 
pasijustų esantys darnios šeimos dalimi. 

Mes, kaip visuomenė, nesugebėsime rinktis tokių vadovų, kurie 
atspindi geriausias vertybes, jeigu patys, kaip individai, neskirsime 
laiko atrasti ir patobulinti tas vertybes. Kitaip mes leisime, kad už 
mus rinktųsi kiti, arba remsime tą kandidatą, kuris pasiūlys geriau- 
sią reklaminę kampaniją. Esame įsipareigoję ne tik sau, bes ir dabar- 
ties bei ateities kartoms sugrįžti prie savo vertybių ir daryti tokius 
pilietinius pasirinkimus, kurie atspindi tas vertybes. Ir vėlgi, tam 


reikia laiko ir nutildyti iš visų pusių sklindantį triukšmą. 

Perlipkite per save 


Nors mums ir reikia atrasti geresnį ryšį su savo didžiausiomis 
vertybėmis, tačiau polinkis į egocentrizmą skatina daugiau laiko 
praleisti su kitais ir vertinti kitų žmonių perspektyvas. Tokiu atve- 
ju labai padeda tarnauti kitiems, ypač žmonėms, kuriems ne taip 
pasisekė. Be saiko mąstome apie savo svorį, viršininko pyktį, kvai- 
l4 pastabą, kurią leptelėjome, bet kai palyginame savo problemas 
su kitų žmonių poreikiais ir bėdomis, mūsų besaikis analizavimas 
nurimsta. Jeigu treniruosime, konsultuosime ir mylėsime bei palai- 
kysime tuos, kuriems to reikia, aiškiau pamatysime, kad mūsų be- 
saikis analizavimas labai dažnai tėra tuščias laiko švaistymas ir tai 
padės nukreipti dėmesį į svarbiausius savo gyvenimo tikslus. Jeigu 
prisijungsite prie socialinės tarnybos asociacijos, aplinkosaugos teisų 
organizacijos, politinių aktyvistų grupės ar prie grupės žmonių, ku- 
rie pasišventę tiems esminiams tikslams, kurie jums rūpi labiausiai, 
galėsite pažvelgti anapus banalių dienos įvykių ir liautis analizavę 
tuos „jis pasakė“, „ji pasakė“, „kaip galėjau tą pasakyti?“ įvykius, kas 
tikrai neduoda nieko gero. 

Mūsų draugai, kurie ir patys labai mėgsta būti egocentriški, daž- 
nai dar labiau sustiprina mūsų polinkį žiūrėti tik į save ir galvoti apie 
savo nepagrįstas pretenzijas. Žinoma, mums nereikia tokių draugų, 
kurie neigia ir nepripažįsta savo problemų bei mūsų rūpesčių, bet 
kartu nereikia ir tokių, kurie su savo nuolatine kritika, nerimu ir 
skundais skatina be saiko analizuoti. Galbūt teks paieškoti naujų 
draugų - tokių, kurie gyvenimą priima kaip iššūkį, o ne kaip naštą, 
ir kurie pažadina jūsų stiprybę, o ne sekina energiją. 

Kur jų rasti? Savanorių organizacijose, kurios tarnauja jums 
svarbiems tikslams. Kartais pakanka tik skleisti teigiamą nuostatą 


ir tai jau skatina teigiamas draugų savybes bei pritraukia naujus 


302 MOTERYS, KURIOS GALVOJA PER DAUG 


žmones, kurie irgi ieško teigiamų draugų. Pavyzdžiui, per įprastą 
savaitinį darbuotojų susirinkimą teisininkų biure Rosana lyg niekur 
nieko pranešė, kad nusprendė visus susirinkimo metu išsakomus 
skundus pakeisti konstruktyviais pasiūlymais, kaip pagerinti darbą. 
Iš pradžių, kai Rosana į bendradarbių skundus atsakė ne sutikimu, 
kad kažkas yra ne taip, o pateikė pasiūlymą, kaip išspręsti ką tik 
išsakytą problemą, bendradarbiai sutriko. Tačiau tereikėjo vos kelių 
savaičių, kad darbuotojų susirinkimo atmosfera iš chroniškai nega- 
tyvios pasikeistų į pozityvią. 

Pagalvokite, kaip galėtų pasikeisti mūsų visuomenė, jeigu kiek- 
vienas iš mūsų, kaip Rosana, pakeistų negatyvų, egocentrišką 
dėmesį į teigiamą ir konstruktyvų. Teigiamos emocijos praplečia 


mūsų perspektyvas ir skatina elgtis kūrybiškiau bei veiksmingiau. 


Nepasiduokite nepagrįstų pretenzijų vertybėms 


Mūsų visuomenę nuodijančios nepagrįstos pretenzijos — įsiti- 
kinimai, kad nusipelnome turėti ir gauti viską, ko tik užsinorime, ir 
kad kitiems negali būti geriau nei mums — suteikia daug priežasčių 
be saiko analizuoti. Čia mes ir vėl, kaip pirkėjai, turime platų pasi- 
rinkimą, kaip tokių vertybių atsisakyti. Pavyzdžiui, galime išjungti 
tas televizijos laidas, kurių metu jos skatinamos ir rodomi už jas ko- 
vojantys žmonės, — „liaudies teismą“ ir pokalbių laidas apie kvailai 
besiginčijančių žmonių akistatas. 

Taip gyventi ir išlaikyti tokį nepagrįstoms pretenzijoms priešta- 
raujantį požiūrį galime ir kaip individai. Užuot galvoję, ko tam tik- 
roje situacijoje nusipelnome mes, galime pamąstyti apie tai, kaip tą 
situaciją išspręsti visų kitų naudai. Tai nesunkiai pritaikoma darbe 
ir daugelis aukštų vadovų verslo derybose ir ginčuose laikosi tokio 


„mano pergalė — tavo pergalė“ principo. 

Kaip tėvai dažnai esame įsitikinę, kad ginčus su savo vaikais 
turime laimėti mes. Nepagrįstos pretenzijos skatina galvoti tik apie 
tai, kaip pasiekti, kad mus gerbtų kaip tėvus. Tačiau tai labai daž- 
nai veda į aklavietę arba mes pasiekiame savo ir vaikai nusileidžia, 
bet paskui tylomis piktinasi mūsų bukagalviškumu. Jeigu suge- 
bėtume negalvoti apie tai, kad būtina laimėti tą poziciją, kurios, 
mūsų manymu, mes nusipelnėme, ir daugiau dėmesio skirtume 
tam, kad vaikai suprastų mūsų požiūrį, — o kartu ir išklausytume 
juos — taip sukurtume geresnius santykius su jais ir atrastume abi 
puses tenkinančią išeitį iš konflikto. Tada nei mes, nei mūsų vai- 
kai neturėtume tiek daug priežasčių be saiko analizuoti, o vaikai 
išmoktų svarbių bendravimo įgūdžių, o tai ateityje jiems padėtų 
kurti tokią visuomenę, kurioje būtų mažiau bereikalingo besaikio 
analizavimo. 

Jeigu kažkas kitas gauna daugiau negu mes arba laimi konfliktą, 
nepagrįstos pretenzijos mums liepia „paduoti tuos niekšus į teismą!“ 
arba kaip nors kitaip jiems atsikeršyti. Kartais toks atsakymas gal 
ir būtų teisingas, bet labai dažnai mes tiesiog bandome apsaugoti 
savo savigarbą. Jeigu neleisime, kad mūsų savivertė priklausytų nuo 
tokio socialinio „mano pergalė — tavo pralaimėjimas“ vertinimo, 
efektyviau neutralizuosime savo nepagrįstas pretenzijas. 

Pavyzdžiui, Harieta per susirinkimą mokykloje ginčijosi dėl 
to, ar dukters pradinėje mokykloje reikia įvesti naują matematikos 
mokymo programą. Pagal ją tai buvo įnoringa, kol kas dar gerai 
neišmėginta programa ir ji pateikė savo nuomonę patvirtinančių 
įrodymų. Tačiau Eleonora labai aistringai įrodinėjo ir palaikė 
naująją mokymo programą bei pasakojo apie tai, kokios sėkmės 
ji susilaukė kitose mokyklose. Galiausiai mokyklos taryba balsų 
dauguma patvirtino naująją programą. Po susirinkimo Eleonora 


vaikščiojo aukštai pakelta galva ir džiūgavo. Viena mama priėjo 

prie Harietos pareikšti užuojautą dėl pralaimėjimo. Harieta tik at- 
siduso ir pasakė: 

— Tikiuosi, kad Eleonora teisi ir kad naujoji programa pasitei- 
sins. Jeigu taip, tuomet vaikams tai bus naudinga. Jeigu ne, tai ki- 
tais metais teks iš naujo peržiūrėti šį sprendimą. 

Harieta negalvojo, jog tai, kad ji pralaimėjo prieš Eleonorą, turi 
ką nors bendra su jos, kaip žmogaus, verte, nors ir toliau laikėsi savo 
įsitikinimo, kad ta matematikos programa buvo nereikalinga. Taip 
ji neleido, kad ši situacija priklausytų nuo nepagrįstų pretenzijų, ir 
įrodė, kad ji yra aukščiau jų. 

Šalia to, kad savo gyvenime rodytume pavyzdį, kaip nepasiduoti 
nepagrįstoms pretenzijoms, galime reikalauti, kad ne tik mūsų vai- 
kai, bet ir vadovai pakiltų aukščiau tų negatyvių jėgų. Jeigu išgir- 
sime, kad jie ginčijasi tik dėl to, kad nugalėtų vienas kitą ir reiškia 
pretenzijas į tai, ko jiems iš tikrųjų nereikia, o dėl savo bėdų kal- 
tina kitus, pasiūlykime jiems patiems prisiimti atsakomybę. Vaikų 
atveju gali tekti atsisakyti savo pačių noro, kad jie visur pirmautų. 
Vadovų atveju: gali tekti atmesti gundančius argumentus, kad mūsų 
visuomenė ar grupė nusipelno daugiau negu kiti. Tik tada mūsų 
vaikai ir aplinkiniai pradės spręsti problemas ir kovoti su kliūtimis, 


o ne puls be saiko analizuoti, ko jie nusipelno. 


Ilgalaikių perspektyvų įtvirtinimas 


Norint nugalėti įprotį viską sutvarkyti greitai reikėtų nu- 
kreipti savo dėmesį į ilgalaikes svarbių tikslų perspektyvas. Kiekvie- 
ną iš jūsų skatinu ir siūliau pažvelgti plačiau, jeigu norite nugalėti 
savo besaikį analizavimą. Kaip kolektyvas galime reikalauti, kad 
mūsų vadovai sugalvotų tokias programas, kurios ilgam išspręstų 


bendruomenės problemas, o ne vien tik pateiktų trumpalaikius 

sprendimus, kurie veiksmingi tik iki kitos rinkimų dienos. Kaip 
pirkėjai galėtume išmokti atpažinti, kada mums siūlo greitąjį spren- 
dimo būdą, - greitą pelną akcijų rinkoje, kuris tik patvirtina korpo- 
racinių įmonių trumparegystę, greitai veikiančią tabletę, kuri padės 
kuriam laikui pasijusti geriau, bet neišspręs mūsų problemų — ir 
vietoj tokių sprendimų rinktis tai, kam įgyvendinti prireiks daugiau 
laiko, ber kas tęsis ilgiau. 

Savo vaikams galime parodyti ilgalaikę įgūdžių ir stiprybės kū- 
rimo vertę, o ne skatinti juos viską spręsti greitai. Pavyzdžiui, vie- 
toj to, kad nusileistume ir norėdami, kad jie pagaliau atliktų savo 
užduotis, pasuHeruotume sunkių namų darbų atsakymus, verčiau 
paskatinkime juos ugdyti savo įgūdžius ir liepkime patiems atlikti 
namų darbus, o patys tuo tarpu palaikykime juos ir atitinkamai 
padėkime. Arba užuot įsiterpę ir išsprendę dviejų vaikų tarpusavio 
konfliktą, verčiau padėkime jiems geriau suprasti vienas kitą ir pa- 
tiems atrasti sprendimą. 

Žinoma, jeigu esame labai užimti, vaikų atveju daug paprasčiau 
spręsti problemas greitai, o ne žiūrėti į ilgalaikes perspektyvas. Ta- 
čiau jeigu vaikai nuolat girdės mus sakant, kad rinktis trumpiausią 
kelią yra gerai, jie gali padaryti pačias blogiausias išvadas — pradėti 
apgaudinėti, idant gautų gerus pažymius; imti vartoti vaistus, kad 
taptų geresni sportininkai, geresni mokiniai arba kad geriau apie 
save galvotų; užsiiminėti seksu, kad laimėtų savo draugą ar drau- 
gę. Svarbiausia vaikų auklėjimo užduotis, tai padėti jiems išsiugdyti 
stabilų gyvenimo pagrindą ir mokyti juos atsparumo greitiesiems 
problemų sprendimo būdams, kuriuos augančiam žmogui dažnai 
siūlo aplinka. Kai vaikai dėl ilgalaikės perspektyvos sugebės atsisa- 
kyti tokių problemų sprendimo būdų, jie sugebės priimti geresnius 
sprendimus kaip piliečiai ir lengviau įveiks visas kliūtis bei sunku- 


mus. Ir bus mažiau linkę be saiko analizuoti. 

Kad moterys turėtų mažiau priežasčių 
be saiko analizuoti 


Atrodo visiškai akivaizdu, kad vienas iš būdų, kaip padėti 
moterims išvengti besaikio analizavimo, tai suteikti joms mažiau 
priežasčių tuo užsiimti, - kad kasdieniame gyvenime jos nepatirtų 
tiek daug nuolatinės įtampos, kurią sukelia neadekvatus atlygini- 
mas arba sutuoktinis, kuris negerbia jų darbo, ir kad joms daug 
rečiau tektų susidurti su traumuojančiais įvykiais, tokiais kaip sek- 
sualinis išnaudojimas. Feminisčių judėjimas dėl to kovoja jau dau- 
giau nei du dešimtmečius. Ar tai, kad moterys, palyginus su vyrais, 
vis dar gyvena skurdžiau, kad santykiuose joms trūksta pagarbos 
ir kad jos dažnai tampa išnaudojimo aukomis, reiškia, kad moterų 
judėjimui nepasisekė? Aš tuo netikiu. Buvo padaryta labai daug dėl 
moterų teisės į vienodą atlyginimą, lygybę santykiuose ir prieš mo- 
terų smurtą. Tačiau mūsų dar laukia ilgas kelias. 

Kaip piliečiai rinkdamiesi progresyvesnius vadovus, palaikyda- 
mi įstatymą prieš lyčių diskriminaciją, remdami vietinius centrus 
smurto aukoms, netoleruodami smurto prieš moteris ir įsitraukda- 
mi į daugelį kitų iniciatyvų, skirtų kovai su prastomis socialinėmis 
sąlygomis, kurias patiria moterys, mes galime kovoti prieš tas jėgas, 
kurios vis dar verčia moteris užimti žemesnę padėtį. Pačios moterys 
asmeniškai gali liautis taikstytis su žemesne padėtimi santuokoje ir 
partnerystėje, darbo vietoje ir kitose gyvenimo srityse. 

Tai reiškia, kad reikia išjudinti savo gyvenimo laivą, o tą pada- 
ryti gali būti sunku. O jeigu partneris smurtauja - netgi pavojin- 
ga. Tokiais atvejais gali būti vienintelis sprendimas — nutgaukti to- 
kius santykius, galbūt su kitų žmonių pagalba (skaitykite 12 skyrių 
apie tai, kaip nugalėti besaikį analizavimą apie santykius, kuriuose 


smurtaujama ir kaip to išvengti). 

Net jeigu partneris ir nesmurtauja, jis gali priešintis bendravimo 
pokyčiams, ypač jeigu ankstesnis elgesio modelis jam buvo naudin- 
gas. Prisiminkite, kad jūsų gyvenimo kokybė tikrai pagerės, jeigu 
pareikalausite, kad santykiai būtų labiau nešališki, — kad jis gerbrų 
jūsų darbą, jūsų pirmenybes ir jus tokią, kokia esate, ir kad namuo- 
se atliktų savo darbų dalį. Tai kartu bus ir puikus pavyzdys jūsų 
vaikams, kaip bendrauti su priešinga lytimi. 

Dar padeda bendravimas su kitomis moterimis, kurios bando 
pakeisti savo gyvenimą ir mūsų kultūrą. Bendraudami turime ga- 
limybę dalintis ir atrandame palaikymo šaltinį. Tai gali suteikti 
pagrindą ir priemones imtis pokyčių asmeniniame gyvenime. Pa- 
vyzdžiui, iš kitų moterų galite sužinoti, kur rasti kursų, kurie pa- 
dės išeiti iš menkai apmokamo darbo aklagatvio. Kartu dirbančių 
moterų grupės gali virsti itin galingu teigiamų visuomenės pokyčių 


šaltiniu. 


Pakeisti moterų savęs vertinimą 


Moteris be saiko analizuoti verčia ne tik išorinės jėgos. Jos 
save mato kaip visų kitų globėjas, o tai skatina nemigą, nerimą ir 
nusivylimą. Norint išsivaduoti iš besaikio analizavimo reikia nusto- 
ti taip save vertinti. Pačiai moteriai gali būti sunku savyje pastebėti 
tokį polinkį. Tačiau tą nesunku atpažinti pas viena kitą. 

Kerė buvo viena iš tokių emocinio darbo jaučių, kurie nuolat 
sprendžia kitų žmonių problemas. Kai darbe reikėdavo parašyti dar 
vieną papildomą ataskaitą, visi kreipdavosi į Kerę, jeigu ji pati dar 
nebūdavo pasisiūliusi to atlikti. Jeigu bendradarbiui reikėdavo pe- 
ties išsiverkti, Kerė visada būdavo šalia. Jeigu tarp žmonių įvykda- 
vo konfliktas, ji ištisas valandas stengdavosi jį išspręsti. Visi mylėjo 


Kerę, bet toks globėjiškumas ją pačią sekino tiek emociškai, tiek 


fiziškai. Vieną dieną, kai Kerė apsiėmė atlikti pristatymą, kurio nie- 
kas kitas iš kompanijos nesiėmė atlikti, į biurą įsiveržė jos draugė 
Laura ir pradėjo šaukti: 

— Ar tu pagaliau nenustosi? Kodėl sutikai atlikti tą pristatymą? 
Juk žinai, kad tai Tedo atsakomybė! Kodėl tu jį ir vėl gelbėji? At- 
likdama kitų darbus už juos gadini savo sveikatą! O Tedas kreipiasi 
į kitas grupės moteris, tikėdamasis, kad ir jos nudirbs darbą už jį! 

Kerė apstulbo. Iki tol ji nesuprato, kaip toks jos globėjiškumas 
veikia kitas grupės moteris ir jos pačios gerovę. 

Santykių puoselėjimas su kitomis moterimis — ar draugaujant, 
ar tapus socialinės grupės dalimi — gali padėti pažvelgti į save taip, 
kad suprastume ir pamatytume negatyvius savo įvaizdžius, kurie 
skatina be saiko analizuoti. Įsijungę į grupę padėsime mokyti ir ki- 
tas moteris bei merginas, kaip išlaikyti pusiausvyrą tarp rūpinimosi 


kitais ir rūpinimosi savimi. 


Padrąsinkite mūsų dukteris ir viena kitą 


Mums puikiai sekasi ugdyti savo dukterų emocijas. Mes atsi- 
žvelgiame į jų jausmus ir skatiname juos reikšti. Užjaučiame jas dėl 
jų rūpesčių. Tačiau kur kas sunkiau sekasi mokyti dukteris veiks- 
mingai susitvarkyti su įvairiomis situacijomis. Jos turi išmokti ne 
tik reikšti savo jausmus ir susirūpinimą, bet ir spręsti nerimą kelian- 
čias problemas. Galime joms padėti pasakodamos apie šioje knygoje 
aprašytas priemones ir pritaikydamos tas priemones savo gyvenime. 

Dar galime paskatinti savo seseris ir drauges pakeisti besaikį 
analizavimą veiksmais. Atjauskime jas dėl jų rūpesčių ir palaikyki- 
me emociškai, kai joms to reikia. Tačiau neturėtume būti vien tik 
aikčiojančios draugės. Geriau padėkime joms liautis be saiko anali- 


zuoti pasiūlydamos čia aprašytas priemones ir padėdamos apgalvoti 

visus įmanomus problemų sprendimo būdus. Tada ateityje jos galės 
ir mums pasiūlyti tokią pat pagalbą! 

Egzistuoja labai daug kelių, kurie veda į besaikį analizavimą, 
bet egzistuoja ir daug kelių, kaip iš jo išeiti. Mes galime nugalėti šį 
polinkį ir susikurti daugiau pasitenkinimo teikiantį ir sėkmingesnį 
gyvenimą. Taip elgdamiesi tapsime tiek geresniais individais, tiek 


geresne visuomene. 

jų. Mus domino tai, kokią užduotį jie pasirinks būdami liūdnai nusiteikę. Viena užduo- 

Šaltiniai 


Daug geros informacijos apie psichinę sveikatą galima rasti internete. Toliau išvardi- 
jau keletą savo mėgstamiausių šaltinių. 


Knygos 


David Burns savo pirmąją knygos Feeling Good: The New Mood Therapy versiją parašė 
1980 metais, bet tai iki šiol viena labiausiai paplitusių saviauklos knygų, ypač jos atnaujintas 
1999 metų leidimas. Burnsas aprašo, kaip naudojant kognityvinę elgesio terapiją, kdri yra vie- 
na plačiausiai paplitusių ir labiausiai pripažinta depresijos ir nerimo gydymo metodika, galima 
pasipriešinti negatyvioms mintims. 

Kita gera saviauklos knyga, kuri remiasi kognityvine elgesio terapija, yra Mind Over Mood 
(1995), kurią parašė Dennis Greenberger ir Christine Padesky. Edward Hallowell knyga Wor- 
ry: Controlling It and Using It Wisely (1998) pateikia daug naudingų patarimų, kaip nugalėti 
nerimą. 

Kay Redfield Jamison parašė dvi nuostabias knygas apie savo kovą su depresiją ir manija: 
An Unguite Mind: A Memoir of Moods and Madness (1995) ir Nights Fall Fast: Understanding 
Suicide (1999). Jamison knygos puikios ne tik dėl to, kad ji gera rašytoja, bet ir dėl to, kad ji ty- 
rinėja nuotaikų sutrikimus ir labai suprantamai pateikia tuos tyrimus paprastam skaitytojui. 

Andrew Solomon atsiminimai apie jo kelią per chronišką, sunkią depresiją The Noonday 
Demon: An Atlas of Depression (2001) - tai užrašai apie pačius įvairiausius medicinos pasaulio 
paaiškinimus jo depresijai, parašyti taip iškalbingai, kad tapo bestseleriu. 


Pasaulinio interneto tinklo šaltiniai 


Jeigu jaučiate, kad jums reikia pasikonsultuoti su psichologu ar psichiatru, bet nežino- 
te, kaip jį surasti, jums gali padėti keletas interneto tinklalapių. Tai Amerikos psichologų 
asociacija (www.2pa.org), Amerikos psichiatrų asociacija (www.psych.org) ir Elgesio terapijos 
tobulinimo asociacija (www.2abt.org). Visuose šiuose tinklalapiuose rasite informacijos apie 
depresiją, nerimą ir kitas psichinės sveikatos problemas. 

Nacionalinis psichinės sveikatos institutas yra pagrindinis depresijos, nerimo ir kitų psi- 
chinės sveikatos tyrimų rėmėjas Jungtinėse Valstijose. NIMH tinklalapyje (www.nimb.nib. 
gov) labai daug informacijos apie psichinę sveikatą, taip pat ir duomenų bei šaltinių profesi- 
onalams. . 

Nacionalinė depresijos ir manijos depresijos asociacija (www.ndmda.org) suteikia pagrin- 
dinę informaciją apie depresiją, pateikia šaltinius sutrikimų turintiems žmonėms bei jų šei- 
moms, ir siūlo veiklą dėl nuotaikos sutrikimų kenčiančių žmonių vardu. Užsiregistruokite, 
jeigu norite savo regione atrasti NDMDA palaikymo grupę žmonėms, kurie kenčia nuo nuo- 

Kasmet šalies mastu rengiama Nacionalinė depresijos apžvalgos diena, skirta tam, kad 
atkreiprų dėmesį į depresiją ir bipolinį sutrikimą, lavintų publiką ir suteiktų nemokamas ap- 
žvalgas bei pasidalytų informacija su žiūrovais ir klausytojais. Norėdami daugiau sužinoti apie 
šių metų apžvalgas eikite į www.mentalbealthscreening. org/depression.htm 

Amerikos nerimo sutrikimų asociacija savo tinklalapyje www.a4aa.0rg suteikia labai daug 
informacijos apie nerimo sutrikimus ir pateikia šaltinius ieškantiesiems pagalbos. 

Nacionalinis potrauminio streso sutrikimų centras yra tyrimų institutų ir klinikinės 
slaugos įstaigų konsorciumas, skirtas potrauminio streso sutrikimų tyrimams. Jo tinklalapyje 
www.ncptsd.org galite rasti informaciją apie jo veiklą ir mokymų programas. 

Tinklalapyje www.mentalbealtb.org/suicideprevention/ galite sužinoti apie Nacionalinės 
savižudybių prevencijos strategijos programas ir apie kelių JAV vyriausybės skyrių bendra- 
darbiavimą siekiant užkirsti kelią savižudybėms. Šiame tinklalapyje labai daug informacijos 
apie savižudybes, karštąją liniją žmonėms, kurie galvoja apie savižudybę (1-800-SUICIDE) ir 
daugiau informacijos bandžiusių nusižudyti asmenų draugams bei šeimos nariams. 


Padėkos 

Morrow, Joan Girgus, Cheryl Rusting, Sheena Sethi, Christopher 

Todd Shistre, mano literatūros agentas, paskatino mane pritai- 
kyti savo tyrimus paprastai publikai ir padėjo tą padaryti. Deborah 
Brody iš Holto iki pat galo prižiūrėjo ir lipdė šį projektą. Nuošir- 
džiai dėkoju Todui ir Deborai - man buvo labai malonu su jumis 
dirbti! 

Ir galiausiai noriu padėkoti savo šeimai, kuri visada besąlygiškai 
mane myli ir palaiko — Ričardui, Maiklui, Katerinai, Džonui, Mar- 


džori ir Renzei. 

versitete. Bakalauro laipsnio studijas baigė Jeilio universitete, o 
daktaro laipsnio studijas - Pensilvanijos universitete. Jos moksli- 
nius tyrimus rėmė Nacionalinės psichinės sveikatos institutas, Na- 
cionalinis mokslo fondas bei keletas privačių fondų. Susana parašė 
penkias profesines knygas ir nemažai straipsnių, gyvena An Arbore, 


Mičigane, su savo vyru ir sūnumi. 

Ši garsios moterų psichologijos temų tyrinėtojos, psichologijos mokslų profesorės Susanos 
Nolen-Hoeksema studija analizuoja besaikio analizavimo priežastis ir pasekmes bei pataria 
moterims, kaip ištrūkti iš kankinančio minčių rato. 

+ Būna, kad neužmiegate naktimis, sukate galvą apie tai, ko reikia 
jūsų vaikams, arba kaip tinkamai pasirūpinti senstančiais tėvais? 

+ Vėlirvėlanalizuojate savo karjeros posūkius, galvojate, kaip ir 
kokį darbą dirbsite ateityje? 

+ Jums sunku atsigauti ko nors netekus arba patyrus nesėkmę? 


Jei bent į vieną į šių klausimų atsakėte taip, gali būti, kad jūs 
galvojate per daug. 


Jeilio universiteto psichologijos profesorė Susana Nolen-Hoeksema 


knygoje „Moterys, kurios galvoja per daug“ pristato savo 
atlikto tyrimo apie moterų polinkį į besaikį analizavimą išvadas: 
aiškina, kaip moterims itin būdingas besaikis analizavimas 

kenkia pilnaverčiam ir džiugiam gyvenimui, kokių negatyvių ir 
destruktyvių pasekmių jis gali turėti. Autorė pateikia praktinių 
patarimų, kuriuos kiekviena moteris gali panaudoti savo gyvenime 
ir taip išsilaisvinti iš užburto neigiamų minčių, jausmų bei 
patyrimų rato. 


„Moterys, kurios galvoja per daug“ - tai dvidešimt 
devynios jau pasiteisinusios, paprastai ir suprantamai išdėstytos 
strategijos, kurios padės išmokti užkirsti kelią nesibaigiančiai 
slegiančių minčių lavinai ir tiesiog gyventi produktyvesnį bei 
laimingesnį gyvenimą. 

